
Il y a des hommes n'ayant 

pour mission parmi les autres 
que de servir d' intermédiaires; 
on les franchit comme des ponts, 
et l'on va plus loin. 


(FLAUBERT, L'Éducation sentimentale) 


Există oameni care n-au altă 

menire printre ceilalți 

decât aceea de a servi drept intermediari; 
treci peste ei ca pe o punte 

și îți vezi mai departe de drum. 


(FLAUBERT, Educația sentimentală) 


— Scoală, Panta - zice Pochita. E deja opt. Panta, 
Pantita! 

— Deja? Caramba, ce somn îmi e — cască Pantita. Mi-ai 
cusut galonul? 

— Da, domn! locotenent - face drepţi Pochita*. Uy, 
pardon, domn'căpitan. Până mă obișnuiesc, o să fii tot 
locotenent, scumpule. Da, e gata, arată superb. Dar scoală 
odată, n-ai întâlnire la...? 

— La nouă, da - se săpunește Pantita. Unde ne-or 
trimite, Pocha? Dă-mi prosopul, te rog. Unde crezi, chola? 

— Aici, la Lima - contemplă cerul cenușiu, acope- 
rişurile-terase, automobilele, pietonii chola Pochita. Uy, 
îmi lasă gura apă: Lima, Lima, Lima. 

— Nu visa cu ochii deschişi, Lima în nici un caz, ce 
speranţe pe tine! se privește în oglindă, își face nodul la 
cravată Panta. Măcar de-ar fi un oraș ca Trujillo sau Tacna, 
și încă aș fi fericit. 

— Ce amuzantă e ştirea asta din El Comercio — se 
strâmbă grațios Pochita. Cică la Leticia un tip s-a răstignit 
ca să anunțe sfârșitul lumii. L-au băgat la balamuc, dar 
oamenii l-au scos de-acolo cu forţa, că-l cred un sfânt. 
Leticia este în partea columbiană a selvei, nu? 


* Citește: Poèita, Poda! În Peru, abuzul de diminutive denotă o 
situare socială destul de precară: Panta-Pantita și Pocha-Pochita sunt 
cholos, adică metiși, corciți, ca majoritatea peruanilor. (N.tr.) 

— Ce bine arăţi în uniformă de căpitan, băieţel! pune 
marmelada, pâinea și laptele pe masă doamna Leonor. 

— Acum e în Columbia, dar înainte era în Peru, ne-au 
luat-o cu japca - unge cu unt pâinea prăjită Panta. Mai 
toarnă-mi puţină cafea, mama. 

— Ce n-aş da să ne trimeată tot la Chiclayo! adună 
firimiturile pe un platou și strânge fața de masă doamna 
Leonor. La urma urmei, acolo ne-am simțit de minune, 
nu-i așa? Pentru mine, principalul e să nu fim trimiși prea 
departe de coastă. Pleacă, băiețel, noroc îţi doresc, te bine- 
cuvântez la plecare. 

— În numele Tatălui și al Duhului Sfânt și al Fiului 
CARE A MURIT PE CRUCE - își înalță ochii în noapte și 
îi coboară spre făclii Fratele Francisco. Mâinile mele sunt 
legate, lemnul este ofrandă, închinaţi-vă pentru mine! 

— Mă așteaptă domnul colonel López López, domni- 
șoară — zice căpitanul Pantaleón Pantoja. 

— Cu doi generali! mijește jucăuș ochii domnișoara. 
Puteţi intra, domnule căpitan. Da, acolo, ușa cafenie. 

— lată-l și pe omul nostru — se scoală în picioare co- 
lonelul López López. Poftim, poftim, Pantoja, felicitări 
pentru avansare. 

— Nota maximă la examenul de înaintare în grad, prin 
unanimitatea juriului — strânge o mână, bate părintește 
un umăr generalul Victoria. Bravo, căpitane, așa se face 
carieră și se servește patria. 

— Ia loc, Pantoja — arată o canapea generalul Collazos. 
Fă-te comod și țin'te tare ca s-auzi ce-o s-auzi. 

— Nu mi-l speria, Tigrule — dă din mâini generalul 
Victoria. O să creadă că-l trimitem la tăiere. 

— Însuși faptul că, pentru a-ţi comunica noua însăr- 
cinare, s-au deplasat în persoană șefii ăi mari de la Inten- 
denţă este pentru dumneata un indiciu că treaba e cu 
cântec - adoptă o expresie gravă colonelul Lopez López. 
Da, Pantoja, este o chestiune cam delicată. 

— Prezenţa acestor șefi este o onoare pentru mine — 
ciocnește din călcâie căpitanul Pantoja. Caramba, m-aţi 
făcut foarte curios, domnule colonel. 

— Vrei să fumezi? scoate o tabacheră, o brichetă Tigrul 
Callazos. Dar nu sta în picioare, omule, ia loc. Cum, nu 
fumezi? 

— Vezi, măcar o dată Serviciul de Informaţii n-a dat 
greş - mângâie o fotocopie colonelul López López. În- 
tocmai cum scrie aici: nici fumător, nici bețivan, nici 
fustangiu. 

— Un ofițer fără vicii — se miră generalul Victoria. 
De-acum are cine să ne reprezinte Armata în rai, alături 
de Sfânta Rosa și de Sfântul Martin de Porres. 

— Ei, nici chiar așa — se îmbujorează căpitanul Pantoja. 
Oi fi având și eu unele vicii, dar nu mi se știu. 

— Știm despre dumneata mai multe decât dumneata 
însuți — ridică și lasă la loc pe birou un dosar Tigrul Col- 
lazos. Te-ai cruci de-ai ști câte ore ne-am petrecut studiin- 
du-ți viața. Știm tot ce-ai făcut, ce n-ai făcut, ba chiar și 
ce vei face, căpitane. 

— Îşi putem recita statele de serviciu pe dinafară — 
deschide dosarul, răsfoiește fişe și formulare generalul 
Victoria. Nici o sancţiune, ca ofiţer, iar ca elev-cadet abia 
vreo cinci-șase admonestări ușoare. De aceea ai fost dum- 
neata alesul, Pantoja. 

— Dintre aproape optzeci de ofiţeri de Intendenţă, să-ți 
fie clar - ridică o sprânceană colonelul López López. Poţi 
să mi te împăunezi, ai motive. 

— Vă sunt recunoscător pentru buna părere ce o aveţi 
despre mine - i se aburesc ochii căpitanului Pantoja. Voi 
face tot ce-mi stă în putinţă să merit această încredere, 
domnule colonel. 

— Căpitanul Pantaleón Pantoja? scutură receptorul ge- 
neralul Scavino. Abia te aud. Zici că mi-l trimiţi pentru 
ce, Tigrule? 

— La Chiclayo ai făcut o foarte bună impresie - 
răsfoieşte un raport generalul Victoria. Colonelul Montes 
ar fi dat orice să te păstreze. Cazarma, se pare, a func- 
ționat ca un ceas grație dumitale. 

— „Organizator înnăscut, simţ matematic al ordinii, 
capacitate executivă” — citeşte Tigrul Collazos. „A con- 
dus administraţia regimentului cu eficacitate și cu adevărată 
inspirație“. Ei, drăcia dracului, corcitul zambo Montes s-a 
îndrăgostit de dumneata. 

— Mă zăpăcesc atâtea elogii - lasă capul în jos căpi- 
tanul Pantoja. Întotdeauna am încercat numai să-mi fac 
datoria. 

— Cum? Serviciul de ce?? trântește un hohot de râs 
generalul Scavino. Nici tu și nici Victoria nu mă puteți 
lua în răspăr, Tigrule; aţi uitat că-s chel? 

— Bun, să luăm taurul de coarne — face semn de tăcere 
cu degetul la buze generalul Victoria. Treaba impune cea 
mai deplină discreție. Mă refer la misiunea ce ți se va 
încredința, căpitane. Poţi să-i spui, Tigrule. 

— Pe scurt, trupele din selvă își fac mendrele cu meti- 
sele — își ia avânt, clipește des și tușește Tigrul Collazos. 
Nu scapă una. Violuri peste violuri, de nu mai fac față 
tribunalele și nu mai apucă să judece atâția desfrânați. 
Toată Amazonia este întoarsă pe dos. 

— Zilnic suntem bombardaţi cu rapoarte și denun- 
turi — își ciupește bărbia generalul Victoria. Vin până și 
comisii să protesteze, din sătucurile cele mai obscure. 

— Soldaţii dumneavoastră abuzează de femeile 
noastre — își mototolește pălăria în mâini și își pierde gra- 
iul primarul Paiva Runhui. Mi-au necinstit o cumnățică 
acum câteva luni, iar săptămâna trecută, cât pe ce să-i facă 
felu' nevesti-mii. 

— Nu-s soldaţii mei, ci ai naţiunii — face gesturi împă- 
ciuitoare generalul Victoria. Calm, calm, domnule primar. 

Armata deplânge sincer neajunsul provocat cumnatei 

dumitale şi va face tot ce-i stă în putinţă spre a-i da sa- 
tisfacţie. 

— Acum siluirea se numeşte neajuns? rămâne nedu- 
merit părintele Beltrân. Pentru că asta a fost, nu altceva. 

— Pe Florcita au înhăţat-o doi în uniformă, când se 
întorcea de la câmp, și au călărit-o în plină potecă — își 
roade unghiile şi se frământă pe scaun primarul Teófilo 
Morey. Cu un tir atât de precis, încât acum e însărcinată, 
domnule general. 

— Dumneata să mi-i identifici imediat pe bandiții 
aceia, domnișoară Dorotea — face spume la gură colonelul 
Peter Casahuanqui. Nu plânge, nu plânge, vei vedea cum 
rezolv eu afacerea asta în doi timpi și trei mișcări. 

— Chiar credeți c-o să ies? suspină Dorotea. Eu, sin- 
gurică în faţa tuturor soldaților? 

— O să defileze pe-aici, prin faţa Corpului de gardă — 
se ascunde îndărătul gardului metalic colonelul Maximo 
Dávila. Dumneavoastră să-i studiați de la fereastră, și de 
cum îi descoperiţi pe desfrânaţi mi-i arătaţi mie, dom- 
nișoară Jesus. 

— Desfrânaţi? împroașcă cu bale părintele Beltrán. 
Vicioși, canalii și mizerabili, mai degrabă. Să-i facă un ase- 
menea afront donei Asunta! Să înjosești în halul ăsta uni- 
forma! 

— Pe Luisa Cânepa, slujnica mea, au violat-o un ser- 
gent, apoi un caporal și-apoi un răcan - își curăță ochelarii 
locotenentul Bacacorzo. Treaba o fi uns-o la inimă sau mai 
știu eu unde, domnule comandant, dar fapt e că acum se 
dedică curvăsăriei în stil mare, sub numele de Pechuga 
(Țâţoasa), și are un peşte poponar poreclit Milcaras 
(Mii-de-moace). 

— Acum să-mi spuneți cu care dintre bărbăţeii ăștia 
doriți să vă măritați, domnişoară Dolores — se plimbă prin 
faţa celor trei răcani colonelul Augusto Valdés. Și cape- 
lanul nostru vă unește pe loc. Alegeţi, alegeți: pe care vi-l 
doriți drept tată al viitorului dumneavoastră copilaș? 

— Pe soția mea au tăvălit-o chiar în biserică — se menţine 
rigid pe o margine de scaun dulgherul Adriano Lharque. 
Nu în catedrală, ci la Sfântul Cristos de Bagazân, domnule. 

— Așa este, dragi ascultători — rage în microfon Mesa- 
gerul*. Pe acești sacrilegi lascivi nu i-a oprit nici frica de 
Dumnezeu, nici respectul datorat sfintei Sale case, nici 
nobila căruntețe a acestei demne matroane ce a constituit 
deja sămânţa a două generații din Loreto. 

— Au început să tragă de mine, ay, bunule Isus, voiau 
să mă trântească pe dale - plânge doamna Cristina. Erau 
beţi morți și împroșcau cu măscări. Doamne, ce mi-au 
auzit urechile! În faţa altarului, v-o jur. 

— l-au făcut asta femeii celei mai cuvioase din tot 
Loreto, domnule general — tună părintele Beltrán. Au ul- 
tragiat-o de cinci ori! 

— Și pe fiica ei și pe o verișoară și pe o fină de-a ei, 
știu, Scavino — își suflă mătreața de pe epoleţi Tigrul 
Callazos. Dar părintele ăsta Beltrân e de partea noastră 
ori ba? Este ori nu este preot militar? 

— Protestez și ca preot și ca soldat, domnule general - 
suge burta, bombează pieptul maiorul Beltrân. Fiindcă 
aceste abuzuri fac tot atâta rău instituției, cât și victimelor. 

— Este foarte rău ce voiau să-i facă răcanii damei, fără 
îndoială — drege lucrurile, zâmbește, corcofelește afacerea 
generalul Victoria. Dar rudele ei aproape că i-au omorât 
în bătaie, nu uitaţi. Am aici raportul medical: coaste rupte, 
hematoame, ureche sfârtecată. În cazul acesta scorul a fost 
nul, dragă domnule doctor. 

— La Iquitos? se opreşte din stropitul cămășii și ridică 
fierul de călcat Pochita. Uy, ce departe ne trimit, Panta. 


* E] Sinchi („Mesagerul“), crainicul radio din Iquitos, şi-a ales un 
pseudonim care necesită explicaţii: în Imperiul Incaș, sinchis erau solii 
împăratului. Demagogia personajului îl face să-și atribuie acest rar 
și preţios titlu, din limba quechua; în prezent, los sinchis sunt luptătorii 
antiteroriști. (N.tr.) 

— Din lemn faci focul la care îţi gătești mâncarea, din 
lemn ridici casa în care locuiești, patul pe care dormi şi 
pluta cu care străbați râul — atârnă peste pădurea de 
capete nemișcate, chipuri încordate și braţe deschise Fra- 
tele Francisco. Din lemn cioplești harponul cu care pescu- 
iești el paiche, cursa cu care vânezi dolofanul ronsoco și 
sicriul unde îngropi mortul. Surorilor! Fraţilor! Îngenun- 
cheaţi pentru mine! 

— Este o problemă cât toate zilele, Pantoja — dă con- 
vins din cap colonelul López López. La Contamana, pri- 
marul a afișat o proclamaţie prin care locuitorii sunt 
sfătuiți să-și încuie femeile în case în zilele de permisie 
ale trupei. 

— Şi mai ales ce departe de mare! lasă acul, răsucește 
de câteva ori aţa și o rupe cu dinţii doamna Leonor. Or 
fi mulţi țânțari din ăia oribili cu picioare lungi pe-acolo, 
prin selvă? Sunt chinul meu, știi doar. 

— Fii atent la lista asta — se scarpină în frunte Tigrul 
Collazos. Patruzeci și trei de gravide în mai puțin de un 
an. Capelanii părintelui Beltrân au măritat vreo douăzeci, 
însă, desigur, răul impune măsuri mai radicale decât 
căsătoriile forțate. Până acum, pedepsele exemplare n-au 
modificat panorama: soldatul ajuns în selvă devine o sulă 
nărăvașă. 

— Dar cel mai descurajat din cauza locului pari tu, 
iubitule — deschide şi scutură valize Pochita. De ce, Panta? 

— Or fi de vină căldura, clima, nu crezi? se însufle- 
țește Tigrul Collazos. 

— Se prea poate, domnule general — se bâlbâie căpita- 
nul Pantoja. 

— Umezeala aceea încropită, exuberanța aceea a natu- 
rii — își linge buzele Tigrul Collazos. Așa păţesc și eu: de 
cum ajung în pădurea tropicală, încep să scuip foc, îmi 
simt sângele fierbând. 

— Să nu te-audă generăleasa — râde generalul Victo- 
ria —, c-atunci vai de ghearele tale, Tigrule. 

— Întâi am crezut că era regimul alimentar - se poc- 
nește peste burdihan generalul Collazos. Că la gamizoane 
se făcea exces de condimente, vasăzică ceva ce ațâţa ape- 
titul sexual al oamenilor. 

— Am consultat specialiști, am adus până și un elve- 
țian care ne-a costat și ochii din cap — freacă două degete 
colonelul López López. Un dietetician plin de titluri. 

— Pas d'inconvénient — notează într-un carnețel pro- 
fesorul Bernard Lahoé. Vom prepara o dietă care, fără a 
elimina proteinele necesare, o să diminueze libidoul sol- 
daților cu 85%. 

— Să nu exagerați cumva — murmură Tigrul Collazos. 
Nu ne-am dori totuși o trupă de eunuci, domnule doctor. 

— Horcones către Iquitos, Horcones către Iquitos - își 
pierde răbdarea maiorul Santana. Da, comunicat extrem 
de grav, urgenţa întâia. N-am obținut rezultatele prevă- 
zute cu operațiunea Tainul Elvețian. Oamenii mei mor 
de foame, devin tuberculoși. Azi mi-au leșinat alți doi la 
careul de dimineață, domnule comandant. 

— Nu-i nici o glumă, Scavino — ține receptorul lipit de 
ureche cu umărul în timp ce își aprinde o ţigară Tigrul 
Collazos. Am sucit problema în fel și chip și este unica so- 
luţie. Ți-l expediez pe Pantojita, cu maică-sa și nevastă-sa. 
Să te speli pe cap cu ei. 

— Pochita și cu mine ne-am obișnuit cu ideea și sun- 
tem fericite să plecăm la Iquitos — împăturește batiste, în- 
tinde fuste pe pat, împachetează pantofi doamna Leonor. 
În schimb, tu ești cu nervii la pământ. De ce, băiete? 

— Dumneata ești omul, Pantoja — se ridică în picioare 
și îl apucă de braţe colonelul López López. Dumneata vei 
pune punct acestei teribile bulibășeli. 

— La urma urmei e un oraș, Panta, și pare-se chiar 
frumos - aruncă bulendre la gunoi, face noduri, închide 
poșete Pochita. Nu mai fă mutra asta, ar fi fost mult mai 
rău pe podișurile înalte punas, păi nu? 

— Drept să vă spun, domnule colonel, nu văd cum — 
înghite salivă căpitanul Pantoja. Dar voi face tot ce-mi 
ordonati, firește. 

— Deocamdată, plecarea în selvă — ia un indicator și 
arată un punct pe hartă colonelul López López. Centrul 
dumitale de operațiuni va fi Iquitos. 

— Vrem să ajungem la originea problemei și s-o stâr- 
pim din rădăcină - își lovește palma deschisă cu pum- 
nul strâns generalul Victoria. Pentru că, după cum vei fi 
ghicit singur, Pantoja, problema nu-i numai aceea a doam- 
nelor târnosite. 

— Ci şi a recruţilor, osândiţi să trăiască în căldura 
tropicală ca niște caste porumbiţe — plescăie din limbă 
Tigrul Collazos. Să-ţi faci stagiul în selvă e îngrozitor, 
Pantoja, absolut îngrozitor. 

— Şi-n plus, în așezările amazoniene orice fustă are 
stăpân — se agită colonelul López López. Nu există bor- 
deluri, nici fete de viaţă, nimic de genul ăsta. 

— Sunt ținuți din scurt toată săptămâna, sunt trimiși în 
misiuni prin păduri și munţi, visând la ziua permisiei — 
fabulează generalul Victoria. Bat kilometri până la satul 
cel mai apropiat. Și, odată ajunși acolo, ce urmează? 

— Nimic, din cauza blestematei de lipse a muierilor — 
ridică din umeri Tigrul Collazos. Și-atunci, ăia care nu-s 
labagii își pierd sărita și, după primul păhărel de rachiu 
de anason, se azvârl ca puma peste tot ce le-apare în cale. 

— S-au înregistrat cazuri de sodomie și chiar de zoo- 
filie — precizează colonelul López López. Închipuie-ți dum- 
neata că un caporal din Horcones a fost surprins în relații 
conjugale cu o maimuţă. 

— Maimuta răspunde la absurda poreclă de Mamiţica 
Dormitorului Cinci - își stăpânește cu greu râsul ma- 
iorul Santana. Sau, mai bine zis, răspundea, fiindcă am 
împuşcat-o chiar eu. Degeneratul e la carceră, domnule 
colonel. 

— Pe scurt, abstinenţa forțată duce direct la o corupție 
inimaginabilă - zice generalul Victoria. Și la demoralizare, 
nervozitate, apatie. 

— Trebuie să le oferim ceva acestor hămesiţi, Pantoja - 
îl privește solemn în ochi Tigrul Collazos. Aici intri dum- 
neata în joc, aici e terenul propice aplicării creierului 
dumitale organizator. 

— De ce ai rămas așa prostit și mutulică, Panta? își 
pune biletul în geantă și întreabă: Dar unde-i culoarul 
către avionul nostru Pochita? O să avem acolo ditamai 
fluviul, o să facem baie, o să vizităm triburi de indieni. 
Revino-ți, gâgă. 

— Ce-i cu tine de ești așa ciudat, băieţel? observă norii, 
elicele, copacii doamna Leonor. Tot drumul n-ai deschis 
gura. Ce te preocupă într-atât, se poate ști? 

— Nimic mama, nimic Pochita - își prinde centura de 
siguranță Panta. Mă simt bine, n-am nimic. Uitaţi-vă, am 
ajuns. Ăsta precis e Amazonul, nu? 

— În zilele astea din urmă te-ai purtat ca un nătăfleţ - 
își pune ochelarii de soare, își scoate pardesiul Pochita. 
Nu scoteai un cuvinţel, visai cu ochii deschişi. Uy, ce iad 
e aici. Niciodată nu te-am văzut așa schimbat, Panta. 

— Eram destul de preocupat cu noua-mi însărcinare, 
dar gata, a trecut - scoate portofelul, îi întinde șoferului 
câteva bancnote Panta. Da, maestre, la numărul 549, Hote- 
lul Lima. Așteaptă, mama, te ajut eu să cobori. 

— Doar ești militar, nu? își aruncă geanta de voiaj pe 
un scaun, se descalță Pochita. Știai că te pot trimite ori- 
unde. Iquitos nu-i deloc rău, Panta, nu vezi că pare un loc 
simpatic? 

— Ai dreptate, m-am purtat ca un nerod — deschide du- 
lapul, atârnă o uniformă, un costum Panta. Poate și unde 
m-am legat prea mult de locurile din Chiclayo; pe cuvânt 
că mi-a trecut. Bun, să trecem la despachetat. Dar ce cald 
e, nu, chola? 

— Dacă-ar fi după mine, toată viaţa aș trăi la hotel — 
se trântește pe spate în pat, se întinde cu voluptate Po- 
chita. Îți aduc toate la nas, nu trebuie să-ţi baţi capul cu 
nimic. 

— Și ar fi bine să-l facem pe micuțul cadeţel Pantoja 
într-un hotel? își scoate cravata, cămașa Panta. 

— Pe cadețelul Pantoja? face ochii mari, își descheie 
bluza, se proptește cu un cot în pernă Pochita. Chiar? 
Chiar putem să-l facem, Pantita? 

— Nu ţi l-am promis pentru când voi ajunge la al 
treilea galon? — își întinde pantalonii la dungă, îi îndoaie 
pe stinghea umerașului și îi atârnă Panta. Se va naște în 
provincia Loreto, va fi loretan, ce zici? 

— Minunat, Panta — râde, aplaudă, sare pe saltea Po- 
chita. Uy, ce fericire, cadeţelul, cadeţelul, Pantita Junior. 

— Trebuie să-l facem cât mai curând - deschide și 
întinde brațele Panta. Ca să sosească repejor. Vino'ncoa, 
chola, unde fugi? 

— Hei, hei, ce te-apucă? sare din pat, fuge spre baie 
Pochita. Ai înnebunit? 

— Vino, vino, cadețelul - se lovește de un geamantan, 
răstoarnă un scaun Panta. Să-l facem chiar acum. Hai, 
Pochita. 

— Dar e unsprezece dimineaţa, abia am ajuns - dă din 
mâini, îl împinge, îl gonește, se supără Pochita. Dă-mi 
drumul, o să ne audă mama ta, Panta. 

— Ca să-i facem safteaua orașului Iquitos, ca să-i facem 
safteaua hotelului - gâfâie, luptă, îmbrățișează, alunecă 
Pantita. Vino, iubireo. 

— Uite cu ce te-ai ales de pe urma atâtor denunţuri 
și rapoarte - agită o adresă oficială întărită cu ștampile și 
semnături generalul Scavino. Ai și dumneata o parte de 
vină în chestia asta, domnule comandant Beltrân: arun- 
că-ți ochii pe hârtie și vezi ce vine să organizeze la Iquitos 
individul ăsta. 

— O să-mi rupi fusta - se baricadează după șifonier, 
aruncă o pernă, cere pace Pochita. Nu te recunosc, Panta, 
tocmai tu cel mereu atât de bine-crescut, de educat, ce-i 
cu tine! Lasă, mi-o scot eu. 

— Doream să vindec răul, nu să-l provoc -— citește și 
recitește fața învăpăiată de rușine a comandantului Bel- 
trân. Niciodată nu mi-am imaginat că leacul ar putea fi 
mai nociv decât boala, domnule general. E de necrezut, 
de nepermis. Veţi accepta o asemenea oroare? 

— Sutienul, ciorapii — transpiră, se aruncă, se zgârcește 
din şale, se destinde Pantita. Tigrul avea dreptate: ume- 
zeala călâie, respiri foc, sângele fierbe. Ce stai, nu șoma, 
ciupește-mă unde-mi place. De urechiușă, Pocha. 

— Mi se face rușine ziua, Panta - se plânge, încearcă 
să se acopere cu cearșaful, suspină Pochita. O să adormi 
după aia; nu trebuie să fii la Comandament la ora trei? 
Doar știi c-o să adormi. 

— Las! că fac un duș — îngenunchează, acționează, îm- 
punge, se retrage Pantita. Nu-mi vorbi, nu mă distrage. 
Ciupește-mă de urechiușă. Așaaa, așaaa. Ay, simt că mor, 
chola, nu mai știu nici cine sunt. 

— Ştiu foarte bine cine eşti dumneata și de ce ai venit 
la Iquitos - murmură generalul Roger Scavino. Și îți spun 
de la bun început că nu mă bucură deloc prezenţa du- 
mitale în acest oraș. Prefer să-ți vorbesc pe șleau, domnule 
căpitan. 

— Scuzați, domnule general - se bâlbâie căpitanul 
Pantoja. Cred că e vorba de vreo neînțelegere. 

— Nu sunt de acord cu Serviciul pe care ai venit să-l 
organizezi - își apropie chelia de ventilator și închide o 
clipă ochii pe jumătate generalul Scavino. M-am opus 
încă de la început și continui să cred că este o barbarie. 

— Şi, mai cu seamă, o imoralitate fără egal — își face 
vânt cu furie părintele Baltrân. 

— Comandantul și cu mine am tăcut fiindcă superiorii 
comandă — își despăturește batista și se șterge de sudoare 

pe frunte, pe tâmple, pe gât generalul Scavino. Dar nu ne-au 
convins, căpitane. 

— Eu n-am nimic de-a face cu acest proiect, domnule 
general — transpiră nemișcat căpitanul Pantoja. A fost 
surpriza vieții mele când mi l-au comunicat, părinte. 

— Domnule comandant - îl corectează părintele Beltrán. 
Nu vă pricepeți la galoane? 

— Pardon, domnule comandant — ciocnește ușor din 
călcâie căpitanul Pantoja. Eu n-am intervenit câtuși de 
puţin, vă rog să mă credeți. 

— Nu ești dumneata una din mințile luminate ale 
Intendenţei, care au conceput porcăria asta? ia venti- 
latorul, și-l plimbă lângă faţă, pe lângă chelie, îşi drege 
glasul generalul Scavino. Oricum ar fi, anumite lucruri 
trebuie lămurite de pe-acum. N-am cum să controlez am- 
ploarea pe care o s-o ia chestia asta, dar voi face în așa fel 
încât Forţele Armate să nu fie compromise. Nimeni nu 
va aduce nici cea mai mică atingere imaginii pe care și-a 
câștigat-o Armata la Loreto, de când mă aflu în fruntea 
Regiunii a V-a. 

— Aceasta este și dorința mea -- privește pe deasupra 
umărului generalului apa mâloasă a râului, o barcă plină 
cu banane, cerul albastru, soarele orbitor căpitanul Pan- 
toja. Voi face tot ce-mi stă în putință. 

— Fiindcă aici ar izbucni un scandal nemaipomenit, 
dacă s-ar afla ceva — ridică vocea, se scoală în picioare, se 
sprijină cu mâinile de pervazul ferestrei generalul Scavino. 
Strategii din Lima plănuiesc foarte liniștiți porcării în 
birourile lor, fiindcă cel care va trebui să plătească oalele 
sparte în caz că transpiră ceva este generalul Scavino. 

— Sunt absolut de acord, vă rog să mă credeți — asudă, 
vede cum i se umezește uniforma la subsuori și pe brațe, 
imploră Pantoja. Eu n-aș fi cerut niciodată să mi se dea 
o asemenea misiune. E ceva atât de diferit de ceea ce fac 
în mod obișnuit, încât nici nu știu dacă voi fi în stare s-o 
duc la bun sfârșit. 


21 


— Pe lemn s-au unit tatăl tău și mama ta ca să te ză- 
mislească, și tot pe lemn a suferit muncile facerii cea care 
te-a născut — urlă și tună, colo sus, pe întuneric Fratele 
Francisco. Lemnul I-a simțit trupul, s-a înroșit de sângele 
LUI, I-a primit lacrimile, s-a umezit de sudoarea LUI. 
Lemnul este sfânt, lemnul dă sănătate. Surorilor! Fraţilor! 
Desfaceţi-vă larg braţele pentru mine! 

— Pe ușa aceasta vor defila zeci de persoane, biroul 
acesta se va umple de proteste, de liste de semnături, de 
anonime - se agită, face câţiva pași, se întoarce, își des- 
chide și își închide evantaiul părintele Beltrân. Toată 
Amazonia va face tărăboi și va crede că la baza scanda- 
lului stă generalul Scavino. 

— Parcă îl și aud pe demagogul de Mesager vărsân- 
du-și calomniile împotriva mea în microfon — se întoarce, 
se schimbă la faţă generalul Scavino. 

— Instrucţiunile mele sunt ca Serviciul să funcţioneze 
în cel mai mare secret — îndrăznește să-și scoată chipiul, 
să se șteargă cu o batistă pe frunte, să se frece la ochi că- 
pitanul Pantoja. Clipă de clipă îmi voi aminti de dispo- 
zițiunea aceasta, domnule general. 

— Şi ce naiba pot scorni eu ca să-i potolesc pe oamenii 
de-aici? strigă, dă ocol biroului generalul Scavino. S-au 
gândit, la Lima, ce rol împuțit voi avea aici? 

— Dacă doriţi, chiar azi îmi pot cere transferul - 
pălește căpitanul Pantoja. Ca să vă dovedesc că n-am nici 
un interes personal în Serviciul de Vizitatoare. 

— Auzi ce termen eufemistic au găsit geniile! — bate 
din tocuri stând cu spatele, privește râul ce scânteiază, 
cabanele, întinderea de copaci părintele Beltrân. Vizita- 
toare, vizitatoare. 

— Să n-aud de transfer, asta nu-i o soluţie, îmi vor 
trimite pe cap alt intendent într-o săptămână — din nou se 
așază, se ventilează, se șterge pe chelie generalul Scavino. 
Numai de dumneata depinde renumele Armatei. Ai pe 
umeri o responsabilitate de dimensiunile unui vulcan. 

— Puteţi fi liniștit, domnule general - își încordează 
tot trupul, trage umerii înapoi, priveşte țintă în faţă că- 
pitanul Pantoja. Armata este tot ce respect și iubesc mai 
mult în viață. 

— Cel mai bun mijloc de a o servi acum, în împrejurările 
date, este de a te menţine cât mai departe de ea — îndulcește 
tonul și schițează o expresie amabilă generalul Scavino. 
Măcar atâta timp cât vei conduce Serviciul acesta. 

— Poftim? nu înţelege, clipeşte des căpitanul Pantoja. 
Ce-aţi spus? 

— Nu vreau să calci vreodată pe la Comandament și 
prin cazărmile din Iquitos — își expune palelor vâjâitoare 
și invizibile palma, dosul mâinilor generalul Scavino. Eşti 
scutit de prezenţa la orice manifestări oficiale, defilări, 
tedeumuri. Eşti scutit și de purtatul uniformei. Dumnea- 
ta te vei îmbrăca numai civil. 

— Trebuie să mă prezint în haine civile și la slujbă? 
clipește năucit în continuare căpitanul Pantoja. 

— Slujba dumitale va fi undeva foarte departe de Co- 
mandament - îl observă cu neîncredere, cu mirare, cu 
milă generalul Scavino. Nu fi naiv, omule. Chiar crezi că-ţi 
pot oferi un birou aici pentru afacerea pe care trebuie s-o 
organizezi? Ți-am afectat un depozit din afara orașului, 
pe malul râului. Mergi îmbrăcat numai civil. Nimeni nu 
trebuie să bănuiască despre acel loc că ar avea cea mai 
mică legătură cu Armata. Înțeles? 

— Da, domnule general - ridică și coboară capul, ră- 
mâne gură-cască Pantoja. Doar că, în fine, nu mă aștep- 
tam la una ca asta. Pentru mine va fi, nu știu, ceva ca o 
schimbare de personalitate. 

— Pentru a te putea obișnui mai ușor cu ideea, bagă-ţi 
dumneata în cap cum că ai fost detașat la Serviciul de 
Contrainformaţii — părăsește fereastra, se apropie de el, 
îi acordă un zâmbet binevoitor comandantul Beltrân —, 
că însăși viața dumitale atârnă de capacitatea de a trece 
neobservat. E un mod de a aborda problema. 

— Voi încerca să mă adaptez, domnule general - bâi- 
guie căpitanul Pantoja. 

— Nu poți locui, prin urmare, în cartierul militar, deci 
te rog să cauţi o locuinţă oarecare prin oraș — își plimbă 
batista peste sprâncene, urechi, buze și nas generalul Sca- 
vino. De asemenea, te rog să te abții de Îa relații cu ofițerii. 

— Vă referiţi la relaţii prietenești, domnule general? 
se îneacă cu saliva căpitanul Pantoja. 

— Că doar n-ăi fi vrând să fie amoroase - râde sau 
răgușește sau tușește părintele Beltrân. 

— Ştiu că-ţi este greu, știu c-o să vă coste - încu- 
viințează cu amabilitate generalul Scavino. Dar nu văd 
altă cale, Pantoja. Misiunea dumitale te va pune în contact 
cu drojdia Amazoanei, cu ciurucurile, cu lumea interlopă. 
Singurul mod de a evita ca acest lucru să se răsfrângă asu- 
pra instituției este de a te sacrifica dumneata însuţi. Şi 
familia dumitale. Fă-le să înțeleagă. 

— Pe scurt, trebuie să-mi ascund identitatea de ofiţer - 
zărește în depărtare un puști gol care se cațără într-un 
copac, un bâtian rozaliu și șchiop, un orizont de hățișuri 
încinse căpitanul Pantoja. Să mă îmbrac civil, să mă 
întâlnesc cu civili, să lucrez ca un civil. 

— Dar să gândești permanent ca un militar — ciocă- 
nește ușor în tăblia mesei generalul Scavino. Am desem- 
nat un locotenent care să ne servească de agent de legătură. 
O să vă întâlniți o dată pe săptămână și, prin el, îmi vei 
raporta întreaga dumitale activitate. 

— Nu vă faceți griji: voi fi mut ca mormântul — apucă 
paharul cu bere și zice noroc locotenentul Bacacorzo. Sunt 
la curent cu totul, domnule căpitan. Vă convine să ne ve- 
dem marţea? M-am gândit că cel mai bun loc de întâlnire 
săptămânală sunt barurile, bordelurile. De-acum va trebui 
să frecventaţi mult aceste medii, nu? 

— M-a făcut să mă simt ca un delincvent, ca un fel de 
lepros - trece în revistă maimuțele, papagalii și păsările 
disecate, bărbaţii care beau în picioare lângă bar căpitanul 

Pantoja. Cum dracu' să-ncep să lucrez, dacă generalul 
Scavino în persoană mă sabotează? Dacă înșiși superiorii 
mei încep prin a mă descuraja, cerându-mi să mă tra- 
vestesc, să nu mă las văzut. 

— Ai plecat la Comandament atât de fericit, şi iar mi 
te-ntorci cu mutra de-un cot — se ridică pe vârfuri, îl pupă 
pe obraz Pochita. Ce s-a întâmplat, Panta? Ai întârziat 
și ţi-a frecat ridichea generalul Scavino? 

— Vă voi ajuta cu tot ce-mi stă în putință, domnule 
căpitan - îi oferă felioare de fruct de palmier chonta, pră- 
jite, locotenentul Bacacorzo. N-oi fi eu un specialist, dar 
mă voi strădui. Nu vă plângeţi, mulți ofiţeri ar da orice 
să fie în pielea dumneavoastră. Gândiţi-vă de câtă liber- 
tate veți dispune: singur vă veţi stabili orarul, sistemul 
de muncă. Asta ca să nu mai vorbim de câte alte bunătăți 
așteaptă să vă înfruptați din ele, domnule căpitan. 

— Aici o să locuim? În locul ăsta așa urât? privește 
pereții descojiți, dușumeaua murdară, pânzele de păian- 
jen atârnând de tavan doamna Leonor. De ce nu ţi-au dat 
o casă în cartierul militar, care e atât de cochet? Iarăşi 
slăbiciunea ta de caracter, Panta. 

— Să nu crezi că devin defetist, Bacacorzo, însă, ce-i 
drept, sunt foarte debusolat — gustă, mestecă, înghite 
șoptește e delicios căpitanul Pantoja. Sunt un bun admi- 
nistrator, asta da. Însă m-au scos din elementul meu, iar 
aici nu știu să leg tei de curmei. 

— Ai fost sau încă nu să aruncaţi o privire noului 
dumneavoastră centru de operațiuni? umple la loc paha- 
rele locotenentul Bacacorzo. Generalul Scavino a dat o 
circulară: nici unui ofițer din Iquitos nu-i este îngăduit să 
se apropie de acel depozit de lângă râul Itaya, sub ame- 
nințarea cu treizeci de zile de arest sever. 

— Încă n-am fost, mă duc mâine de dimineaţă - bea, 
se șterge la gură, își stăpânește un râgâit căpitanul Pantoja. 
Fiindcă, să fiu sincer, ca să poți îndeplini această misiune 
cum se cuvine, trebuie să fi avut cât de cât experienţă în 

materie. Să fi cunoscut viața de noapte, să fi fost un parșiv 
noctambul. 

— Așa pleci tu la Comandament, Panta? vine spre el, 
îi pipăie cămașa cu mâneci scurte, îi amușină pantalonii 
albaștri, șepcuţa de jokeu Pochita. Și uniforma? 

— Din păcate, nu-i cazul meu -— se întristează, schi- 
țează un gest a pagubă căpitanul Pantoja. N-am fost che- 
fliu în viaţa mea. Nici când eram flăcău. 

— Cum adică nu ne putem vedea cu familiile ofiţe- 
rilor? mânuiește pămătuful, mătura, găleata, scutură, 
curăță, freacă, se îngrozește doamna Leonor. Adică de ce 
trebuie să trăim de parcă am fi civili? 

— Închipuiește-ţi că, atunci când eram cadet, în zilele 
de permisie preferam să rămân să studiez la școală - își 
amintește nostalgic căpitanul Pantoja. Tocind mai ales la 
matematică, plăcerea mea. Niciodată n-am fost la chefuri. 
Pare o minciună, dar n-am învăţat decât dansurile cele 
mai simple: boleroul, valsul. 

— Cum vine asta? Nici vecinii să nu afle că ești căpi- 
tan? spală geamuri, freacă dușumele, zugrăvește pereți, 
se sperie Pochita. 

— Așa că ceea ce mi se întâmplă acum e pur și simplu 
îngrozitor — privește în jur cu neîncredere, îi vorbește cât 
mai aproape de ureche căpitanul Pantoja. Cum să organi- 
zeze un Serviciu de Vizitatoare cineva care n-a avut con- 
tact cu vizitatoarele în viaţa lui, Bacacorzo? 

— O misiune specială? lustruiește cu ceară pe uși, 
tapetează cu hârtie dulapuri, atârnă tablouri Pochita. O 
să lucrezi cu Serviciul de Contrainformaţii? Ei, acum 
înțeleg de ce atâta mister, Panta. 

— Mi-i închipui pe miile de soldaţi care așteaptă, care 
au încredere în mine — privește țintă sticlele, se emoțio- 
nează, visează cu ochii deschişi căpitanul Pantoja, care 
numără zilele şi se gândesc: gata, o să vină, o să le aducă, 
sunt în drum spre noi, şi mi se face părul măciucă, Bacacorzo. 

— Ce secret militar, ia nu-mi veni mie cu gogoși din 
astea! trebăluiește prin șifoniere, coase brizbizuri, șterge 
de praf abajururi, bagă lămpi în priză doamna Leonor. 
Secrete faţă de mămiţica ta? Povesteșşte, hai, povestește. 

— Eu nu vreau să-i dezamăgesc — își face sânge rău 
căpitanul Pantoja. Dar de unde naiba să încep? 

— Dacă nu-mi povestești, tu o să pierzi — întinde cear- 
șafuri, aşterne cuverturi, lăcuiește mobile, așează vase, 
farfurii și tacâmuri în bufet Pochita. Te-ai lins pe bot de 
pișcături unde-ţi place și de ronţăit la urechiușă. Cum 
vrei, băiete. 

— Începeți cu începutul, domnule căpitan — îl încu- 
rajează cu un zâmbet și un toast locotenentul Bacacorzo. 
Dacă vizitatoarele nu vin la căpitanul Pantoja, atunci că- 
pitanul Pantoja se duce la vizitatoare. E cât se poate de 
simplu, pare-mi-se. 

— Spion, Panta? își freacă mâinile, privește locuinţa, 
murmură ah cât de mult am schimbat în bine cocina asta, 
nu, doamnă Leonor? Pochita. Ca-n filme? Uy, scumpete, 
ce emoţionant! 

— Daţi o raită în noaptea asta prin localurile curvă- 
sărești din Iquitos — notează adrese pe șerveţelul de foiţă 
locotenentul Bacacorzo. Mao Mao, 007, El gato tuerto, El 
Sanjuancito. Ca să vă familiarizați cu mediul. Eu v-aș în- 
soți cu plăcere, dar, știți doar, instrucţiunile lui Scavino 
sunt foarte severe. 

— Unde pleci așa elegant, băieţel? doamna Leonor zice 
da, nimeni n-ar mai recunoaște-o, Pochita, merităm un pre- 
miu. Caramba, cum te-ai înţolit, până și cravată! O să crapi 
de căldură. O reuniune la nivel înalt? Noaptea? Ce amuzant 
arăţi ca agent secret, Panta! Da, șșșt, șșșt, uite, tac. 

— Întrebaţi la oricare din aceste localuri de Chinezu 
Porfirio — îndoaie și îi vâră șerveţelul în buzunar locote- 
nentul Bacacorzo. E un tip care vă poate ajuta. Face rost 
de spătătorese la domiciliu. Știţi ce-s alea, nu? 

— De-aceea EL n-a murit înecat, nici ars, nici spânzu- 
rat, nici lapidat, nici jupuit de viu — geme și plânge dea- 
supra sfârâielii torţelor și a rumorii rugăciunilor Fratele 
Francisco. De-aceea a fost țintuit pe un lemn, de-aceea a 
preferat crucea. Să audă cel ce vrea să audă, să înţeleagă 
cel ce vrea să înțeleagă. Surorilor! Fraților! Loviţi-vă de 
trei ori cu pumnul în piept pentru mine. 

— Bună seara, hmm, îhâm, hapciu -- își drege vocea, 
strănută nervos, își suflă nasul, se așază pe taburet, se 
sprijină de bara tejghelii Pantaleón Pantoja. Da, o bere, 
vă rog. Tocmai am sosit la Iquitos, mă pun la curent cu 
orașul. Mao Mao se numeşte localul acesta? A, de-aia 
săgețile și arcurile și totemurile, acum m-am prins. 

— Poftim berea, de la gheaţă — servește, șterge paharul, 
arată salonul chelnerul. Da, Mao Mao. Azi nu prea e lume, 
că-i luni. 

— Aș dori să aflu ceva, îhâm, hmm, hmm - se fâstâ- 
cește și mai rău Pantaleón Pantoja —, dacă se poate. Ca 
informație, pur și simplu. 

— Unde se găsesc fufe? — formează un rotocol cu de- 
getul gros și cu cel arătător chelnerul. Chiar aici, dar azi 
s-au dus să-l vadă pe Fratele Francisco, sfântul crucii. Zice 
lumea c-a venit pe jos din Brazilia şi că face minuni. Da' 
ia uite cine intră. Auzi, Porfirio, vino'ncoa. Ţi-l prezint pe 
domnul, îl interesează informațiile turistice. 

— Boldeluli și „molii“? îi face cu ochiul, schițează o 
plecăciune, îi dă mâna Chinezu Porfirio. Sigul, sigul, dom- 
nule. Încântat, vă pun la culent în două minute. N-o să 
vă coste decât o belică, e iefin, așa-i? 

— Îmi pare bine de cunoștință — îi face semn să ia loc 
pe taburetul de alături Pantaleón Pantoja. Da, desigur, o 
berică rece. Să nu interpretaţi greșit, n-am un interes per- 
sonal în chestia asta, ci unul mai degrabă tehnic. 

— Tehnic? se strâmbă dezgustat chelnerul. Sper că nu 
sunteți agent, domnule. 

— Boldeluli îs puţine ~ arată trei degete Chinezu Por- 
firio. Noloc, să tlăiți, în cinstea dumneavoastlă. Două de- 
cente și unul plăpădit, pentlu celșetoli. Mai sunt și moliile 
cale melg din casă în casă, pe socoteala lol. „Spălăto- 
lesele”, știați? 

— A, da? Ce interesant — îl încurajează cu zâmbete 
Pantaleón Pantoja. Zic din pură curiozitate, că eu nu frec- 
ventez locurile astea. Dumneata ai relaţii pe-acolo? Vreau 
să zic: amiciţii, contacte, prin locurile acelea? 

— Chinezu e-n elementul lui oriunde îs „coarde“ ori 
„pParaşute“ - râde chelnerul. I se zice Fu-Man-Chu din 
Belén, nu, cumetre? Belén, cartierul cu case plutitoare, 
Veneţia Amazonului. Aţi fost pe-acolo? 

— Eu am făcut de toate în viaţă și nu-mi pale lău, 
domnule ~ suflă spuma și bea o dușcă Chinezu Porfirio. 
N-am câștigat bani, ci expeliență. Am fost plasatol la 
cinema, mecanic de bălci cu motol, vânătol de șelpi pen- 
tru expolt. 

— Şi de peste tot te-au dat afară, fiindcă erai curvar 
şi pezevenghi, fârtate — îi aprinde o țigară cheinerul. Cân- 
tă-i domnului ce ţi-a prezis mămică-ta. 


— Chinezul născut pohonț / moale oli peşte, oli hoț — cântă 
şi e încântat de sine, râzând în hohote, Chinezu Porfirio. 
Ay, mămica mea scumpă cale te-ai dus la cel. Din moment 
ce tlăim o singulă dată, tlebuie să tlăim din plin, nu? Mai 
ciocnim o belică lece în noaptea asta, domnule? 

— Desigur, desigur, dar, îhâm, hmm -— roșește Panta- 
león Pantoja -, mi-a venit o idee mai bună. De ce n-am 
schimba decorul, prietene? 

— Domnul Pantoja? E numai miere doamna Chu- 
chupe: Sunt extrem de încântată, poftiţi, simţiți-vă ca acasă. 
Aici ne purtăm minunat cu toată lumea, în afară de pra- 
matiile de militari, care cer reduceri de preţ. Hola, Chine- 
zuţule, banditule! 

— Domnul Pantoja a venit de la Lima și e un plieten- 
pupă obraji, ciupește funduri Chinezu Porfirio. Ale de 
gând să înfilipe o afacele pe-aici. Pentlu el, selvici de lux, 
Chuchupe. Piticul ăsta se numește Ciupitu* și e mascota 
localului, domnule. 

— Mai bine zis vătaf, barman și gorilă pe lângă fete, 
"tu-ți aia mă-tii — întinde, sticle, strânge pahare, încasează 
bani, aprinde pick-upul, aduce femei pe ringul de dans 
Ciupitu. Deci e prima oară când veniți la Casa Chuchupe? 
N-o să fie și ultima, vă asigur. Fetele-s puține, că s-au dus 
să-l vadă pe Fratele Francisco, ăl de-a ridicat crucea aia 
mare de lângă lacul Morona. 

— Am fost și eu pe-acolo, ela o gloază de lume și cled 
că hoţii de buzunale elau în elementul lol — le face bezele 
fetelor Chinezu Porfirio. Fantastic îi melge gula Flatelui! 
Nu plea se-nţelegea ce zice, dal îi emoţiona pe oameni. 

— Tot ce înfigi în lemn este ofrandă, tot ce sfârșește 
pe cruce suie în înalt și e primit de CEL CE A MURIT PE 
CRUCE - psalmodiază Fratele Francisco. Fluturele pestrit 
de culori care înveselește dimineaţa, trandafirul care 
îmbălsămează aerul, liliacul cu aripi lungi și cu ochi mid, 
fosforescenţi în noapte, ba până și căpușa ce-ţi intră sub 
unghii. Surorilor! Fraților! Ridicaţi cruci pentru mine! 

— Ce faţă de om serios! Deşi n-oți fi chiar așa, dacă 
v-aţi înhăitat cu Chinezu ăsta — șterge o masă cu braţul 
gol, oferă scaune, își îndulcește tonul, trăsăturile Chu- 
chupe. Hai, Ciupitule, mei repejor, o bere și trei pahare. 
Primul rând e din partea casei. 

— Ştiţi ce-i aia o chuchupe? șuieră, își arată vârful limbii 
Chinezu Porfirio. Vipela a mai veninoasă din Amazonia. 
Vă puteți, așadal, închipui ce calități de-ale speciei ome- 
nești ale această doamnă, dacă s-a plocopsit cu o aseme- 
nea poleclă. 


* În original, Chupito, de la chupar, „a suge“, „a bea“. 

— Taci, scârnăvie — îi astupă gura, toarnă, întinde 
paharele, zâmbește Chuchupe. În sănătatea dumneavoas- 
tră, domnule Pantoja, fiţi bine-venit la Iquitos. 

— O limbă veninoasă — arată nudurile mâzgălite pe 
pereți, oglinda crăpată, abajururile colorate, ciucurii în 
veșnic neastâmpăr ai fotoliului multicolor Chinezu Por- 
firio. Însă, ce-i dlept, e o plietenă de nădejde, și casa asta, 
deși nu-i tocmai nouă, lămâne a mai faină din Iquitos. 

— Uitaţi-vă numai la materialul prezent - arată pe rând 
Ciupitu. Avem de toate: mulatre, albe, japoneze, până și-o 
albinoasă. Are un ochi Chuchupe, când e să-și aleagă 
fetele, ceva de speriat, domnule! 

— Ah, ce muzică bună, te tlec fiolii plin picioale ~ se 
scoală, ia de braţ o femeie, o târăște spre ring, dansează 
Chinezu Porfirio. Ceva mișcale, să ne dezmolţim sche- 
letu’. Vino'ncoa, poponeaţo. 

— Pot să vă tratez cu o bere, doamnă Chuchupe? schi- 
țează un zâmbet stângaci și susură Pantaleón Pantoja. M-ar 
interesa să-mi oferiţi câteva date, dacă nu vă supăraţi. 

— Ce nerușinat simpatic Chinezu ăsta! N-are niciodată 
o lăscaie, dar cum se pricepe să anime atmosfera! moto- 
tolește o hârtie, o aruncă în capul lui Porfirio, nimerește 
ținta Chuchupe. Nu știu ce găsesc iepele astea ale mele la 
el, dar toate, toate îl plac. Uitaţi-vă cum se bâţâie apucatul. 

— Date legate de, îhâm, hmm, hmm, meseria și nego- 
țul dumneavoastră — insistă Pantaleón Pantoja. 

— Sigur, cu plăcere - devine serioasă, încuviințează, 
îl străpunge cu privirea Chuchupe —, dar eu credeam c-aţi 
venit pentru altceva, nu pentru negoț, domnule Pantoja. 

— Mă doare îngrozitor capul — se ghemuiește, se acope- 
ră cu cearșafurile Pantita. Am friguri, mă doare tot corpul. 

— Cum să nu te doară, cum să n-ai friguri, și de altfel 
bine îmi pare — bate cu tocurile în podea Pochita. Te-ai 
culcat pe la patru și-ai venit beat turtă, idiotule. 

— Ai vomitat de trei ori — trebăluieşte printre oale, li- 
ghene și prosoape doamna Leonor ~, pute toată camera, 
băieţel. Ce-i cu tine? 


31 


— O să-mi explici imediat ce înseamnă asta, Panta! se 
apropie de pat, scapără din ochi Pochita. 

— Ti-am mai spus, scumpo, sunt chestii profesiona- 
le — se plânge dintre perne Pantita. Știi că nu beau, că 
nu-mi place să-mi pierd nopțile. Lucrurile astea sunt un 
chin pentru mine, chola. 

— Vrei să spui că vei continua tot așa? gesticulează, 
e gata să plângă Pochita. Vei veni abia în zori, te vei îmbă- 
ta ca ultimul borfaș? A, nu, Panta, zău că nu, așa ceva 
eu nu permit. 

— Copii, copii, nu vă certați — ține în echilibru paharul, 
carafa, tava doamna Leonor. Băieţel, pune-ți compresele 
astea reci și bea chiar acum un Alka-Seltzer dizolvat în 
apă. Repede, repede, cât mai face încă bulbuci. 

— E o treabă strict profesională, face parte din noua 
misiune — devine disperată, subțire, pierită vocea lui Pan- 
tita. Înţelege, eu urăsc asta mai mult decât tine, dar n-am 
încotro. Nu-ţi pot spune mai mult, crede-mă, ar fi o neno- 
rocire pentru cariera mea. Ai încredere în mine, te rog, 
Pocha. 

— Ai fost la femei - izbucnește în plâns Pochita. Băr- 
baţii nu se-mbată până în zorii zilei, fără femei alături. 
Sunt convinsă c-ai fost, Panta. 

— Pocha, Pochita, îmi crapă capul, mă junghie în spate- 
își pune o compresă pe frunte, bâjbâie cu mâna sub pat, 
trage o oliță, scuipă salivă şi fiere Pantita. Nu plânge, mă 
faci să mă simt un criminal şi nu-s, mă jur că nu-s, chola. 

— Inchide ochișorii, deschide guriţa — aduce o ceașcă 
aburindă, încrețește buzele doamna Leonor. Și-acum ca- 
feluţa asta fierbinte, puișor. 


SVGPFA 
Raport nr. 1 


TEMA GENERALĂ: Serviciul de Vizitatoare pentru Gar- 
nizoane, Posturi de Frontieră şi Aferente. 

TEMA SPECIFICĂ: Stabilirea postului de comandă și 
evaluarea locului eventual de recrutare. 

CARACTERISTICI: Confidenţial. 

DATA ȘI LOCUL: Iquitos, 12 august 1956. 


Subsemnatul, căpitan AP (Armata Peruană, Intendenţă) 
Pantaleón Pantoja, însărcinat cu organizarea și punerea în 
funcţie a unui Serviciu de Vizitatoare pentru Garnizoane, 
Posturi de Frontieră și Aferente (SVGPFA) în toată regiu- 
nea amazoniană, cu respect se adresează generalului Felipe 
Collazos, șef al Administraţiei, Intendenţei și Serviciilor 
Diverse ale Armatei, îl salută și îi aduce la cunoștință: 

1. CĂ imediat după sosirea la Iquitos s-a prezentat la 
Comandamentul Regiunii a V-a (Amazonia) pentru a-l 
saluta pe generalul Roger Scavino, comandant-șef, care, 
după ce l-a primit cu amabilitate și cordială simpatie, i-a 
comunicat câteva măsuri luate spre cea mai eficace dema- 
rare a misiunii ce i-a fost încredințată. Măsurile stipulează: 
că, în scopul de a prezerva renumele instituției, este con- 
venabil ca subsemnatul să nu apară în persoană nici la 
Comandament, nici prin cazărmile orașului, să nu îmbrace 

uniformă, să nu locuiască în Sectorul militar, să nu aibă 
relații cu ofițerii colegii lui, prin urmare să acţioneze 
întotdeauna ca un civil, din cauză că persoanele și mediile 
pe care va trebui să le frecventeze (drojdia societății, lu- 
mea interlopă, fauna prostituţiei) nu cadrează cu previ- 
zibilele contacte ale unui căpitan al Forţelor Armate; că 
este de dorit să se aţină strict de aceste dispoziţiuni, oricât 
de întristător va fi pentru el faptul de a tăinui propria-i 
condiție de ofițer al Armatei noastre, de care se simte atât 
de mândru, și de a rămâne izolat de camarazii săi de 
arme, pe care îi consideră drept fraţi, și oricâte neplăceri 
vor decurge din aceasta în delicata-i situație familială, 
întrucât va fi obligat să păstreze și dinaintea respectabilei 
sale mame și a soţiei cea mai deplină rezervă asupra 
misiunii, prin urmare să mintă aproape tot timpul, spre 
salvgardarea amenințatei armonii familiale și a succesului 
întreprinderii; că acceptă aceste sacrificii, fiind conștient 
de necesitatea operațiunii ce i-a fost încredinţată de supe- 
riori și de interesele soldaților noștri care își slujesc Patria 
în regiunile cele mai îndepărtate ale selvei. 

2. CĂ a luat deja în stăpânire amplasamentul situat pe 
malul râului Itaya, afectat de Comandamentul Regiunii 
a V-a ca post de comandă și centru logistic (recruta- 
re /aprovizionare) al Serviciului de Vizitatoare. CĂ s-au 
prezentat la ordinele sale soldaţii detașaţi Serviciului, 
numiții Sinforoso Caiguas și Palomino Rioalto, care, pe 
drept cuvânt, au fost aleși de superiori pe criterii de pur- 
tare excelentă, docilitate și o anume indiferență față de 
persoanele de sex opus, fiindcă, în caz contrar, tipul de 
muncă specială ce-l vor avea de prestat și idiosincrazia 
mediului în care vor avea de desfășurat acea muncă ar 
putea stârni în ei patimi și tentaţii, de unde ar decurge 
probleme insolubile pentru Serviciu. Subsemnatul dorește 
să consemneze și că locul unde se află situat postul de 
comandă și centru logistic se bucură de cele mai priel- 
nice condiţii: în primul rând, spaţiu larg și posibilităţi de 

manevrare și transport (râul Itaya); apoi, adăpost garan- 
tat față de privirile indiscrete, pentru că orașul se află la 
oarecare depărtare, iar cel mai apropiat loc populat, moa- 
ra de orez Garote, se găsește pe malul opus (nu există pod 
sau punte). În al doilea rând, oferă bune posibilități topo- 
grafice pentru instalarea unui mic debarcader, astfel ca 
toate expedierile și recepționările, odată stabilite mijloa- 
cele de locomoție ale Serviciului de Vizitatoare, să se 
poată efectua sub controlul direct al postului de comandă. 
3. CĂ, în prima săptămână, subsemnatul a trebuit să-și 
concentreze tot timpul și eforturile în curățarea și igieni- 
zarea localului, un semipătrat de 1 323 metri pătrați (din 
a cărui suprafaţă un sfert are acoperiș de tablă), împrej- 
muit cu gard de lemn, înalt, cu două porți, una dând în 
drumul mare spre Iquitos, cealaltă către râu. Partea aco- 
perită are 327 metri pătrați și este pardosită; are parter și 
etaj, însă etajul nu e decât un foișor de lemn cu un fel de 
parmaclâc, spre care urcă o scăriță de pompieri. Subsem- 
natul și-a instalat acolo postul de comandă, biroul parti- 
cular, casa de bani și arhiva. În partea de jos — care poate fi 
supravegheată, în orice clipă, de la postul de comandă -s-au 
atârnat hamace pentru Sinforoso Caiguas și Palomino 
Rioalto și s-a înjghebat o latrină, din materiale rustice (de- 
versarea fiind în râu). Partea descoperită este un loc viran 
cu pământ bătătorit, smocuri de iarbă și câțiva pomi răzleți. 
Este adevărat că o săptămână pentru pregătirea /dere- 
ticarea locului poate părea un termen excesiv, dând în 
vileag nepăsare sau lipsă de autoritate sau lene, dar tre- 
buie spus că amplasamentul se găsea în condiţii inutili- 
zabile și, scuzați-mi exprimarea, imunde, din motivele de 
mai jos: fiind abandonat de Armată, acest depozit a fost 
utilizat în mod eterogen și ilegal. Astfel, se înstăpâniseră 
pe el o mulţime de adepţi ai Fratelui Francisco, individ 
de origine străină, întemeietorul unei noi religii și așa-zis 
făcător de minuni, care străbate pe jos sau cu plute balsas 
Amazonia braziliană, columbiană, ecuadoriană și peruană, 

înălțând cruci în localitățile pe unde trece şi răstignin- 
du-se el însuși, ca să le propovăduiască oamenilor, din 
poziţia aceea extravagantă, în portugheză, spaniolă sau 
în limbile ininteligibile ale indienilor băștinași. Obișnu- 
iește să anunţe catastrofe și își îndeamnă credincioșii (ne- 
numărați, în pofida ostilității ce i-o arată biserica catolică 
şi cea protestantă, datorită charismei individului, negreșit 
foarte mare, din moment ce predicile lui conving nu nu- 
mai populaţia simplă și incultă, ci și persoane educate, 
cum s-a întâmplat, de exemplu și din păcate, cu însăși 
mama subsemnatului) să renunţe la bunurile lor pămân- 
teşti, să facă cruci de lemn și să aducă ofrande în vederea 
sfârșitului lumii, despre care susține că va veni foarte de- 
grabă. Aici, la Iquitos, unde Fratele Francisco a trecut de 
curând, există numeroase „arce“ (singular „arcă“: așa se 
numesc templele sectei create de acest individ pe care, 
dacă superiorii cred de cuviință, Serviciul nostru de Con- 
trainformaţii ar trebui poate să-l ia sub observație), și un 
grup de „frați“ și „surori“, cum își zic între ei, transfor- 
mase acest depozit în „arcă”. 

Instalaseră o cruce pentru insalubrele și crudele lor 
ceremonii, care constau în a răstigni tot felul de animale, 
astfel ca sângele acestora să curgă peste adepții înge- 
nuncheaţi la baza crucii. De aceea, subsemnatul a găsit 
la faţa locului nenumărate hoituri de maimuțe, câini, pui 
de tigru, până și papagali și bâtlani, pete și dâre de sânge 
peste tot și, negreșit, focare de microbi. În ziua când sub- 
scrisul a ocupat localul, a trebuit să recurgă la forța publi- 
că pentru a-i da afară pe Fraţii din Arcă, aceștia pregătindu-se 
tocmai să crucifice o şopârlă, confiscată ulterior și predată 
pe bază de bon Serviciului de Aprovizionare al Regiunii 
a V-a. 

CĂ, mai înainte, acest nenorocit local a fost folosit de 
un vrăjitor sau vraci, pe care „fraţii“ l-au izgonit prin me 
tode violente, Maestrul Poncio, care practica aici ceremonii 
nocturne cu acea fiertură din pulberi de scoarță de copac, 

la ayahuasca, metodă barbară care, pare-se, vindecă boli 

și provoacă halucinații, dar de asemenea, din păcate, per- 

turbaţii fizice instantanee, ca abundente flegme, șuvoaie 

de urină și o masivă diaree, excrescenţe care, împreună 
cu hoiturile animalelor sacrificate și imensul număr de 
hultani, hoitari și alte lighioane atrase până aici de gunoa- 
ie și de mortăciuni, transformaseră locul într-un adevărat 
iad pentru simţurile văzului și mirosului. Subsemnatul 
le-a procurat soldaților Sinforoso Caiguas și Palomino 
Rioalto săpăligi, greble, târnuri, găleți (vezi chitanţele 1, 
2 și 3), pentru ca, muncind din răsputeri sub controlul 
său, să ardă gunoaiele, să spele podeaua și pereții și să 
dezinfecteze totul cu creozot. Apoi s-a trecut la otrăvirea 
și astuparea găurilor de șobolani și la punerea de capcane 
cu scopul de a stăvili invazia rozătoarelor, atât de multe 
și de nerușinate încât, deși pare o exagerare, ieșeau și mi- 
șunau nestingherit în prezența subsemnatului, ba chiar 
i se încurcau printre picioare. S-a trecut la muruirea și 
zugrăvirea pereților, imperativ reclamate de starea jalni- 
că a acestora, plini de zgârieturi, scrijelituri, inscripţii, de- 
sene porcoase (pesemne că incinta a fost și o ascunzătoare 
pentru amoruri vinovate) și tot felul de cruci zmângălite 
de către fraţi. De asemenea, a trebuit să achiziționăm la 
Talciocul din Belen, la preţ de ocazie, câteva mobile de 
birou ca: masă, scaun, avizier și ladă-biblioraft pentru 
postul de comandă (chitanţele 4, 5, 6 și 7). În ceea ce pri- 
veşte locul viran / descoperit, unde se mai află încă multe 
obiecte abandonate de Armată în perioada folosirii lui 
ca depozit (conserve goale, piese auto stricate) pe care 
Serviciul de Vizitatoare n-a dorit să-l distrugă până nu va 
primi ordine pertinente, a fost curățat de buruieni, nivelat 
și greblat (sub bălării s-a găsit și un șarpe mort), astfel 
încât subsemnatul are onoarea de a raporta că în șapte 
zile, impunându-și, ce-i drept, sforțări de-a lungul a ze- 
ce-douăsprezece ore pe zi, a reușit să transforme inima- 

ginabilul grajd ce i-a fost repartizat într-un loc decent, 

simplu dar ordonat, curat și chiar plăcut, așa cum se cu- 
vine să arate orice dependinţă a Armatei noastre, fie ea 
și clandestină, cum este cazul cu prezenta. 

4. CĂ, odată igienizat amplasamentul, subscrisul a 
procedat la întocmirea de hărți și organigrame care să-i 
permită stabilirea cu maximă exactitate a ariei ce va reveni 
SVGPFA, a numărului potenţial de beneficiari ai Servi- 
ciului și a itinerariilor respectate de viitoarele convoaie. 
CĂ prima evaluare topografică ne dă următoarele cifre: 
Serviciul de Vizitatoare va acoperi o arie aproximativă 
de 400 000 kilometri pătraţi, care include ca potenţiale 
centre uzufructuare 8 garnizoane, 26 posturi și 45 cam- 
pamente, către care principalele mijloace de comunicație, 
plecând de la centrul de comandă și de la centrul logistic, 
sunt aerul și calea fluvială (vezi harta numărul 1), deși în 
unele cazuri excepționale transportul s-ar putea efectua 
la sol (împrejurimile localităţilor Iquitos, Yurimaguas, 
Contamana și Pucallpa). CĂ pentru a determina numărul 
potenţial de beneficiari ai Serviciului de Vizitatoare, 
raportorul și-a permis să trimeată (cu aprobarea coman- 
dantului-șef al Regiunii a V-a) tuturor garnizoanelor, postu- 
rilor de frontieră și aferente, spre studiere și completare 
de către șefii de companie sau, în lipsa acestora, de şefii 
de grupă, următorul chestionar alcătuit de el însuși: 


1. Câţi gradaţi și soldaţi necăsătoriți aveți în subordine? VA 
rugăm să ţineţi cont, înainte de a răspunde, că, potrivit scopu- 
lui urmărit, chestionarul include la categoria însuraţi nu 
numai pe gradații şi soldații uniţi în căsătorie sub egida Bisericii 
și/sau Statului, ci și pe cei trăind marital (cu concubine) și chiar 
pe cei care, în mod neregulat sau sporadic, întrețin vreo formă 
sau alta de coabitare intimă prin împrejurimile amplasamen- 
tului unde își satisfac stagiul militar. 


OBSERVAȚIE: Chestionarul urmărește să stabilească, cu 
cea mai mare precizie, numărul bărbaților aflaţi în subordinea 

Dvs. care nu întreţin nici o formă, permanentă sau pasa- 
geră, de viață maritală. 


2. După stabilirea, cu maximă exactitate, a numărului celi- 
batarilor în subordinea Dvs. (în sensul chestionarului), vă 
rugăm să eliminați din cifra totală toți gradații și soldaţii care 
ar putea fi catalogați, dintr-un motiv sau altul, ca incapabili 
să susțină activităţi intime de tip marital normal. Adică: inver- 
fiți, onaniști învederați, impotenți sau apatici sexual. 


OBSERVAȚIE: Având în vedere grija naturală a fiecăruia 
faţă de „gura lumii”, de prejudecățile omeneşti, și teama logică 
de a nu deveni țintă a batjocurii celorlalți, este greu de crezut 
că subiecții încadrabili în punctul 2 vor recunoaşte de bunăvoie 
tarele lor; atragem, deci, atenția ofițerului responsabil cu ches- 
tionarul, asupra gradului de incertitudine presupus, în realiza- 
rea acestei eliminări statistice, de declarațiile soldaţilor în cauză. 
Recomandăm, de aceea, pentru stabilirea răspunsului corect, 
ca ofițerul să combine datele interogatoriului personal cu mărtu- 
rii externe (confidențe de-ale prietenilor și colegilor respec- 
tivului), cu observații proprii sau cu alte subterfugii inspirate 
și îndrăznețe. 


3. După scăderea cazurilor de mai sus și stabilirea numărului 
gradaților şi soldaților neînsuraţi cu capacitate maritală din 
subordinea Dvs., vă rugăm să procedaţi, cu finețe și discreție, 
la sondarea grupului rămas, asupra numărului de prestații 
maritale pe care fiecare subiect și-l dorește lunar sau pentru care 
se simte făcut, în vederea satisfacerii imperativelor virilităţii sale. 


OBSERVAȚIE: Chestionarul încearcă să stabilească un 
tabel de dorințe maximale şi un altul de dorințe minimale, 
conform exemplului de mai jos: 


Ambiţii maxime pe lună: 30 
Ambiţii minime pe lună: 4 

Subiectul X 


4. După completarea tabelului precedent, vă rugăm să încer. 
cați a determina în cadrul grupului de neînsurați (burlaci) 
cu capacitate maritală din subordinea Dvs., prin aceeași teh- 
nică a sondărilor indirecte, a întrebărilor aparent întâmplătoare 
etc., de cât timp crede sau ştie pozitiv subiectul că are nevoie 
pentru o prestație maritală satisfăcătoare (de la preliminarii până 
la deplina încheiere), conform aceleiași scheme maximale/mi- 
nimale: 


; Ambiţie maximă per prestație: 2 ore 
SAREMA Ambitie minimă per prestație: 10 minute 


OBSERVAȚIE: Atât la punctul 3 cât şi la punctul 4 al ches- 
tionarului, rugăm calculați media și furnizaţi această cifră, 
fără detalii inutile. Testul urmărește să stabilească media nor- 
mală lunară dorită în privința numărului de prestații necesare 
virilității gradaţilor și soldaților din subordinea Dvs., ca și 
timpul mediu normal ambiţionat pentru fiecare prestație. 


CĂ subsemnatul dorește să sublinieze entuziasmul, 
promptitudinea și eficacitatea cu care ofițerii garnizoa- 
nelor, posturilor și campamentelor au răspuns chestie 
narului prezentat (numai vreo cincisprezece posturi n-au 
putut fi consultate din cauza obstacolelor survenite în 
comunicaţia cu ele, datorate imperfecțiunii aparatelor de 
transmisiuni, timpului urât etc.), ceea ce ne-a condus la 
întocmirea tabelului următor: 


Numărul potenţial de uzufructuari ai Serviciului de 
Vizitatoare: 8 726 (opt mii șapte sute douăzeci și șase). 


Numărul de prestații lunare (media dorită/ambiţionată 
per uzufructuar): 12 (douăsprezece). 

Timp de prestație individuală (media dorită/ambiţio- 
nată/râunită): 30 de minute. 

Ar însemna ca Serviciul de Vizitatoare, pentru a-și 
îndeplini plenar misiunea, să poată fi în măsură să asigure 
tuturor garnizoanelor, posturilor de frontieră și aferente 
din Regiunea a V-a (Amazonia) o medie lunară de 104 712 
(una sută patru mii șapte sute douăsprezece) prestații, 
obiectiv în mod evident imposibil de atins în actualele 
împrejurări. CĂ subsemnatul este conștient de obligaţia de 
a demara Serviciul propunându-și obiective modeste și 
realizabile, ținând seama de realitate și de filozofia popu- 
lară cuprinsă în proverbe ca „încet, încet, departe ajungi“ 
sau „grăbește-te încet“ sau „încetul cu încetul se face 
oţetul“. 

5. CĂ are nevoie să știe dacă între uzufructuarii po- 
tenţiali ai Serviciului de Vizitatoare trebuie incluse și 
gradele intermediare (subofițerii). Subsemnatul solicită 
o lămurire imediată asupra acestui aspect, întrucât, dacă 
răspunsul superiorilor este pozitiv, estimările de până 
acum vor suferi o modificare (nedorită) considerabilă. 
Ținându-se cont de numărul și așa prea mare al uzu- 
fructuarilor potenţiali și de dorințele lor în continuă creș- 
tere, subsemnatul își permite a sugera ca, măcar în prima 
fază de funcţionare, Serviciul de Vizitatoare să nu satis- 

facă şi cererile gradelor intermediare. 

6. CĂ a trecut, de asemeni, la stabilirea primelor con- 
tacte în vederea recrutării. Graţie colaborării unui individ 
care răspunde la numele Porfirio Wong, alias Chinezu, 
pe care l-a cunoscut din pură întâmplare în stabilimentul 
noctum denumit Mao Mao (strada Pebas, 260), a efectuat 
o vizită de lucru, noaptea târziu, la localul de petrecere 
frecventat de femei ușoare și condus de dona Leonor Curin- 
chila, alias Chuchupe, cunoscut îndeobște sub numele de 
Casa Chuchupe și situat pe șoseaua spre stațiunea bal- 
neară Nanay. Susnumita Leonor Curinchila fiind prietenă 
cu Porfirio Wong, acesta din urmă l-a putut prezenta pe 
subsemnatul, care, din motivele bine-cunoscute, s-a dat 
drept negustor (import/export) sau om de afaceri, stabilit 

de curând la Iquitos și interesat de chefuri, petreceri cu 
femei etc. În consecință, numita Leonor Curinchila s-a ară- 
tat dispusă să coopereze, și subsemnatul a reușit - ne 
având de ales și trebuind să ciocnească multe pahare cu 
băutură (chitanţa 8) — să obțină date interesante privind 
sistemul de lucru și obiceiurile personalului locantei. 
Astfel, la Casa Chuchupe își desfășoară activitatea vreo 
16 femei care formează ceea ce am putea numi personalul 
stabil, deoarece mai sunt și alte 15-20 care lucrează nere- 
gulat sau auxiliar, uneori venind, alteori nu, din motive 
variind de la boli venerice (d. ex. gonoree sau șancru) 
contractate în exercițiul funcțiunii, până la legături trecă- 
toare sau contracte de sezon (de ex. cherestegiu pleacă 
însoțit într-o călătorie de o săptămână la munte) care le 
îndepărtează momentan de centrul de producție. Rezu- 
mând, personalul complet, fie el stabil sau flotant, al Casei 
Chuchupe reprezintă circa treizeci de prostituate, deși 
lista lor efectivă (dar renovabilă) în fiecare noapte este 
de jumătate (15-16). Subsemnatul n-a înregistrat, cu ocazia 
vizitei sale, decât 8 prezenţe, dar dintr-un motiv exceptio- 
nal: sosirea la Iquitos a menționatului Frate Francisco. Din 
cele 8, majoritatea par să fie trecute de douăzeci și cinci 
de ani, deși calcului rămâne incert pentru că în Amazonia 
femeile îmbătrânesc prematur, adeseori putând fi văzute 
pe stradă tinere extrem de seducătoare, cu șolduri dezvol- 
tate, busturi semețe și mers insinuant, cărora le-ai da, 
potrivit standardelor zonei de coastă, 20 sau 22 de ani, 
ele neavând însă mai mult de 13-14; în plus, subsemnatul 
își făcea observaţiile în semiîntuneric, Casa Chuchupe 
fiind prost luminată, poate din lipsa mijloacelor tehnice, 
dar mai degrabă din calcul, penumbra fiind mai aţâţă- 
toare decât lumina puternică (dacă superiorii îmi permit 
o glumă, voi cita aici zicala „noaptea toate pisicile sunt 
negre“). Majoritatea, așadar, bat spre treizeci de ani și 
aproape toate prezintă garanții, dacă e să le evaluăm cu 
un criteriu funcțional și fără a căuta nod în papură, adică: 

trupuri atrăgătoare și rotunjoare, mai ales pe la șolduri 
și sâni, părți ce tind a fi generoase în acest colţișor al pa- 
triei, și chipuri prezentabile, deși, văzute mai îndeaproa- 
pe, lasă de dorit, nu din cauză de urâţenie din naștere, 
ci dobândită, prin bubiţe, coșuri, vărsat de vânt și căderea 
dinţilor, acesta din urmă fiind un accident foarte răs- 
pândit în Amazonia ca urmare a climei debilitante și a 
insuficienţelor dietetice. Printre cele opt prezente pre- 
dominau femeile cu piele albă și trăsături indigene locale, 
apoi mulatrele și în fine cele de tip oriental. Media staturii 
este mai degrabă joasă decât înaltă, trăsătura distinctivă 
a personalului fiind vitalitatea și veselia tipice acestei 
regiuni tropicale. Subsemnatul a văzut, pe tot timpul 
şederii sale în local, că atunci când nu aveau prestații, 
fetele de viaţă dansau și cântau cu entuziasm și scandal, 
fără a vădi urme de oboseală sau descurajare, și recurgeau 
adesea la glumele fără perdea și la gesturile nerușinate la 
care era normal să te aștepți într-un astfel de stabiliment. 
Dar, în același timp, fără harţă sau răutate, deși, dacă e 
să ne ghidăm după mici întâmplări culese din gura lui 
Leonor Curinchila sau a lui Porfirio Wong, uneori au loc 
răfuieli, accidente sau chiar incidente sângeroase. 
Subsemnatul adaugă: CĂ și-a putut da seama, din 
discuţia cu menţionata Chuchupe, că tarifele pentru pre- 
stații sunt variabile și că numai două treimi îi revin celei 
ce a prestat serviciul, treimea rămasă fiind comisionul 
locantei. CĂ diferenţele de tarif decurg din mai atră- 
gătorul sau mai puţin tentantul fizic al prostituatei, din 
timpul cât durează prestația (clientul care dorește să o/le 
repete sau să doarmă cu cea care l-a servit va plăti, de- 
sigur, în plus faţă de cel care s-a mulțumit cu o simplă 
prestație expeditivă și biologică), dar mai ales din gradul 
de specializare și toleranţă al fetei respective. Doamna 
Curinchila i-a explicat subsemnatului că, în totală anti- 
teză cu ceea ce acesta, naiv, bănuia, nu o majoritate ci, 
dimpotrivă, o minoritate redusă a clienţilor se mulțumește 

cu o prestație simplă și normală (cost: 50 soles; durată; 
15-20 minute), ceilalți (cei mulți) pretinzând o serie de 
variante, elaborări, adaosuri, distorsiuni și complicaţii cu- 
prinse îndeobște în termenul generic de aberaţii sexuale. 
lată cum, în nuanţata gamă a prestațiilor oferite, se nu- 
mără „figuri“ complexe, mergând de la simpla mastur. 
bare efectuată de fete (manuală: 50 soles; bucală sau „la 
cioc“ sau „trâmbiţa“: 200), până la actul sodomit (cunos- 
cut sub termenul vulgar de „ușiţa strâmtă /îngustă“ sau 
„două pe față una pe dos“, termen preluat din domeniul 
împletiturilor: 250), celebrul 69 (200 soles), spectacolul 
saphic sau „turtițele“ (200 soles fiecare fată), sau cazuri 
rare, precum acelea cu clienţi care vor să primească sau 
să dea lovituri de bici, să se mascheze ei sau partenera, 
să fie adoraţi, ori umiliţi, ori chiar defecați, extravagante 
al căror tarif oscilează între 300 şi 600 soles. CĂ, având 
în vedere etica sexuală dominantă în țară și fondurile re- 
duse ale SVGPFA, susnumitul a luat decizia de a limita 
serviciile cerute colaboratoarelor și, prin urmare, preten- 
tiile viitorilor uzufructuari, la prestația simplă și normală, 
excluzând toate deformările enumerate și altele de-același 
fel. CĂ în funcție de această premisă, Serviciul de Vizi- 
tatoare își va fixa atât recrutările, cât și timpul și tariful 
prestațiilor. Asta însă nu înseamnă că Serviciul, după ce va 
fi ajuns să satisfacă integral cererea în termeni cantitativi, 
nu va putea lua în considerare — dacă resursele-i finan- 
ciare vor spori și dacă parametrii morali ai țării se vor 
destinde - introducerea unui principiu de diversificare 
calitativă a prestaţiilor, pentru a veni în întâmpinarea 
unor cazuri, fantezii sau necesități particulare (bineînțeles, 
numai cu aprobarea ierarhiei militare). 

CĂ subsemnatul n-a putut stabili, cu precizia cerută 
de calculul probabilităților și de statistica de piață (tehnica 
sondării pieţei), care este media zilnică de prestații înre- 
gistrată per prostituată, pentru a-și face o idee despre venitul 
lunar al acesteia și despre capacitatea ei operațională, dat 

fiind că, aparent, în respectivul domeniu de activitate 
domnește arbitrariul cel mai uluitor. Astfel, o femeie de 
moravuri ușoare („coardă sau „parașută“ etc.) poate câș- 
tiga într-o săptămână cât, mai apoi, nu adună nici în două 
luni, situaţia depinzând de multipli factori, dintre care 
putem aminti chiar și clima sau planetele (influenţa aștri- 
lor asupra glandelor și impulsurilor sexuale masculine), 
oricum prea mulți pentru a-i determina aici. Dar CĂ, cel 
puțin, subsemnatul tot a reușit să afle, prin glume ieftine 
și vorbe în doi peri, că damele cele mai atrăgătoare și efici- 
ente pot efectua, într-o noapte de lucru „plină“ (sâmbăta 
sau în preajma sărbătorilor), circa douăzeci de prestații 
fără a rămâne prea obosite, ceea ce ne autorizează urmă- 
toarea formulare: un convoi de zece vizitatoare, alese dintre 
cele cu randament sporit, ar putea realiza 4800 prestații 
simple și normale pe lună (săptămâna de șase zile) lu- 
crând full time și fără rateuri (piedici ori obstacole nepre- 
văzute). Prin urmare, pentru a atinge obiectivul maxim 
ambiționat de 104 712 prestații lunare, ar fi necesară o 
trupă permanentă de 2 115 vizitatoare spărgătoare de nor- 
mă, care să lucreze non-stop și să nu prezinte niciodată 
nici cele mai vagi deficiențe. Natural, o asemenea posi- 
bilitate este himerică, în actualele condiţii. 

Mai zice susnumitul: CĂ în afară de prostituatele 
lucrând în stabilimente (Casa Chuchupe nu e singura de 
acest fel, funcționează în oraș alte două, dar, pare-se, de 
o categorie inferioară), există la Iquitos un mare număr 
de femei, poreclite „spălătorese”, care își exercită meseria 
în mod ambulant, oferindu-i serviciile la domiciliul cli- 
entului, cu precădere la căderea întunericului sau la primele 
ore ale dimineții, când slăbește supravegherea polițienească, 
sau plasându-se în diferite locuri în aşteptarea clienților, 
ca în Piaţa 28 Iulie, ori prin preajma Cimitirului. Așa stând 
lucrurile, putem spune că SVGPFA nu va întâmpina nici 
o dificultate în recrutarea personalului, mâna de lucru 
locală fiind mai mult decât suficientă pentru modestele-i 

posibilități iniţiale. CĂ atât personalul feminin al Casei 
Chuchupe, cât și cel al stabilimentelor de același fel și 
„spălătoresele“ care lucrează pe cont propriu, au protec- 
tori masculini (proxeneți, codoși sau „peşti”), în general 
indivizi cu antecedente penale și unii nu numai certați 
cu justiția ci urmăriți chiar în prezent de ea, cărora sunt 
obligate să le dea (multe o fac de bunăvoie) o parte sau 
totalitatea câștigului lor. Acest aspect al problemei - exis 
tența proxenetismului sau codoșlâcului — va trebui luat 
în seamă de către Serviciul de Vizitatoare în momentul 
recrutării personalului, fiindcă este cât se poate de sigur 
că indivizii aceia ne vor da de furcă. Dar subsemnatul știe 
bine, din perioada de neuitat a școlii militare când era 
simplu cadet, că nu există misiune fără greutăți și că nu 
există greutate care să nu poată fi depășită prin energie, 
voință și strădanie. 

CĂ administrarea și buna funcționare a Casei Chu- 
chupe par să fie asigurate prin grija a numai două per- 
soane, proprietăreasa, Leonor Curinchila, și, îndeplinind 
funcţii ce merg de la ospătar până la responsabil cu mu- 
zica și curăţenia, un omuleţ foarte scund, aproape un 
pitic, de vârstă greu de apreciat și de rasă metisă, Juan 
Rivera, poreclit Ciupitu, care glumește familiar cu perso- 
nalul și este ascultat imediat și respectuos de acesta, și 
care e de asemeni popular printre clienţi. Or, aceasta il 
face pe subsemnatul să creadă că și Serviciul de Vizita- 
toare, după ce va fi corect structurat, va putea funcţiona, 
conform exemplului de mai sus, cu un personal admi- 
nistrativ foarte redus, chiar minim. CĂ recunoașterea aceas- 
ta a unui posibil loc de recrutare i-a ajutat subscrisului să-și 
facă o idee generală asupra mediului în care în mod ne- 
cesar își va desfășura activitatea și să conceapă câteva 
planuri imediate, pe care, de îndată ce le va așterne pe 


hârtie, le va supune celor în drept spre aprobare, îmbu- 
nătățire sau respingere. 

7. CĂ în dorința-i de a obține cunoștințe științifice mai 
ample, care să-i permită o mai justă atingere a ţelului ur- 
mărit și a mijloacelor aferente acestuia, subsemnatul a 
încercat să-și procure din bibliotecile și librăriile din Iquitos 
un stoc de cărţi, broșuri și reviste centrate pe tema pre- 
stațiilor oferite de SVGPFA, regretând însă că trebuie să 
comunice autorităţii de drept că sforțările i-au fost aproa- 
pe inutile, întrucât în cele două biblioteci din Iquitos — 
Municipală și cea a Colegiului Părinților Augustini - n-a 
găsit nici un text, general sau particular, dedicat anume 
subiectului ce îl interesa (sexul și problematica lui), și nu 
numai atât, dar a trecut și prin momente destul de neplăcute 
când s-a referit la subiectul în cauză, expunându-se unor 
răspunsuri tăioase din partea funcționarilor, sau, la Cole- 
giul Sfântul Augustin, de-a dreptul la replici ireverențioase 
(acolo, un călugăr și-a permis să-l numească „imoral“). 
Nici la cele trei librării din oraș, Lux, Rodriguez și Mesia 
(există și o a patra, aceea a adventiștilor de ziua a șaptea, 
unde, fără îndoială, nu merita să încerce), n-a putut găsi 
subsemnatul materiale de calitate; a obținut cu destulă 
dificultate și — culmea — la prețuri piperate (v. chitanțele 
9 şi 10) câteva manuale neînsemnate și comerciale având 
următoarele titluri: Cum să sporim potența virilă, Afrodiziace 
și alte taine ale amorului, Totul despre sex în douăzeci de lecții, 
cu care, plin de modestie, a inaugurat biblioteca SVGPFA. 
Subscrisul îi roagă așadar pe superiorii ierarhici, dacă 
sunt de acord cu aceasta, să-i expedieze de la Lima o se- 
lecţie de opere specializate în domeniul practic infinit al 
activităţii sexuale, masculine și feminine, teoretice și /sau 
practice, și în special o documentație serioasă și la zi despre 
probleme bazice, precum boli venerice, profilaxie sexuală, 
perversiuni etc., care — toate — vor putea contribui la mai 
buna funcționare a Serviciului de Vizitatoare. 

8. În sfârșit, pentru a termina cu o anecdotă personală 
destul de amuzantă, în scopul de a ne descreți frunțile 
după atâta material scabros, subsemnatul își ia îngăduința 

să relateze că vizita lui la Casa Chuchupe s-a prelungit 
până către patru dimineaţa și i-a provocat un mare rău 
gastric, ca urmare a copioaselor libaţii pe care a trebuit 
să le facă și cu care nu este deloc obișnuit, din cauza 
nulelor sale pofte bahice, dar și a unor prescripţii medi- 
cale (vizând niște hemoroizi, din fericire extirpați). CĂ 
s-a vindecat cu chiu cu vai, recurgând la serviciile unui 
doctor civil, tocmai ca să nu implice Spitalul Militar, con- 
form instrucțiunilor primite (v. chitanţa 11) și că și-a atras 
fără voie o mulţime de neplăceri domestice decurgând din 
înapoierea acasă în condițiile de mai sus și într-o stare 
nerecomandabilă. Datoria, însă, mai presus de orice! 


Dumnezeu să vă ocrotească. 


Semnat: 
Căpitan al AP (Armata Peruană) - Intendenţi, 
PANTALEON PANTOJA 


Copii către Dl. General Roger Scavino, comandan- 
tul-șef al Regiunii a V-a (Amazonia). 


Anexe: 11 chitanţe și o hartă. 


Noaptea de 16 spre 17 august 1956 


Sub un soare radios, goarna adunării de dimineaţă 
inaugurează o nouă zi de pregătire de luptă la cazarma 
din Chiclayo: un du-te-vino zgomotos prin dormitoare, 
voioase nechezaturi în grajduri, fum învălătucit pe dea- 
supra coșurilor bucătăriei. Totul s-a trezit în câteva clipe 
și domnește pretutindeni o atmosferă caldă, binefăcă- 
toare, stimulantă, de veselă dispoziţie și de plenitudine 
vitală. Dar, minuţios, incoruptibil, punctual, locotenentul 
Pantoja străbate marţial locul viran — având încă pe cerul 


48 


gurii şi pe limbă savoarea cafelei cu caimacul laptelui de 
capră și deliciul pâinii prăjite cu dulceaţă de prune lu- 
cumas — unde exersează orchestra pentru defilarea de 
Sărbătoarea Naţională. Alături mărșăluiesc, rectilinii și 
însuflețite, coloanele unei companii. Dar, rigid, locote- 
nentul Pantoja observă acum repartizarea micului dejun: 
buzele lui numără fără a face zgomot și, în mod fatidic, 
când ajunge pe mutește la o sută douăzeci, fruntașul de 
rând la cazanul trupei servește ultimele picături de cafea 
și oferă bucata de pâine numărul o sută douăzeci și por- 
tocala o sută douăzeci. Dar acum locotenentul Pantoja 
supraveghează, băţos ca o statuie, felul cum niște soldați 
descarcă dintr-un camion sacii cu provizii: degetele lui 
marchează ritmul descărcării, aidoma unui dirijor care 
ar marca tactul unei simfonii. În spatele lui, cu o voce 
puternică, având însă un fond de căldură virilă pe care 
doar un auz ascuţit ca un bisturiu l-ar putea detecta, 
colonelul Montes afirmă patern: „Există oare o mâncare 
mai de soi decât a noastră, din Chiclayo? Nu, domnilor, 
nu; nici bucătăria chinezească, nici cea franțuzească nu 
s-ar încumeta să opună ceva celor șaptesprezece feluri 
diferite de rață pe orez“. Dar de pe-acum locotenentul 
Pantoja, gustă cu mare grijă și fără a-și clinti un mușchi 
de pe faţa-i tăiată în piatră, din uriașele oale de bucătă- 
rie. Metisul Chanfaina, sergent-șef peste popotă, stă cu 
ochii țintă la ofiţer, iar sudoarea-i de pe frunte și buzele 
tremurânde vădesc neliniște și teamă. Dar deja locote- 
nentul Pantoja, cu aceleași maniere meticuloase și inex- 
presive, examinează hainele aduse de la spălătorie, pe 
care doi răcani le așază în pungi de plastic. Dar deja 
locotenentul Pantoja veghează, hieratic, asupra distribu- 
irii ghetelor printre noii recruți abia sosiți la bază. Și deja 
locotenentul Pantoja, cu o expresie, de data asta, într-ade- 
văr însuflețită și aproape pasionată, înfige steguleţe în 
niște grafice, rectifică pe tabla neagră curbele statistice, 

adaugă o cifră organigramei de pe un avizier. Orchestra 
cazărmii interpretează în ritm viu o săltăreață marinera. 

O umedă nostalgie a impregnat aerul, a încețoșat 
lumina soarelui, a pus surdină trompetelor, talgerelor și 
tobei mari, o senzație de apă care se scurge printre degete, 
de scuipat supt de nisip, de buze fierbinţi care lipindu-se 
de obraz se cangrenează, un sentiment de balon spart, 
de film care se sfârșește, o tristeţe brusc victorioasă: iată 
că goarna (de deșteptare? de prânz? de stingere?) sfâșie 
iar aerul răcoros (al dimineţii? al serii? al nopții?). Dar 
în urechea dreaptă a apărut acum o gâdilătură-vibrație 
tot mai pronunţată, care cu repeziciune cuprinde tot lobul 
și ajunge la gât, îl cuprinde și pe-acesta și suie în urechea 
stângă: a început și ea să palpite intim — mișcându-și fi- 
ricelele invizibile de păr, destupându-și nenumărații pori 
setoși, în căutarea a, așteptând ca... —, și nostalgiei recal- 
citrante, melancoliei feroce le ia acum locul o secretă febră, 
o difuză neliniște, o neîncrezătoare teamă tot mai înstă- 
pânită, o corozivă spaimă. Însă pe chipul locotenentului 
Pantoja nu se citește nimic din ce îl bântuie: îi scrutează, 
unul câte unul, pe soldaţii care se pregătesc să intre or- 
donat la magazia cu efecte. Dar ceva stârnește ilaritate 
printre uniformele acelea de paradă care supraveghează 
totul de-acolo, de sus, unde trebuia să fie acoperișul și 
e, în schimb, marea tribună din timpul Sărbătorii Naţio- 
nale. Se află acolo colonelul Montes? Da. Tigrul Collazos? 
Da. Generalul Victoria? Da. Colonelul López López? Da. 
Au început să zâmbească neagresiv, ascunzându-și gura 
în spatele mănușilor cafenii, întorcând puțin capul într-o 
parte: comentând în taină? Dar locotenentul Pantoja știe 
ce-și spun, de ce, cum. Nu vrea să-i privească pe soldații 
care așteaptă fluierul ca să intre, să ia efectele și să-și 
predea ţoalele civile, pentru că bănuiește, știe sau ghi- 
cește că atunci când va privi, când se va convinge și va 
ști la modul pozitiv, nimic nu le va împiedica nici pe 
doamna Leonor, nici pe Pochita, să afle ceea ce el a aflat 

mai demult. Dar ochii lui își schimbă deodată expresia; 
încordat, își supraveghează formaţia: ha-ha, ce mai râs, 
vai ce rușine. Da, așa s-a întâmplat. Groasă ca sângele i 
se strecoară îngrijorarea pe sub piele, în timp ce observă, 
pradă unei spaime reci, sforțându-se să-și disimuleze 
sentimentele, cum se rotunjesc uniformele recruților peste 
piept, pe la umeri, pe la șolduri, peste pulpe, cum de sub 
chipie încep să izvorască plete, cum se înmoaie, se în- 
dulcesc și se îmbujorează trăsăturile și cum privirile mas- 
culine devin deodată mângâioase, ironice, ghidușe. Panicii 
i-a luat acum locul o senzaţie de ridicol arzătoare, tăioasă. 
la brusca hotărâre să riște totul și, bombându-și puţin 
pieptul, ordonă cu o sudalmă: „Descheiaţi-vă cămășile, 
so carajos!” Şi-acum îi trec pe dinainte, cu nasturii des- 
cheiaţi, descopciați, cu danteluţe pe sub cămăși, săltătoarele 
sfârcuri obraznice ale soldăţeilor, legănații și dalbii sâni 
plini care se zbat voluptuos în ritmul marșului. Și-acum 
locotenentul Pantoja a luat comanda companiei mergând 
în frunte, cu sabia trasă și înălțată, cu profilul sever, cu 
fruntea nobilă, cu ochii limpezi, bătând ferm pasul de gâs- 
că pe asfalt: un-doi, un-doi. Nimeni nu știe că-și blestemă 
zilele. Durerea-i e imensă, umilinţa așijderea, rușinea 
infinită, pentru că în spatele lui, bătând pasul anapoda, 
fără spirit mariţial, blegi, ca iepele în noroi, vin recruţii 
cei recenți care n-au știut nici măcar să-și bandajeze strâns 
țâțele ca să-și ascundă sfârcurile bătăioase, n-au știut să 
folosească niscai tertipuri pentru a nu bate la ochi chiar 
așa, nu s-au gândit să se tundă mărunţel sau să-și taie și 
pilească unghiile. Le simte venind în spatele lui și ghi- 
ceşte: n-au de gând să mimeze expresii virile, ci fac caz 
într-un mod agresiv de condiția lor muierească, își arată 
țâţele, își mlădiază talia, își tremură fesele și-și scutură 
lungile plete. (Un fior îl străbate: e gata să facă pipi pe 
el, pentru că doamna Leonor, călcându-i uniforma, va 
afla, iar Pochita, cosându-i noul galon, îl va lua în râs). 
Dar acum trebuie să-și concentreze gândul doar la defilare, 

fiindcă, uite, trec pe dinaintea tribunei. Tigrul Collazos 
rămâne serios, generalul Victoria ascunde un căscat, 
colonelul López López încuviințează înţelegător și chiar 
jovial, și momentul n-ar fi chiar atât de penibil de n-ar 
fi pe-acolo, într-un ungher, mustrându-l cu tristețe, cu 
furie și dezamăgire, ochii cenușii ai generalului Scavino, 

Dar acum nu-i mai pasă chiar așa mult: furnicătura 
din urechi i-a sporit grozav, și el, dispus să riște absolut totul, 
ordonă companiei „Pas alergător!“ și dă exemplu. Fuge 
într-o cadență rapidă și armonioasă, urmat de moii pași 
calzi și îmbietori, simțind cum crește în el o dogoare 
asemănătoare aburilor unei tăviţe cu rață pe orez scoasă 
din cuptor. Și-acum locotenentul Pantoja s-a oprit brusc 
și, odată cu el, în spatele lui, tulburătoarea companie. Cu 
o ușoară roșeaţă în obraji, face un gest nu prea clar pe 
care, însă, toţi îl înțeleg. S-a declanșat un mecanism, dorita 
ceremonie a început. Defilează prin faţa lui prima secție 
și e neplăcut faptul că sublocotenentul Porfirio Wong 
poartă în halul ăsta de neglijent uniforma - apucă să 
gândească: „Va primi mustrare verbală și indicații asu- 
pra corectei folosiri a efectelor“ —, dar iată c-au început 
și soldăţeii, trecându-i pe dinainte — el rămânând imobil 
și inexpresiv — să se despoaie iute, să-și arate sânii focoși, 
să întindă mâna ca să-l ciupească excitant de gât, de lobi, 
de curba superioară a urechii, și-apoi, împingându-și 
capetele cât mai înainte — una după alta, una după alta- 
să-i ronţăie (el le ușurează operațiunea, înclinându-se) 
delicios, da, delicios, marginile urechiușelor. E ceva de vis. 
O senzaţie de plăcere avidă, de satisfacție animalică, de 
bucurie exasperată și tentaculară șterge frica, nostalgia, 
ridicolul, în timp ce recruţii ciupesc, mângâie și ronțăie 
urechile locotenentului Pantoja. Însă dintre răcani câteva 
chipuri familiare îngheaţă în rafale fericirea, cu un spin 
de neliniște: dezarticulată și grotescă în uniforma-i vine 
Leonor Curinchila și, purtând stindardul, cu banderolă de 
furier pe braţ, vine Ciupitu, iar acum, închizând mărșăluirea 

ultimei secțiuni — spaima țâșnește ca o sondă de petrol 
şi îneacă trupul și spiritul locotenentului Pantoja —, vine 
și un soldat încă destul de șters: dar el știe — au revenit 
teama irespirabilă, ridicolul covârșitor, ameţitoarea me- 
lancolie ~ că sub însemne, chipiu, pantaloni lălâi și cămașă 
de dril boţită plânge în hohote dezolata Pochita. Trom- 
` peta sună deodată teribil de fals, doamna Leonor îi su- 
sură: „E gata rața ta pe orez, Pantita“. 


SVGPFA 
Raport nr. 2 


TEMA GENERALĂ: Serviciul de Vizitatoare pentru Gar- 
nizoane, Posturi de Frontieră și Aferente. 

TEMA SPECIFICĂ: Rectificarea estimărilor; prime re- 
crutări (racolări); semne distinctive ale SVGPFA. 

CARACTERISTICI: Confidenţial. 

DATA ȘI LOCUL: Iquitos, 22 august 1956. 


Subsemnatul, căpitan AP (Armata Peruană, Inten- 
denţă) Pantaleón Pantoja, ofițer responsabil cu SVGPFA, 
cu respect se adresează generalului Felipe Collazos, șef 
al Administrației, Intendenţei și Serviciilor Diverse ale 
Armatei, îl salută și îi aduce la cunoştinţă: 

1. CĂ în raportul numărul unu, din 12 august, în para- 
graful referitor la numărul de vizitatoare necesar SVGPFA 
pentru a face faţă cererii de 104 712 prestații lunare la care 
s-a ajuns grosso modo în cadrul unei prime estimări a pieței 
(se cere aprobarea forurilor superioare pentru folosirea 
acestui nume tehnic), subsemnatul a calculat că ar fi obli- 
gatoriu un corp permanent de 2 115 vizitatoure de maximă 
categorie (douăzeci prestații pe zi), lucrând full time şi fără 
rateuri / piedici /contratimpuri. CĂ această estimare pre- 
zintă o gravă eroare de calcul, de care se face vinovat 

numai subsemnatul, din cauza unei viziuni masculinizante 
asupra muncii umane, care, într-un mod impardonabil, l-a 
făcut să uite anumite condiționări tipice sexului feminin, 
condiționări care, în acest caz, impun o categorică corecție 
contabilităţii noastre, din păcate în sens negativ pentru 
SVGPFA. Astfel, subsemnatul a uitat să scadă, din totalul 
zilelor de lucru ale vizitatoarelor, cele cinci sau șase de 
indisponibilitate menstruală a femeilor (zilele de ciclu), 
în cursul cărora, atât dintr-un obicei ancestral al bărbaților 
de a nu avea relaţii carnale cu femeia aflată în situația 
amintită, cât și ca urmare a mitului, tabuului sau aberaţiei 
ştiinţifice proliferând în această regiune a patriei, conform 
cărora contactul intim cu femeia menstruantă provoacă 
impotenţă, vizitatoarele pot fi considerate inutile din 
punct de vedere prestaţional. Ceea ce, nemijlocit, infirmă 
estimările anterioare. CĂ, luând în considerare acest factor 
şi semnalând, cu oarecare aproximaţie, o medie lunară 
de 22 zile lucrătoare per vizitatoare (excluzând cele cinci 
ale ciclului și numai trei duminici, fiindcă putem 
presupune că o duminică a fiecărei luni ar putea coin- 
cide cu situaţia de indisponibilitate), ajungem la concluzia 
că SVGPEA va necesita un corp permanent (sau personal 
lucrător) de 2 271 vizitatoare de cel mai înalt randament, 
operând din plin și fără întreruperi, deci cu 156 mai multe 
decât s-a calculat greșit în raportul precedent. 

2. CĂ s-a trecut la recrutarea primilor colaboratori civili 
în persoanele antemenţionate în raportul numărul unu: 
Porfirio Wong, (poreclit) Chinezu, Leonor Curinchila, (p.) 
Chuchupe, și Juan Rivera, (p.) Ciupitu. CĂ primul dintre 
cei menționați va primi leafa de bază de 2 000 (două mii) 
soles lunari și o bonificaţie /spor de 300 (trei sute) soles 
pentru muncă pe teren și va îndeplini funcţiile de raco- 
lor/recrutor, date fiind multiplele-i relații în lumea feme- 
ilor ușoare, fie ele personal de stabiliment, fie „spălătorese”, 
şi de șef de convoi însărcinat cu protecția și controlul 
trimiterilor de vizitatoare spre centrele beneficiare. CĂ 

angajarea lui Leonor Curinchila și a concubinului ei (căci 
aceasta e relaţia care o unește cu Ciupitu) s-a dovedit mai 
ușoară decât presupunea subsemnatul când le-a propus 
o colaborare cu Serviciul de Vizitatoare în momentele de 
răgaz lăsate de ocupațiile lor. Astfel, creându-se o cor- 
dială atmosferă de confidenţe la a doua vizită efectuată 
de subsemnatul la Casa Chuchupe, i s-a revelat acestuia 
de către numita Leonor Curinchila că afacerile mergeau 
prost, pe pragul falimentului, și că de un timp încoace 
patroana se gândea serios la închiderea stabilimentului 
ei. Nu din lipsă de clientelă, întrucât mușteriii locantei 
sporesc din zi în zi, ci din cauza obligaţiilor oneroase de 
diferite feluri care fac ca balanţa afacerilor să încline în 
favoarea Forţelor Polițienești și Auxiliare. De exemplu, 
pentru reînnoirea anuală a permisului de funcţionare care 
cade în sarcina Comandamentului Jandarmeriei, Leonor 
Curinchila trebuie să plătească, separat de drepturile le- 
gale, mari sume de bani în calitate de daruri făcute șefilor 
secției Bordeluri și Baruri pentru a-i facilita obținerea 
actelor. În plus, membrii Poliţiei de Investigaţii (PIP) din 
oraș, care sunt peste treizeci, și un mare număr de ofiţeri 
ai Jandarmeriei au luat obiceiul să pretindă gratuit servi- 
ciile Casei Chuchupe, atât în privinţa băuturilor alcoolice 
cât și a prestaţiilor, sub amenințarea că întocmesc raport 
acuzând localul de scandal public, motiv de închidere 
imediată. CĂ, în afară de aceste pierderi economice con- 
tinue, Leonor Curinchila a trebuit să se resemneze cu 
mărirea în progresie geometrică a chiriei localului (al cărui 
proprietar este însuși prefectul departamentului), altfel 
putând fi dată afară oricând. Și, în sfârșit, Leonor Curin- 
chila se simţea extrem de obosită în urma intensei dăruiri 
și a ritmului febril și dezordonat cerute de specificul 
muncii - nopți nedormite, atmosferă viciată, ameninţări 
cu scandaluri, găinării și șantaje, lipsa vacanțelor și a 
odihnii duminicale -, fără ca toate aceste sacrificii să ducă 
la niște câștiguri apreciabile. Drept urmare, ea a primit 

cu plăcere oferta de a colabora cu Serviciul de Vizitatoare, 
luând iniţiativa de a propune nu o eventuală colaborare, 
ci o implicare exclusivă și permanentă, arătând de altfe] 
deosebit interes și entuziasm la aflarea ştirii despre natura 
și specificul SVGPFA. CĂ Leonor Curinchila, care a ajuns 
la un acord cu Humberto Sipa, (p.) Mucea, proprietarul 
unei case de toleranţă din districtul Punchana, ca să-i ce- 
deze acestuia Casa Chuchupe, va lucra în cadrul Servi- 
ciului de Vizitatoare în următoarele condiţii: 4 000 (patru 
mii) soles pe lună leafă, plus 300 (trei sute) soles spor de 
muncă în aer liber și dreptul de a încasa un procent nu 
mai mare de 3%, doar un an, din plata vizitatoarelor anga- 
jate prin intermediul ei. Funcţiile ei vor fi cele de șef de 
personal SVGPFA, răspunzând de recrutarea, stabilirea 
orariilor, turelor și componenţei convoaielor, de controlul 
operaţiunilor și de supravegherea generală a elementului 
feminin. CĂ Ciupitu va primi un salariu de bază de 2000 
(două mii) soles, plus 300 (trei sute) soles bonificaţie pen- 
tru misiune în aer liber, și va fi responsabilul cu buna 
funcţionare a centrului logistic (având doi adjuncţi: Sinfo- 
roso Caiguas și Palomino Rioalto) și șef de convoi. CĂ 
acești trei colaboratori au intrat în componenţa SVGPFA 
cu începere de luni, 20 august, ora 8 a.m. 

3. CĂ, dorind să dea o fizionomie proprie și distinctă 
SVGPFA, dotându-l cu însemne reprezentative care, fără 
a-i trăda activităţile, să permită totuși măcar celor carei 
se dedică să se recunoască între ei/ele, iar celor serviţi 
deel să poată identifica membrii componenți, localurile, 
vehiculele și alte efecte, subsemnatul a procedat la desem- 
narea verdelui și roșului drept culori emblematice ale 
Serviciului de Vizitatoare, potrivit simbolismului de mai 
jos: 

a) verde, conform exuberantei și frumoasei naturi a 
regiunii amazonice unde Serviciul își va desfășura acti- 
vitatea ce i-o dorim încununată de succes, și 

b) roșu, conform înflăcărării virile a gradaţilor (adică 
subgradaţi și grade inferioare) și soldaților noștri, pe care 
Serviciul se va strădui s-o potolească. 

CĂ a dat instrucțiuni ca atât postul de conducere, cât 
și echipele de transport ale Serviciului de Vizitatoare să 
arboreze culorile emblematice și că a comandat tinichi- 
geriei Paradisul tablei, în schimbul sumei de 185 soles 
(v. chitanța anexată), două duzini de mici insigne ro- 
șii-verzi (desigur, fără nici o inscripţie pe ele), ce pot fi 
purtate la cheotoare de către bărbați și agățate la bluză 
sau rochie de către vizitatoare, insigne care, neîncălcând 
normele de discreţie cerute de SVGPFA, vor servi drept 
uniformă și legitimație celor ce au și vor avea onoarea 
de a aparține acestui Serviciu. 


Dumnezeu să vă ocrotească! 
Semnat: 
Căpitan al AP (Armata Peruană) 
PANTALEON PANTOJA 


Copii către Dl. General Roger Scavino, comandan- 
tul-șef al Regiunii a V-a (Amazonia). 


Anexă: o chitanţă. 


Iquitos, 26 august 1956 


Dragă Cici,* 


Iartă-mă că nu ţi-am scris de-atâta timp, probabil ești 
mânioasă foc pe surioara ta care te iubește nespus și tei 
fi întrebând de ce proasta de Pochi nu-ţi povestește cum 
îi merge pe-acolo, cum e Amazonia. Dar adevărul este, 
scumpă Cicita, că, deși de când am ajuns aici m-am tot 
gândit la tine și ţi-am dus dorul teribil, n-am avut timp 
să-ți scriu și n-am avut nici chef (să nu te superi, da?),o 
să-ți zic de ce. Trebuie să-ți spun că Iquitos nu s-a purtat 
frumos cu surioara ta, Cici. Nu-s deloc mulțumită de 
schimbarea asta, iar lucrurile pe-aici iau o întorsătură 
neplăcută, ciudată. Nu vreau să spun că orașul ar fi mai 
urât decât Chiclayo, nu, dimpotrivă. Deși mititel, e vesel 
și simpatic, iar partea cea mai frumoasă, desigur, e selva 
cu uriașul fluviu Amazon, despre care am tot auzit că e 
enorm, cât marea, că nu i se vede țărmul opus și câte și 
mai câte, însă în realitate nu-ţi poţi face o idee până nu 
vezi cu ochii tăi: este splendid. Îţi spun că am făcut câteva 
plimbări cu „lunecătorul” (așa-s numite pe-aici șalupele 


* Am „românizat“ numele proprii pe cât s-a putut, fără atenuarea 
specificului local; astfel, Moquitos a devenit Mucea în paginile ante 
rioare, iar Chichi, simplu, Cici. Vom proceda la fel în continuare, pentru 
a nu încărca inutil memoria cititorului cu numele prea exotice și prea 
abundente din acest roman. (N.1r.) 

sau luntrile cu motor), într-o duminică până la Tamshi- 
yaco, un sătuc din susul fluviului, altădată am ajuns la 
un alt sătuc cu un nume delicios, San Juan de Munich, 
iar altă dată până-n Indiana, un sătuc din josul fluviului, 
întemeiat aproape în întregime de niște părinței și măi- 
cuţe din Canada; ce zici, nu-i formidabil? Să vină ei de-atât 
de departe în căldura și pustietățile astea de-aici ca să-i 
civilizeze pe „purceii“ din selvă. (C-așa li se spune indie- 
nilor: „chunchos“, „chunchitos“, adică porci sau purcei). 
De dus ne-am dus cu soacră-mea, dar nici pomeneală s-o 
mai luăm cu noi cu „lunecătorul“, fiindcă de cele trei ori 
a călătorit mai mult moartă de frică, agăţându-se de 
Panta, jeluindu-se că ne-om răsturna, voi o să vă salvaţi 
înotând dar eu m-oi îneca și-oi deveni hrană pentru 
„piranha” — şi măcar de-ar fi fost adevărat, Cicita, dar aș, 
de unde, n-am eu norocul ăsta, bieţii „piranha“ s-ar 
otrăvi. Şi-apoi, de-abia ajunși acasă, dă-i și plânge-te de 
pişcături, fiindcă ce-i drept e drept, Cicita, una din ches- 
tiile cele mai teribile de-aici îs ţânţarii ăia cu picioare lungi, 
„los zancudos”, dar mai sunt și „los izangos“ (ăștia-s 
„Zancudos“ de pământ, se ascund în iarbă), care te fac 
să-ți smulgi pielea de pe tine scărpinându-te, oricâte lo- 
țiuni ai folosi. Vezi, scumpo, cât de greu e când ai piele 
fină și sânge albastru (ca mine!), e un dezastru fiindcă 
se dau insectele la tine de te mănâncă de vie (haha!). 
Adevărul e că dacă pentru mine venirea la Iquitos n-a 
fost cine știe ce, apăi pentru soacră-mea s-a dovedit 
cumplită. Și asta pentru că acolo, la Chiclayo, ea era feri- 
cită, tu știi ce-i mai place să-și facă prietene și să se fâțâie 
de colo-colo cu dărâmatele alea bătrâne din cartierul 
militar, jucând canasta seară de seară, plângând ca o Ma- 
ria Magdalena la toate serialele radiofonice și invitându-și 
babetele la ceai; ei bine, toate chestiile astea care o încân- 
tau atât de mult încât noi o luam peste picior, zicându-i 
că duce „o viață de gașcă“ (uy, Cici, iar mi-aduc aminte 
de Chiclayo și mor de ciudă), aici n-o să le mai aibă, așa 

că, în schimb sau ca mod de consolare, a dat în doaga 
religiei, adică de fapt a vrăjitoriei, zău, crede-mă. Dar stai 
să-ți explic: ăsta a fost primul duș cu apă rece pe care l-am 
încasat aici, abia ajunse. Căci, n-o să-ți vină să crezi dar 
așa este: n-o să putem locui în orășelul militar, auzi? Și 
nici n-avem voie să ne cunoaștem cu familiile ălorlalți 
ofiţeri. Ce zici de asta? Chestia a făcut-o praf pe doamna 
Leonor, fiindcă năzuia să se împrietenească la toartă, nici 
mai mult nici mai puțin, cu nevasta comandantului Re- 
giunii a V-a și să-și dea aere ca pe vremuri la Chiclayo 
când era amica intimă a soţiei colonelului Montes, de-ai 
fi zis c-o să se și culce împreună cele două bătrânici (ca 
să bârfească și să-și piardă vremea pe sub cearșafuri, nu 
de altceva, nu te gândi la prostii). Auzi, ți-aduci aminte 
de bancul ăla? Pepita îi zice lui Carlitos: Vrei să facă bu- 
nică-mea ca lupul? Da, vreau. Bunico, de când nu te-ai 
mai zbenguit matale cu bunicuțu'? Uuuuuuu!! Adevărul 
e că ordinul ăsta ne-a pictat cum nu se poate mai nasol, 
fiindcă singurele căsuțe mai moderne și mai comode din 
Iquitos sunt cele din Orăşelul Militar, sau din cel Naval, 
sau de la Grupul Aeronautic. Cele din orașul propriu-zis 
sunt niște vechituri oribile, foarte-foarte incomode. Noi 
ne-am aciuat într-o astfel de hardughie, de pe strada Ser- 
gent Lores, datând de pe la începutul veacului, când a 
fost năvala aia mare după cauciuc; în felul lor, sunt și cele 
mai pitorești, având fațada din cahle albăstrii de Portu- 
galia și balconașe de lemn. Casa noastră e mare și, de la 
o fereastră, se vede fluviul, însă, ce-i drept, nu se compară 
nici cu cea mai paradită din Orășelul Militar. Ce mă scoate 
din minţi de furie e faptul că nu ne putem nici îmbăia la 
piscina Orășelului, ba nici la a marinarilor sau a aviato- 
rilor; în rest, la Iquitos nu mai e decât o singură piscină, 
hidoasă, aia Municipală, unde merg toate țoapele și to- 
pârlanii: m-am dus o dată și mi-a fost de ajuns, erau acolo 
peste o mie de persoane, să ți se întoarcă maţele pe dos 
nu alta. O grămadă de indivizi așteptau cu mutre de tigri 

să intre femeile în apă, iar acolo, sub pretext de înghe- 

suială, îţi dai seama cam ce se întâmpla. Nu mai calc eu 

pe-acolo, Cici, mai bine fac un duș și gata. M-apucă toți 
dracii când mă gândesc că nevasta oricărui locotenent 
poate fi chiar acum la piscina Orășelului Militar, făcând 
băi de soare, ascultând muzică la radioul ei portativ şi 
scăldându-se, pe când eu trebuie să stau aici, lipită de 
ventilator ca să nu mă coc de căldură. Mă jur că i-aș tăia 
eu generalului Scavino știi tu ce! (Ha, ha!) Pentru că nu-i 
numai asta, dar m-am pomenit că nici cumpărăturile pen- 
tru casă nu mi le pot face la Bazarul Armatei, unde iei 
totul cu jumătate de preţ, ci la pricăjitele de prăvălii de 
pe stradă, ca o gospodină oarecare. Deci nici de asta mă- 
car n-avem parte, nu, trebuie să trăim ca și când Panta 
ar fi civil. l-au dat, ce-i drept, două mii de soles în plus 
la leafă, ca un fel de primă. Dar asta n-aranjează lucrurile 
cu nimic, Cici, nu-i mare scofală; și-n plus, pe bune, dacă-i 
vorba de bani, Pochita n-are gologani (vezi, mi-a ieșit în 
rime, bravo, înseamnă că măcar nu mi-am pierdut umo- 
rul, nu?) 

Închipuie-ţi că pe Pantita mi-l ţin îmbrăcat zi și noapte 
numai în țoale civile, cu uniformele putrezându-i într-un 
cufăr, n-are voie să le poarte, auzi, tocmai el care se dădea 
în vânt după ele. În plus, pe toată lumea trebuie s-o pro- 
stim, ținând-o una și bună că Panta e un negustor venit 
să-și facă afacerile la Iquitos. Amuzant e faptul că soa- 
cră-mea și cu mine o luăm razna uneori și le spunem ve- 
cinilor chestii care nu se potrivesc, adică născocim când 
una, când alta, ne mai ia gura pe dinainte şi ne mai scapă 
amintiri cu iz milităresc de pe la Chiclayo. Cred că tipii 
nu mai înțeleg nimic, și nu m-ar mira să aflu că prin car- 
tier ne-a mers buhul că suntem o familie bizară și cam 
dubioasă. Parcă te văd fâţâindu-te în pat și întrebându-te 
ce naiba are proasta asta de nu-mi povestește odată de 
ce tot misterul ăsta. Chestiunea e, dragă Cici, că nu-ți pot 
spune nimic, e secret militar, și încă atât de secret încât 

dacă s-ar afla că Panta a zis ceva, l-ar judeca pe bietul de 
el ca trădător de țară. Află, Cici, că a primit o misiune 
teribil de importantă la Serviciul de Spionaj, o muncă 
foarte primejdioasă, și de-aceea nimeni nu trebuie să știe 
că e căpitan. Aoleu, na că ţi-am zis prea multe, și-acu mi-e 
parcă lene să rup scrisoarea și să încep alta nouă. Dar tu 
să-mi juri, Cicita, că rămâne între noi, că n-o să zici nimic 
nimănui, pentru că, altfel, te omor, și-n plus doar n-o să 
vrei să ţi-l vezi pe dragul tău cumnăţel înfundând temnita 
sau murind împușcat la zid din cauza ta, nu? Așa că: mu- 
cles; e clar? Să nu te prind că fugi să le spui totul caţelor 
ălora de prietene ale tale din familia Santana. Nu ți se 
pare comic să mi-l vezi pe Panta transformat în agent se 
cret? Dona Leonor și cu mine ne dăm de ceasul morţii 
de curiozitate încercând că aflăm ce spionează el aici la 
Iquitos. Ne ţinem de capul lui cu întrebări peste întrebări 
și încercăm să-l facem să vorbească, dar nimic, îl cunoşti 
doar și știi că dacă vrea, nu scoate o vorbă, chiar de-l omori. 
Dar las’ că nu-i treaba definitiv închisă, doar mă știi și pe 
mine: surioara asta a ta e și ea căpoasă ca un catâr, așa 
c-om vedea noi care pe care. Dar să nu-ţi faci iluzii: de-oi 
afla cam cu ce se ocupă Panta, nu ţi-oi spune chiar dacă 
ai face pipi pe tine de curiozitate. 

Acu, ce să spun, o fi grozav de emoționant însuși 
faptul că Armata l-a ales tocmai pe el pentru o asemenea 
misiune la Serviciul de Spionaj, Cicita, și poate asta o să-l 
ajute mult în carieră, dar în ce mă privește, zău, nu-s deloc 
încântată de daraverile astea. În primul rând, pentru că 
aproape nu-l mai văd la faţă. Știi ce obsedat și ce pedant 
e Panta în ceea ce privește munca lui, face atâta caz de 
tot ce i se ordonă încât nu doarme, nu mănâncă, nu 
trăiește până nu duce totul la bun sfârșit, dar la Chiclayo 
avea măcar un orar fix și eu știam și când venea şi când 
pleca. Dar aici e plecat tot timpul, nu se știe când se în: 
toarce, nici - țin'te bine! - în ce stare. Îţi spun că nu mă 
pot obișnui să-l văd îmbrăcat civil, cu cămăși tropicale 

și cu blugi şi cu şepcuţa de jocheu de care nu se mai 
desparte, parcă nu mai e același bărbat, și nu numai din 
cauzele de mai sus (uy, ce rușine mi-e, Cici, asta chiar că 
nu-mi vine să-ţi povestesc). Dacă chestia asta s-ar petre- 
ce numai ziua n-ar fi nimic, n-aş zice pâs, aș fi încântată să-l 
văd muncind. Dar trebuie să plece şi noaptea, uneori până 
la niște ore incredibile, și de trei ori s-a întors beat-mort, a 
trebuit să-l ajut să se dezbrace, iar a doua zi maică-sa îi 
punea comprese reci pe frunte și-i dădea mate. Da, Cici, 
parcă îți văd mutra lungă de uimire, știu că nu-ți vine a 
crede, Panta abstinentul, el care nu bea decât sucuri de 
când cu criza-i de hemoroizi: el, da, beat-mort, cu limba 
împleticită. Acum îmi vine să râd, pentru că mi-amintesc 
cât de haios era să-l vezi ciocnindu-se de lucruri și să-l 
auzi plângându-se, dar pe moment m-am înfuriat groaz- 
nic, de-mi venea să-i tai și lui știi tu ce (dar n-o s-o fac, 
fiindcă singură mi-aș face rău, cu mâna mea, păi nu? Ha, 
ha!). El mi se jură pe tot ce vrei că trebuie să-și petreacă 
nopțile în oraș din cauza misiunii lui, că trebuie să dea de 
niște tipi care își petrec toată viaţa prin baruri: cică s-ar 
întâlni cu ei acolo ca să li se piardă urma și să nu-i bă- 
nuiască nimeni. O fi adevărat (parcă mai poți să știi!) doar 
tot așa se întâmplă și prin filmele de spionaj, nu? Însă 
vin și eu și te-ntreb: tu ai fi liniștită, dacă ai ști că soțul 
tău își petrece nopţile prin baruri? Nu, fetiță, nu-s eu așa 
proastă, încât să-mi închipui că nu vede pe-acolo decât 
bărbați. Prin baruri sunt și femei care se dau pe lângă el, 
intră-n vorbă cu el, numai Dumnezeu știe ce se mai pe- 
trece. l-am făcut un scandal teribil și mi-a promis să nu 
mai plece noaptea de-acasă decât dacă-s chestiuni de viață 
și moarte. l-am întors buzunarele pe dos și i le-am scrutat 
cu lupa, fiindcă, ţi-o zic pe șleau, dacă îl prind c-a fost 
cu alte muieri, apăi vai și-amar de capul bietului Panta. 
Tot e bine că în chestiunile astea maică-sa îmi ia partea 
și m-ajută, că e şi ea speriată de hahalera de fi-su: l-a cre- 
zut întotdeauna un fel de sfințișor de sacristie, și iacă-te 


63 


deodată că nu-i chiar așa. Escapadele lui nocturne și be. 
tiile îngerașului o scot și pe ea din minți uy, Cici, te-ai 
cruci dacă ai ști tot. 

Colac peste pupăză, misiunea aia a lui îl face să intre 
în contact cu niște oameni de care te-ai îngrozi văzându-i. 
Fii atentă, că nu mai departe de-acu' câteva zile m-am 
dus la matineu cu o vecină cu care m-am împrietenit, 
Alicia, măritată cu un băiat de la Banca Amazonică - tipa 
e din Loreto și e foarte simpatică și ne-a ajutat mult când 
ne-am mutat. Am fost la cinema Excelsior să vedem un 
film cu Rock Hudson (ţine-mă că cad pe spate!), și după 
aceea am mai dat și noi o raită prin cartier, când deodată, 
trecând pe lângă Camu Camu, îl văd pe Panta, la o măsu- 
tă mai retrasă, cu o pereche — dar, Doamne, ce pereche! 
Ceva de groază, Cici, femeia era o ţoapă atât de vopsită 
încât nu i-ar mai fi încăput o picătură de smac nici în 
urechi, cu niște țâțoaie și un fund ce depășeau cu mult 
și masa și scaunul, iar tipul era un fel de prichindel ridi- 
col, cu niște piciorușe ce nu-i ajungeau la podea, dar cu 
niște aere de cuceritor, ceva de necrezut. Și Panta acolo 
cu ei, discutând însufleţit, de parc-ar fi fost prieteni la 
toartă de când lumea. l-am zis Aliciei ia te uită, ăla e bär- 
batu-meu, și-atunci ea m-a luat repede de braţ, extrem 
de nervoasă, hai, Pocha, să mergem, ăștia nu-s de tine. 
Așa c-am plecat. Dar cine crezi tu că erau ăia doi? Ei bine, 
tipa e muierea a mai deocheată din tot Iquitos, spaima 
tuturor nevestelor de pe-aici, care tremură pentru fami- 
lia lor, e poreclită Chuchupe și are o casă de curve pe 
şoseaua spre Nanay, iar piticotul e ibovnicul ei, dă-ți sea- 
ma puțin cum trebuie să arate o scenă de amor între ei, 
poți să te spargi de râs numai gândindu-te, o, Doamne, 
ce mai depravaţi! Cum ți se pare chestia? Apoi i-am spus 
totul lui Panta, ca să văd ce mutră face, și el, bineînţeles, 
s-a speriat așa de tare încât a început să se bâlbâie, Dar 
n-a cutezat să mă înfrunte, a recunoscut că ăia doi sunt 
niște otrepe, el trebuia să-i caute în interes de serviciu dar 

dacă-l mai vedem cu ei, nu cumva să ne apropiem, nici 
eu, nici maică-sa. Eu i-am zis treaba ta cu cine te vezi, eu 
atâta-ţi spun: dacă aflu că te-ai dus la casa individei, aia 
dinspre Nanay, atunci pui cruce căsătoriei tale, Panta. Nu 
zău, fetiţo, dă-ţi seama cum ne va privi lumea de-aici, dacă 
Panta începe să se dea în spectacol, ziua-n amiaza mare, 
cu astfel de oameni. O altă cunoștință de-a lui e un chinez, 
şi eu care credeam că toți chinezii îs rafinați, aiurea, ăsta-i 
Frankenstein. Aliciei i se pare că arată bine, dar astea din 
Loreto au gusturi dubioase, surioară. L-am surprins cu 
el într-o zi când m-am dus să vizitez Acvariul Morona- 
cocha, să văd peștii ornamentali (splendizi, zău, numai 
că mi s-a întâmplat să ating coada unui țipar electric și 
m-a curentat de era să mă doboare din picioare); doam- 
na Leonor l-a văzut și ea într-o bodegă cu chinezul, iar 
Alicia i-a văzut plimbându-se prin Piaţa Mare, şi de la 
ea am aflat despre chinez că-i mare secătură: că trăiește 
de pe urma femeilor care se prostituează, că-i un chefliu 
şi-un vagabond. Închipuiește-ţi, deci, ce fel de prietenii 
a legat cumnățelul tău. I le-am scos pe nas, desigur, ba 
doamna Leonor încă mai dihai decât mine, pentru că pe 
ea o îmbolnăvesc mai rău decât pe mine cârdășiile sus- 
pecte ale feciorului ei, și mai ales acum în urmă, când i-a 
intrat în cap că se apropie sfârșitul lumii. Panta i-a promis 
că n-o să se mai dea în spectacol pe stradă nici cu deșu- 
cheata, nici cu piticul, nici cu chinezul, dar pare-se că va 
trebui totuși să-i viziteze pe ascuns, întrucât ei fac parte 
din munca lui bizară. Nu știu, zău, unde o să ajungă cu 
o astfel de misiune și cu asemenea relaţii, Cicita, cred că-ți 
dai seama că-s cu nervii făcuți praf, extrem de nevricoasă. 
În realitate n-ar trebui deloc să fiu așa, vreau să zic în 
ce privește coarnele și infidelitatea, fiindcă (să-ţi spun 
chiar totul, surioaro?) nici nu-ți poţi imagina cât de mult 
s-a transformat Panta sub acest aspect, al chestiunilor 
intime. Îţi aminteşti cât de cuviincios a fost el întotdeauna, 
de când ne-am căsătorit, încât tu glumeai mereu și-mi 

spuneai sunt sigură că Pantita o să te țină la post, Pocha? 
Ei bine, n-o să mai poți glumi niciodată pe socoteala cum- 
nățelului tău, pe această temă, reao de gură ce ești, fiindcă 
de când a pus piciorul în Iquitos a devenit o fiară, nu alta. 
E cumplit, Cici, uneori m-apucă frica și mă gândesc să 
nu fie o boală, pentru că închipuie-ţi că înainte, doar ţi-am 
povestit, îi venea pofta o dată la zece sau cincisprezece 
zile (vai, ce rușine să-ţi vorbesc de așa ceva, Cici!), pe când 
acum banditul se aprinde la nici două-trei zile și trebuie 
să-l iau cu binișorul și să-i potolesc avântul, fiindcă nici 
așa nu-i normal, nu?, cu căldura și cu umezeala astea atât 
de lipicioase. Și-n plus mă bate gândul că i-ar putea face 
rău, pare-se că asta afectează creierul — nu zicea toată 
lumea că bărbatul zăpăcitei de Pulpito Carrasco s-a smin- 
tit de-atâta huța-huţa? Panta zice că de vină e clima, un 
general i-a atras atenţia încă de la Lima că selva îi ațâță 
pe bărbaţi în ultimul hal. Zău că mă umflă râsul să-l văd 
pe cumnăţelul tău atât de încins, uneori îi vine pofta 
ziua-n amiaza mare, mai bine zis imediat după masă, sub 
pretext că-și face siesta, dar bineînţeles că nu-l las, alteori 
mă asediază dis-de-dimineaţă cu nebunia asta. 

Imaginează-ţi numai că acu’ două nopţi l-am surprins 
cronometrându-se pe când făceam amor, l-am întrebat ce 
te-a apucat și s-a fâstâcit de tot. Apoi mi-a mărturisit că 
avea nevoie să știe cât durează amorul la o pereche nor- 
mală: o fi pe cale să devină vicios? Cine să-l creadă că în 
interes de serviciu trebuie să verifice tot felul de porcării! 
l-am zis nu te mai recunosc, Panta, erai atât de educat, 
am impresia că-ţi pun coarne c-un alt Panta. În sfârșit, 
fetițo, gata cu scârboșeniile, fiindcă tu ești încă fată mare 
și mă jur că ne certăm pe tot restul vieții dacă te-apuci să 
comentezi ce-ţi spun eu cu indiferent cine, dar mai ales 
cu surorile Santana, nebunele alea. 

Pe de altă parte, sigur că mă bucură să-l văd pe Panta 
atât de apucat în chestiunile amoroase, asta înseamnă că 
nevastă-sa îi place (hm, hm!) și că n-are nevoie de aventuri 

în dreapta și-n stânga. Nici nu vreau s-aud de aşa ceva, 
Cici, pentru că trebuie să știi că aici, la Iquitos, femeile îs 
o treabă foarte-foarte importantă. Știi care-i marele pretext 
pe care l-a găsit cumnăţelul său ca să treacă la atac ziua 
și noaptea? Pantita Junior! Da, Cici, e așa cum îţi spun, 
în sfârșit s-a hotărât să avem un bebe. Mi-l promisese 
pentru când va primi al treilea galon, și iată că se ține de 
cuvânt, dar acum, cu schimbarea asta de temperament, 
nici nu mai știu dacă o face ca să-mi facă mie plăcere, sau 
pur și simplu din șmecherie, ca să-și facă mendrele când 
îl apucă. Poţi să mori de râs când îl vezi, vine de-afară 
ca un șoricel mecanic și începe să-mi tot dea târcoale până 
mă pomenesc că-mi zice putem să-l fabricăm în noaptea 
asta pe cadet, Pocha? Ha, ha, așa-i că-i delicios? Mor după 
el, Cici (auzi, tu, nu știu cum de-ţi povestesc porcărioarele 
astea ţie, care nu ești măritată). 

Până acum însă nimic, scumpo, în ciuda atâtor zben- 
guieli, ba chiar ieri mi-a venit normal ciclul, era să crăp 
de ciudă, că ziceam că luna asta gata, s-a făcut. O să vii 
să ai grijă de surioara ta când va fi cu burta la nas, Cici? 
Uy, dar-ar Domnul să fie asta chiar mâine, să vii, să mai 
stăm de vorbă, mor de poftă să te am aici să mai bârfim 
olecuță. Însă, ce-i drept, vei fi dezamăgită de loretani, ca 
să găseşti un flăcău cumsecade trebuie să-l cauţi ca pe 
un ac într-un car cu fân, o să am eu grijă să-ţi găsesc unul 
mai acătării, ca să nu te plictisești prea tare. (Te-ai prins 
că scrisoarea asta a mea iese kilometrică? Va trebui să-mi 
răspunzi la fel, pe tot atâtea pagini, bine?) 

Da’ dacă n-oi putea face copii, Cici? M-apucă o groază 
la gândul ăsta, că zi de zi mă rog lui Dumnezeu să mă 
pedepsească cum o vrea, numai așa nu, aș muri de inimă 
rea să nu pot face măcar un băieţel și o fetiță. Doctorul 
spune că-s perfect normală, așa că sper să se întâmple 
luna viitoare. Ştiai că atunci când bărbatul se desfată ies 
din el MILIOANE de spermatozoizi din care unul singur 
pătrunde în ovulul femeii și așa se formează bebelușul? 

Am citit o broșurică pe care mi-a dat-o doctorul, totul era 
foarte bine explicat, rămâi cu gura căscată dacă citești cum 
vine chestia cu miracolul vieții. Dacă vrei ţi-o trimit și ție, 
așa vei fi pregătită pentru când te vei așeza la casa ta, te 
vei mărita, îți vei pierde fecioria și vei şti şi tu ce-i aia 
trufandaua, bandito. Sper să nu mă urâțesc prea tare, Cici, 
că unele devin oribile când rămân grele, se umflă ca niște 
cârtiţe, le ies varice, uy, ce scârbă! N-o să-i mai plac foco- 
sului de cumnăţel al tău, și-atunci o să-și găsească vreo 
fufă de pe stradă - nu știu ce-aș fi în stare să-i fac, zăul 
Îmi închipui că umezeala asta și căldura sufocantă de-aici 
fac ca sarcina să fie un chin, mai cu seamă când nu locu- 
iești în orașul militar, ci în afara lui, ca băftoșii de noi. Îţi 
repet că asta-i altă problemă care îmi scoate peri albi: eu 
aș fi încântată să am bebeul, dar dacă, sub pretext că m-am 
lăbărțat prea mult, nenorocitul de Panta își găsește vreo 
loretană, mai ales acum când îl apucă năbădăile și-n 
somn? Uite că mor de foame, Cici, îți tot scriu de oren 
șir și dona Leonor mă cheamă la masă, îţi dai seama ce 
încântată e ea de ideea cu nepoțelui, hai că fug, mănânc 
de prânz și-apoi îți mai scriu, așa că nu te sinucide, nu 
te-am părăsit încă, pa și pusi surioaro. 

Gata, m-am întors, Cici, am zăbovit nepermis de mult, 
e aproape șase seara, a trebuit să-mi fac siesta fiindcă am 
mâncat ca un boa. Află că Alicia ne-a adus plocon o tavă 
întreagă cu tacacho, o mâncare de prin părțile astea, ce 
drăguţ? Bine că mi-am făcut și eu o prietenă la Iquitos. 
Atâta auzisem vorbindu-se de celebrul tacacho (se prepa- 
ră din banane verzi tocate, cu carne de porc) pe care e 
musai să-l mănânci în Piaţa Belén, la restaurantul Lam- 
pa lui Aladin Panduro, unde au un bucătar grozav, încât 
m-am ţinut de capul lui Panta până când ne-a dus acolo 
chiar ieri. Devreme de tot, pentru că Piaţa se deschide 
dis-de-dimineaţă și se închide destul de repede. Belén e 
locul ă! mai pitoresc de-aici, o să vezi, un ditamai cartierul 
de căsuțe de lemn plutind pe fluviu, lumea circulă doar 

în bărci, e grozav de original, zău, i se spune Veneția 

Amazoniei, deși e de-o sărăcie lucie. Piaţa e nemaipo- 

menită. Dacă vii s-o vizitezi, ai să cumperi fructe, pește, 

sau colierele și brăţările făcute de indienii din triburi, 
foarte frumoase; însă nu-i de mâncat aici, Cici: era să 
murim când am intrat la Aladin Panduro, nu-ţi poți ima- 
gina murdăria și norii de insecte. Farfuriile pe care ni le-au 
adus erau negre de muște, le goneai, și imediat veneau 
înapoi şi-ţi intrau în ochi și-n gură. Pe scurt, nici eu nici 
dona Leonor nu ne-am atins de mâncare, ne era silă, dar 
păgânul de Panta a înfulecat nu numai tustrele porțiile, 
ci și pastrama despre care domnul Aladin spunea sus și 
tare că trebuie mâncată zor-nevoie cu tacacho. L-am poves- 
tit Aliciei cum am rămas noi două cu buzele umflate 
și-atunci ea mi-a zis stai liniștită că-ţi prepar eu un tacacho 
cum scrie la carte, ca să vedeţi cât e de bun, şi azi de di- 
mineaţă s-a înfiinţat cu tava. Într-adevăr, surioaro, e ceva 
să te lingi pe degete, nu alta, seamănă cu los chifles din 
nordul țării, dar nu prea mult, fiindcă bananele au aici 
alt gust. Numai că e greu de mistuit, a trebuit să mă întind 
ca să-mi fac digestia, soacră-mea se zvârcolește acum de 
dureri de burtă și slobozește vânturi, verde de rușine că 
nu se poate abţine și că se ușurează în fața mea, mai știi, 
poate chiar crapă din chestia asta și se duce odată colo 
sus în rai. Nu zău, că rea mai sunt, biata doamnă Leonor, 
în fond e bună la suflet, ce mă enervează pe mine e numai 
că-l tratează pe fi-su de parcă tot puști ar fi, sau mai ştiu 
eu ce sfântuleţ, of, că toantă-i bătrânica, păi nu? 

Ți-am povestit că biata de ea a dat în doaga super- 
stiţiei? A făcut din casa mea un grajd, nu alta. Află că nu 
eram noi de prea multe zile aici, și tot orașul a intrat în 
mare fierbere odată cu sosirea Fratelui Francisco, poate-ai 
auzit vorbindu-se de el, eu nu până n-am picat aici. În 
Amazonia e mai celebru decât Marlon Brando, a înte- 
meiat o religie care se numește Fraţii Arcei (de la Arcă, 
asta e biserica lor), merge peste tot numai pe jos și, când 

ajunge undeva, ridică o cruce imensă și mai inaugurează 
o Arcă. Are o mulţime de adepţi, mai ales printre oamenii 
de rând, și se pare că preoții se oftică grozav că le face 
concurenţă, dar până acum n-au scos o vorbă. Bun, și noi 
două, soacră-mea cu mine, ne-am dus să-l ascultăm la 
Moronacocha. Era potop de lume, mai impresionant era 
că vorbea răstignit, pur și simplu ca Isus Cristos. Anunţa 
sfârșitul lumii, le cerea oamenilor să aducă ofrande și să 
facă sacrificii în vederea Judecăţii de Apoi. Nu prea se 
înțelegea ce zice, vorbește o spaniolă chinuită. Dar oame 
nii îl ascultau hipnotizați, femeile plângeau și cădeau în 
genunchi. Până și pe mine m-a răzbit emoția și-am dat 
apă la șoareci, ce să mai zic de soacră-mea, că hohotea 
ca disperata și n-o mai puteam calma, vrăjitorul i-a căzut 
cu tronc, Cici. Și-apoi acasă nu-i mai tăcea gura tot lău- 
dându-l pe Fratele Francisco, și-a doua zi s-a întors la Arca 
din Moronacocha și a stat de vorbă cu „fraţii“: cum-ne: 
cum, ne-am pomenit că bătrâna s-a făcut și ea „soră“.Să 
te crucești și mai multe nu, ea care nu s-a prea dat în vânt 
după religia adevărată, o să sfârșească bigotă la modul 
eretic. Închipuiește-ți că toată odaia ei e plină de cruciu- 
lite din lemn, și de-ar fi numai asta n-ar fi nimic, treaba 
ei, se mai distrează olecuţă, dar vine și partea cea scârboa- 
să, căci mania religiei ăsteia e să răstignească animăluțe, 
și-asta nu-mi mai place, fiindcă pe cruciulițele ei găsesc 
în fiecare dimineață gândaci de bucătărie, fluturi, păian- 
jeni, ba deunăzi am dat și peste-un șobolan, pfui, ce scârbă 
m-a cuprins. Cum dau de-o porcărie de-asta, cum i-o arunc 
la gunoi, dar am avut ceva certuri și scandaluri cu ea. E 
un circ de nedescris, când pornește afară vreo furtuni, 
și pe-aici astea se țin lanţ, bătrâna se pune pe dârdâit 
crezând că gata, a venit sfârșitul lumii, și-n fiecare zi se 
roagă de Panta să-i facă o ditamai crucea la intrare. Ce 
zici, câte transformări într-un timp așa scurt?! 

Dar ce-ţi povesteam înainte, când m-am oprit să plec 
la masă? A, da, despre loretane. Uy, Cici, tot ce-auzisem 


70 


eu era adevărat, și încă prea puțin faţă de realitate: zi de 
zi mai descopăr ceva, rămân trăznită și mă-ntreb ce-i asta? 
Negreșit, Iquitos e cel ăl mai corupt oraș din Peru. Mai 
ceva chiar decât Lima. O fi adevărat că și clima influen- 
țează, nu zic nu, fapt e că femeile de-aici îs teribile, mă- 
nâncă foc nu alta, vezi şi tu că Panta nici n-a ajuns bine 
în selva și-a devenit un vulcan. Mai rău e că banditele 
astea-s frumoase de pică, ciudat e că bărbații nu fac doi bani. 
Nu exagerez, Cicita, cred că femeile cele mai frumoase din 
Peru (cu excepţia celei care îţi scrie și a surioarei sale, 
desigur) sunt cele din Iquitos. Toate, și alea mai răsărite, 
și alea din popor; ba chiar aș zice că cele mai frumoase 
sunt alea mai țoape. Au niște forme unduioase, dragă, 
și un fel de-a merge grozav de cochet de nerușinat, fâţâin- 
du-și popoul fără pic de jenă și trăgându-și umerii înapoi 
ca să li se vadă bustul pietros. N-au nici o reţinere, nimic, 
își pun niște pantalonași lipiți bine pe coapse, și crezi că 
se fâstâcesc când bărbaţii le spun porcării? Aș, de unde, 
îi încurajează şi-i privesc drept în ochi cu o neobrăzare 
de-ţi vine să le iei de ciuf. A da, trebuie să-ți povestesc 
ce-am auzit ieri, la Record (unde se practică sistemul 3x4, 
cumperi trei articole și pe-al patrulea ţi-l fac ei cadou, 
grozav, nu?) Erau acolo două puștoaice și una îi spunea 
celeilalte: „Te-ai sărutat cu vreun militar?“ „Nu, de ce mă 
întrebi?” „știa pupă terrribil“. M-a pufnit râsul, fata vor- 
bea cu mlădierea aia loretană, în gura mare, doi bani nu 
dădea că o aude toată lumea. Zău, Cici, când îţi spun, 
astea-s niște nerușinate ce nu s-a mai pomenit. Și ce, tu 
crezi că se mulțumesc cu pupăturile? Aiurea, Alicia zice 
că diavolițele astea încep să sară rău pârleazul încă din 
liceu, că învaţă să se ferească de sarcină și câte și mai câte, 
apoi, când se mărită, tartoriţele joacă un teatru fenomenal 
ca să-și convingă soții că-s neîncepute. Unele se duc la 
ayahuasqueras (vrăjitoarele alea care prepară ayahuasca, ai 
auzit de ea, nu? o fiertură care te face să visezi lucruri 
stranii) ca să le facă la loc fecioare nou-nouţe. Auzi, auzi! 

Îți jur că de câte ori merg cu Alicia la cumpărături sau 
la un film, mă întorc roșie toată de câte aud de la ea. O 
salută pe vreo prietenă de-a ei, o întreb cine este, și-mi 
trântește o altă istorie teribilă, păi e cutare care, și cea mai 
cuminţică a avut cel puțin câțiva amanți, toate măritatele 
au avut de-a face ori c-un infanterist, ori c-un aviator Sau 
un marinar, dar mai ales c-un pifan, ăștia au o trecere 
nebună pe la fâțe, iubito, tot e bine că pe Panta nu-l lasă 
să poarte uniforma. Nebunele astea profită de cea mai 
mică neatenție a soțului și, pac, l-au prins. E de groază, 
dragă! Și crezi că fac lucrurile ca lumea, în pătuţ, pe sub 
cearșafuri? Da de unde, Alicia mi-a zis dacă vrei dăm o 
raită prin Moronacocha și vei vedea câte mașini stau 
unele lângă altele și înăuntru perechile se zbenguie (dar 
pe bune, înţelegi, nu-n joacă) și puţin le pasă de ce-i în 
jur. Închipuie-ți că pe-o femeie au prins-o cu un locotenent 
de jandarmi în ultimul rând al cinematografului Bolog: 
nesi. Cică s-a rupt filmul, s-au aprins luminile și i-au vă- 
zut. Săracii, îți dai seama ce spaimă pe ei când s-au 
pomenit brusc cu luminile aprinse, mai ales ea prin ce-o 
fi trecut? Profitaseră că acolo erau bănci în loc de scaune, 
iar ultimul rând era gol. Un scandal oribil, pare-se că ne- 
vasta locotenentului era s-o omoare pe femeie, fiindcă un 
crainic de la Radio Amazon care-i teribil și dă pe faţă toate 
secretele a povestit tărășenia cu toate amănuntele, încât 
pe locotenent l-au mutat în graba mare din Iquitos. Mie 
nu-mi venea să cred, dar Alicia mi-a arătat-o pe tipă pe 
stradă, era o brunetă foarte fățoasă şi cu o mutriţă suavă 
de mironosiţă. Mă uitam la ea şi-i spuneam Aliciei tu mă 
minţi, nu se poate, vrei să spui că făceau treaba aia în plin 
film cu tot disconfortul și cu frica-n sân c-o să-i prindă? 
Ei bine, da, pe ea au prins-o fără chiloţei, iar pe locotenent 
cu puţica în aer. După Paris vine Iquitos, oraș corupt, 
scumpo. Și să nu crezi că Alicia e o gaiță bună de guri, 
nu, eu îs cea care trag de ea să-mi spună adevărul, din 
curiozitate dar și din grija de-a afla și de-a băga la cap 

ca să n-o pățesc și eu cu loretanele astea care-ţi suflă băr- 
băţelul de cum ai întors capul: trebuie să ţi-l păzești cu 
patru ochi și cu opt mâini. Alicia, deși loretană, e foarte 
serioasă, dar uneori până și ea îmi vine cu niște panta- 
lonași din ăia de ţipă pe corp. Numai că nu-i provoacă 
pe bărbați, nu-i privește în ochi cu nerușinarea aia a fâr- 
tatelor ei. 

Apropo de cât de tâlhăroaice-s loretanele, era cât pe 
ce să uit, proasta de mine, să-ți povestesc chestia a mai 
amuzantă și mai faină (de fapt, a mai urâtă). Nu-ţi poți 
imagina ce încurcătura dracului ni s-a întâmplat când abia 
ne instalaserăm în căsuţa asta a noastră. Tu ai auzit vreo- 
dată vorbindu-se de faimoasele „spălătorese“ din Iquitos? 
Toată lumea mi-a zis păi unde-ai trăit, Pocha, de unde-ai 
picat, că nu-i om care să nu știe ce-s faimoasele „spălă- 
torese“ din Iquitos. Așa o fi, oi fi eu toantă sau picată din 
nori, surioaro, dar nici la Chiclayo, nici ła Ica, nici la Lima 
n-am auzit niciodată de „spălătoresele“ din Iquitos. Ne 
mutaserăm, așadar, doar de câteva zile în căsuţa asta, 
unde dormitorul nostru e chiar jos, la parter, și o fereastră 
dă în stradă. Încă n-aveam fată în casă - acum am una 
cam zurlie, dar altfel foarte bună — și când te-așteptai mai 
puțin auzeai bătăi în geam și voci de femeie zicând „Spă- 
lătoreasa! Aveţi rufe de spălat?“ Iar eu nici măcar nu mă 
deranjam să deschid fereastra, doar răspundeam nu, 
mulțumesc. Nici nu mi-a trecut prin gând să mă întreb 
ce-i asta, de ce-s atâtea spălătorese prin Iquitos, da-n 
schimb e o problemă să găsești fată-n casă, că pusesem 
un anunţ afară cu „Caut servitoare“, dar foarte rar venea 
vreo candidată, Bun, și iată că într-o zi, foarte de dimi- 
neaţă, când amândoi eram încă în pat, aud bătăile-n geam 
și refrenul „Spălătoreasa! Aveţi rufe?“ și mă gândesc eu 
c-am o grămadă de rufe murdare, fiindcă aici, acuma știi, 
e foarte cald și transpiri oribil, trebuie să te schimbi de 
două-trei ori pe zi. Și ce mi-am zis? Strașnic, ia să-mi 
spele asta rufele, numai să nu ceară prea mult. I-am strigat 

să aştepte puţin, m-am sculat așa cum eram în cămașă 
de noapte și m-am dus să-i deschid. Pe loc trebuia să-mi 
fi dat seama că ceva era-n neregulă, pentru că fata părea 
a fi orice, numai spălătoreasă nu, dar eu tot toantă, zău, 
tot cu capu-n nori. O jăvruţă cât se poate de prezentabilă, 
strânsă-n chingi ca să i se vadă toate curbele, cu unghiile 
vopsite, foarte aranjată. M-a măsurat de sus până jos, 
extrem de uimită, şi eu m-am gândit ce naiba are asta, 
ce-oi fi având de mă măsoară așa. l-am zis intră, și ea a 
intrat în casă și până să mă dezmeticesc eu bine ea a văzut 
ușa dormitorului și pe Panta în pat și, pac, s-a dus drept 
la el și s-a proțăpit în faţa cumnăţelului tău într-o ati- 
tudine de m-a lăsat cu gura căscată, şedea cu mâinile în 
șolduri și cu picioarele desfăcute ca un cocoșel care sare 
la atac. Panta a zvâcnit din pat şi s-a așezat poponeț, cu 
niște ochi ieșiţi din cap de uluire când s-a pomenit cu 
matracuca. Și ce crezi c-a făcut tipa înainte ca eu sau Panta 
s-apucăm să-i zicem aşteaptă afară, ce cauţi în dormitor? 
A început să vorbească de tarif, trebuie să-mi plătiți dublu 
fiindcă eu nu obișnuiesc să mă ocup și de femei, arătând 
adică spre mine, că dacă vă plac chestiile mai deocheate 
atunci plata înainte și alte vulgarităţi, şi-atunci deodată 
mi-am dat seama de situaţie, dragă, și-au început să-mi 
tremure mâinile. Da, Cici, da, era o curvă, o curvă!, „spă- 
lătoresele“ din Iquitos îs prostituatele din Iquitos şi merg 
din casă în casă și-și oferă serviciile sub pretextul cu ru- 
fele. Acu zi și tu e sau nu e Iquitos orașul cel mai imoral 
din lume, soro? Panta și-a dat și el seama pân’ la urmă 
și-a început să strige cară-te de-aci, poamo, ce-i fi crezând 
despre noi, ia vezi să nu te-arestez. Tipa s-a speriat de 
moarte, a înțeles toată aiureala și-a fugit ca din pușcă, lo- 
vindu-se de mobile și de ușă. Te-ai prins ce nebunie, 
scumpo? A crezut că eram niște degeneraţi, că eu o che 
masem anume ca să ne dăm în bărci toţi trei împreună. 
Mai ştii păcatul, glumea după aia Panta, poate n-ar fi fost 
rău să-ncercăm; ţi-am zis doar că s-a schimbat foarte mult. 

Acum, c-a trecut, pot să râd și să mă amuz, dar crede-mă 
c-a fost un moment oribil pentru mine, toată ziua am fost 
moartă de rușine amintindu-mi scena aia. Vezi şi tu cum 
e părţile astea, surioaro, un oraş unde alea care nu-s târfe 
încearcă să fie, și dacă o clipită nu ești atentă rămâi fără 
bărbat, dă-ți seama în ce văgăună am intrat. 

Gata, mi-a amorțit mâna, Cici, s-a întunecat afară, o 
fi deja foarte târziu. Va trebui să-ți trimit scrisoarea asta 
într-un cufăr, ca să încapă. Să te văd dacă-o să-mi răs- 
punzi iute, foarte pe larg ca mine și c-o grămadă de bârfe. 
Tot Roberto e amorezul tău, sau l-ai schimbat? Să-mi 
povestești totul pe şart şi-mi dau cuvântul că pe viitor o 
să-ți scriu la fel, neabătut și neîntârziat. 

O mie de pupici, Cici, de la surioara ta care te iubește 
şi-ţi duce dorul. 

POCHITA 


Noaptea de 29 spre 30 august 1956 


Imagini ale umilirii, instantanee ale strepezitei și in- 
flamatei istorii a mâncărimii chinuitoare: în stricta, fastuoasa 
formaţie din Ziua Drapelului, în faţa Monumentului lui 
Francisco Bolognesi, cadetul din ultimul an al Școlii 
Militare din Chorrillos, Pantale6n Pantoja, pe când bate 
cu osârdie și eleganţă pasul de gâscă, e transportat subit 
și cu trupul și cu sufletul în iad, prin transformarea în 
viespar a găurii anusului și tubului său rectal: sute de 
lanţete îi martirizează rana umedă și secretă, pe când el, 
strângând din dinți până la scrâșnet, umplându-se de 
picături mari și îngheţate de sudoare, defilează nepier- 
zând ritmul; în vesela, scânteietoarea petrecere oferită 
Promoției Alfonso Ugarte de colonelul Marcial Gumucio, 
directorul Școlii Militare din Chorrillos, tânărul subloco- 
tenent abia înălțat în grad Pantaleón Pantoja simte că 
deodată îi îngheaţă unghiile degetelor de la picioare când, 

în acordurile valsului de-abia început, cu veterana soție 
a colonelului Gumucio în braţele sale, la balul de-abia 
deschis de el cu nevaporoasa-i pereche, o mâncărime in- 
candescentă, o furnicătură șerpuitoare, o tortură sub forma 
unor gâdilaturi dese, simultane și arzătoare îi lărgesc, îi 
umflă și-i irită intimitatea rectului și borta anusului: cu 
ochii scăldaţi în lacrimi, fără a accentua sau a slăbi pre- 
siunea asupra taliei și mâinii grăsulii ale soției colonelului 
Gumucio, sublocotenentul de Intendenţă Pantoja, fără să 
respire, fără să vorbească, dansează neîntrerupt. În cortul 
de campanie al Statului Major al Regimentului numărul 
17 din Chiclayo, în bubuitul obuzelor, duruitul mitrali- 
erelor și troznetele seci ale împușcăturilor campaniilor 
din avangardă ce își încep manevrele de sfârșit de an, 
locotenentul Pantaleón Pantoja, care, stând drepți în faţa 
unei table negre și a unui panou cu hărți, le expune 
superiorilor, cu o voce fermă și metalică, stocurile exis- 
tente, disponibilitățile, sistemul de distribuire și previziu- 
nile legate de parcul de mașini și de aprovizionări, este 
deodată răpit în mod invizibil de pe pământ și din reali- 
tatea imediată de un curent scurt-circuitant, fierbinte, 
efervescent, emulsiv și dogorâtor, care arde, coace, mărește 
nelimitat, înmulțește, chinuiește, înnebunește culoarul anal 
și pragul rectal și se grăbeşte ca un păianjen între fesele 
lui, dar el, brusc livid, subit muiat în sudoare, cu fundul 
îngustat și strâns și încrețit în secret cu o încăpățânare 
de plantă senzitivă, cu glasul abia-abia voalat de tremu- 
rici, continuă să emită numere, să producă formule, adu- 
nând și scăzând. „Trebuie să te operezi, Pantita“, șoptește 
matern doamna Leonor. „Operează-te, iubitule”, repetă, 
încet, Pochita. „Să ţi le scoată odată, măi frate“, grăieşte 
ca un ecou locotenentul Luis Rengifo Flores, „e mai ușor 
de operat decât o fimoză și într-un loc mai puţin periculos 
pentru virilitate“. Maiorul Antipa Negrón, de la Spitalul 
Militar, râde cu poftă: „O să-ţi decapitez ăștia trei hemoroizi 

dintr-o singură tăietură de scalpel, cum ai reteza niște 
buizișori de unt, dragul meu Pantaleón”. 

În jurul mesei de operație au loc o serie de transfor- 
mări, de hibridizări și de altoiuri care îl neliniștesc mult 
mai mult decât acel du-te-vino tăcut al doctorilor și 
infirmierelor cu teniși albi, sau decât orbitoarele cascade 
de lumină cu care îl inundă reflectoarele din tavan. „N-o 
să vă doală, señol Pantoja“, îi dă curaj Tigrul Collazos, care 
are nu numai vocea, ci și ochii oblici, mâinile vibrante și 
zâmbetul mieros ale Chinezului Porfirio. „E mai iute, mai 
ușor și mai lipsit de consecințe decât scoaterea unei mă- 
sele, Pantita“, îl asigură o doamnă Leonor ale cărei șol- 
duri, guși și țâțe s-au lăbărțat și-au dat pe dinafară încât 
se confundă cu ale Leonorei Curinchila. Însă acolo, aplecate 
și ele peste masa de operație, unde l-au instalat în poziție 
ginecologică - între picioarele lui desfăcute se manipu- 
lează bisturie, tampoane de vată, foarfeci și recipiente 
doctorul Antipa Negrân -, sunt două femei la fel de in- 
separabile și de antagonice ca unele perechi care acum 
îi vin în minte și îi redeșteaptă toată copilăria și parte din 
adolescenţă (Stan și Bran, Mandrake și Lothar, Tarzan și 
Jane): un munte de grăsime învăluit într-o mantilă spa- 
niolă și o copilă bătrână, în blugi, cu breton și urme de 
varicelă pe faţă. Nu știe ce fac ele acolo, nici cine sunt- totuși 
de undeva de foarte departe îi vine senzația de a le fi zărit 
cândva, poate în treacăt, într-o mulțime de oameni —, ceea 
ce îi provoacă o tulburare extraordinară și îl face să iz- 
bucnească în plâns, fără a se strădui deloc să se oprească: 
își aude propriile gemete adânci şi sonore. „Nu vă speriați 
de ele, îs primele recrute ale Serviciului de Vizitatoare, nu 
le mai recunoașteți pe Tâțoasa și pe Sandra? Vi le-am pre- 
zentat chiar eu, noaptea trecută, la Casa Chuchupe“, îl 
linişteşte Juan Rivera, popularul Ciupitu, care s-a micșo- 
rat încă și mai mult și nu-i decât o maimuţică hâdă cocoţată 
pe umerii rotunjori, goi, slăbuți ai tristei Pochita. Simte 
că-i vine să moară de rușine, de mânie, de frustrare, de 

ciudă. Ar vrea să urle: „Cum îndrăznești să dai în vileag 
secretul în fața maică-mii şi a Pochei? Pitic scârbos, fetus 
ce ești! Cum de cutezi să vorbești de vizitatoare în faţa 
soției mele, a văduvei defunctului meu tată?“ Dar nu 
deschide gura, ci doar asudă și suferă. Doctorul Negrân 
şi-a isprăvit treaba și se îndreaptă din șale cu niște resturi 
însângerate atârnându-i în mâinile pe care el nu i le vede 
decât o clipă, fiindcă reușește să închidă ochii la timp. 
Clipă de clipă e mai rănit, mai ofensat, mai îngrozit. Tigrul 
Collazos râde în hohote: „Trebuie să privim realitatea în 
faţă și să nu ne mai ascundem pe după degete: soldățoii 
trebuie să reguleze, iar dumneata le faci rost de fufe; 
altminteri, te executăm cu salve de spermă“. „Ne-am pus 
de acord s-alegem Postul Horcones pentru experienţa-pi- 
lot a Serviciului de Vizitatoare, Pantoja”, îl anunţă dezin- 
volt generalul Victoria și, deși el arată cu ochii, cu mâinile, 
spre doamna Leonor, spre fragila și lipsita de apărare 
Pochita, implorând discreţie, rezervă, amânare, uitare, 
generalul Victoria insistă: „Las' că știm noi că, în afară 
de Sandra și de Țâţoasa, le-ai recrutat și pe Iris și pe Lalita. 
Trăiască cele patru muschetare!“ El a început din nou să 
plângă, în culmea neputinței. 

Dar acum, în jurul patului său de convalescent, doam- 
na Leonor și Pochita îl privesc cu înduioșare și dragoste, 
fără pic de maliție, cu o manifestă, minunată, balsamică 
neștiinţă reflectată în ochi: ele nu știu nimic. Simte o bu- 
curie ironică urcându-i în trup și își râde de sine însuși: 
cum să știe ele ceva despre Serviciul de Vizitatoare dacă 
încă nu s-a înființat, dacă eu mi-s încă locotenent și fericit, 
dacă n-am plecat încă din Chiclayo? Dar tocmai intră 
doctorul Negrón însoţit de o infirmieră tânără și zâmbă- 
reaţă (el o recunoaște și roșește: Alicia, prietena Pochei!) 
care leagănă în braţe un clistir, ca pe un nou-născut. Po- 
chita și doamna Leonor ies din încăpere, adresându-i din 
prag semne de despărțire solidare, aproape tragice. „Picioa- 
rele desfăcute, faţa-n jos, curu-n sus“, ordonă doctorul 

Antipa Negrân. Și explică: „Au trecut douășpatru de ore 
și a venit momentul să-ți spălăm stomacul. Aștia doi litri 
de apă sărată o să-ţi scoată afară toate păcatele mortale 
și veniale pe care le-ai făcut în viaţă, locotenente“. Băgarea 
muștiucului de la irigator în rect, în pofida vaselinei cu 
care e uns și a îndemânării de prestidigitator a medicului, 
îl face să zbiere. Dar acum lichidul îl pătrunde, cu o sen- 
zaţie de răcoreală care nu mai e dureroasă, ci dimpotrivă, 
chiar plăcută. Un minut și mai bine apa tot intră, bulbu- 
cind, clipocind, umflându-i pântecul, timp în care locote- 
nentul Pantoja, cu ochii închiși, se gândește metodic: 
„Serviciul de Vizitatoare? N-o să mă doară, n-o să mă 
doară”. Scoate încă un strigăt: doctorul Negrân a scos 
muștiucul și i-a pus un ghemotoc de vată între picioare. 
Infirmiera iese cu clistirul gol. „Până acum n-ai simțit nici 
o durere post-operatorie, așa-i?“, îl întreabă medicul. 
„Așa-i, domnule maior“, răspunde locotenentul Pantoja, 
răsucindu-se greoi, așezându-se în fund, apoi ridicân- 
du-se în picioare, cu o mână apăsând vata dintre buci și 
mergând spre closet, rigid ca o păpușă mecanică, gol de 
la talie în jos, dus de braţ de doctorul care îl privește cu 
un amestec de bunăvoință și milă. O ușoară arsură a în- 
ceput să i se insinueze în rect, burta elefantiazică începe 
să-i bolborosească urât și să se contracteze pradă cram- 
pelor, un fior brusc îi electrizează șira spinării. Medicul 
îl ajută să se așeze pe closet, îl bate pe umăr și-i rezumă 
astfel filozofia sa: „Mângâie-te cu gândul că, după această 
experienţă, orice ţi se va întâmpla în viață va fi mai bine”. 
lese, închizând ușor ușa WC-ului. Locotenentul Pantoja 
şi-a vârât deja prosopul între dinţi și mușcă din el din 
răsputeri. Și-a închis ochii, încrustându-și mâinile pe 
genunchi, și două milioane de pori i s-au deschis ca fe- 
restrele de-a lungul trupului, vărsând sudoare și fiere. Își 
repetă, cu toată disperarea de care e capabil: „N-o să mă 
cac vizitatoare, n-o să mă cac vizitatoare”. Însă cei doi litri 
de apă au început să coboare, să lunece, să cadă, să irumpă, 

arzători și satanici, pernicioși, omicizi, trădători, mârșavi, 
cărând după ei blocuri solide de flăcări, cuțite, dălți, raș- 
pile, priboaie care incendiază, umflă, ard, orbesc, A lăsat 
să-i cadă prosopul din gură ca să poată rage ca leul, gro- 
hăi ca porcul și râde ca hiena, totul în același timp. 


Hotărâre confidențială de afectare a NFP 
(Nava Flotei Peruane) Pachitea 


Contraamiralul Pedro G. Carrillo, șef al Forţei Fluviale 
a Amazonului, 


AVÂND ÎN VEDERE: 


1. CĂ a primit o cerere a căpitanului AP (Intendenţă) 
Pantaleón Pantoja, șef al Serviciului de Vizitatoare pentru 
Garnizoane, Posturi de Frontieră și Aferente (SVGPFA), de 
curând creat de Armată în vederea soluționării unei 
extinse problemei biologico-psihologice a gradaților și 
soldaților care își slujesc ţara în regiuni îndepărtate, ca 
Forţa Fluvială a Amazonului să-i ofere ajutor și înlesniri 
în organizarea sistemului de transport între postul de 
comandă și centru logistic al Serviciului de Vizitatoare 
și centrele uzufructuare. 

2. CĂ menționata cerere are aprobarea Administrației, 
Intendenţei și Serviciilor Diverse ale Armatei (general 
Felipe Collazos) și a Comandamentului Regiunii a V-a 
(Amazonia) (general Roger Scavino). 

3. CĂ Direcţia de Administraţie a Statului Major 
al Flotei a dat aviz favorabil cererii, semnalând în ace- 
lași timp că ar fi bine ca SVGPFA să-şi poată amplifica ser- 
viciile și spre bazele pe care Flota le are în zonele 

îndepărtate ale Amazoniei, unde corpul marinăresc 
suferă de aceleași necesități și dorinţe ca ale gradaţilor 
și soldaților din infanterie, care au impus crearea Servi- 
ciului de Vizitatoare. 

4. CĂ, întrebat în legătură cu această chestiune, că- 
pitanul AP (Intendenţă) Pantaleón Pantoja a răspuns că 
SVGPFA nu avea de ce să nu aprobe sugestia de mai sus, 
precizând în acest sens că Forţa Fluvială a Amazonului 
ar trebui să completeze, în bazele din selva, un chestionar 
conceput de el însuși, în scopul detectării și determinării 
numărului potențial de uzufructuari FP (Flota Peruană) 
ai SVGPFA, chestionar care, aplicat de către ofiţerii res- 
ponsabili, cu promptitudinea și grija cuvenite, a dat un 
număr potențial de uzufructuari de 327, cu o medie ambiționată 
per uzufructuar de 10 prestații lunare şi un timp mediu 
ambiționat de 35 minute de prestație individuală, 


HOTĂRĂȘTE: 


1. SĂ se afecteze provizoriu Serviciului de Vizitatoare, 
drept mijloc de transport pe râurile bazinului amazonic 
între centrul său logistic și centrele sale uzufructuare, 
fosta navă-dispensar Pachitea, cu un echipaj permanent 
de patru oameni, sub comanda subofiţerului de rang unu 
Carlos Rodriguez Saravia. 

2. CA NFP (Nava Flotei Peruane) Pachitea, înainte de 
a părăsi baza Santa Clotilde — unde se află de când a fost 
retrasă după cincizeci de ani neîntrerupți de navigație în 
serviciul Flotei, activitate începută printr-o merituoasă 
participare la conflictul cu Columbia din 1910 -, să fie 
lipsită de orice stemă, drapel sau alt semn distinctiv care 
o acreditează ca navă a Flotei Peruane și să fie vopsită în 
culoarea indicată de căpitanul AP (Intendenţă) Pantaleón 
Pantoja, cu condiţia ca aceasta să nu fie nici gri-oțel, nici 
alb-luminos, întrucât sunt culorile navelor FP; totodată, 
să-i fie înlocuit numele original Pachitea la prora și la 

puntea de comandă, prin cel de Eva, ales de Serviciul de 
Vizitatoare. 

3. CA, înainte de a-și începe noua misiune, subofiţerul 
de rang unu Carlos Rodriguez Saravia și echipajul aflat 
sub comanda lui să fie bine instruiți de către superiorii 
lor în legătură cu caracterul delicat al misiunii încredin- 
tate, cu obligația ca în cadrul acestei misiuni să se îmbrace 
numai civil și să-și ascundă calitatea de membri ai Flo- 
tei, să păstreze o discreţie maximă asupra tuturor celor 
văzute și auzite în cursul deplasărilor și, în general, să 
evite a face chiar și cea mai ușoară confidenţă sau 
revelaţie în ce privește natura Serviciului la care au fost 
afectaţi. 

4. CA tot combustibilul de care va avea nevoie NFP 
ex-Pachitea în noua-i calitate să fie livrat în mod propor- 
tional de Flotă și de Armată, în funcţie de respectiva uti- 
lizare a Serviciului de Vizitatoare, determinată prin numărul 
de prestații acordate lunar fiecărei din aceste două ins- 
tituţii, sau prin numărul de deplasări la garnizoane mili- 
tare sau la baze fluviale ale NFP afectate SVGPFA. 

5. CA, dat fiind caracterul ei confidenţial, prezenta 
hotărâre să nu fie nici citată în Ordinul de Zi, nici afișată 
la baze, ci să fie comunicată exclusiv ofițerilor însărcinați 
cu aplicarea ei. 


Semnat: 


Contraamiral PEDRO G. CARRILLO, 
șef al Forţei Fluviale a Amazoaniei 


Baza Santa Clotilde, 16 august 1956. 


Copii către: Statul Major al Flotei Peruane, Adminis- 
traţia, Indendenţa și Servicii Diverse ale Armatei și Co- 
mandamentul Regiunii a V-a (Amazonia). 

SVGPFA 
Raport nr. 3 


SUBIECT GENERAL: Serviciul de Vizitatoare pentru Gar- 
nizoane, Posturi de Frontieră și Aferente (SVGPEA). 

SUBIECT SPECIFIC: Proprietăţi ale unturii de marsuin, 
el chuchuhuasi, el cocobolo, la clabohuasca, la huacapuruna, 
el ipururo și el viborachado, efectul lor asupra SVGPFA, 
experienţe făcute personal de subsemnatul și sugestii ale 
sale. 

CARACTERISTICI: Confidenţial. 

DATA ȘI LOCUL: Iquitos, 8 septembrie 1956. 


Subsemnatul, căpitan AP (Intendenţă) Pantaleón Pan- 
toja, șef al SVGPFA, cu respect se prezintă în faţa gene- 
ralului Felipe Collazos, șef al Administraţiei, Intendenţei 
și Serviciilor Diverse ale Armatei, îl salută și raportează: 

1. CĂ în toată Amazonia există credinţa conform căreia 
varietatea roșcată a marsuinului (specie de delfin din 
apele amazoniene) este un animal cu o considerabilă po- 
tență sexuală care îl face, cu ajutorul diavolului sau al 
duhurilor rele, să răpească orice femeie care îi cade pradă, 
în scopul de a-și satisface instinctele, luând pentru aceasta 
o formă omenească atât de bărbătească și de chipeșă, încât 
nici o ființă de sex feminin nu-i poate rezista. CĂ din 
pricina acestui eres s-a generalizat și un altul care zice: 
că untura de marsuin întețește pofta bărbătească și-l face 
pe mascul irezistibil în ochii femelei, fiind prin urmare 
un produs extrem de solicitat în magazine și în pieţe. CĂ 
subsemnatul s-a hotărât să facă personal o verificare, cu 
scopul de a determina ce impact ar putea avea respectiva 
credinţă folclorică, superstiție sau fapt științific, asupra 
problemei care stă la baza existenţei Serviciului de Vizi- 
tatoare, și, trecând la acţiune, le-a rugat pe distinsele sale 

doamne, mama și soția, pretextând o indicație medicală, 
să pregătească, timp de-o săptămână, toate mâncărurile 
din casă cu untură de marsuin, obținând rezultatele de 
mai jos. 

2. CĂ încă de-a doua zi, subsemnatul a resimţit o 
creștere bruscă a apetitului sexual, anomalia accentu- 
ându-se în zilele următoare, încât în ultimele două zile 
ale săptămânii pipăielile și actul viril au fost singurele 
lucruri la care s-a gândit atât ziua cât și noaptea (vise, 
coşmaruri), toate acestea afectându-i grav puterea de 
concentrare, sistemul nervos în general, capacitatea de 
muncă etc. CĂ în consecință s-a văzut nevoit să-i ceară 
soţiei sale și să obțină de la ea, pe durata săptămânii în 
chestiune, o medie de două relaţii intime pe zi, cu aga- 
sarea și surprinderea consecutive ale doamnei, întrucât 
subsemnatul obișnuia să aibă relații de intimitate matri- 
monială într-un ritm de o dată la zece zile înainte de a 
veni la Iquitos și de o dată la trei zile după ce s-a stabilit 
aici, fiindcă din motive deja cunoscute de superiorii ierar- 
hici (căldura, atmosfera umedă), subsemnatul a observat 
o sporire a impulsului seminal din chiar ziua când a pășit 
pe solul amazonic. CĂ, în același timp, a putut stabili că 
funcţia afrodiziacă a unturii de marsuin se înregistrează 
doar la mascul, deși s-ar putea ca distinsa-i consoartă, 
afectată de stimulentul susmenţionat, să disimuleze cu 
multă prezenţă de spirit acţiunea excitantă, dat fiind sen- 
timentul natural de pudoare și bună creștere al oricărei 
doamne demne de acest apelativ, cum subsemnatul se 
mândrește a declara că este cazul exemplarei sale soții; 

3. CĂ în strădania sa de a nu-și menaja eforturile în 
vederea îndeplinirii cât mai corecte a misiunii încredințate 
lui de către superiori, şi chiar riscându-și sănătatea fizică 
şi stabilitatea familială, subsemnatul a mai decis să încerce 
pe propria-i piele câteva din rețetele pe care înțelepciunea 
şi destrăbălarea populare loretane le propun pentru recă- 
pătarea sau consolidarea virilităţii, numite în mod vulgar, 

și să-mi fie iertată exprimarea, „alea de scoală și morţii” 
sau, mai rău încă, „hopa-puțică”, și zice numai câteu, 
pentru că în această regiune a Patriei noastre preocuparea 
pentru tot ce ține de sex este atât de obsedantă și de 
multiplă încât există, literalmente, mii de rețete de acest 
tip, ceea ce face ca nici un individ izolat, fie el dispus la 
orice, și chiar la a-și sacrifica viaţa pe altarui experienţei 
să nu poată epuiza întreaga listă. CĂ subscrisul trebuie 
să recunoască, acesta fiind adevărul, că e vorba de înțelep- 
ciune populară și nu de superstiție: anumite scoarțe de 
copac întrebuințate la prepararea unor decocturi sau fier- 
turi care se beau cu alcool, precum chuchuhuasi, cocobolo, 
clabohuasca şi huacapuruna, produc o aprindere virilă ins- 
tantanee și interminabilă pe care nimic, cu excepția actu- 
lui pur bărbătesc, n-o poate calma. Foarte eficient, prin 
viteza aproape aeronautică cu care operează asupra cen- 
trului procreator, este amestecul de ipururo cu rachiu, care, 
abia înghiţit, a cauzat în subscrisul o fierbinţeală nemai- 
pomenită a organului, cu ruşinea ce se poate ușor închi- 
pui, fiindcă din păcate experienţa nu avea loc la domiciliu, 
ci în centrul nocturn Las Tinieblas din stațiunea balneară 
Nanay. CĂ încă și mai rea, de-a dreptul satanică, este 
băutura numită viborachado, rachiu în care s-a macerat o 
viperă veninoasă, năpârcă mai bine zis, cu efecte mai 
catastrofale decât anterioarele, întrucât, fiindu-i oferită 
întâmplător de astă dată autorului acestui raport în alt 
centru nocturn din Iquitos, la clubul La Selva, i-a comu- 
nicat acestuia o excitare și o bățoșenie a instrumentului 
luxuriei, de o asemenea ferocitate și urgenţă, încât, cu un 
regret care și acum îl muncește, a trebuit să recurgă în 
incomodul closet al localului menționat la viciul solitar 
de care se credea dezbărat încă din anii fericitei lui co- 
pilării, ca să-și recapete echilibrul și pacea. 

4. CĂ, urmare a celor expuse mai sus, subsemnatul își 
permite să recomande forurilor superioare să dea ins- 
trucțiuni tuturor garnizoanelor, posturilor de frontieră şi 

aferente, interzicând cu tărie folosirea unturii de marsuin 
roșcat în prepararea tainului gradaţilor și soldaţilor, ca 
și uzul ei individual de către trupe; de asemenea, să se 
interzică imediat și sub ameninţarea celor mai grele pe- 
depse consumul direct sau indirect (în amestecuri solide 
sau lichide) al următoarelor produse naturale: chuchu- 
huasi, cocobolo, clabohuasca, huacapuruna, ipururo şi vibora- 
chado, căci altminteri Serviciul de Vizitatoare se va vedea 
bombardat de o cerere încă și mai mare decât aceea, 
oricum excesivă, căreia trebuie să-i facă faţă. 

5. CĂ roagă stăruitor să se păstreze cel mai strict secret 
cu putinţă în legătură cu acest respectuos raport (care, 
dacă se poate, ar trebui distrus imediat după lectură), 
pentru că acesta conţine mărturisiri extrem de intime 
despre viaţa de familie a subsemnatului, pe care cel în 
cauză s-a resemnat să le facă gândindu-se la complexa 
misiune încredinţată lui de bine-merituoasa Armată, dar 
cu o neliniște și cu o teamă ușor de înţeles dacă stăm să 
ne gândim la reaua-voinţă și la batjocura pe care și le-ar 
atrage din partea camarazilor săi, ofițerii, dacă aceste măr- 
turisiri ar fi divulgate. 


Dumnezeu să vă ocrotească. 


Semnat: 
Căpitan AP (Intendență) 
PANTALEON PANTOJA 


Copii către Comandantul General al Regiunii a V-a 
(Amazonia), general Roger Scavino. 


ADNOTARE: 

a. Să devină dispoziție regulamentară sugestia căpitanului 
Pantoja şi, ca atare, să se comunice tuturor comandanților de 
cazarmă, tabără și posturi ale Regiunii a V-a (Amazonia) că 

începând de astăzi se interzice cu stricteţe folosirea în prepa- 
rarea tainului regulamentar a ingredientelor, fierturilor și miro- 
deniilor enumerate în paginile precedente. 

b. Conform cererii exprese a căpitanului Pantoja, să fie 
distrus prin foc acest raport numărul trei al SVGPEA, întrucât 
conține revelații nedelicate asupra vieţii personale și familiale 
a susnumitului raportor. 

General FELIPE COLLAZOȘ, 
șef al Administrației, Intendenţei 
și Serviciilor Diverse ale Armatei. 


Lima, 18 septembrie 1956 


Hotărâre secretă privind FAP (Forţa Aeriană Peruană) 
Hidro Catalina Nr. 37, Requena 


Colonelul FAP Andrés Sarmiento Segovia, comandant 
al Grupului Aerian Nr. 42 al Amazoniei, 


AVÂND ÎN VEDERE: 

1. CĂ dl. căpitan AP (Intendenţă) Pantal6on Pantoja, 
cu autorizarea și sprijinul ierarhiei superioare a Armatei, 
a cerut ajutorul Grupului Aerian Nr. 42 pentru naveta 
continuă a personalului Serviciului de Vizitatoare recent 
creat, de la centrul său logistic, pe malul râului Itaya, spre 
centrele sale uzufructuare, dintre care multe sunt atât de 
izolate, mai ales în anotimpul ploilor, încât unicul mijloc 
funcţional de transport este cel aerian, și dinspre acele 
puncte spre centrul logistic. 

2. CĂ onor. Comandament de Administrație şi Cult 
al Satului Major al Forţei Aeriene Peruane a consimţit să 
aprobe cererea numai din deferentă faţă de Armată, dar 
manifestându-și formal rezervele faţă de specificul Ser- 
viciului de Vizitatoare, părându-i-se prea puțin compa 
tibil cu sarcinile naturale și proprii ale Forţelor Armate 

şi chiar primejdios pentru renumele şi prestigiul acestora, 
rezervele fiind o simplă conjunctură și nicidecum o ten- 
tativă de amestec în activitățile instituţiei înrudite, 


HOTĂRĂȘTE: 

1.SĂ fie detașat pe lângă SVGPFA, cu statut de împru- 
mut, pentru efectuarea serviciilor de transport indicate, 
FAP Hidro Catalina Nr. 37, Requena, după ce Secţia Teh- 
nică și Mecanică a Grupului Aerian Nr. 42 al Amazoniei 
îl va face să fie din nou apt pentru zbor. 

2. CA, înainte de a-și lua zborul de la Baza Aeriană 
Moronacocha, FAP Hidro Catalina Nr. 37 să fie camuflat 
cum se cuvine, astfel încât să nu poată fi niciodată re- 
cunoscut ca aparținând Forţei Aeriene Peruane cât timp 
va fi folosit de către SVGPFA, schimbându-i-se în acest 
scop culoarea fuselajului și aripilor (de la albastru la verde 
cu marginile roșii) și numele (din Requena în Dalila, cfm. 
dorinței căpitanului Pantoja). 

3. SĂ fie detașat, ca pilot al FAP Hidro Catalina Nr. 37, 
acel subofițer al Grupului Aerian Nr. 42 care a întrunit 
cel mai mare număr de pedepse și admonestări la dosar, 
pe anul în curs. 

4. CA, ţinându-se cont de starea de deteriorare tehnică 
în care se află FAP Hidro Catalina Nr. 37, urmare a mul- 
tilor săi ani de serviciu, să fie revizuit săptămânal de un 
mecanic al Grupului Aerian Nr. 42 al Amazoniei, care, 
pentru aceasta, se va deplasa în mod discret și în haine 
civile la centrul logistic al SVGPFA. 

5. CA dl. căpitan Pantoja să fie rugat stăruitor ca Serviciul 
de Vizitatoare să aibă cea mai mare grijă de Hidro Cata- 
lina Nr. 37, fiind vorba de o adevărată relicvă istorică a 
FAP, întrucât cu această nobilă mașinărie, pe data de 3 
martie 1929, locotenentul Luis Pedraza Romero a unit 
pentru întâia oară în zbor direct orașele Iquitos și 
Yurimaguas. 

6. CA tot combustibilul și toate cheltuielile impuse de 
întreținerea și întrebuințarea FAP Hidro Catalina Nr 37 
să cadă în sarcina exclusivă a SVGPFA. 

7. CA această HOTĂRÂRE să fie comunicată doar 
persoanelor afectate de sau menționate în ea şi, fiind strict 
secretă, să fie pedepsit cu șaizeci de zile arest cu pâine 
şi apă oricine ar divulga sau difuza conținutul ei altor 
persoane decât celor menţionate mai sus. 


Semnat: 


Colonel FAP ANDREA SARMIENTO SEGOVIA 
Baza aeriană Moronacocha, 
7 august 195%. 


Copii către Comandamentul de Administraţie și Cult 
al Statului Major al Forţei Aeriene Peruane, Administra- 
ţia, Intendența și Serviciile Diverse ale Armatei și Coman- 
damentul Regiunii a V-a (Amazonia). 


Dispoziţie internă a Serviciului Sanitar 
al Taberei Militare Vargas Guerra 


Comandantul AP (Serv. Sanitar) Roberto Quispe Salas, 
șef al Serviciului Sanitar al Taberei Militare Vargas Guerra, 
având în vedere instrucțiunile confidenţiale primite de 
la Comandamentul General al Regiunii a V-a (Amazonia), 
adoptă directivele următoare: 

1. Maiorul AP (Serv. Sanitar) Antipa Negrân Azpil- 
cueta va selecționa dintre infirmierii și practicienii sani- 
tari ai secţiei Boli infecto-contagioase acea persoană pe 
care o consideră cel mai bine pregătită din punct de ve 
dere științific și moral pentru îndeplinirea funcţiilor pe 
care instrucțiunile Comandamentului Regiunii a V-a 
(Amazonia) le specifică pentru viitorul Asistent Sanitar 

al Serviciului de Vizitatoare pentru Garnizoane, Posturi 
de Frontieră și Aferente (SVGPFA). 

2. Maiorul Negrón Azpilcueta îi va preda, în cursul 
acestei săptămâni, infirmierului sau sanitarului ales un 
curs intensiv sau un antrenament teoretic și practic acce- 
lerat, în vederea sarcinilor cu care se va confrunta la 
SVGPFA, acestea constând mai ales din depistarea foca- 
relor de lindini, ploșniţe, păduchi, insecte parazite în 
general, boli venerice și afecţiuni vulvo-vaginale infec- 
to-contagioase în rândul vizitatoarelor făcând parte din 
convoi, imediat înaintea plecării acestuia spre centrele 
uzufructuare ale SVGPFA. 

3. Maiorul Negrón Azpilcueta îl va dota pe Asistentul 
Sanitar cu o trusă de prim-ajutor, adăugând la conţinutul 
acesteia o sondă, o spatulă și un deget de latex pentru explo- 
rări vaginale, două halate albe, două perechi de mănuși din 
gutapercă și un număr adecvat de caiete în care, săptămânal, 
Asistentul desemnat va trebui să raporteze Serviciului 
Sanitar al Taberei Militare Vargas Guerra mișcările / depla- 
sările / transformările / salturile cantitative și calitative ale 
Postului de Asistenţă Sanitară al SVGPFA. 

4. Dispoziţia prezentă să fie comunicată doar celui 
interesat, apoi să fie depusă la arhivă cu menţiunea „Con- 
fidențial“”. 


Semnat: 
Comandantul AP (Serv. Sanitar) 
ROBERTO QUISPE SALAS 


Tabăra Militară Vargas Guerra, 
1 septembrie 1956. 


Copii către Comandamentul General al Regiunii a V-a 
(Amazonia) și căpitanul AP (Intendenţă) Pantaleón Pan- 
toja, șeful Serviciului de Vizitatoare pentru Garnizoane, 
Posturi de Frontieră și Aferente (SVGPFA). 

Dare de seamă a sublocotenentului Alberto Santana 
către Comandamentul general al Regiunii a V-a 
(Amazonia), despre operațiunea-pilot efectuată de 

SVGPFA la Postul din Horcones aflat sub comanda sa 


Conform instrucțiunilor primite, sublocotenentul 
Alberto Santana are onoarea de a transmite Comanda- 
mentului General al Regiunii a V-a (Amazonia) urmă- 
toarea relatare a faptelor petrecute la Postul pe care îl 
comandă, de pe râul Napo: 

De îndată ce a fost informat de superiorii ierarhici că 
Postul din Horcones a fost ales ca sediu al experienței 
inaugurale a Serviciului de Vizitatoare pentru Gami- 
zoane, Posturi de Frontieră și Aferente, subsemnatul a 
fost gata să ofere toate facilitățile pentru ca operațiunea 
să aibă deplin succes, drept care l-a întrebat prin radio 
pe căpitanul Pantaleón Pantoja ce măsuri să ia la Horco- 
nes înainte de experienţa-pilot. La aceasta, căpitanul Pan- 
toja i-a răspuns să nu ia nici un fel de măsuri, pentru că 
el în persoană se va deplasa la râul Napo să supravegheze 
pregătirile și desfășurarea probei. 

Efectiv, în ziua de luni 12 septembrie, aproximativ pe 
la orele 10,30 a.m., a aterizat pe râul Napo, în faţa Pos- 
tului, un hidroavion de culoare verde și cu numele Dalila 
vopsit cu litere roșii pe fuselaj, pilotat de un individ po- 
reclit Nebunu, și care-i avea ca pasageri pe căpitanul 
Pantoja, îmbrăcat civil, și o doamnă numită Chuchupe, 
care a trebuit să fie luată pe sus fiindcă era leșinată. Pier- 
derea cunoștinței doamnei în chestiune era motivată de 
frica grozavă încercată pe timpul zborului de la râul Itaya 
la râul Napo, și aceasta din cauza zgâlțâielilor pricinuite 
de vânt avionului, la care s-ar adăuga, conform afirma- 
țiilor respectivei, manevrele pilotului care, cu intenţia de 
a îngrozi-o și mai rău, ca să se distreze, ar fi efectuat tot 
felul de acrobaţii riscante și inutile la care nervii ei au ce 
dat. De cum și-a revenit puțin în fire, menționata doamnă 

s-a repezit pur şi simplu la pilot, cu un adevărat abuz de 
cuvinte şi de gesturi obscene, astfel încât dl. căpitan Pantoja 
a fost nevoit să intervină ca să înăbușe în fașă incidentul. 
Odată spiritele calmate și după o gustărică rapidă „la 
botul calului“, căpitanul Pantoja și colaboratoarea sa au 
trecut la pregătirile propriu-zise, în vederea realizării 
experienţei programate pentru a doua zi, marți 13 sep- 
tembrie. Acestea au fost de două feluri: stabilirea partici- 
panților și a condiţiilor topografice. În privința celor 
dintâi, căpitanul Pantoja, ajutat de subsemnatul, a stabilit 
o listă a uzufructuarilor, luându-i la întrebări, unul câte 
unul, pe cei douăzeci și doi de gradați inferiori și de 
soldați ai Postului — subofiţerii au fost excluși — și ches- 
tionându-i anume dacă vor să beneficieze de Serviciul de 
Vizitatoare, explicându-le și natura acestuia. Prima reacție 
a trupei a fost de stupefacție, de neîncredere, și toți au 
răspuns refuzând să participe la experienţă, crezând că 
e vorba de o stratagemă, ca atunci când li se cere „vo- 
luntari pentru mers la Iquitos!” și cei care ies din rând 
sunt trimiși să spele latrinele. A fost necesar, prin urmare, 
ca numita Chuchupe să se prezinte și să le vorbească celor 
adunați într-un limbaj deocheat; imediat, bănuielilor neîn- 
temeiate le-au luat locul întâi o mare hilaritate și apoi o 
excitație de asemenea proporţii încât subofițerii și sub- 
semnatul s-au văzut obligați să acționeze cu maximă 
energie ca să-i calmeze. Din cei douăzeci și doi gradaţi 
(grade inferioare) și soldați, douăzeci și unu s-au înscris 
ca beneficiari-uzufructuari, cu excepția răcanului Segun- 
do Pachas, care a declarat că se retrage de bună voie fiind- 
că operațiunea se va desfășura marți 13 și, fiind superstițios, 
era convins că-i va merge rău dacă va participa la ea. La 
cererea infirmierului din Horcones a fost eliminat de pe 
lista candidaților și caporalul Urondino Chicote, suferind 
de o erupție de râie susceptibilă a se propaga, prin vizita- 
toarea respectivă, restul în unități. Așadar, s-a definitivat 
o listă de douăzeci uzufructuari siguri, care, consultați, 

au fost de acord să li se deconteze din soldă tariful fixat 
de SVGPFA, ca retribuție pentru serviciul prestat. 
ceea ce privește condiţiile topografice, acestea au 
constat mai ales din pregătirea a patru amplasamente 
destinate vizitatoarelor din primul convoi al SVGPFA. De 
aceasta s-a ocupat în mod exclusiv numita Chuchupe, 
care a indicat ca locurile de acțiune să aibă acoperiș, dat 
fiind că s-ar putea să plouă, și, de preferinţă, să nu fie 
alăturate, spre a nu permite interferenţe auditive sau 
încurajări de la un adăpost la altul, ceea ce, din nefericire, 
nu s-a putut realiza prea bine. Au fost trecute în revistă 
instalaţiile cu acoperiș ale Postului, despre care superiorii 
mei ierarhici știu că sunt puține, și s-au ales depozitul 
de alimente, postul de radio și infirmeria, ca fiind mai 
bine dotate. Dată fiind amploarea sa, depozitul de alimen- 
te a fost împărţit în două compartimente, bariera dintre 
ele fiind chiar lăzile cu produse comestibile. Numita Chu- 
chupe a solicitat apoi ca în fiecare amplasament să fie 
adus câte un pat cu salteaua de paie sau de cauciuc afe- 
rentă, sau, în lipsa acestora, câte un hamac cu o mușama 
impermeabilă, pentru a se evita filtrările și deteriorarea 
materialului. Imediat s-a trecut la transportarea în am- 
plasamente a patru paturi (alese prin tragere la sorți) din 
dormitorul trupei, cu saltelele respective, dar, întrucât nu 
s-au găsit mușamalele cerute, acestea au fost înlocuite cu 
husele din foaie de cort folosite în caz de ploaie pentru 
acoperirea mașinilor și armamentului din dotare. De 
asemenea, după ce saltelele au fost bine garnisite cu foi 
de cort, s-a trecut la instalarea plaselor de țânțari, pentru 
ca insectele, atât de abundente în această perioadă, să nu 
împiedice actul prestaţiei. Neputându-se dota fiecare 
amplasament cu olița de noapte cerută imperios de doam- 
na Chuchupe, fiindcă Postul nu dispune nici măcar deo 
singură asemenea ustensilă, s-a procedat la înlocuirea lor 
cu găleți pentru nutreţ. Nu am întâmpinat greutăţi în a 
instala patru lavoare cu respectivele lighenașe în fiecare 

sălaș în parte, dotându-le şi cu câte un scaun, ladă sau 
bancă pentru pusul hainelor pe ele, și cu câte două suluri 
de hârtie igienică, drept care subsemnatul își roagă de- 
ferent superiorii ierarhici să dispună ca Intendenţa să 
înlocuiască foarte repede stocul astfel consumat, întrucât 
zisele articole igenice ne sunt extrem de utile şi nu pose- 
dăm rezerve satisfăcătoare în această zonă unde ele nu 
pot fi înlocuite cu nimic altceva (de pildă hârtie de ziar 
sau de împachetat; cât despre frunze sau brusturi, antece- 
dente nenumărate de urticarie sau alte grave iritaţii cuta- 
nate în rândul trupei nu ne permit să le luăm măcar în 
consideraţie). Totodată, numita Chuchupe a precizat că 
era indispensabil să se atârne cortine peste adăposturi, 
care, fără a împiedica lumina să intre, să o atenueze totuși 
în mare măsură și să asigure o anumită penumbră, pentru 
că, ne-a spus ea, știe din experienţă că aceasta este ambi- 
anţa cea mai propice prestaţiei. Imposibilitatea de a ne 
dota cu brizbizuri înflorate, așa cum sugera doamna Chu- 
chupe, n-a prezentat un impediment; sergentul major 
Esteban Sandora a improvizat cu ingeniozitate o serie de 
cortine cu mantalele și cuverturile trupei, care și-au înde- 
plinit destul de bine menirea de a cufunda amplasamen- 
tele în clarobscurul necesar. În plus, pentru cazul în care 
s-ar fi lăsat noaptea înainte de terminarea operaţiunii, 
doamna Chuchupe a dispus să fie acoperite felinarele am- 
plasamentelor / culcușurilor / sălașelor cu cârpe roșii, 
fiindcă, ne-a asigurat ea, atmosfera colorată este cea mai 
favorabilă actului. În sfârșit, numita doamnă a insistat ca 
locașurile de prestație să aibă ceva feminin în ele și s-a 
apucat de una singură să confecționeze buchețele de flori, 
frunze și tulpiniţe silvestre, pe care le-a adunat cu ajutorul 
a doi soldaţi de trupă şi pe care le-a aşezat cât mai artistic 
la căpătâiul paturilor din fiecare amplasament. Astfel s-au 
încheiat pregătirile preliminare și nu ne-a mai rămas decât 
să așteptăm sosirea convoiului. 

A doua zi, marţi 13 septembrie, la ora 14 și un sfert, 
a tras la debarcaderul Postului din Horcones primul con. 
voi al SVGPFA. De cum s-a arătat nava de transport - 
proaspăt vopsită în verde și cu numele Eva scris cu litere 
groase la proră -, trupa și-a întrerupt brusc activitățile 
cotidiene, a izbucnit în exclamaţii entuziaste și și-a arun- 
cat capelele în aer în semn de bun-venit. De îndată, con- 
form instrucțiunilor căpitanului Pantoja, s-a instalat un 
sistem de pază care să împiedice apropierea de Posta 
vreunui element civil pe durata desfășurării experien- 
ței-pilot, pericol prea puţin probabil în realitate, având 
în vedere că așezarea umană cea mai apropiată de Horco- 
nes este un trib de indieni quechua, la două zile de navigaţie 
în amonte pe Napo. Graţie entuziastei colaborări a sol- 
daţilor de trupă, debarcarea a avut loc în deplină norma- 
litate. Nava de transport Eva era comandată de Carlos 
Rodriguez Saravia (subofițer de Marină, camuflat în civil), 
având în dotare patru membri ai echipajului care, la 
ordinul căpitanului Pantoja, au rămas la bord pe toată 
durata staționării Evei la Horcones. Convoiul era condus 
de doi colaboratori civili ai căpitanului Pantoja: Porfirio 
Wong și un individ poreclit Ciupitu. Cele patru vizita- 
toare, a căror apariție pe scărița de debarcare a fost primi- 
tă cu salve de aplauze de către trupă, erau cunoscute sub 
următoarele apelative (câteșipatru au refuzat să-și decline 
numele și prenumele): LALITA, IRIS, PÂŢOASA și SANDRA. 
Ele au fost imediat concentrate de denumiţii Ciupitu și 
Chuchupe în magazia cu alimente, ca să se odihnească 
și să primească instrucțiuni, ușa rămânând păzită de nu- 
mitul Porfirio Wong. Având în vedere agitația pe care pre 
zenţa vizitatoarelor o stârnise printre oamenii Postului, 
izolarea lor la depozit până la începerea operațiunii (ora 
17) a fost cât se poate de oportună, dar a generat și un 
oarecare neajuns în sânul SVGPFA: zor-nevoie, după în- 
cartiruirea din depozit în scopul recuperării de pe urma 
oboselilor călătoriei, respectivele vizitatoare au ținut morțiș 

să abandoneze localul rezervat lor și să viziteze împre- 
jurimile şi Postul. Plimbarea fiindu-le refuzată de res- 
ponsabilii cu acțiunea, numitele s-au dedat la un protest 
zgomotos, cu țipete şi măscări, încercând chiar să forțeze 
ieșirea. Ca să le menţină concentrate în același local, a 
trebuit să intre în depozit chiar căpitanul Pantoja și să le 
îmbuneze cum s-a priceput mai bine. Ca amănunt anec- 
dotic, menţionăm că soldatul Segundo Pachas, antenumit 
în prezenta dare de seamă, a solicitat la puţin timp după 
sosirea convoiului să fie inclus printre uzufructuari, de- 
clarând că este gata să înfrunte ghinionul, însă cererea 
i-a fost respinsă întrucât lista era deja definitivă. La ora 
17 fără cinci minute, căpitanul Pantoja a ordonat ca vizi- 
tatoarele să-și ocupe respectivele amplasamente, după ce 
locurile amenajate au fost trase la sorți astfel: magazia de 
alimente, LALITA și ȚÂȚOASA; postul de radio, SANDRA; 
infirmeria, IRIS. Controlorii operațiunii au fost: însuși 
căpitanul Pantoja la ușa depozitului de alimente, subsem- 
natul în fața postului de radio și subofițerul Marcos 
Maravilla Ramos în faţa infirmeriei, fiecare cu câte un 
cronometru. La ora 17 fix, adică imediat după încheierea 
activităţilor și serviciilor trupei (cu excepția plantoanelor 
puse de strajă), cei douăzeci de uzufructuari au fost che- 
mați în formaţie și li s-a cerut să-și aleagă vizitatoarea 
preferată, producându-se atunci prima încurcătură serioa- 
să, pentru că optsprezece din cei douăzeci s-au pronunţat 
cu tărie în favoarea numitei ȚÂŢOASA, iar ceilalţi doi 
pentru IRIS, ceea ce făcea ca două vizitatoare să rămână 
fără candidați-uzufructuari. 

Consultat asupra hotărârii de urmat, căpitanul Pantoja 
a sugerat și subsemnatul a pus în practică următoarea 
soluţie: primii cinci soldați cu cea mai bună comportare 
pe luna în curs, conform fișei fiecăruia, să fie conduși la 
amplasamentul denumitei ȚÂȚOASA, iar ultimii cinci, în 
sensul numărului de pedepse și admonestări acumulate 
pe aceeași lună, să fie trimişi la numita SANDRA, care 

avea fizicul cel mai puţin competitiv dintre cele patru 
(abundente urme de varicelă). Ceilalţi au fost împărţiţi 
în două grupe şi dirijaţi, prin tragere la sorţi, spre ampla- 
samentele respective ale IRISEI și LALITEI. După ce s-au 
aliniat cele patru grupe de câte cinci soldați, li s-a explicat 
pe scurt că nu puteau zăbovi înăuntru mai mult de două. 
zeci de minute, timp-limită al unei prestații normale con- 
form regulamentului SVGPEA, și li s-a ordonat celor aflaţi 
în așteptare să păstreze o tăcere adâncă și să aibă o com- 
portare decentă, ca să nu-l perturbe pe camaradul în 
acțiune. O a doua dificultate serioasă s-a înregistrat atunci, 
fiindcă toți încercau să fie primii din grupa respectivă, 
deci primii care să obțină prestaţia fiecărei vizitatoare, 
ajungându-se la îmbrânceli și altercaţii verbale. Încă o 
dată a trebuit să stabilim calmul în trupă și să trecem la 
trasul la sorți, ca să dispunem ordinea de așezare la rând, 
ceea ce, cu totul, a însemnat o întârziere de vreo cind- 
sprezece minute. 

La orele 17,15 s-a dat ordinul de pornire. Trebuie să 
anticipăm spunând că, în mare, operațiunea-pilot s-a des- 
fășurat cu deplin succes, încadrându-se mai mult sau mai 
puţin în limita de timp stabilită și cu minimum de dis- 
funcţii. În ce privește timpul de vizitare a vizitatoarei 
acordat fiecărui uzufructuar, acesta, deși căpitanul Pan- 
toja se temuse să nu fie prea scurt pentru obținerea unei 
prestații satisfăcătoare și complete, s-a dovedit a fi, dim- 
potrivă, prea mare, chiar excesiv. lată, de exemplu, timpii 
folosiți de cei cinci uzufructuari din grupa SANDRA, cro- 
nometraţi de subsemnatul: primul, 8 minute; al doilea, 
12; al treilea, 16; al patrulea, 10; și al cincilea, record în 
materie, 3 minute. Timpi asemănători au fost înregistrați 
şi la oamenii noștri din celelalte grupe. Oricum, căpitanul 
Pantoja a ţinut să sublinieze că aceste delimitări ale so- 
roacelor de acţiune intensivă sunt doar relativ valabile ca 
simptom general, întrucât, din cauza izolării Postului din 
Horcones, uzufructuarii de aici aveau o asemenea impaciență 

virilă acumulată în urma unor perioade prea mari de 
inacțiune (la unii însumând și şase luni), încât tindeau să 
devină anormal de rapizi în actul prestației. Luând în con- 
sideraţie că între o prestație și următoarea exista o mică 
pauză de câteva minute, în cursul cărora denumiţii Ciu- 
pitu şi Chuchupe schimbau apa din recipientul fiecărui 
lăcaș sau amplasament, se poate concluziona că opera- 
țiunea a durat mai puțin de două ore, de la declanșare 
la încheiere. 

Unele incidente au avut loc, e drept, în cursul expe- 
rienței-pilot, dar lipsite de gravitate, unele fiind chiar 
amuzante și utile, diminuând tensiunea acumulată în 
soldaţii care stăteau la coadă. Astfel, de exemplu, în urma 
unei neatenții din partea operatorului radio al Postului, 
care în fiecare zi prinde Radio Amazon din Iquitos ca să 
asculte programul Vocea Mesagerului, pe care îl difuzăm 
prin megafon, la ora 18 punct vocea acelui crainic a bubuit 
deodată peste Horcones, fiindcă staţia se conecta auto- 
mat, ceea ce a produs hohote de râs și distracție strașnică 
printre participanți, mai ales când i-au văzut țâșnind afară 
îmbrăcați foarte sumar pe vizitatoarea SANDRA și pe 
sergentul major Esteban Sandora care, efectuând prestația 
chiar în postul de radio, s-au alarmat grozav când i-a 
asurzit zgomotul. Alt scurt incident s-a petrecut atunci 
când, profitând că în depozitul de alimente operau, în 
compartimente alăturate, ȚÂȚOASA și LALITA, soldatul 
Amelio Sifuentes, aflat la coada de uzufructuari ai celei 
de-a doua, a încercat cu șiretenie să se strecoare în lăcașul 
poreclitei ȚÂȚOASA, cea care, după cum superiorii mei 
ierarhici desigur și-au dat seama, a cucerit cele mai multe 
simpatii la Postul nostru din Horcones. Căpitanul Pan- 
toja a surprins șmechereasca încercare a soldatului Sifuen- 
tes și l-a admonestat cu asprime. 

Tot la depozitul de alimente s-a mai înregistrat un act 
reprobabil, descoperit însă abia după plecarea convoiului 
SVGPEA. Astfel, în timpul executării prestațiilor sau înainte, 

când vizitatoarele erau concentrate în acel loc, cineva s- 
folosit de ocazie ca să deschidă o cutie cu alimente și să 
sustragă șapte conserve de ton, patru pachete cu biscuiţi 
şi două sticluțe cu răcoritoare, fără să putem identifica 
până acum vinovatul sau vinovaţii. Pe scurt, cu unica 
excepție a incidentelor minore de mai sus, la ora 19 ope- 
rațiunea se încheiase cu deplin succes și la Post domnea 
o atmosferă de mare satisfacţie, de pace și veselie printre 
gradele inferioare și soldaţii răcani. Subsemnatul era cât 
pe ce să uite a semnala că mai mulți utilizatori / uzufruc- 
tuari, terminând prestaţia respectivă, au întrebat dacă 
puteau face coadă din nou (aceeași coadă sau una diferită) 
ca să obţină o a doua prestație, lucru refuzat vehement 
de căpitanul Pantoja. Acesta a explicat că s-ar putea avea 
în vedere repetarea prestaţiei doar atunci când SVGPFA 
își va fi atins volumul maxim operaţional. 

Imediat după terminarea experienţei-pilot, cele patru 
vizitatoare și colaboratorii civili Ciupitu, Chuchupe și 
Porfirio Wong s-au îmbarcat pe Eva, ca să se întoarcă la 
centrul logistic de pe râul Itaya, pe când căpitanul Pantoja 
pleca în zbor cu Dalila. Oricât s-a străduit pilotul s-o în: 
credințeze pe numita Chuchupe că va conduce aparatul 
cu toată grija și că nu se vor repeta incidentele din ziua 
precedentă, doamna n-a dorit în ruptul capului să se în- 
toarcă cu avionul. Înainte de a părăsi Horcones, în aplau- 
zele și gesturile de recunoștință ale gradaților inferiori 
și ale soldaților de rând, căpitanul Pantoja a ţinut să-i mul- 
țumească subsemnatului pentru condiţiile oferite și pentru 
contribuţia sa la bunul mers al operațiunii-pilot a SVGPEA, 
spunându-i printre altele că această experienţă, atât de 
fructuoasă în ce-l privește, îi va permite să perfecționeze și 
să programeze în cele mai mici amănunte sistemul de lucru, 
de control și de deplasare al Serviciului de Vizitatoare. 

Îmi rămâne să supun aprobării forurilor superioare, 
odată cu această dare de seamă care sper să le fie utilă, 
cererea semnată de cei patru subofiţeri ai Postului din 


100 


Horcones, ca pe viitor să li se permită și gradelor inter- 
mediare să fie beneficiari ai SVGPFA, cerere care a primit 
avizul favorabil al subsemnatului, având în vedere bunul 
efect psihologic și fizic pe care experimentul s-a dovedit 
a-l avea în rândul gradelor inferioare și al soldaţilor. 


Dumnezeu să vă ocrotească. 
Semnat: 


Sublocotenent ALBERTO SANTANA, 
șef al Postului din Horcones, pe râul Napo 
16 septembrie 1956 


ADMINISTRAȚIE, INTENDENȚĂ ȘI SERVICII DIVERSE 
ALE ARMATEI 
DEPARTAMENTUL CONTABILITATE ŞI FINANȚE 


Hotărâre confidențială Nr. 069 


Ofițerii șefi de Intendenţă sau subofițerii abilitaţi cu 
această funcţie în cazărmile, campamentele şi posturile 
Regiunii a V-a Militare (Amazonia) sunt autorizați înce- 
pând de astăzi 14 septembrie 1956 să deconteze din statele 
de plată cu soldele și gratificaţiile soldaţilor și gradelor 
inferioare remuneraţia reprezentând prestațiile oferite de 
Serviciul de Vizitatoare (SVGPFA). Aceste decontări vor 
trebui făcute cu strictețe conform următoarelor dispozițiuni: 

1. Tarifele per prestație, stabilite de SVGPFA cu acordul 
superiorilor ierarhici, vor fi numai de două feluri, indi- 
ferent de modalităţi sau împrejurări, și anume: 

Soldaţi în termen: douăzeci (20) soles de prestație. 

Grade inferioare (de la caporal la sergent major): treizeci 
(30) soles de prestație. 

2. Limita maximă de prestații lunare admise va fi de 
8 (opt), nesemnalându-se limita minimă. 

3. Suma decontată va fi vărsată de ofiţerul de Inten- 
denţă sau de subofițerul abilitat în contul SVGPFA, orga- 
nism care le va remunera pe vizitatoare lunar, în funcție 
de numărul de prestații acordat. 

4. Verificarea și controlul sistemului de plată se va face 
astfel: ofițerul de Intendenţă sau subofițerul abilitat va 
primi odată cu prezenta Hotărâre un număr adecvat de 
cupoane de carton, de două tipuri, fiecare purtând una 
din culorile simbolice ale SVGPFA și fără nici o indicație 
scrisă: cele de culoare roșie destinate soldaților și, în con- 
secinţă, cu o valoare nominală de douăzeci (20) de soles, 
și cele de culoare verde pentru gradele inferioare și, în 
consecinţă, cu o valoare nominală de treizeci (30) de soles. 
În data de întâi a fiecărei luni li se va distribui tuturor 
gradelor inferioare și soldaţilor din unitate numărul de 
cupoane echivalent cu maximum de prestații la care au 
drept, adică opt (8). Fiecare uzufructuar va preda un 
cupon vizitatoarei, ori de câte ori va avea parte de o pres- 
taţie. În ultima zi a lunii, gradul inferior sau soldatul va 
înapoia Întendenţei cupoanele nefolosite, făcându-se 
atunci respectiva decontare în funcție de numărul cupoa- 
nelor neînapoiate (în caz de rătăcire sau pierdere a cupo- 
nului, prejudiciul va fi al vizitatoarei, nu al SVGPFA). 

5. Fiind indispensabilă, din rațiuni de convenienţă și 
de morală, păstrarea maximei discreții asupra naturii 
acestei operațiuni contabile, în registrele cazărmii, cam- 
pamentului sau postului decontările pentru prestațiile 
SVGPEA vor figura camuflate prin parole. În acest scop, 
ofițerul sau subofițerul de Intendenţă va putea folosi 
oricare din formulările următoare: 

4) Decontare pentru cheltuieli de uniformă; 

b) Decontare pentru deteriorarea armei din dotare: 

c) Avans pentru deplasare în interes familial; 

d) Decontare pentru activități sportive; 

e) Decontare pentru supra-alimentație. 

Această Hotărâre Nr. 069 nu va fi afişată la unități și 
nu va fi comunicată nici prin rapoarte, nici prin Ordinul 
de Zi. Ofiţerul sau subofiţerul de Intendenţă va aduce 
verbal la cunoștința soldaţilor și gradelor inferioare din 
unitate conținutul ei, instruindu-i în același timp să păs- 
treze rezerva cea mai deplină, întrucât este susceptibilă 
să umbrească întrucâtva, să creioneze negativ instituția 
noastră sau chiar să atragă critici răuvoitoare asupra ei. 


Semnat: 


Colonel EZEQUIEL LOPEZ LOPEZ, 
şef al Departamentului Contabilitate și Finanţe. 


A se da curs neîntârziat: 


General FELIPE COLLAZOS 
Lima, 14 septembrie 1956. 


Misiva căpitanului (CPM) Avencio P. Rojas, 
preot al Unității de Cavalerie Nr. 7 Alfonso Ugarte, 
din Contamana, adresată Direcţiei Corpului de 
Preoți Militari (CPM) al Regiunii a V-a (Amazonia) 


Contamana, 23 noiembrie 1956 


Comandantului (CPM) 
Godofredo Beltrân Calila 
Iquitos, Loreto. 


Domnule comandant și drag prieten, 

Îmi fac o datorie din a vă informa că, de două ori la rând 
în cursul lunii prezente, unitatea mea a primit vizita unui 
grup de prostituate, originare din Iquitos și aduse până 

aici cu un vaporaș, care au debarcat la cazarmă și au putut 
avea contacte canale cu trupa, pe faţă și cu deplinul acord 
al oficialităților. Ce am putut eu pricepe este că de ambele 
dăți echipa de muieruști era condusă de un individ scălâmb 
și pitic, cunoscut, pare-se, în mediile cele mai dubioase 
din Iquitos sub numele de Ciupo sau Pupo. Nu vă pot 
da mai multe detalii despre aceste întâmplări scandaloase, 
pe care le cunosc doar din auzite, pentru că în ambele 
cazuri persoana mea a fost îndepărtată în prealabil de 
către maiorul Zegarra Avalos. Prima oară, și fără a se ține 
cont că sunt convalescent încă în urma hepatitei care mi-a 
slăbit atât de mult organismul, după cum știți bine, maio- 
rul m-a trimis cu sfântul maslu la un pescar așa-zis mur- 
bund, furnizor de-al unităţii și care trăiește la opt ore de 
marș pe un șleau plin de mlaștini puturoase. Pe respecti- 
vul l-am găsit beat turtă și cu o rană neînsemnată la brat, 
cauzată de mușcătura unei maimuțe shimbillo. A doua oară, 
maiorul m-a trimis năpristan să binecuvântez un cort de 
campanie, adăpost pentru exploratori, la patrusprezece 
ore de mers în amonte pe râul Huallaga, misiune absolut 
zărghită, vă daţi seama, întrucât niciodată, în toată isto- 
ria-i glorioasă, Armata n-a binecuvântat asemenea ins 
talaţii cu o existenţă precară. Ambele misiuni, evident, au 
fost pretexte pentru a se evita să fiu martorul transfor- 
mării în bordel a Unităţii Nr. 7 de Cavalerie, deși, vă rog 
să mă credeți, oricât de dureros ar fi fost pentru mine spec: 
tacolul acela, totuși nu mi-ar fi prilejuit nici pe departe obo- 
selile fizice și frustrarea psihologică — singurele roade ale 
celor două expediţii inutile. 

Încă o dată vă rog, drag și respectat comandant, să in- 
terveniţi pentru mine cu toată greutatea influenţei pe care 
v-aţi câștigat-o doar prin meritele care v-au ridicat la un 
înalt prestigiu, ca să fiu mutat la o unitate ceva mai co- 
modă, unde să-mi pot exersa cu mai mult beneficiu spi- 
ritual misiunea de om al lui Dumnezeu și de păstor de 

suflete. Vă repet, chiar cu riscul de a vă plictisi, că nu 
există pe lumea asta păcătoasă nici tărie morală, nici sis- 
tem nervos care să reziste la bășcăliile infinite și la veșnica 
luare peste picior la care mă văd supus aici și din partea 
ofițerilor, și a trupeților. Toţi par convinși că preotul mi- 
litar este amuzamentul copios și paiaţa unității, încât nu-i 
zi de la Dumnezeu să nu-mi coacă vreo scârboșenie, unele 
strigătoare la cer, cum ar fi introducerea unui şobolan în 
locul ostiilor în artoforul Euharistiei, în plină celebrare 
a slujbei divine, sau lipirea pe spatele meu a unui desen 
obscen, fără să-mi dau seama și stârnind cascade de râs, 
sau invitarea mea la o halbă de bere care se dovedește a 
fi plină cu urină, și-atâtea lucruri și mai umilitoare încă, 
profund jignitoare și cauzându-mi la sănătate. Bănuiala 
mea inițială, cum că însuși maiorul Zegarra Avalos pune 
la cale și încurajează perfidiile care mi se fac, este de-acum 
o certitudine. 

Vă aduc la cunoștință acestea toate, rugându-vă tot- 
odată să-mi indicaţi dacă trebuie să semnez eu un denunţ 
adresat Comandamentului General al Regiunii a V-a, de- 
spre venirea curvelor, sau dacă e preferabil ca dumneavoas- 
tră înșivă să vă implicați în asemenea subiect, sau dacă, în 
vederea salvgardării unor interese superioare, e mai bine 
să o pioasă tăcere asupra acestei chestiuni. 

așteptarea inspiratului dvs. sfat și rugându-mă pentru 
sănătatea și tăria dvs. sufletească, vă salută afectuos su- 
bordonatul și prietenul nedezminţit, 


Căpitanul (CPM) AVENCIO P. ROJAS, 
preot militar al Unităţii de Cavalerie Nr. 7 
Alfonso Ugarte, din Contamana 

A V-a Regiune 

Militară (Amazonia) 

Misiva comandantului (CPM) Godofredo Beltrân 
Calila, şef al Corpului de Preoţi, Militari al Regiunii a 
V-a (Amazonia), către căpitanul (CPM) Avencio P. 
Rojas, preot militar al Unităţii de Cavalerie Nr. 7 

Alfonso Ugarte, din Contamana 


Iquitos, 2 decembrie 1956 


Căpitanului (CPM) 
Avencio P. Rojas 
Contamana, Loreto. 


Domnule căpitan, 

Din nou trebuie să regret că trăiţi cu capu-n nor. 
Delegaţiile feminine care au vizitat Unitatea de Cavalerie Nr. 
7 Alfonso Ugarte aparţin Serviciului de Vizitatoare pentru 
Garnizoane, Posturi de Frontieră și Aferente (SVGPEA), 
organism creat și administrat de Armată și despre care 
atât dumneavoastră, cât și toți ceilalți preoți militari aflați 
sub comanda mea aţi fost informaţi de mine personal 
acum câteva luni prin Circulara (CPM) Nr. 04606. Exis- 
tenţa SVGPFA nu încântă absolut deloc Corpul de Preoţi 
Militari și cu-atât mai puţin pe mine însumi, dar nu tre- 
buie să vă mai amintesc că în instituția noastră supunerea 
primează și, prin urmare, nu ne rămâne decât să închi- 
dem ochii și să-L rugăm pe Dumnezeu să-i deschidă pe-ai 
superiorilor noștri ca să îndrepte ceea ce, în lumina religiei 
catolice și a eticii militare, poate fi considerat o gravă 
greșeală (menajându-ne termenii). 

În privinţa plângerilor care fac obiectul restului scrisorii 
dvs., trebuie să vă mustru cu severitate. Maiorul Zegarra 
Avalos vă este superior, și numai el, nu dumneavoastră, 
poate judeca dacă misiunile pe care vi le încredinţează 
sunt utile sau nu. Obligaţia dvs. este de a le executa cu 
maximă rapiditate și eficacitate. Cât despre batjocurile a 
căror țintă sunteţi și pe care, desigur, le deplâng, de vină 

sunt mai degrabă lipsa dvs. de caracter decât instinctele 
pervertite ale celorlalți. Trebuie să vă mai amintesc că de 
dumneavoastră depinde în primul rând să ştiţi a vă face 
respectat, și încă cu cea mai mare deferenţă, în dubla-vă 
calitate de preot și de soldat? O singură dată în toată viața 
mea de preot militar, acum vreo cincisprezece ani, am fost 
luat peste picior de un nătărău, dar vă asigur că și-n 
prezent îndrăzneţul acela își freacă obrajii de arsura pal- 
melor. A purta sutană nu înseamnă a purta fustă, dom- 
nule căpitan Rojas, și-n Armată nu-s îngăduiți preoții cu 
smiorcăieli muierești. Îmi pare foarte rău că prin prost 
înțeleasa dvs. blândeţe evanghelică, sau pur și simplu 
prin lașitate, contribuiţi la dăinuirea abjectei păreri cum 
că noi, preoții, nu suntem bărbaţi în toată regula, în stare 
să-L imităm pe Cristos care i-a izgonit cu biciul în mână 
pe negustorii ce întinau Templul. 

Mai multă demnitate, mai mult curaj, căpitane Rojas! 


Prietenul dumitale, 
Comandant 


(CPM) GODOFREDO BELTRÁN CALILA, 
şef al CPM al Regiunii a V-a Militare 


— Scoală, Panta - zice Pochita. Pantita, hai că-i șase, 

— S-a mișcat cadeţelul? se freacă la ochi Panta. Lasă-mă 
s-ating bultica. 

— Nu vorbi ca un idiot, ce manie-i și asta pe tine să-i 
imiți pe chinezi - face un gest de agasare Pochita. Nu, 
nu s-a mișcat. Atinge, uite: simţi ceva? 

— Cu nebunii ăștia de „frați“ nu-i de șagă - agită 
ziarul El Oriente Bacacorzo. Aţi văzut ce-au făcut la 
Moronacocha? Să-i împuști, nu alta, ptiu, carajo. Bine că 
poliția îi hăituiește de le merg fulgii. 

— Sus, cadeţel Pantojita — îşi lipește urechea de buricul 
Pochitei Panta. N-ai auzit goalna de dimineaţă? Ce mai 
aștepți, diepți, tlezește-te. Deșteptalea. 

— Nu-mi place să vorbești așa; nu vezi că-s nervoasă 
foc de când cu copilașul din Mofonacocha? se înfurie 
Pochita. Nu mă apăsa aşa tare pe pântec, o să-i faci rău 
micuțului. 

— Dar, scumpo, glumesc şi eu — îşi migdalează ochii 
trăgând de ei cu două degete Panta. M-am molipsit de 
la felul de-a vorbi al unuia din aghiotanţii mei. Doar n-o 
să te superi din așa ceva, hai, dă-mi un pupic. 

— Mi-e frică să nu fi murit cadetul — își freacă burta 
Pochita. Noaptea nu s-a mișcat, dimineaţa asta nici atât. 
E ceva cu el, Panta. 

— De când sunt n-am văzut sarcină mai normală - o 
liniștește doctorul Arizmendi. Totu-i în perfectă regulă, 

fiţi fără grijă. Atâta doar: menajaţi-vă nervii. Adică, în pri- 
mul rând, nu vă mai gândiţi la tragedia din Moronacocha, 
nu mai vorbiți de ea, bun? 

— Bun, şi-acum hopa sus în picioale şi fă exelciţiile, 
sefiol Pantoja — sare din pat Panta. Tlezește-te, malș! 

— Te urăsc, crăpi odată, de ce mă chinui - aruncă o 
pernă după el Pochita. Nu mai vorbi ca un chinez, Panta! 

— Asta-i pentru că-s mulţumit, drăguţo, lucrurile merg 
bine - își desface larg și își strânge braţele, se deșiră și 
se lasă pe vine Panta. N-am crezut nici o clipă că voi face 
să progreseze cât de cât misiunea pe care mi-a încre- 
dințat-o Armata. Când colo, în doar șase luni am progre- 
sat atât de mult că nu-mi vine a crede. 

— La început te scotea din minţi să fii spion, aveai 
coşmaruri și plângeai și ţipai în somn — îi scoate limba 
Pochita. Dar în ultimul timp observ că Serviciile Secrete 
ți-au căzut cu tronc. 

— Da, sigur c-am aflat de grozăvia aceea — dă din cap 
afirmativ căpitanul Pantoja. Închipuie-ţi că biata mai- 
că-mea a fost de faţă la spectacol, Bacacorzo. A leșinat, 
bineînțeles, când a văzut ce se întâmpla și a zăcut trei zile 
la clinică, sub tratament medical, cu nervii făcuţi zob. 

— Nu trebuia să pleci la şase jumate, băieţel? bagă 
capul pe ușă doamna Leonor. Ţi-am pregătit deja micul 
dejun. 

— Mă dușez în glaba male, mămico — face genufle- 
xiuni, boxează cu propria-i umbră, sare coarda Panta. 
Bună dimineaţa, sefiola Leonol. 

— Ce-are bărbat-tu de-i așa bine dispus? se miră 
doamna Leonor. Noi două îngrozite de ce s-a întâmplat 
în orașul ăsta, și el vesel ca un cintezoi. 

— Secletul e Blazilianca — murmură Chinezu Porfirio. 
Mă jul pe ce vlei, Chuchupe. A cunoscut-o noaptea tle- 
cută, la localul lui Aladin Pandulo şi-a lămas tlăznit. Nici 
măcal nu s-a plefăcut, ci a stat cu ochii bleojdiţi la ea toată 

noaptea, mă log, cât a lămas acolo. De data asta a pățit-o 
şi el, Chuchupe, a căzut pe bec. 

— Tot așa drăguță e, sau s-a mai urâţit niţel? zice 
Chuchupe. N-am mai văzut-o dinaintea plecării ei la Ma- 
naos. Sigur, pe-atunci nu-și zicea Braziliancă, era Olguita 
pur și simplu. 

— Pică de glozavă ce-i, și n-ale numai ochișolii, țâțicile 
și piciolușele alea cale-ntotdeauna au fost de palada 
modei, ci acu în ulmă ale și-un cululeț supelb - fluieră, 
desenează curbe în aer Chinezu Porfirio. Înţeleg de ce 
s-au omolât pentlu ea doi tipi. 

— Doi? neagă din cap Chuchupe. Aș, numai ameri- 
canul ăla misionar, el gringo, eu așa știu. 

— Şi studentul, mamay? se scobește în nas Ciupitu. 
Băiatul Prefectului, ăla de s-a înecat la Moronacocha. Tot 
pentru ea s-a omorât. 

— Nu, ăla a fost un accident - îi scoate degetul din 
nas și îi întinde batista Chuchupe. Mucosul se consolase 
deja, venea la stabilimentul meu și petrecea cu fetele 
strașnic. 

— Dar în pat le numea pe toate Olguita — își suflă nasul 
și îi dă înapoi batista Ciupitu. Nu-ţi amintești cum îi spio- 
nam noi, murind de râs, mamy? Îngenunchea și le pupa 
picioarele, închipuindu-și că de ea avea parte. Eu îs sigur 
că s-a omorât din amor. 

— Eu ştiu de ce tu nu clezi, muiele de fiel - își atinge 
pieptul Chinezu Porfirio. Pentlu că tu n-ai ce-avem noi 
plea mult, Ciupân și cu mine: inimă. 

— Săraca de dumneavoastră, doamnă Leonor, vă 
plâng din toată inima - se cutremură Pochita. Dacă eu, 
care nu știu de crimă decât din citite și din auzite, am 
coşmaruri și mă trezesc crezând că-l răstignesc pe cadetel, 
ce trebuie să fie pe dumneavoastră care l-ați văzut pe co- 
pilaș, acolo, în carne și-n oase, zău! Ay, doamnă Leonor, 
vorbesc despre asta și mi se face pielea de găină, ay. 

— Ce ţi-e şi cu Olguita asta, și-a petrecut viața făcând 
prăpăd în dreapta și-n stânga - filozofează Chuchupe. 
Nici nu se-ntoarce bine din Manaos și mi ţi-o prind făcân- 
du-și mendrele în plin cinema Bolognesi c-un locotenent 
de jandarmi. Dă-ți seama ce-o fi făcut în Brazilia! 

— Asta odată muiere, cum îmi plac mie — își mușcă 
buzele Ciupitu. Rotunjoară peste tot, înaltă, ba chiar și 
deșteaptă, pare-se. 

— Vrei să te-nec în râu, băi păduchiosule? îl îmbrân- 
cește cât colo Chuchupe. 

— Era doar o glumă, ca să te fac să turbezi, mamy — țopăie, 
o sărută, hohotește de râs Ciupitu. Inimioara mea numai 
după tine suspină. La alelalte mă uit doar profesional. 

— Şi domnul Pantoja a angajat-o deja? zice Chuchupe. 
Ce grozav ar fi să-l vedem căzând odată în mreaja vreunei 
femei: îndrăgostiții devin mult mai umani. Ce-l strică pe 
el e bățoșenia, i-ar trebui un șoc din ăsta. 

— Al vlea el, dal nu-l țin băielile pungii, e plea scumpă - 
cască Chinezu Porfirio. Ah, da' ce somn mi-e; ce nu-mi 
place la Selviciul ăsta e tlezitul de dimineaţă. Uite că vin 
fetele, Ciupân. 

— Aș fi putut să-mi dau seama de cum am coborât din 
taxi - clănțăne din dinți doamna Leonor. Dar nu mi-am 
dat, Pochita, deși am observat că Arca era mai plină ca 
niciodată și că toată lumea era, cum să zic, aproape iste- 
rică. Se rugau, plângeau în hohote, era o electricitate în 
aer. Și, pe deasupra, toate tunetele și fulgerele alea. 

— Bună dimineaţa, fericite şi vesele vizitatoare — cântă 
Ciupitu. la așezaţi-vă voi frumușel la coadă, pentru vizita 
medicală. În ordinea venirii și fără certuri. Ca la cazarmă, 
cum îi place lui Pan-Pan. 

— Ce ochi încelcănaţi ai, Puţico — o ciupește de obraz 
Chinezu Porfirio. Se vede că nu-ţi ajunge Selviciul. 

— Dacă mai lucrezi și pe cont propriu, n-ai să faci mulţi 
purici aici — îi atrage atenţia Chuchupe. Doar ai auzit de 
mii de ori ce zice Pan-Pan despre asta. 

— Există o incompatibilitate vădită între vizitatoare 
şi târfe, iertată fie-mi expresia — declară sentenţios domnul 
Pantoja. Sunteţi funcționare civile ale Armatei și nu tra- 
ficante de sex. 

— Dar n-am făcut nimic, Chuchupe — își arată gheru- 
tele către Porfirio, se pocnește singură peste fund și bate 
din picior Puţica. Arăt rău pentru c-am gripă și dorm 
prost noaptea. 

— Nu, nu mai vorbii de asta, doamnă Leonor - o îm- 
brățișează Pochita. Doctorul v-a recomandat să nu vă mai 
gândiţi la copilașul acela, și la fel mi-a spus și mie. Doam- 
ne Sfinte, bietul prunc! Sunteţi sigură că murise când l-ați 
văzut? Sau agoniza încă? 

— M-am jurat că n-o să mai fac vizita medicală și am 
de gând să mă țin de cuvânt - își proptește pumnii în șol- 
duri Țâţoasa. Infirmierul ăsta se ține doar de pipăială, pe 
mine nu mai pune el laba. 

— Atunci o pun eu -~ strigă Ciupitu. Tu n-ai citit anun- 
țul ăsta? la să te văd, ce zice? 

— „Ordinele nu se discută, ci se execută“ — citește 
Chuchupe. 

— lal pe ăstălalt nu l-ai citit? strigă Chinezu Porfirio. 
Că doal zace aci de mai bine de-o lună. 

— „Ordinul poate fi contestat abia după executarea 
lui” - citește Chuchupe. 

— Nu le-am citit fiindcă nu știu să citesc — râde Tâ- 
toasa. Și nu mi-e rușine s-o spun. 

— Țâţoasa are dreptate, Chuchupe ~ sare în ajutor și 
Păroșica. Ăla-i un abuziv ce nu s-a mai pomenit, vizita 
medicală e pretextul lui ca să profite. Cică ne caută de 
boli venerice, și-atunci își bagă mâna-n noi pân’ la cot. 

— Data trecută a trebuit să-l pocnesc — se scarpină pe 
spate Coca. M-a mușcat uite-aici, taman unde am eu câr- 
ceii ăia de care v-am spus. 

— Ho, la coadă cu voi și nu protestaţi, c-o fi având și 
infirmierul slăbiciunile lui ~ le bate pe umăr, le zâmbește, 

le adună ca pe o turmă Chuchupe. Nu fiţi nerecunoscă- 
toare, Serviciul vă examinează gratis, vă îngrijește, vă ține 
bine sănătoase. Ce vreți mai mult? 

— Staţi la coadă și intrați pe rând, chuchupitas! ordonă 
Ciupitu. Adică fetiţele lui Chuchupe. Vă place termenul? 
Pan-Pan dorește să aibă convoaiele gata de plecare, la 
sosirea lui. 

— Da, cred că murise deja; nu se spune că l-au răstignit 
de cum s-a pornit furtuna? îi tremură vocea doamnei Leonor. 
Cel puţin, când eu l-am văzut, nu se mai mișca, nu mai plân- 
gea. Și află că l-am văzut de foarte, foarte aproape. 

— l-ai transmis generalului Scavino cererea mea? 
ochește un bâtlan care stă la soare pe o creangă de copac, 
trage și nu nimerește căpitanul Pantoja. Acceptă să mă 
primească? 

— Vă așteaptă la Comandament la ora zece dimineața — 
se uită după pasărea care se îndepărtează vâslind frene- 
tic din aripi peste coroana pomilor locotenentul Bacacor- 
zo. Dar a acceptat în mare silă, știți doar că Serviciul de 
Vizitatoare nu s-a bucurat niciodată de aprobarea lui. 

— Asta o știu prea bine, în șapte luni n-am izbutit să-l 
văd decât o dată — ridică iar pușca de vânătoare, trage 
în carapacea goală a unei broaște țestoase și o face să sară 
și să se rostogolească de câteva ori în praf căpitanul Pan- 
toja. Crezi că-i drept, Bacacorzo? După ce că-i vorba de 
o misiune atât de dificilă, Scavino nu mă poate suferi, mă 
crede un fel de personaj tenebros. De parcă eu am inven- 
tat Serviciul. 

— Nu l-ați inventat, dar ați făcut minuni cu el, dom- 
nule căpitan — își astupă urechile locotenentul Bacacorzo. 
Serviciul de Vizitatoare a devenit o realitate cât se poate 
de palpabilă, iar garnizoanele nu numai că-l aprobă, ci-l 
și aclamă. Puteţi fi mulțumit de opera dumneavoastră. 

— Nu, nu-s încă, până atunci mai va - căpitanul Pan- 
toja scoate cartușele goale, se șterge de transpirație pe 
frunte, încarcă din nou pușca și i-o oferă locotenentului. 

Nu-ţi dai seama? Situaţia e dramatică. Făcând pe dracu-n 
patru, asigurăm 500 prestații săptămânale. Cu eforturi ini- 
maginabile, gâfâind. Bun, și știi dumneata care-i cererea? 
E de zece mii, Bacacorzo! 

— Să dăm timp timpului — abia de ochește un copac, 
trage și împușcă un porumbel locotenentul Bacacorzo. 

Sunt sigur că, cu tenacitatea și cu sistemul dumnea- 
voastră de lucru, veți ajunge la cele zece mii de acuplări, 
domnule căpitan. 

— Zece mii pe săptămână? își încrețește fruntea gene- 
ralul Scavino. E o exagerare delirantă, Pantoja. 

— Nu, domnule general — se înroșește la faţă căpita- 
nul Pantoja. E o statistică științifică. Priviţi aceste orga- 
nigrame. E vorba de un calcul scrupulos și, mai degrabă, 
conservator. Uitaţi ce scrie aici: zece mii prestații săptă- 
mânale corespund „necesităţii psiho-biologice primare“. 
Dacă am încerca să acoperim „plenitudinea virilă“ a 
rangurilor inferioare și-a soldaților, cifra ar fi de 53 200 
prestații săptămânale. 

— E adevărat că bietului îngeraș îi sângerau încă 
mânuțele și piciorușele, doamnă? abia îngaimă deschi- 
zându-și mult și ochii și gura Pochita. Că toți „frații“ și toate 
„Surorile“ se mânjeau cu sângele ce șiroia din corpușor? 

— O să mă lovească damblaua — gâfâie părintele Beltrán. 
Cine v-a băgat în cap asemenea aberaţie? Cine v-a zis că 
„plenitudinea virilă“ este atinsă doar prin fornicare? 

— Cei mai importanţi sexologi, biologi și psihologi, 
părinte - privește în jos căpitanul Pantoja. 

— V-am zis să-mi vorbiţi cu „domnule comandant“, 
carajo! — rage părintele Beltrán. 

— Scuzaţi, domnule comandant — își ciocnește căl- 
câiele, se pierde o clipă cu firea, deschide o servietă, scoate 
un vraf de hârtii căpitanul Pantoja. Mi-am permis să vă 
aduc aceste rapoarte. Sunt extrase din operele lui Freud, 
Havelock Ellis, Wilhelm Steckel, din Reader's Digest şi din 
lucrări ale doctorului Alberto Seguin, compatriotul nostru. 

Dacă preferaţi să consultaţi cărţile, le avem în rafturile 
centrului logistic. 

— Care centru logistic distribuie nu numai femei, ci 
şi literatură pornografică prin cazarme - lovește în masă 
părintele Beltrân. Sunt la curent, căpitane Pantoja! La 
gamizoana din Borja, aghiotantul dumneavoastră, piticul, 
a popularizat următoarele scârboșenii: Doud nopți de plă- 
cere şi Viaţa, pasiunile și amorurile Mariei „Tarantula“. 

— Asta ca să accelerăm erecţia soldaţilor, câștigând 
astfel timp, domnule comandant — dă explicații căpitanul 
Pantoja. Acum o facem în mod regulat. Problema e că nu 
avem destul material. Ediţiile sunt jalnice, se strică la 
prima răsfoire. 

— Avea ochișorii închiși, căpșorul îi căzuse peste 
inimioară, ai fi zis că e un Hrist mititel — își frânge mâinile 
doamna Leonor. De departe părea o maimuţică, dar trup- 
şorul lui atât de alb mi-a atras atenţia. M-am tot apropiat, 
până am ajuns la piciorul crucii, și-abia atunci mi-am dat 
seama. Ay, Pochita, și-n clipa morții o să-l văd pe bietul 
îngeraș. 

— Aşa, deci n-a fost o simplă întâmplare și nici o iniți- 
ativă a piticului ăluia satanic — gâfâie, asudă, se îneacă 
părintele Beltrân. Deci chiar Serviciul de Vizitatoare îm- 
prăștie asemenea foiletoane printre soldaţi. 

— Le împrumutăm doar, n-avem fonduri să le facem 
cadou - dă lămuriri căpitanul Pantoja. Un convoi de trei 
până la patru vizitatoare trebuie să rezolve într-o singură 
zi problemele a cincizeci, șaizeci, optzeci de clienţi. Ro- 
manțţurile astea de duzină au dat rezultate bune, de-aceea 
le utilizăm. Răcanul care citeşte broșurica aia la coadă 
termină prestația cu două-trei minute în avans față de cel 
care n-a citit-o. Am explicat totul în rapoartele Serviciului, 
domnule comandant. 

— Am trăit s-o aud și pe asta, Doamne Sfinte - umblă 
la cuier, își ia chipiul, și-l pune şi face drepți părintele 
Beltrân. N-aş fi crezut niciodată ca Armata Patriei mele 

să decadă într-atât și să se bălăcească în mocirlă. Reu- 
niunea asta îmi jignește sentimentele. Permiteţi-mi să mă 
retrag, domnule general. 

— Eşti liber, comandante — se înclină deferent generalul 
Scavino. Vezi și dumneata în ce stare l-a adus pe Beltrân 
blestematul ăsta de Serviciu de Vizitatoare, Pantoja. Pe 
drept cuvânt, ce să mai vorbim. Te rog ca pe viitor să ne 
scutești de detaliile scabroase ale muncii dumitale. 

— Vai, ce rău îmi pare de ce-a păţit soacră-ta, Pochita - 
ia capacul de pe oală, gustă din conţinut cu vârful lingurii, 
zâmbește, stinge focul Alicia. Îmi dau seama ce-a însem- 
nat pentru ea să vadă asemenea chestii. Mai e „soră“, sau 
s-a răzgândit? N-au persecutat-o polițiștii? Pare-se că i-au 
arestat pe toți ăi din Arcă, în căutarea vinovaţilor. 

— Dumneata de ce-ai cerut această audienţă? Știi doar 
că nu m-omor cu firea să te văd pe-aici — se uită la ceas 
generalul Scavino. Cu cât ești mai clar și mai concis, 
cu-atât mai bine. 

— Suntem absolut depășiți — se frământă căpitanul 
Pantoja. Facem eforturi supraomenești să fim la înălțimea 
responsabilităţilor noastre. Dar este imposibil. Prin radio, 
telefon, scrisori, suntem bombardați cu solicitări la care 
nu mai putem face față. 

— Ce aia mă-sii se-ntâmplă, de trei săptămâni n-am 
văzut la Borja nici un convoi de vizitatoare — se înfurie, 
scutură receptorul, strigă colonelul Peter Casahuanqui. 
Băieţii mei îs melancolici din cauza dumitale, căpitane 
Pantoja, o să mă plâng superiorilor ierarhici. 

— Am cerut un convoi și mi-ați trimis o mostră - își 
roade unghia degetului mic, scuipă, se indignează colo- 
nelul Máximo Dávila. Chiar crezi că două vizitatoare pot 
deservi o sută treizeci de soldați și optsprezece subgradaţi? 

— Şi ce vrei să fac dacă nu mai am fete disponibile - 
dă din mâini, stropește cu salivă radioemiţătorul Chu- 
chupe. Să scot din mine curve așa cum scot găinile ouă? 
Şi-n plus, ţi-am trimis două, dar una era 'Țâţoasa, care face 

cât zece. Și-n sfârșit, de când mă iei tu cu „dumneavoas- 
trä”, măi Crocodilule? 

— Mă voi plânge Comandamentului Regiunii a V-a 
de regimul discriminatoriu și preferenţial de care daţi 
dovadă, punct și-n continuare — dictează colonelul Au- 
gusto Valdes. Garnizoana de pe râul Santiago primește 
un convoi pe săptămână, pe când eu, unul pe lună, punct. 
Dacă credeţi că artileriștii sunt mai puţin bărbaţi decât 
pifanii, virgulă, sunt dispus să vă dovedesc contrariul, 
virgulă, căpitane Pantoja. 

— Nu, pe soacră-mea n-au molestat-o, dar Panta a 
trebuit să se ducă la Comisariat și să le explice că doamna 
Leonor n-a avut nimic de-a face cu crima. Pochita gustă 
și ea din supă și exclamă ţi-a ieșit grozavă, Alicia. lar un 
polițai s-a prezentat la noi acasă și a luat-o la întrebări cum 
că ce-a văzut. Da’ de unde, cum să mai rămână „soră“, 
aș, nici pomeneală, nu vrea să mai audă vorbindu-se de 
Arcă, iar pe Fratele Francisco l-ar răstigni cu mâna ei pen- 
tru momentele sinistre prin care a trecut. 

— Toate astea le știu prea bine și mă întristează - în- 
cuviințează generalul Scavino. Dar nu mă surprind, pentru 
că dacă te joci cu focul, te arzi. Oamenii mei au devenit 
vicioși și, bineînţeles, vor încă și încă. Greșeala a fost în- 
suși faptul de-a începe așa ceva. Acum nu se mai poate 
stăvili avalanșa, zi de zi vor fi cereri tot mai mari. 

— Şi zi de zi le voi putea satisface tot mai puțin, dom- 
nule general — se chinuie căpitanul Pantoja. Colabora- 
toarele mele sunt la capătul puterilor și nu le pot cere mai 
mult, altfel le pierd pe toate. Este absolut obligatoriu ca 
Serviciul să crească. Vă cer autorizaţia să sporesc unitatea 
combativă la cincisprezece vizitatoare. 

— În ce mă privește, cererea e respinsă — se strâmbă, 
se încruntă, se freacă pe chelie generalul Scavino. Din pă- 
cate, însă, ultimul cuvânt îl vor avea strategii din Lima. 
Voi transmite cererea dumitale, dar cu aviz negativ. Zece 

prostituate întreținute de Armată sunt mai mult decât 
suficiente. 

— V-am pregătit aceste rapoarte, dări de seamă, evalu- 
ări și organigrame despre lărgirea cadrului operațional - 
scoate grafice și cartonașe, le desfășoară pe birou, se agită 
și se epuizează căpitanul Pantoja. E un studiu foarte 
amănunțit, m-a costat multe nopți nedormite. Observaţi, 
domnule general: cu un spor bugetar de 22% am putea 
dinamiza volumul operațional cu 60%. De la 500, am 
ajunge la 800 de prestații săptămânale. 

— Aprobat, Scavino - hotărăște Tigrul Collazos. Me- 
rită investiţia. Treaba se dovedește mai ieftină și mai efec- 
tivă decât bromura în tainul trupei, care n-a dat niciodată 
rezultate. Rapoartele confirmă: de când cu intrarea în fun- 
cţie a SVGPFA, incidentele la sate s-au diminuat specta- 
culos, iar moralul trupelor este ridicat. Lasă-l să recruteze 
alte cinci vizitatoare. 

— Dar Aviația, Tigrule? se foiește pe scaun, se ridică, 
se trântește la loc generalul Scavino. Tu nu vezi c-avem 
împotriva noastră toată Forţa Aeriană? Ne-au adus la 
cunoștință de câteva ori că dezaprobă Serviciul de Vizi- 
tatoare. Sunt destui ofițeri de-ai Armatei de Uscat și de-ai 
Marinei care gândesc la fel: organismul acesta nu cadrea- 
ză cu Forțele Armate. 

— Biata mea măicuţă s-a atașat de nebunii aceia din Ar, 
domnule comisar — dă din cap rușinat căpitanul Pantoja. 
Se ducea din când în când la Moronacocha ca să-i vadă și 
să le ducă hăinuţe pentru copiii lor. Ştiţi, mi se pare ciudat, 
fiindcă niciodată n-a fost din cale-afară de credincioasă. Dar 
experiența asta a vindecat-o, pot să vă asigur. 

— Dă-i banii ăia, bigotule, și nu mai cârti atâta - râde 
Tigrul Collazos. Pantoja lucrează bine și trebuie ajutat. Și 
zi-i ca pe noile recrute să le aleagă pline de nuri, nu uita. 

— Dumneata îmi dai un prilej de mare bucurie cu ști- 
rea asta, Bacacorzo - respiră adânc căpitanul Pantoja. 

Întăririle astea vor scoate Serviciul dintr-un necaz cât 
toate zilele, eram pe pragul colapsului din exces de muncă. 

— Vedeți și dumneavoastră, v-aţi făcut cheful, puteți 
angaja încă cinci — îi înmânează un comunicat, îl pune să 
semneze o chitanță locotenentul Bacacorzo. Ce mai 
contează că-i aveţi împotrivă pe Scavino și pe Beltrân, dacă 
șefii ăi mari de la Lima, Collazos și Victoria, vă sprijină. 

— Fiți fără grijă, sigur că n-o s-o necăjim pe buna 
dumneavoastră mămică, domnule căpitan - îl ia de braţ, 
îl conduce până la ușă, îi dă mâna și se desparte de el 
comisarul. Vă mărturisesc c-o să ne fie foarte greu să-i 
găsim pe cei care l-au răstignit pe micuț. Am arestat 150 
de „surori“ și 76 de „fraţi“ și toți răspund la fel. Știi cine 
l-a pironit pe cruce pe copil? Da. Cine? Eu. Unul pentru 
toti și toți pentru unul, ca în Cei trei muschetari, filmul acela 
cu Cantinflas, l-aţi văzut? 

— Pe deasupra, hârtiuţa asta îmi va permite să dau 
o întorsătură calitativă Serviciului — recitește decizia, o 
mângâie cu buricele degetelor, își dilată nările căpitanul 
Pantoja. Până azi îmi alegeam personalul pe criterii func- 
tionale, tot ce conta era randamentul. Acum, pentru întâia 
cară, va intra în joc factorul estetico-artistic. 

— Drace! aplaudă locotenentul Bacacorzo. Vreţi să 
spuneți c-ați dat peste o Venus din Milo aici, la Iquitos? 

— Da, dar cu braţele întregi și c-o mutriță de scoală 
morții din groapă - tușește, clipește des, își atinge urechea 
căpitanul Pantoja. lartă-mă, dar trebuie să plec. Soția mea 
e la ginecolog și vreau să știu cum a găsit-o. Mai sunt doar 
două luni până se naște cadeţelul. 

— Şi dacă-n loc de cadeţel vi se naște o vizitatoare 
mititică, domnule Pantoja? pufnește în râs, tace, se sperie 
de propriile-i cuvinte Chuchupe. Nu vă supăraţi, nu vă 
uitaţi așa la mine. Ah, nu se poate glumi cu dumneavoas- 
tră, sunteţi prea serios la anii pe care-i aveți. 

— N-ai citit anunţul acesta, tu care trebuie să dai exem- 
plu aici? arată spre perete domnul Pantoja. 

— „Nu se admit glume sau distracții în timpul ser- 
viciului“, mamy — citește Ciupitu. 

— De ce nu-i gata de inspecţie unitatea? se uită în 
dreapta și în stânga, plescăie din limbă domnul Pantoja. 
S-a terminat vizita medicală? Ce aşteptaţi de nu vă-in- 
colonaţi și nu faceţi apelul? 

— Încolonarea, vizitatoarelor! strigă cu mâinile pâlnie 
la gură Ciupitu. 

— lute, zol-nevoie mămicuţelol! repetă ca un ecou 
Chinezu Porfirio. 

— Și-acum prezentarea și numărătoarea ~ tropăie prin- 
tre vizitatoare Ciupitu. Haideţi, haideţi odată! 

— Unu, Rita! 

— Doi, Penelopa! 

— Trei, Coca! 

— Patru, Puţica! 

— Cinci, Țâţoasa! 

— Şase, Lalita! 

— Șapte, Sandra! 

— Opt, Maclovia! 

— Nouă, Iris! 

— Zece, Păroșica! 

— Îs toate-n păl, señol Pantoja — se frânge într-o reve- 
rență Chinezu Porfirio. 

— Sa lecuit de superstiție, dar e pe cale să devină 
habotnică, Panta - desenează o cruce în aer Pochita. Știi 
unde erau escapadele maică-tii care ne intrigau așa de 
tare? La biserica Sfântul Augustin. 

— Raportul serviciului medical — ordonă Pantaleón 
Pantoja. 

— „În urma examinării, rezultă că toate vizitatoarele 
sunt apte să ia parte la operațiuni“ — descifrează Ciupitu. 
„Numita Coca prezintă unele hematoame pe spinare și 
pe braţe, care s-ar putea să-i diminueze randamentul în 
misiune. Semnat: Asistent Sanitar al SVGPFA“. 


120 


— Aiurea, degeneratul ăla mă urăște că l-am pocnit, 
vrea să se răzbune - trage în jos fermoarul, îşi expune 
umărul gol, brațul, priveşte cu ură spre Infirmerie Coca. 
N-am decât nişte zgârieturi de la pisica mea, domnule 
Pantoja. 

— Bun, în orice caz asta-i mai bine, chola* — se ghe- 
muiește sub cearșafuri Panta. Dacă tot i-a venit cu vârsta 
mania religioasă, măcar să încline spre adevărata credință, 
nu spre cele barbare. 

— Un cotoi pe care-l cheamă Juanito Marcano și 
seamănă leit cu actorul Jorge Mistral — susură Țâţoasa la 
urechea Ritei. 

— Pe care tu al naibii ce ţi l-ai dori la pat, fie și la 
Sfântu’ Aşteaptă — se mlădie iute ca o cobră Coca. Ţâţe 
de scroafă! 

— Zece soles amendă Cocăi și Țâţoasei pentru vorbit 
în formaţie — nu-și pierde sărita, scoate un creion și un 
camețel domnul Pantoja. Dacă te crezi aptă pentru ieșit 
în convoi, poţi s-o faci, Coca, din moment ce ai autorizația 
serviciului sanitar, așa că nu deveni isterică. Şi-acum, 
planul de muncă al zilei. 

— Trei convoaie, două de 48 de ore și unul care se 
înapoiază deseară — apare din spatele formației Chuchupe. 
Am tras deja la sorţi cu paiele scurte, domnule Pantoja. 
Un convoi de trei fete la campamentul Puerto America, 
pe râul Morona. 

— Cine îl comandă şi care-s componentele? își înmoaie 
în gură vârful creionului și ia note Pantaleón Pantoja. 

— Subsemnatul îl comandă și merg cu mine Coca, Pu- 
fica și Sandra — indică Ciupitu. Nebunu îi face deja plinu’ 
Dalilei, așa c-am putea pleca în zece minute. 


* Cholo, chola — metis, corcit, dar şi termen de afecţiune („puiule“, 
„puică”). Chiar şi marelui poet peruan Cesar Vallejo i se spunea El 
Cholo. Aici, termenul trimite și la condiţia socială destul de precară 
a protagoniștilor. (N.tr.) 

— Spuneţi-i Nebunului să se poarte ca lumea și să 
nu-și mai facă de cap ca de obicei — arată spre hidro- 
avionul care se leagănă pe râu și spre cel care îl conduce, 
Sandra. Că, dacă mor, dumneavoastră v-alegeți cu po- 
nosul. V-am lăsat moștenire fetiţele mele. Și am șase. 

— Zece soles amendă Sandrei, din același motiv ca 
pentru celelalte — ridică arătătorul, scrie Pantaleón Pan- 
toja. Du-ţi convoiul la debarcader, Ciupitule. Drum bun 
și să munciți cu temperament și convingere, fetelor. 

— Convoi spre Puerto America, înainte marș! ordonă 
Ciupitu. Luaţi-vă valijoarele. Și-acum, direcția Dalila, în 
graba-mare, chuchupitas! 

— Convoaiele doi și trei pleacă cu Eva într-o oră - 
raportează Chuchupe. Doiul e format din Barbara, Păroșica, 
Penelopa și Lalita. Îl conduc eu, la garnizoana Bolognesi, 
pe râul Mazân. 

— Și dacă, cu toată emoția asta pentru copilașul răs- 
tignit, cadeţelul se naște monstruos sau mai știu eu cum 
~ se smiorcăie Pochita. Tu-ţi dai seama ce tragedie ar fi, 
Panta? 

— lal al tleilea melge cu mine în susul apei, pân’ la Cam- 
po Yavali — brăzdează aerul cu mâna Chinezu Porfirio. 
Ne întoalcem joi la amiază, sefiol Pantoja. 

— Bine, îmbarcați-vă și să vă purtați cât mai merituos - 
le face semne de rămas bun vizitatoarelor Pantaleón Pan- 
toja. Iar voi doi poftiți o clipă în biroul meu, Chinezule 
și Chuchupe. Trebuie să vă spun ceva. 

— Cinci fete noi? Ce știre strașnică, domnule Pantoja! 
își freacă mâinile Chuchupe. Imediat ce mă-ntorc cu con- 
voiul ăsta vă fac rost de ele. N-o să fie greu deloc, plouă 
cu pretendente. V-am mai spus doar, suntem pe cale să 
devenim celebri. 

— Asta e foarte rău, noi nu trebuie să ieșim din clan- 
destinitate - arată afișul pe care stă scris „În gura închisă 
nu intră muște“ Pantale6n Pantoja. Aș prefera să-mi aduci 
vreo zece candidate, ca să aleg eu cinci, dintre cele mai 


122 


n Patru, în realitate, pentru că prima m-am gândit 
să fie... 

— Olguita Blazilianca! sculptează în aer sâni, şolduri, 
pulpe Chinezu Porfirio. O idee tlăznet, señol Pan-Pan. 
Monumentul ăsta o să ne facă și mai celebli. Mă-ntolc din 
călătolie și fug să v-o aduc. 

— Du-te chiar acum și adă-mi-o deîndată — roșește, 
vorbește cu altă voce Pantaleón Pantoja. Înainte ca Mucea 
s-o înroleze în vreun bordel de-al lui. Doar ai o oră până 
să pleci, Chinezule. 

— Ay, ay, că grăbit mai sunteţi, domnule Pantoja — își 
îndulcește vocea ca pe o peltea Chuchupe. Mi-aţi făcut 
o poftă nebună s-o revăd pe frumoasa Olguita. 

— Liniștește-te, scumpo, nu te mai gândi la asta — se 
preocupă, taie un carton, îl scrie grijuliu, îl colorează și 
îl anină într-un cui Panta. Din acest moment se interzice 
categoric să se pomenească în casa mea de copilul răs- 
tignit și de nebunii din Arcă. Uite, mamă, ca să nu uiţi 
nici tu, am pus aici anunţul ăsta. 

— Încântată să vă revăd, domnule Pantoja - mănâncă 
totul din ochi, se mlădie, parfumează aerul, ciripește Bra- 
ziliancă. Vasăzică acesta e faimosul Pantiland. Atâtea au- 
zisem despre el, dar nu mi-l puteam închipui. 

— Faimosul cum? își întinde capul, trage un scaun, 
i-l oferă Pantaleón Pantoja. Ia loc, te rog. 

— Pantiland, așa-i zic locului ăstuia oamenii — își 
desface larg braţele, își arată subsuorile depilate, râde Bra- 
zilianca. Nu numai aici la Iquitos, ci peste tot. Am auzit 
vorbindu-se de Pantiland încă din Manaos. Ce nume 
ciudat, nu? O fi venind de la Disneyland? 

— Teamă mi-e că mai degrabă vine de la Panta - o 
măsoară de sus în jos, de la dreapta la stânga, îi zâmbeşte, 
redevine serios, zâmbește iar, transpiră domnul Pantoja. 
Dar tu nu ești braziliancă, ci peruană get-beget, nu? După 
felu-n care vorbești, cel puţin. 

— Sigur, aici m-am născut, mi-au zis așa pentru c-am 
trăit un timp la Manaos — se așază, își ridică fusta peste 
genunchi, scoate o pudrieră, își pudrează nasul, gropiţele 
din obraji Brazilianca. Dar, după cum vedeţi, toți ne în- 
toarcem la locul nașterii, cum zice și valsul. 

— Mai bine scoate afișul ăsta de-aici, băieţel - își 
acoperă ochii doamna Leonor. Păi numai faptul de-a citi 
tot timpul „Este interzis a se vorbi despre martir“, și ne 
face, pe Pochita și pe mine, să nu vorbim despre altceva 
toată ziua. Ai niște idei, Panta... 

— Şi ce se zvonește despre Pantiland? pianotează pe 
birou, se leagănă în scaun, nu știe ce să facă cu mâinile 
Pantaleón Pantoja. Ce-ai auzit spunându-se? 

— Ei, ăştia exagerează mult, nu te poți lua după ei - stă 
picior peste picior, își încrucișează brațele, face fiţe, aruncă 
ocheade, își umezește buzele în timp ce vorbește Brazilianca. 
Închipuiţi-vă că la Manaos se zicea că-i vorba de un orășel 
întreg, cu multe cartiere și cu santinele înarmate. 

— Bun, să nu te simţi dezamăgită, noi suntem de-abia 
la început - zâmbește, se arată amabil, sociabil, vorbăreț, 
volubil Pantaleón Pantoja. Trebuie să-ți spun că, încă de 
pe-acum, avem o navă și un hidroavion. Însă publicitatea 
aceasta internațională chiar că nu-mi place deloc. 

— Ziceau că e de lucru pentru toată lumea în condiţii 
fabuloase - își înalță și coboară umerii, se joacă cu de- 
getele, clipeşte din lungile-i gene, își arcuiește gâtul, își 
unduiește pletele Brazilianca. De-aceea mi-am făcut iluzii 
și am venit cu vaporul. La Manaos mi-am lăsat opt prie- 
tene dintr-un stabiliment de lux făcându-și bagajele să 
mă urmeze la Pantiland. Or să sufere aceeași decepție ca 
şi mine. 

— Dacă nu te superi, te-aș ruga să numești acest loc 
centru logistic, nu Pantiland — se străduiește să pară serios, 
sigur pe sine și profesionist domnul Pantoja. Ţi-a expli- 
cat Porfirio de ce te-am chemat? 

— Câte ceva mi-a zis el, dar nu prea mult — își încre- 
țeşte nasul, flutură din gene, își mijeşte ochii și își aţâţă 
văpaia ochilor Brazilianca. E adevărat că s-ar găsi de lucru 
pentru mine? 

— Da, vom amplifica și diversifica Serviciul — se fă- 
lește, contemplă un panou cu grafice Pantaleón Pantoja. 
Am început cu patru, am sporit numărul la șase, opt, zece, 
și-acum vor fi cincisprezece vizitatoare. Cine știe, poate 
cândva vom fi chiar ce se spune că suntem. 

— Mă bucur mult, fiindcă tocmai îmi umbla prin 
minte să mă-ntorc la Manaos, aici lucrurile nestând prea 
roz — își mușcă buzele, își drege vocea, își examinează 
unghiile, scutură câteva firișoare de pudră de pe fustă 
Brazilianca. Mi s-a părut că nu v-am făcut o impresie bună 
atunci când ne-am cunoscut la Lampa lui Aladin Panduro. 

— Te înșeli, dimpotrivă, mi-ai făcut o impresie foarte, 
foarte bună — îndreaptă creioane și dosare în faţa lui, des- 
chide și închide sertarele biroului, tușește Pantaleón 
Pantoja. Te-aș fi angajat numaidecât, dar nu mi-o permi- 
tea bugetul. 

— Și-aș putea afla cât e salariul și care mi-s obligațiile, 
domnule Pantoja? își întinde gâtul, își împletește mâinile, 
scoate triluri Brazilianca. 

— Trei convoaie pe săptămână, două pe calea aerului 
şi unul fluvial - enumeră Pantaleón Pantoja. Și minimum 
zece prestații per convoi. 

— Convoaiele îs vizitele la cazărmi? se miră, izbuc- 
nește într-un hohot de râs, face glumet cu ochiul, se fan- 
dosește Brazilianca. lar prestațiile or fi... ay, ce haz aveţi! 

— Acu’ lasă-mă să-ţi spun ceva, Alicia — sărută poza 
colorată cu pruncul-martir doamna Leonor. Da, au făptuit 
o monstruozitate de nespus. Dar, în fond, nu era bestia- 
litate, ci teamă. Erau îngroziți de cât plouase și-au crezut 
că dacă-l sacrifică pe micuţ, Dumnezeu va amâna sfârși- 
tul lumii. Nu voiau să-i facă nici un rău, se gândeau că-l 

vor trimite direct sus în cer. N-ai văzut că în toate Arcele 
descoperite între timp de poliţie i-au închinat altare? 

în ce privește procentajul, ne revine 50% din ce li 
se reține din soldă gradelor inferioare şi soldaţilor -scrie 
pe o hârtiuță, i-o întinde, precizează Pantaleón Pantoja. 
Ceilalți 50% sunt investiţi în întreținere. Și-acum, deși știu 
că nu-i nevoie cu tine, pentru că ce ai tu, hm, sare-n ochi, 
nu alta, totuși trebuie să mă conformez procedeului legal. 
Scoate-ţi hainele o clipă, te rog. 

— Vai, ce păcat — se întristează, se ridică, schiţează 
câțiva pași de manechin, face botic Brazilianca. Mi-a venit 
treaba aia femeiască, domnule Pantoja, de ieri. Nu vă 
supără să intrați prin portiţa din spate, de astă dată? În 
Brazilia, pe tipi îi încântată, ba chiar o preferă. 

— Vreau doar să te văd, să aprob achiziţia — rămâne 
rigid, păleşte, se încruntă, articulează cu greu Pantaleón 
Pantoja. Este examinarea preliminară, la care sunt supu- 
se toate. Ai imaginația cam prea vie. 

— A, bun, că tocmai mă gândeam: unde naiba s-o 
petrece daravera, când aici nu-i nici măcar un covor pe 
jos - lovește jucăuș cu piciorul în podea, zâmbește uşu- 
rată, se dezbracă, își împăturește hainele, pozează Bra- 
zilianca. Vă plac? Sunt puţin slăbuță, dar nu-i nimic, într-o 
săptămână îmi recuperez greutatea ideală. Credeţi că voi 
avea succes la soldăței? 

— Asta-i absolut sigur - privește, încuviințează, se 
înfioară tot, își drege vocea Pantaleón Pantoja. Succes ga- 
rantat, mai mult decât Țâţoasa, care-i vedeta noastră. Bun, 
e-n regulă, ai trecut cu brio, poți să te îmbraci. 

— Dar nu-i numai asta, doamnă Leonor - privește 
poza, își face semnul crucii Alicia. Închipuiţi-vă c-au 
apărut nu numai poze colorate și rugăciuni cu copila- 
șul-martir, ci și statuete. Şi se spune că, în loc să dispară, 
acum „fraţii“ Arcei sunt mai mulți ca înainte. 

— Ce căutaţi aici? sare de pe scaun, merge cu pași de 
uriaș spre scăriţă, acționează furios Pantaleón Pantoja. Cine 

v-a dat voie? Nu știți c-atunci când examinez este interzisă 
cu strășnicie orice apropiere de postul de comandă? 

— Vă caută un domn pe nume Mesagerul, domnule 
Pantoja - se bâlbâie, rămâne cu gura căscată Sinforoso 
Caiguas. 

— Cică-i urgent și foarte important, dom! Panta — cască 
ochii hipnotizat Palomino Rioalto. 

— Marș afară amândoi — îi împiedică să privească fă- 
când scut din propriu-i trup, bate cu pumnul în balustradă, 
întinde brațul Pantaleón Pantoja. Individul să aștepte. Afa- 
ră, am spus! E interzis privitul. 

— Vax, nu vă înfuriaţi, mie nu-mi pasă, holbatul nu 
costă nimic — își pune combinezonul, bluza, fusta Brazi- 
lianca. Vasăzică vi se spune Panta. Acu’ înţeleg de unde 
vine Pantiland. Ah, câte mai inventează și oamenii ăștia! 

— Numele meu de botez este Pantaleón, ca al tatălui 
și bunicului meu, doi militari iluștri - se emoționează, 
se apropie de Braziliancă, întinde două degete spre nas- 
turii bluzei domnul Pantoja. Stai, lasă-mă să te ajut. 

— N-ai putea să-mi mărești procentul la 70%? toarce 
felin, se lipește de el, îi respiră în față, caută cu mâna şi 
strânge Brazilianca. Stabilimentul tău face o achiziție 
bună, ţi-o voi dovedi când mi-o trece mica mizerie lunară. 
Fii înțelegător, Panta, n-o să-ți pară rău. 

— Dă-mi drumul, dă-mi drumul, nu m-apuca de-acolo — 
tresare iute, se aprinde, se rușinează, se irită Pantaleón Pan- 
toja. Trebuie să-ți mai atrag atenţia asupra a două lucruri: 
mai voie să mă tutuiești, să-mi spui dumneavoastră, ca toate 
vizitatoarele. Și să nu-ți mai iei libertățile astea cu mine. 

— Păi dacă aveați șlițul umflat, am vrut să vă fac o 
favoare, nu să vă necăjesc ~ regretă, dă înapoi, se sperie 
Brazilianca. lertaţi-mă, domnule Pantoja, mă jur că n-o 
să se mai întâmple. 

— Fac cu tine o excepție ieșită din comun şi-ţi voi da 
60%, considerând că ești o achiziţie specială pentru Ser- 
viciu — își regretă asprimea, se calmează, o conduce spre 

scăriță Pantaleón Pantoja. Asta și pentru că ai venit de-atât 
de departe. Dar să nu spui nimănui, altfel aș avea încur- 
cături teribile cu colegele tate. 

— Mucles, domnule Pantoja, va fi micul nostru secret, 
mii de mulțumiri — își regăsește râsul, grațiile, cochetăriile, 
coboară pe trepte Brazilianca. Acum plec, văd c-aveți o 
vizită. Când nu ne-aude nimeni, pot să vă spun domnul 
Pantita? E mai drăguţ decât Pantaleón, sau Pantoja. Pa, 
pe curând! 

— Sigur că mi se pare oribil ce i-au făcut, Pochita - 
ridică pliciul de muște, așteaptă câteva clipe, lovește și 
vede căzând pe jos gâza doamna Leonor. Dar dacă i-ai 
cunoaște ca mine, ţi-ai da seama că nu-s răi de la natură. 
Ignoranti da, însă nu perverși. Eu i-am vizitat acasă, am 
stat de vorbă cu ei: cizmari, dulgheri, zidari. În majoritate, 
nici nu știu să citească. După ce devin „fraţi“, nu se mai 
îmbată, nu-și mai înșeală nevestele, nu mai mănâncă nici 
carne, nici orez. 

— Încântat de cunoștință, am plăcerea, iată mâna mea 
întinsă - se înclină ca un japonez, traversează postul de 
comandă ca un împărat, trage din havană și leapădă fu- 
mul Mesagerul. Sunt la dispoziţia dumneavoastră, 
cereți-mi orice și fac. 

— Bună ziua - adulmecă atmosfera, nu știe ce să crea- 
dă, are un acces de tuse Pantale6n Pantoja. Luaţi loc. Cu 
ce vă pot fi de folos? 

— Femeia aceea fenomenală cu care m-am încrucișat 
la intrare m-a zăpăcit de tot — arată spre scăriță, fluieră, 
se entuziasmează, trage din trabuc Mesagerul. Caramba, 
mi-am zis, aflasem eu că Pantilandul e paradisul feme 
ilor, și iată că-i adevărat. Ce flori frumoase cresc în grădina 
dumneavoastră, domnule Pantoja! 

— Am mult de lucru și nu pot zăbovi la taifas, așa că 
fiți bun și treceţi la subiect — opune rezistență, apucă o mapă 
de pe birou, încearcă să împrăștie fumul care îl asaltează 

Pantaleón Pantoja. Cât despre chestia asta cu Pantilandul, 
vă previn că nu-mi face plăcere. N-am simţul umorului. 

— Numele nu l-am inventat eu, ci fantezia populară — 
își desface larg braţele și perorează ca în fața unei mulțimi 
fremătânde Mesagerul -, imaginaţia asta loretană, întot- 
deauna atât de ingenioasă, de tăioasă, de înțeleaptă. N-o 
luaţi în nume de rău, domnule Pantoja, trebuie să fii în- 
țelegător faţă de creaţiile populare spontane. 

— Mă faceți să mă tem, doamnă Leonor - își atinge 
pântecul Pochita. Deși aţi părăsit Arca, ați rămas în fond 
„soră“, că prea duios vorbiţi de oamenii aceia. Sper să 
nu vă treacă prin cap să mi-l răstigniți pe cadețel. 

— Nu aveţi dumneavoastră un program special la Ra- 
dio Amazon? tușește, se sufocă, își șterge ochii înlăcrimați 
Pantaleón Pantoja. La șase după-masa? 

— Sigur, eu sunt acela, aveţi în faţa dumneavoastră 
celebra emisiune Vocea Mesagerului, în persoană — își ampli- 
fică vocea, apucă un microfon invizibil, declamă Mesagerul. 
Teroarea autorităţilor corupte, biciul judecătorilor venali, 
crunta pedeapsă a oricărei nedreptăţi, glasul ce captează și 
retransmite pe calea undelor freamătul poporului. 

— Da, mi s-a întâmplat să v-ascult programul; e destul 
de popular, nu? se ridică, se mișcă în căutare de aer curat, 
respiră cu putere Pantaleón Pantoja. Mă onorează vizita 
dumneavoastră. Dar ce doriţi? 

— Sunt un om al vremurilor mele, fără prejudecăți, 
progresist în vederi, de-aceea vin să vă dau o mână de 
ajutor — se scoală și el, îl urmărește, îl învăluie-n fum, îi 
întinde niște degete flasce Mesagerul. Şi-n plus, îmi sunteți 
simpatic domnule Pantoja, știu c-am putea deveni buni 
prieteni. Eu cred în amiciţia de la prima vedere, mirosul 
meu nu mă-nșeală. Vreau să vă fiu de ajutor. 

— Foarte mulțumesc — se lasă scuturat, bătut pe umăr, 
se resemnează să se întoarcă la biroul său, să tușească în 
continuare Pantaleón Pantoja. Dar, drept să vă spun, n-am 
nevoie de serviciile dumneavoastră. Pe moment, cel puțin. 

— Asta o credeți dumneavoastră acuma, om candid 
și inocent — cuprinde tot spațiul dintr-o mișcare, e scan- 
dalizat pe jumătate în serios, pe jumătate în glumă Mesa- 
gerul. În această enclavă erotică, trăiţi departe de vâltoarea 
lumii şi, pesemne, nu sunteți la curent cu ce se-ntâmplă. 
Nu știți ce se vorbește pe stradă, n-aveţi habar de primej- 
diile care vă pasc. 

— Am prea puțin timp liber la dispoziție, domnule ~ 
se uită la ceas, se impacientează Pantale6n Pantoja. Ori 
îmi spuneți pe șleau ce doriți, ori aveţi bunătatea de-a 
pleca și de-a mă lăsa în pace. 

— Dacă nu-i spui să-și ceară scuze, eu una nu mai pun 
picioru-n casa asta - plânge, se încuie în camera ei, refuză 
mâncarea, amenință doamna Leonor. Auzi, să-mi răstig- 
nesc eu nepoțelul! Crezi că-i voi permite o asemenea ne- 
cuviinţă, numai fiindcă-i nervoasă cu sarcina? 

— Sunt supus unor presiuni irezistibil — storcoșește 
trabucul în scrumieră, îl fărâmițează între degete, se arată 
sincer depășit de evenimente Mesagerul. Gospodine res- 
pectabile, capi de familie, colegii, instituţii culturale, biserici 
de toate confesiunile, ba până și ghicitoare, vrăjitoare, vraci 
care prepară ayahuasca. Eu nu-s decât un om, rezistența 
mea are limite. 

— Ce aiureală e și asta? Despre ce-mi vorbiţi? zâm- 
bește privind cum se destramă ultimul norișor de fum 
Pantaleón Pantoja. Nu înţeleg o iotă, vă rog fiți mai ex- 
plicit și treceţi odată la subiectul vizitei. 

— Orașul dorește să-l scap de Pantiland, loc al rușinii, 
și să vă desființez pe dumneavoastră în emisiunile mele- 
sintetizează binedispus Mesagerul. Nu știați că Iquitos 
este un oraș cu inima coruptă, dar cu faţadă puritană? 
Serviciul de Vizitatoare este un scandal pe care doar un 
tip progresist și modern ca mine îl poate tolera. Restul 
orașului e îngrozit de afacerea asta și, spunând lucrurilor 
pe nume, vrea să vă zdrobesc. 

— Să mă zdrobiți? devine foarte serios Pantaleón Pan- 
toja. Pe mine? Să zdrobiţi Serviciul de Vizitatoare? 

— Nu există absolut nimic atât de solid în toată Ama- 
zonia încât Vocea Mesagerului să nu-l poată dărâma — 
dă un bobârnac în aer, răsuflă adânc, se fălește Mesagerul. 
Lăsând modestia la o parte, dacă eu îmi ațintesc bateriile 
asupra lui, Serviciul de Vizitatoare nu mai durează nici 
o săptămână, iar dumneavoastră va trebui s-o ștergeți 
rapid și cu tinichele de coadă din Iquitos. Asta-i trista 
realitate, prietene. 

— Prin urmare ați venit să mă amenințați — se îndreap- 
tă băţos din spate Pantaleón Pantoja. 

— Nici pomeneală, dimpotrivă - gonește fantasme din 
fața lui, își duce mâna la inimă ca un tenor, numără ban- 
ote invizibile Mesagerul. Până acum am făcut faţă pre- 
siunilor din spirit combativ și dintr-o chestiune de principiu. 
Dar de-acum încolo, întrucât trebuie și eu să trăiesc și 
aerul nu hrănește, voi continua să rezist în schimbul unei 
minime compensaţii. Nu vi se pare corect? 

— Deci aţi venit să mă șantajați — sare în picioare, se 
schimbă la faţă, răstoarnă coșul de hârtii, se năpustește 
spre scăriță Pantaleón Pantoja. 

— Să v-ajut, dom'le, întrebaţi și veți afla ce forță de 
ciclon are emisiunea mea - își arată bicepșii, se ridică, se 
plimbă, gesticulează Mesagerul. Dărâmă judecători, sub- 
prefecţi, căsnicii, tot ce-atacă se descompune. În schim- 
bul unor amărâți de soles sunt dispus să apăr radiofonic 
Serviciul de Vizitatoare și mintea care l-a conceput. Să 
intru în bătălie pentru dumneavoastră, domnule Pantoja. 

— Ba mie să-mi ceară scuze bătrâna vrăjitoare care nu 
știe de glumă — sparge cești, se aruncă pe burtă în pat, îl 
zgârie pe Panta, bocește Pochita. Tu și cu ea mă veți face 
să pierd bebelușul, de-atâta supărări. Crezi că i-am vorbit 
serios atunci, năucule? A fost așa, în șagă, am glumit și 
eu oleacă. 

— Sinforoso! Palomino! bate tare din palme, strigă 
Pantaleón Pantoja. Sanitarule! 

— Ce v-a apucat? Nu vă enervați, calmați-vă — se 
linişteşte brusc, își îndulcește glasul, se uită speriat în jur 
Mesagerul. Nu vă cer răspunsul imediat. Gândiţi-vă bine, 
interesaţi-vă cine sunt eu și ce pot, și discutăm săptămâna 
viitoare. 

— Scoateți-mi gunoiul ăsta de-aici și aruncaţi-l în râu - 
le ordonă oamenilor care apar în graba mare la piciorul 
scării Pantaleón Pantoja. Niciodată să nu-l mai lăsaţi să 
intre în centrul logistic. 

— Hei, fiți atent, nu vă sinucideți, nu fiți inconștient, 
eu sunt un superman în Iquitos — se zbate, dă ghionți, se 
apără, alunecă, e îndepărtat, e hăituit, e înmuiat din cap 
până în picioare Mesagerul. Daţi-mi drumul, ce-nseamnă 
asta, o să regretați amarnic, domnule Pantoja, eu veni- 
sem să v-ajut. Eu vi-s prieeeee... 

— Da, e un pungaș ordinar și-un ticălos fără pereche, 
dar programul lui îl ascultă până și pietrele — răsfoiește 
printr-o revistă lăsată pe o masă din Lucho's Bar loco- 
tenentul Bacacorzo. Deie sfântul ca baia aceea în Itaya să 
nu v-atragă neplăceri, domnule căpitan. 

— Prefer neplăcerile, decât să cedez unui şantaj mur- 
dar - un titlu care zice „Știţi cine este și ce face Yacuruna?“ 
îl intrigă pe căpitanul Pantoja. I-am raportat totul Tigru- 
lui Collazos și sunt sigur că mă va înţelege și sprijini. 
Altceva mă preocupă mai mult, dragă Bacacorzo. 

— Cele zece mii de prestații, domnule căpitan? — „Un 
duh sau un demon al apelor care provoacă vârtejurile 
primejdioase, bulboanele sau adâncăturile din râuri“ se 
deslușește printre degetele locotenentului Bacacorzo. Au 
sporit la cincisprezece mii odată cu căldurile verii? 

— Sporovăielile, bârfele — „Călărește pe spinarea 
caimanilor sau în cârca uriașilor șerpi boa din râu“ zice 
o ilustrație peste care s-a aplecat căpitanul Pantoja. E chiar 

adevărat că se melițează așa mult, aici, la Iquitos? Despre 
serviciu, despre mine? 

— Azi-noapte am visat același lucru, Panta — își atinge 
tâmpla Pochita. Tu și eu eram răstigniți pe o singură 
cruce, de o parte și de alta. Și doamna Leonor venea şi 
băga o suliță în noi, mie în pântec și ţie în puțulică. Ce 
vis trăsnit, nu, scumpule? 

— Aţi devenit omul cel mai cunoscut din tot orașul, 
așa-i — „E încălțat cu carapace de broaște țestoase“ dă 
asigurări o frază întreruptă de cotul locotenentului Baca- 
corzo. Cel mai dușmănit de femei, cel mai invidiat de 
bărbaţi. Iar Pantilandul este, nu vă fie cu supărare, centrul 
tuturor conversaţiilor. Dar din moment ce nu vă vedeţi 
cu nimeni și nu trăiţi decât pentru Serviciul de Vizitatoare, 
ce vă pasă? 

— Nu pentru mine îmi pasă și-mi fac griji, ci pentru 
familie - „lar noaptea doarme sub un baldachin din 
aripioare de fluturi“ reușește să citească în fine căpitanul 
Pantoja. Soția mea e foarte sensibilă și, în starea în care 
este, dacă ar afla de-așa ceva, ar primi o lovitură cumplită. 
Ca să nu mai vorbesc de maică-mea. 

— Apropo de bârfe și clevetiri - aruncă revista pe jos, 
se întoarce, își amintește locotenentul Bacacorzo. Trebuie 
să vă povestesc ceva foarte amuzant. Scavino a primit o 
delegație a notabilităților din Nauta, în frunte cu prima- 
rul. Veniseră cu o petiție, hahaha. 

— Considerăm un privilegiu abuziv faptul că Serviciul 
de Vizitatoare este o exclusivitate a cazărmilor și a bazelor 
navale - își pune ochelarii, își privește însoțitorii, adoptă 
oatitudine solemnă și citește primarul Paiva Runhui. Ce- 
rem ca locuitorii masculini adulți și cu livret militar ai 
neglijatelor sate amazoniene să aibă dreptul de a folosi 
acest Serviciu în aceleași conditii de tarif redus ca și soldaţii. 

— Un asemenea Serviciu nu există decât în minţile 
voastre plecate cu sorcova, dragi prieteni — îl întrerupe, 
le zâmbește, îi privește binevoitor, cu părintească afecțiune 

generalul Scavino. Cum de v-a trecut prin cap să cereți 
audienţă pentru o năzbâtie ca asta? Dacă presa aude ceva 
de petiția voastră, n-o să mai faceți mulţi purici pe post 
de primar, domnule Paiva Runhui. 

— Dăm cel mai rău exemplu civililor, aducând ispite 
în sate care vieţuiau într-o neprihănire biblică - se schim- 
bă la față părintele Beltrán. Sper să le crape obrazul de 
rușine strategilor de la Lima când vor citi petiția asta. 

— Ascultă'ncoa ce-i voi citi și vezi să nu cazi pe spate, 
Tigrule - strânge din răsputeri receptorul telefonului, 
citește cererea cu furie crescândă generalul Scavino. Știrea 
s-a răspândit pretutindeni, auzi ce pot să ceară tipii din 
Nauta. Ne paşte scandalul ăla groaznic despre care i-am 
tot vorbit. 

— Ce numărați pe degete? ridică un copănel de pui 
și mușcă din el locotenentul Bacacorzo. Cum zice Scavino, 
voi ăştia de la Indendenţă faceți ce faceți și terminaţi tot 
cu nebunia matematică. 

— Auzi ce dilii, înainte protestau că trupa le încăleca 
muierile și-acu' se plâng că n-au muieri pe care să le-n- 
calece - se joacă cu o sugativă Tigrul Collazos. Ăștia nu 
știu ce vor, n-ai cum să-i mulțumești, le place doar să pro- 
testeze. Zvârle-i în stradă cu șuturi în cur și nu le mai 
primi cererile zărghite, Scavino. 

— Ar fi oroarea ororilor — își prinde șervetul la gât, 
condimentează salata cu untdelemn și oțet, ia furculița 
și începe să mănânce căpitanul Pantoja. Dacă Serviciul 
ar fi pus și la dispoziţia civililor, ținând seama de popu- 
laţia masculină amazoniană, cererea ar sări de la zece mii 
la un milion de prestații lunare, cel puțin. 

— Aţi fi nevoit să importați vizitatoare din străinătate - 
devorează ultimele resturi de carne, lasă osul strălucitor 
de curat, trage o dușcă bună de bere, se șterge pe gură și 
pe mâini și fabulează locotenentul Bacacorzo. Toată selva 
ar deveni un uriaș bordel, iar dumneavoastră, în micuțul 
birou de pe malul Itayei, aţi măsura timpul potopului de 

regulări, cu un milion de cronometre. Recunoașteți c-ai 
fi încântat, domnule căpitan. 

— Nu-ţi poţi închipui ce-am văzut cu ochii mei, 
Pochita — pune coșulețul de cumpărături în bufet, scoate 
un pachet și i-l întinde Alicia. La brutăria lui Abdón La- 
guna, care e „frate“, au început să coacă pâini de-ale mar- 
tirului din Moronacocha. Le-au botezat pâini-prunci și 
lumea se bate pe ele. Ți-am adus una, uite. 

— Ți-am cerut zece și tu îmi vii cu douăzeci — observă 
de sus, din pragul ușii, capetele brune, roșcate, castanii, 
cu păr neted sau creț Pantaleón Pantoja. Crezi c-o să-mi 
petrec întreaga zi examinându-le pe candidate, Chuchupe? 

— Nu-i vina mea — coboară scărița cu mâna pe balus- 
tradă Chuchupe. S-a răspândit zvonul c-avem patru lo- 
curi libere și-au început femeile să iasă ca muștele, din 
toate cartierele. Au venit până și din San Juan de Munich 
și din Tamshiyaco. Ce vreţi, domnule Pantoja, tuturor fe- 
telor din Iquitos le-ar place să lucreze cu noi. 

— Adevărul e că nu pricep — coboară după ea privind 
durduliile crupe, gelatinoasele buci, protuberantele pulpe 
Pantaleón Pantoja. Aici câștigă puțin și muncesc pe brânci. 
Care-i delicatesa care le-atrage așa de mult? Chipeșul de 
Porfirio? 

— Siguranța, domnule Pantoja — arată cu capul spre 
rochiile multicolore, spre grupurile ce zumzăie ca roiurile 
de albine Chuchupe. Făcând trotuarul, n-ai parte de-așa 
ceva: „spălătoresele“ au o zi bună și trei rele, nu tu con- 
cediu, nu tu odihnă duminicală. 

— lar Mucea e tartorul, stăpânul de sclave al borde- 
lurilor - le face să tacă șuierând și face semne că se pot 
apropia Ciupitu. Le flămânzește, le bruschează și, la 
prima infecție venerică, marș acasă. Nu știe ce-i aia puţin 
respect ori omenie. 

— Aici e cu totul altceva — se îndulcește, se înduio- 
șează, își atinge buzunarele Chuchupe. Clienţi berechet, 
ziua de lucru e de opt ore, iar dumneavoastră aveţi totul 

atât de bine organizat încât chiar că-i o plăcere pentru 
ele. N-aţi văzut că până și amenzile le-ndură fără să crâc- 
nească? 

— Ca să spun drept, în prima zi m-am uitat la ea cam 
chiorâş — taie o felie, întinde unt, marmeladă, ia o îmbu- 
cătură şi mestecă doamna Leonor, dar ce să-i faci, pâi- 
nea-prunc e cea mai bună din Iquitos. Nu ți se pare la 
fel, băieţel? 

— Bun, trecem la selecționarea ălora patru = hotărăște 
Pantaleón Pantoja. Ce mai așepţi? Încolonarea, Chinezule. 

— Sepalaţi-vă puţin, fetelol, să vi se vadă mai bine 
folmele — apucă braţe, împinge dosuri, aduce mai în faţă, 
trimite mai în spate, așază, măsoară Chinezu Porfirio. 
Piticuţele în față și uliașele înapoi. 

— lată-le, domnule Pantoja — le aliniază, sare dintr-o 
parte în alta, face șșșt, dă exemplu de seriozitate Ciupitu. 
Drăguţe și cuminţele. Să vă văd, fetelor, la dreap-ta! Așa, 
foarte bine. Și-acu la stân-ga! Arătaţi-vă frumosul profil. 

— Să ulce una câte una la biloul dumneavoastiă pentlu 
examinale, goale-goluţe, señol — se apropie și îi susură la 
ureche Chinezu Porfirio. 

— Imposibil, mi-ar mânca toată dimineața - își con- 
sultă ceasul, se gândește, se însuflețește brusc, face un 
pas înainte și le apare în faţă Pantaleón Pantoja. Voi face 
o trecere în revistă colectivă, ca să câștigăm timp. Ascul- 
tați-mă cu atenţie, toate: dacă vreuna dintre voi se ruși- 
nează să se dezbrace în public, să iasă din rând și o voi 
vedea pe urmă. Nici una? Cu-atât mai bine. 

— Bărbaţii afară! deschide poarta debarcaderului, îi 
gonește, le dă ghionti să iasă, se întoarce Chuchupe. Mai 
iute, blegilor, n-aţi auzit? Sinforoso, Polomino, infirmi- 
erule, Chinezule. Și tu, Ciup6n. Închide poarta aia, Puţico. 

— Jos fustele, bluzele, sutienele, vă rog — cu mâinile 
la spate, merge foarte grav, cercetând, cântărind, com- 
parând Pantaleón Pantoja. Puteţi rămâne cu chiloţii pe 

voi, cele care aveți. Acum, jumate de întoarcere pe loc. 

Așa. Bun, ia să vedem. O roșcată, tu. O brună, tu. O orien- 
tală, tu. O mulatră, tu. Gata, am completat locurile vacante. 
Restul, lăsați-vă adresa la Chuchupe, cine ştie, s-ar putea 
ivi altă ocazie curând. Vă mulțumesc și la bună revedere. 

— Selecționatele, mâine la nouă punct dimineaţa vă 
prezentați aici pentru vizita medicală — notează străzi şi 
numere, le conduce spre ieșire, își ia la revedere Chu- 
chupe. Îmbăiate proaspăt, fetelor. 

— Hai, hai, bea-l fierbinte că altfel nu-i așa bun - 
împarte farfuriile cu supă aburindă doamna Leonor. Fai- 
mosul timbuche loretan, pân’ la urmă tot l-am preparat, 
deși nu credeam să mă pricep. Ei, cum mi-a ieşit, Pocha? 
Tare, cum scrie la carte? 

— Ce bun gust aţi avut când le-aţi ales, domnule 
Pan-Pan! zâmbește malițios, privește cu sclipiri în ochi, 
vorbește cântător Brazilianca. De toate culorile și savorile. 
Dar pot să vă-ntreb ceva? Nu vă e teamă că, tot văzân- 
du-le și preţăluindu-le în pielea goală, într-o zi o să vă 
obișnuiți atât de mult, încât femeile n-or să vă mai spună 
nimic? Cică așa pățesc unii doctori. 

— E delicios, doamnă Leonor - încearcă fierbințeala 
cu vârful limbii, soarbe o lingură Pochita. Seamănă mult 
cu ce numim noi, cei de pe coasta oceanului, chilcano. 

— Mă cam iei peste picior, Brazilianco — se încruntă 
Pantaleón Pantoja. Îți atrag atenţia că a fi serios nu-i to- 
tuna cu a fi fraier, nu încurca borcanele. 

— Diferenţa e că toți peștișorii din supa asta sunt din 
Amazon, nu din Pacific - umple încă o dată farfuriile 
doamna Leonor ~, și se numesc paiche, palometa, gamitana. 
Ah, că bună-i! - 

— Ba dumneavoastră le-ncurcaţi, fiindcă nu vă luam 
deloc peste picior, ci glumeam - flutură din gene, își arcu- 
iește șoldurile, își tremură sânii, modulează Brazilianca. 
De ce nu mă lăsaţi să vă fiu prietenă? De cum vă vorbesc, 
vă arătați ghimpii, domnule Pan-Pan. Atenţie, că eu îs 
ca racii și crabii, mă-ncântă să înot împotriva curentului. 

Dacă dați cu mine de pământ, o să mă-ndrăgostesc de 
dumneavoastră. 

— Uf, cald mai e! își face vânt cu șervețelul, își ia 
pulsul Pochita. Dă-mi ventilatorul ăla, Panta. Mă sufoc, 

— Căldurica asta nu-ți vine de la timbuche, ci de la 
cadețel — îi atinge pântecul, o mângâie pe obraz Panta. 
Probabil cască și el, se întinde. Poate că-n noaptea asta 
se întâmplă evenimentul, chola. O zi bună: 14 martie. 

— Nu, sper să nu fie până duminică — se uită la calendar 
Pochita. Întâi să vină Cici, vreau să fie aici la naștere. 

— Am făcut și eu calculele, cred că mai ai — transpiră, 
își apropie fața congestionată de paletele bâzâitoare doam- 
na Leonor. Cel puţin o săptămână. 

— Așa-i, mamă, n-ai văzut organigrama din camera 
mea? Cadeţelul o să pice între ziua de azi și duminică - 
suge oscioarele de pește, șterge farfuria cu o bucată de 
pâine, bea apă Panta. Ai ascultat ce-ţi spune doctorul, ai 
mers puţin pe jos azi? Cu inseparabila ta Alicia? 

— Da, ne-am plimbat până la Favorita să luăm o în- 
gheţată — răsuflă din greu Pochita. Auzi, tu știi ce-i aia 
Pantilandul, iubiţel? 

— Ceee? încremenesc pe rând mâinile, ochii, chipul 
lui Pantita. Cum ai zis, scumpo? 

— Cred că-i ceva porcos, așa am impresia - se expune 
suspinând aerului ventilatorului Pochita. Niște tipi șu- 
gubeţi făceau bancuri deocheate la Favorita despre fe- 
meile din - auzi ce amuzant — Pantiland: de parc-ar veni 
de la Panta! 

— Hapciu, hmmm, pşșșt — se îneacă, strănută, hârâie, 
tușește Pantita. 

— Bea o gură de apă - îl ține de frunte, îi dă o batistă, 
îi ridică braţele doamna Leonor. Așa pățeşti când mănânci 
prea repede, mereu îți spun. Hai, eu te bat bine pe spi- 
nărică și tu mai bei o înghițitură de apică. 


SVGPEA 
Instrucţiuni pentru centrele uzufructuare 


Serviciul de Vizitatoare pentru Garnizoane, Posturi de 
Frontieră şi Aferente își ia permisiunea să vă trimită 
prezentele Instrucţiuni care, strict aplicate, vor permite 
unității dvs. să se bucure în mod rațional și rodnic de 
serviciile SVGPFA, iar acestui organism să-și îndeplineas- 
că misiunea prompt și eficace: 

1. Imediat ce SVGPFA îi va anunţa sosirea convoiului, 
şeful unității va dispune amplasamentele vizitatoarelor, 
acestea trebuind să reunească următoarele caracteristici: 
să aibă acoperiș, să nu fie plasate unul lângă altul, să fie 
dotate cu perdele care să le ferească de priviri indiscrete 
și să asigure o lumină blândă sau penumbră, și cu lămpi 
prevăzute cu abajururi roșii, sau acoperite cu cârpe sau 
hârtie de aceeași culoare, dacă prestațiile sunt nocturne. 
Fiecare amplasament / locaș / sălaș va fi echipat cu: pat 
cusaltea de paie sau gonflabilă, acoperită cu mușama sau 
prelată impermeabilă și cearșaf; scaun, bancă sau cui în 
perete pentru haine; lighenaș, oliță sau alt recipient de 
același fel, de exemplu găleată sau cutie mare de tinichea; 
lavoar cu respectivul depozit de apă curată; un săpun; un 
prosop; un sul de hârtie igienică; un irigator cu ţeava maț 
și mic tub cu robinet la capăt. Se sugerează adăugarea 

unui element estetic feminin, precum buchet de flori, 
desen sau gravură artistică, în scopul creării unei atmos- 
fere atrăgătoare. Deși ar fi preferabil ca unitatea să aibă 
deja toate amplasamentele pregătite la sosirea vizitatoa- 
relor, totuși, pentru aranjarea acestora, ofițerul responsabil 
se poate sfătui cu șeful de convoi, care îi va oferi tot 
ajutorul necesar. 

2. Ofiţerul responsabil va lua măsuri ca respectivul 
convoi să rămână în unitate doar pe durata de timp strict 
suficientă îndeplinirii funcţiilor sale și nu o va prelungi 
fără rost. De la venire până la plecare, membrii convoiului 
va trebui să rămână în incinta unității, nefiindu-le permis 
în nici un caz contactul cu elementul civil din localitățile 
din jur, dar nici frecventarea în cadrul unităţii a gradelor 
inferioare sau a soldaților decât în perioada prestației. 
Înaintea acesteia și după, vizitatoarele vor rămâne încar- 
tiruite în amplasamentele lor și nu vor putea să mănânce 
cu trupa, să pălăvrăgească cu soldaţii sau să viziteze 
instalaţiile locului. Pentru ca prezența convoiului să nu 
atragă atenția elementului civil din împrejurimi, se suge 
rează să fie interzis accesul în unitate al persoanelor din 
afară, pe toată durata prezenţei acolo a vizitatoarelor. Uni- 
tatea are obligaţia să ofere gratuit adăpost şi trei mese pe 
zi (micul dejun, prânzul și masa de seară) tuturor 
membrilor convoiului. 

3. Sfătuim să nu fie anunțați dinainte gradele inferioare 
şi soldaţii de sosirea convoiului; cel mai bine este s-o afle 
chiar atunci când acesta apare: experiența ne-a demonstrat 
că dacă știrea se propagă dinainte, trupa este cuprinsă de 
o nervozitate și o nerăbdare specifice, care o prejudiciază 
notabil în însăși îndeplinirea obligațiilor sale. Îndată după 
sosirea convoiului, șeful unității va stabili o listă a bene- 
ficiarilor / uzufructuarilor, numai dintre gradele inferi- 
oare și soldații de rând, autorizându-i pe toți aceştia, în 
scopul de mai sus, să își prezinte candidaturile. Odată 

acestea cunoscute, autoritatea îi va șterge de pe listă pe 


140 


cei care prezintă vreo boală infecto-contagioasă, în spe- 
dial de tip veneric (gonoree, șancru), şi pe cei dovediți a 
avea ploșniţe, purici, păduchi, lindini, căpușe și alte va- 
rietăţi de acarieni. Este mai mult decât indicat să li se facă 
o vizită medicală candidaţilor. 

4. Odată stabilită lista beneficiarilor, li se vor prezenta 
acestora vizitatoarele venite și vor fi invitaţi să își mani- 
feste preferinţele. Întrucât știm din experienţă că alegerea 
spontană nu permite niciodată o distribuţie echitativă de 
uzufructuari per vizitatoare, șeful unității va fi liber să 
folosească metoda cea mai adecvată (tragere la sorți, pre- 
miere sau pedepsire în funcţie de comportarea subiec- 
tului) spre a-i împărţi pe aceștia în grupuri egale per 
vizitatoare, avându-se în vedere că fiecare dintre acestea 
are obligaţia de a asigura un minim de zece prestații la 
ounitate. În mod excepțional, dacă numărul beneficiarilor 
depășește această cifră, se va încălca principiul de echitate 
şi simetrie, atribuindu-i-se un număr mai mare de soli- 
citanți vizitatoarei celei mai râvnite sau mai puțin obosite 
din convoi. 

5.După ce grupurile au fost stabilite, se va trage la sorți 
ordinea de intrare a fiecărui uzufructuar în amplasamente 
şi se vor posta controlori la ușa acestora. Timpul maxim 
admis de prestație este de douăzeci de minute. În mod 
excepțional, la unitățile unde numărul beneficiarilor nu 
acoperă cifra laborală minimă a vizitatoarelor (zece) se 
va putea extinde timpul prestației la treizeci de minute, 
dar nu mai mult, indiferent de motiv. La instrucțiunile 
preliminare, uzufructuarii vor fi avertizați că prestația este 
detipul considerat normal, vizitatoarea nefiind obligată 
să satisfacă nici o cerere cu caracter insolit sau aberant, 
înțelegând prin aceasta tot felul de fantezii contra naturii, 
perversități și capricii fetișiste. Nu i se va permite nici 
unui beneficiar repetarea prestaţiei, nici cu aceeași vizi- 
tatoare, nici cu alta. 

6. În scopul distragerii și pregătirii intensive a uzu- 
fructuarilor care își aşteaptă rândul să intre în amplasa- 
ment, șeful convoiului le va distribui materiale tipărite, 
adecvate, cu caracter fotografic sau literar, care vor fi pre- 
date controlorilor la intrarea beneficiarului la vizitatoare, 
în aceeași stare în care le-a primit. Distrugerea sau dete- 
riorarea desenelor și textelor vor fi sancţionate cu amenzi 
și cu privare de viitoarele prestații ale SVGPFA. 

7. SVGPEA va face tot ce îi stă în putinţă să trimită con- 
voaiele spre centrele uzufructuare în așa fel încât pre- 
stațiile să se poată efectua la cele mai potrivite ore (seara 
sau noaptea), adică după terminarea programului de 
peste zi al trupelor, însă, dacă aceasta nu se va putea din 
motive obiective de timp sau de distanţă, șeful unității 
va permite desfășurarea prestaţiilor pe timpul zilei și nu 
va reţine convoiul pentru a aștepta căderea serii. 

8. La terminarea prestațiilor, șeful unității va expedia 
Serviciului nostru un raport statistic, verificat cu atenție 
și spirit de răspundere, cuprinzând următoarele date: (a) 
numărul exact al beneficiarilor serviţi de fiecare vizita- 
toare; (b) numele și prenumele fiecărui uzufructuar, cu 
numărul său matricol și al borderoului de decontare din 
solda legală; (c) o scurtă informare despre comportarea 
membrilor convoiului (șef, vizitatoare, personal de trans- 
port) pe timpul staţionării lor la unitate, și (d) critică 
constructivă și sugestii pentru o cât mai bună funcționare 
a SVGPFA. 


Semnat: 


Căpitan AP (Intendenţă) 
PANTALEON PANTOJA 


Aprobat: General AP FELIPE COLLAZOS, şeful Admi- 
nistrației, Intendenţei și Serviciilor Diverse ale Armatei. 

Raport statistic 
Lagunas, 2 septembrie 1957 


Căpitanul AP Alberto J. Mendoza R. are plăcerea de 
a expedia Serviciului de Vizitatoare SVGPFA următorul 
raport asupra trecerii convoiului nr. 16 pe la campamentul 
Lagunas (râul Huallaga) pe care îl conduce: 

Convoiul nr. 16 a ajuns la campamentul Lagunas joi 
1 septembrie, la orele 15, venind de la Iquitos cu trans- 
portul fluvial Eva, şi a plecat la orele 19 ale aceleași zile 
în direcţia campamentului Puerto Arturo (pe malul ace- 
luiași râu Huallaga). Convoiul era condus de doamna 
Leonor Curinchila, Chuchupe, și era format din vizita- 
toarele Dulce Maria, Luniţa, Puţica, Bárbara, Penelopa şi 
Rita. Conform instrucțiunilor, cei 83 de uzufructuari au 
fost împărțiți în șase grupe (cinci de patrusprezece oa- 
meni și unul de treisprezece) care au fost servite de men- 
ționatele vizitatoare în cadrul termenelor regulamentare 
și spre satisfacția deplină a beneficiarilor. Întrucât cea mai 
puţin solicitată de trupă a fost vizitatoarea Dulce Maria, 
i s-a distribuit grupul format din numai treisprezece 
oameni. Anexez lista celor 83 uzufructuari, cu nume, pre- 
nume, foaie matricolă și decontare din soldă. Comporta- 
mentul convoiului pe durata staționării la Lagunas a fost 
corect. Nu s-a înregistrat decât un incident, la sosirea 
ambarcațiuni, când soldatul Reinaldino Chumbe Quisqui 
a recunoscut-o printre vizitatoare pe o soră a sa dinspre 
partea mamei (taţii fiind diferiţi), pe denumita Luniţa, 
trecând la insulte și la pedeapsa corporală, din fericire 
fără mari consecințe, fiind oprit de paza taberei. Soldatul 
Chumbe Quisqui a fost privat de prestație și încarcerat 
pe șase zile de arest sever numai cu pâine și apă, pentru 
comportament inadecvat și brutal, dar apoi a fost amni- 
stiat de această a doua parte a pedepsei la stăruințele 
sus-numitei Luniţa și ale celorlalte vizitatoare. Subsemnatul 

își permite să sugereze SVGPFA, organism bine-meritoriu 
și extrem de favorabil apreciat de subgradați și de soldații 
de rând, să studieze posibilitatea de a-și lărgi sfera servi- 
ciilor incluzându-i și pe subofiţeri, întrucât aceștia și-au 
manifestat deseori respectiva dorință, și să creeze o bri- 
gadă specială de vizitatoare de înalt nivel pentru ofițerii 
burlaci sau cu familie foarte îndepărtată de regiunea unde 
ei servesc Patria. 


Cu cea mai aleasă considerație. 
Semnat: 


Căpitan AP ALBERTO J. MENDOZA R. 


SVGPEA 
Raport nr. 15 


SUBIECT GENERAL: Serviciul de Vizitatoare pentru 
Garnizoane, Posturi de Frontieră și Aferente. 

SUBIECT SPECIFIC: Sărbătorirea, bilanţul primei 
aniversări și Imnul Vizitatoarelor. 

CARACTERISTICI: Confidenţial. 

DATA ŞI LOCUL: Iquitos, 16 august 1957. 


Subsemnatul, căpitan AP (Intendenţă) Pantaleón Pan- 
toja, șef al Serviciului de Vizitatoare pentru Garnizoane, 
Posturi de Frontieră și Aferente, cu respect se adresează 
generalului Felipe Collazos, şef al Administrației, intendenjei 
și Serviciilor Diverse ale Armatei, îl salută și raportează: 

1. CĂ, dată fiind prima aniversare (în data de 4a lunii 
în curs) a SVGPFA, subsemnatul și-a permis să ofere per- 
sonalului masculin și feminin al acestei organizații o simplă 
masă camaraderească, la sediul de pe râul Itaya, care, ca 

să nu greveze prea mult modestele fonduri ale Servi- 

ciului, a fost pregătită de un grup voluntar de vizitatoare 

sub comanda șefei noastre de personal, doamna Leonor 

Curinchila (zisă) Chuchupe. CĂ, pe toată durata agapei, 

nu numai că s-a fraternizat plăcut, cu veselie și umor, 
degustându-se deliciile bucătăriei amazoniene — meniul 
aconstat din celebra supă de arahide din regiune, numită 
el Inchic Capi, juane de orez cu carne de găină, înghețată 
de fructe cocona şi, ca băutură, bere —, ci s-a ales anume 
acest moment comemorativ ca să se tragă concluzii și în- 
vățăminte din activitatea Serviciului în primul său an de 
viață. Așadar s-a procedat la un larg schimb de păreri, 
s-au făcut sugestii și critici pozitive, totul ţintind la ame- 
liorarea randamentului și la îndeplinirea superioară a 
țelurilor încredințate nouă de Armată. 

2. CĂ, rezumând, bilanţul acestui prim an al SVGPFA — 
sintetizat de subsemnatul în faţa colaboratorilor săi, într-o 
scurtă cuvântare la sfârșitul agapei — contabilizează un 
total de 62 160 de prestații oferite de Serviciu gradelor 
inferioare și soldaţilor din unitățile noastre de frontieră 
și marinarilor de la bazele navale amazoniene, cifră care, 
deși mult inferioară cererii, constituie totuşi un succes 
modest al Serviciului: ea demonstrează că, în orice moment 
şi în permanenţă, SVGPFA și-a utilizat întreaga capacitate 
operațională la maximum de randament — or aceasta este 
ambiția supremă a oricărei întreprinderi productive ~, 
cum reiese din descompunerea totalului de 62 160 de 
prestații în părţile-i componente. CĂ, într-adevăr, în pri- 
mele două luni, când SVGPFA abia de avea patru vizita- 
toare, volumul prestaţiilor a atins cifra de 4 320, ceea ce 
indică o medie de 540 prestații lunare per vizitatoare, adică 
20 pe zi, barem care (îi rog pe superiorii mei ierarhici să-și 
amintească raportul numărul unu trimis de subsemnatul) 
le caracterizează pe vizitatoarele de maxim randament. 
CĂ, în lunile a patra și a cincea, când echipa de vizitatoare 
număra șase membri, prestațiile au atins cota de 6 480, 


145 


ceea ce indică, de asemenea, o medie cam de 20 de pre- 
stații zilnice per unitate lucrătoare. CĂ lunile a cincea, a 
șasea și a șaptea reprezintă 13 560 prestații, adică tot o 
medie zilnică de 20 pentru fiecare din cele opt vizitatoare 
ce constituiau personalul SVGPFA. CĂ în lunile a opta, a 
noua și a zecea, ritmul s-a menţinut neschimbat - la nivel 
maxim de eficiență —, deoarece cele 16 200 prestații ale 
acelui trimestru conduc de asemenea la media de 20 a 
celor zece vizitatoare ale SVGPFA, pe când, în ultimele 
două luni, cele 21 600 prestații realizate indică din nou 
că cele douăzeci de vizitatoare pe care le avem în prezent 
s-au priceput să menţină această înaltă medie, fără rabat 
calitativ. CĂ subsemnatul și-a permis că conchidă în alo- 
cuțiunea sa comemorativă, felicitând călduros personalul 
SVGPFA pentru frumoasele-i realizări și exemplara-i 
regularitate a muncii și îndemnându-l la dublarea stră- 
daniilor pentru atingerea în viitor a unui randament su- 
perior, atât cantitativ, cât și calitativ, 

3. CĂ, făcând un gest plin de simpatie, după ultimul 
toast în onoarea SVGPFA, vizitatoarele au cântat în faţa 
subsemnatului o mică lucrare muzicală compusă în secret 
de ele pentru acea ocazie și pe care au propus-o ca Imn 
al Serviciului nostru. Subscrisul a aprobat această solici- 
tare, după ce Imnul a fost interpretrat de câteva ori, cu 
mult entuziasm, de toate vizitatoarele, hotărâre pe care 
speră s-o vadă ratificată de ierarhia superioară, ținându-se 
seama de oportunitatea de a stimula inițiative care, pre- 
cum cea în speță, denotă interes și dragoste din partea 
personalului față de organizaţia din care fac parte, încu- 
rajează spiritul frăţesc indispensabil realizării sarcinilor 
colective și evidenţiază un moral puternic, un spirit tine- 
resc și chiar ușor pișicher, care, în doze mici, desigur, nu 
sunt deloc de lepădat când este vorba să se condimenteze 
munca realizată cu niţică sare și piper. 

4. CĂ trimite alăturat textul compoziției, indicând că 
aceasta trebuie intonată pe muzica deja celebrei și uni- 
versal cunoscutei melodii La Raspa („Cocota”): 

IMNUL VIZITATOARELOR 


Servim, servim, servim 
Armata naţională, 
Servim, servim, servim 
Cu sârg și opinteală. 


Să-i fericim pe soldăţei 

— Hai, zor-nevoie, chuchupitas! — 
Pe grădăţei, pe recruței, 

Şi nu de mântuială. 


Servim, servim, servim 
Armata naţională, 
Servim, servim, servim 
Cu sârg și opinteală. 


De-aceea mergem fericite 
În convoaiele de Serviciu 

- fără păruială, fără viciu — 
Cu șefa noastră loială. 


Servim, servim, servim 
Armata națională, 
Servim, servim, servim 
Cu sârg și opinteală. 


Pe jos, în hamace, pe iarbă, 

La cazărmi și în campamente 
Dăm sărutări şi servicii aferente 
La ordin, nu cu tocmeală. 


Servim, servim, servim 
Armata națională, 
Servim, servim, servim 
Cu sârg și opinteală. 

Străbatem selve, traversăm râuri, 
De pume sau de tigri nu ni-e teamă 
Căci patriotismul ne îndeamnă 

Să facem dragoste pasională. 


Servim, servim, servim 
Armata naţională, 
Servim, servim, servim 
Cu sârg și opinteală. 


Și-acum, fetelor, gura! 

La muncă trebuie să plecăm, 
Pe Dalila şi Eva să ne-mbarcăm, 
Căci noi ţinem la tăvăleală. 


Rămâneți, rămâneţi cu bine 
Chinezule, Chuchupe, Ciupon, 
Rămâneţi, rămâneţi cu bine 
Domnule Pantaleón. 


Dumnezeu să vă ocrotească. 


Căpitan AP (Intendenţă) 
PANTALEON PANTOJA 


Copii către generalul Roger Scavino, comandant-șef 


al Regiunii a V-a (Amazonia). 


ADNOTARE: 


Să i se comunice căpitanului Pantoja că Administraţia, In- 
tendența şi Serviciile Diverse ale Armatei ratifică doar cu caracter 
provizoriu hotărârea sa de a recunoaşte Imnul Vizitatoarelor 
conceput de personalul feminin al SVGPEA, deoarece ar fi de 
preferat ca textul trimis să fie interpretat pe muzica vreunui 
cântec din bogata noastră tradiţie folclorică, neutilizându-se 

pentru aceasta o melodie străină de tradiţiile populare ale Pa- 
triei, cum este La Raspa, sugestie de care va trebui să se țină 
seama pe viitor. 


Semnat: 
General FELIPE COLLAZOS 
Șeful Administraţiei, Intendenţei 
și Serviciilor Diverse ale Armatei 


Mesaj radiofonic cifrat al sublocotenentului AP 
Alberto Santana, șef al Postului din Horcones (pe râul 
Napo), receptat la Campamentul Militar Vargas 
Guerra din Iquitos și transmis destinatarului (copii 
către Comandamentul Regiunii a V-a, Amazonia) 


Rog să i se comunice domnului căpitan AP (Inten- 
dență) Pantaleón Pantoja, șeful Serviciului de Vizitatoare 
pentru Garnizoane, Posturi de Frontieră și Aferente, 
următorul mesaj: 

1. În numele meu și al subofiţerilor, gradelor inferioare 
și soldaților de trupă ai Postului din Horcones, vă transmit 
cele mai sincere felicitări pentru nașterea fetiţei dvs. Gladys 
și toate urările noastre de bine, de fericire și de succes în 
viață adresate proaspetei moștenitoare; cauza întârzierii 
felicitărilor noastre este că am aflat fericita veste abia ieri, 
când la Horcones a sosit convoiul SVGPFA nr. 11. 

2. Totodată, în numele meu și al tuturor soldaţilor de 
sub comanda mea, îmi declar solidaritatea frățească cu 
dvs. și repulsia mergând până ia condamnare tățișă faţă 
de perfidele insinuări și sugestiile înveninate lansate de 
un timp încoace împotriva Serviciului de Vizitatoare de 
programul Vocea Mesagerului, de la Radio Amazon, post 
care, ca urmare a indignării ce ne-a cuprins, nu va mai 
fi ascultat niciodată la Horcones, acum trupa primind 

prin difuzoare doar emisiunea Muzică şi cântece de mai 
ieri, a Radioului Naţional. 


Cu recunoștință, 


Sublocotenent 
AP ALBERTO SANTANA, 
şef al Postului din Horcones (pe râul Napo) 


Biroul Șefului Garnizoanei din Borja, 
colonelul AP Peter Casahuanqui, 
către Serviciul de Vizitatoare pentru Garnizoane, 
Posturi de Frontieră și Aferente 


Borja, 1 octombrie 1957 


Colonelul AP Peter Casahuanqui, șef al Garnizoanei 
din Borja, regretă că trebuie să-i comunice SVGPFA că, pe 
durata șederii la unitatea noastră a convoiului nr. 25, 
condus de individul poreclit Ciupitu și format din vizi- 
tatoarele Coca, Păroșica, Fior şi Maclovia, şedere ce s-a 
prelungit opt zile din cauza timpului nefavorabil care a 
împiedicat decolarea hidroavionului Dalila de pe apele 
Maranónului, s-au înregistrat incidentele de mai jos: 

1. În scopul de a preveni ca, după efectuarea presta- 
țiilor (desfășurate normal în ziua sosirii convoiului), vi- 
zitatoarele să aibă contacte neregulamentare cu trupa, ele 
au fost încartiruite în sala subofiţerilor, amenajată spe- 
cial pentru aceasta. În urma unui denunț oportun, supe- 
riorii au fost informaţi că pilotul Dalilei, alias Nebunu, 
pregătea un comerţ ilicit, propunându-le subofițerilor din 
Borja prestații ale susnumitelor vizitatoare, contra cost. 
Surprinși în plină operațiune pe timp de noapte, trei sub- 
ofițeri ai unității au fost pedepsiţi cu severitate, individul 

poreclit Nebunu pus la arest până la plecarea convoiului, 
iar vizitatoarele au primit mustrări. 

2. În a treia zi de şedere a convoiului la Garnizoana 
din Borja, în pofida strictei supravegheri dimprejurul am- 
plasamentului unde acesta era concentrat, s-a înregistrat 
fuga simultană a vizitatoarei Maclovia și a șefului gărzii 
însărcinate cu paza convoiului, sergentul de rang întâi 
Teófilo Gualino. Imediat s-au luat măsurile cuvenite pen- 
tru urmărirea și prinderea fugarilor care, s-a descoperit 
apoi, fugiseră însușindu-și ilegal o barcă cu motor a Gar- 
nizoanei. 

După două zile de cercetări intense, fugarii au fost 
găsiți în localitatea Santa Maria de Nieva, unde găsiseră 
adăpost și protecţie într-un refugiu clandestin al Fraţilor 
Arcei, după ce au străbătut în mod aproape miraculos, 
ținând seama de starea vremii și de nahlapii fluviului (în 
urma ajutorului pruncului-martir din Moronacocha, con- 
form credinţei naive a perechii), vâltorile de la Cheile 
Maran6nului. Refugiul fanaticilor Arcei a fost descoperit 
de Garda Civilă în urma unui denunţ: s-a procedat la 
efectuarea unei razii-fulger, din păcate fără rezultat, căci 
„fraţii“ și „surorile“ au izbutit să se refugieze în selvă. 
În schimb, dezertorii de la Borja au fost capturați, încer- 
când la început să opună rezistenţă, dar grupul care îi 
vâna, în frunte cu sublocotenentul Camilo Bohórquez Ro- 
jas, i-a făcut repede inofensivi. S-a descoperit cu acest prilej, 
din documentele găsite asupra vinovaţilor, că în chiar acea 
zi, dis-de-dimineaţă, se căsătoriseră civil în faţa locotenen- 
tului-guvernator din Santa Maria de Nieva și religios în 
faţa preotului Misiunii. Sergentul prim Teófilo Gualindo 
a fost deposedat de toate atribuţiile și degradat la condiția 
de simplu soldat, a fost pus la arest sever în carceră cu 
pâine și apă pe o durată de una sută douăzeci de zile, 
iar fapta-i reprobabilă i-a fost consemnată la dosar cu 
calificativul „greșeală de o gravitate extremă”. În ce o 

priveşte pe vizitatoarea Maclovia, ea este returnată cen- 
trului logistic, pentru ca SVGPFA s-o pedepsească așa cum 
crede de cuviință. 


Dumnezeu să vă ocrotească. 
Semnat: 


Colonel AP PETER CASAHUANQUI, 
șeful Garnizoanei din Borja (pe râul Maranón) 


Iquitos, 12 octombrie 1957 


Amice Pantoja, 

Răbdarea, ca tot ce e omenesc, își are și ea limitele ei. 
Nu vreau să insinuez că dumneavoastră abuzaţi de a mea, 
dar orice observator imparţial ar zice că mi-o călcați în 
picioare, pentru că, altfel, cum se poate califica tăcerea 
aceea pietrificată cu care aţi întâmpinat toate mesajele 
verbale și prietenoase ce vi le-am trimis în săptămânile 
din urmă, prin amploaiaţii dvs. Ciupitu, Chuchupe și 
Chinezu Porfirio? Treaba e foarte simplă, îmi pare rău să 
v-o spun, dar trebuie să pricepeți odată și să faceți 
distincţie între cei ce vă sunt prieteni și cei ce se dau doar 
drept amicii dvs.; de nu, iertați-mă domnule Pantoja, în- 
floritoarea dvs. afacere se va duce naibii. Tot orașul îmi 
cere să vă atac, punând capăt la ceea ce persoanele de- 
cente din Iquitos consideră că e un scandal nemaivăzut, 
nemaiauzit și de neiertat. Știţi deja că-s omul timpurilor 
mele, descuiat la minte, gata să văd, să fac și să cunosc 
totul înainte de-a muri, și capabil să accept, în folosul 
progresului, ca în acest frumos ţinut loretan unde am vă- 
zut lumina zilei să propășească o întreprindere ca a dvs. 
Dar chiar și eu, cu toată largheţea de spirit ce mă carac- 
terizează, nu pot să nu-i înțeleg pe cei care se îngrozesc, 
se crucesc și își ridică glasul cu mare dârzenie. La început 

nu erau decât patru, păcătoasele, dar acum, amice 

Pantoja, câte-s? Douăzeci, treizeci, patruzeci? lar dom- 

nia-ta le duci peste tot, pe sus prin aer sau pe jos pe apele 

Amazonului. Aflaţi că poporul ţine morțiș ca afacerea asta 

a dvs. să înceteze. Familiile nu mai pot dormi liniștite, 
știind că la o aruncătură de băț de casele lor, sub privirea 
inocentă a fetiţelor lor, există un asemenea buboi puru- 
lent de destrăbălare și viciu, iar dvs. veți fi observat totuși 
că distracţia de căpetenie a tuturor puștilor din Iquitos 
e să vină pe malurile Itayei ca să vadă cum pleacă și so- 
sesc vaporașul și hidroavionul cu încărcătura lor pito- 
resc-pestriță. Chiar ieri mi-a vorbit de aceasta, cu lacrimi 
în ochi, directorul Colegiului Sfântul Augustin, bătrânelul 
acela pe cât de sfânt, pe-atât de savant, Părintele José 
Maria. 

Priviţi realitatea în faţă: viaţa sau moartea afacerii dvs. 
de milioane se află în mâinile mele. Până acum am rezistat 
presiunilor și m-am limitat, din când în când, ca să mai 
domolesc întrucâtva mânia concetăţenilor, să lansez dis- 
crete avertismente, dar dacă perseverați în neînțelegerea 
și încăpățânarea dvs., și dacă înainte de sfârșitul lunii nu 
primesc ce mi se cuvine, nu va mai exista pentru între- 
prinderea dvs., ca și pentru creierul și administratorul ei, 
decât un război pe viață și moarte, nemilos și total, și veți 
suferi fatalele-i consecinţe. 

Despre aceasta și multe alte lucruri mi-ar fi plăcut să 
tăifăsuim prietenește, domnule Pantoja. Dar mi-e teamă 
de caracterul dvs., de impetuozitatea dvs., de compor- 
tamentul urât de care dați dovadă și, în plus, cu un 
zâmbet pe buze, lăsați-mă să vă spun că două băi forțate 
în apele murdare ale Itayei sunt maximum ce-l poate su- 
porta și ierta servitorul dvs. ce se iscălește mai jos; la o 
a treia vă voi răspunde ca un bărbat, deși mie nu-mi place 
violența. 

leri v-am văzut, amice Pantoja, pe înserat, plimbân- 
du-vă pe bulevardul González Vigil, chiar pe lângă Azilul 

de bătrâni. Cât pe ce am fost să vă salut, dar v-am văzut 
într-o companie atât de plăcută și trăind un moment atât 
de tandru, încât m-am abținut, fiindcă știu să fiu discret 
și înțelegător. M-a încântat s-o recunosc pe frumoasa da- 
micelă pe care o ţineaţi pe după talie și care vă ronțăia 
ușor și mângâios urechiușa. la te uită, mi-am zis, nu e 
simpatica sa soţioară, ci perla aceea de femeie importată 
din Manaos de întreprinzătorul nostru, de managerul cu 
idei de milioane, e tipa trăznet cu un trecut atât de glorios. 
Aveţi un gust grozav, domnule Pantoja, aflați că noi, băr- 
baţii din oraș, vă invidiem, pentru că Brazilianca e a mai 
prima din câte fâșneţe s-au perindat prin Iquitos, ferice 
de dvs. și de soldăţei. Mergeaţi oare să admiraţi înserarea 
pe frumosul lac Morona, să vă jurați amor etem pe faleza 
unde a fost răstignit pruncul-martir, cum e la modă acum 
printre perechile de amorezi ai ținuturilor noastre? 
O cordială strângere de mână din partea celui pe care 
îl știți prea bine, 
XXX 


SVGPFA 
Raport nr. 18 


SUBIECT GENERAL: Serviciul de Vizitatoare pentru 
Garnizoane, Posturi de Frontieră și Aferente. 

SUBIECT SPECIFIC: Incidente survenite convoiului nr. 
25, la Borja, între 22 și 30 septembrie 1957. 

CARACTERISTICI: confidenţial. 

DATA ȘI LOCUL: Iquitos, 6 octombrie 1957. 


Subsemnatul, căpitan AP (Intendenţă) Pantaleón Pan- 
toja, şef al Serviciului de Vizitatoare pentru Garnizoane, 
Posturi de Frontieră și Aferente, cu respect se adresează 
generalului Felipe Collazos, șef al Administrației, Inten- 

denţei și Serviciilor Diverse ale Armatei, îl salută şi 
raportează: 

1. CĂ, în legătură cu gravele evenimente petrecute la 
Garnizoana din Borja, la care se referă informarea alătu- 
rată a colonelului AP Peter Casahuanqui, SVGPFA a efec- 
tuat o minuțioasă cercetare ce i-a permis să stabilească 
următoarele fapte: 

a) Pe toată durata celor opt zile cât a staționat convoiul 
nr. 25 la Borja (între 22 și 30 septembrie curent), timpul, 
în toată regiunea în cauză, n-a lăsat deloc de dorit, soarele 
astrălucit puternic, n-a plouat nici măcar o singură dată, 
iar apele râului Maran6n erau cât se poate de liniștite, 
după cum reiese și din buletinele meteorologice ale Forţei 
Aeriene Peruane și ale Flotei Peruane, trimise alăturat. 

b) Declaraţiile tuturor membrilor convoiului nr. 25 
coincid, afirmând categoric că rămânerea lor la Borja s-a 
datorat în exclusivitate demontării de către mâini ano- 
nime a elicei Dalilei, în scopul împiedicării plecării hidro- 
avionului și al reţinerii convoiului la Borja, deoarece în 
a opta zi elicea a reapărut montată pe aparat în aceleași 
condiţii misterioase. 

c) Totodată, membrii convoiului nr. 25 coincid și în 
afirmaţia că, de-a lungul celor opt zile de staționare forța- 
tă la Borja, vizitatoarele Coca, Păroșica, Fior și Maclovia 
(aceasta din urmă doar cât a stat la Garnizoană, desigur) 
au fost determinate să ofere prestații zilnice și repetate 
tuturor ofiţerilor și subofițerilor unității, în pofida regu- 
lamentului SVGPFA care nu le permite gradelor mari și 
mijlocii să beneficieze de serviciile sale, și fără ca amin- 
titele prestații să fie retribuite material. 

d) Pilotul Dalilei afirmă că motivul arestului său la Borja 
a fost pur și simplu încercarea neizbutită de a le împie- 
dica pe vizitatoarele menționate mai sus să ofere presta- 
tile neregulamentare și adhonorem ce li se solicitau, acestea 
atingând, conform calculelor aproximative făcute de ele 
însele, ridicata cifră de 247. 

e) Subsemnatul dorește să sublinieze că nu comunică 
rezultatele cercetărilor sale pentru a contrazice mărturiile 
colonelului AP Peter Casahuanqui, distins militar pe care 
îl stimează în mod deosebit, ci ca pe o simplă colaborare 
menită să completeze datele furnizate de șeful Garni- 
zoanei și să scoată la lumină adevărul gol-goluț. 

2. Pe de altă parte, subsemnatul are onoarea de a vă 
aduce la cunoștință că investigațiile făcute de SVGPFA 
asupra fugii și căsătoriei ulterioare ale vizitatoarei Ma- 
clovia cu ex-sergentul de rang întâi Teófilo Gualino coincid 
întrutotul cu versiunea din informarea colonelului AP 
Peter Casahuanqui, respectiva vizitatoare susținând că 
ex-sergentul Gualino și cu ea au luat o barcă cu motor 
de-a Garnizoanei doar cu titlu de împrumut, nicidecum 
de furt, deoarece râul era unica modalitate de a fugi din 
Borja: ambii nutreau cea mai vie dorinţă de a înapoia bar- 
ca la prima ocazie. Vizitatoarea Maclovia a fost dată afară 
din SVGPFA, fără indemnizaţii și fără recomandare scrisă, 
din cauza comportării ei iresponsabile. 

3, Subsemnatul își ia permisiunea să indice forurilor 
superioare că la baza acestor incidente, ca și a multor 
altora care s-au înregistrat în ciuda tuturor strădaniilor 
SVGPFA și ale ofițerilor responsabili ai centrelor uzufruc- 
tuare, stă dramatica lipsă de efective a acestui Serviciu. 
Echipa de douăzeci (20) vizitatoare (nouăsprezece acum, 
întrucât numita Maclovia nu a fost încă înlocuită), cu tot 
devotamentul și sârgul în îndeplinirea sarcinilor ce le 
revin colaboratorilor SVGPFA, este total insuficientă pen- 
tru acoperirea absorbantei cereri a centrelor beneficiare, 
pe care nu le putem servi așa cum ne-am dori, ci, iertată 
fie-mi expresia, cu pipeta, cu ţârâita, iar raționalizarea 
aceasta duce la tulburări, la sentimente de frustrare și, 
câteodată, chiar la acte precipitate și lamentabile. O dată 
în plus, subsemnatul își ia libertatea de a ruga forul com- 
petent și pe superiorul său ierarhic să facă încă un pas 
hotărât și îndrăzneţ și să consimtă ca SVGPFA să-și spo- 

rească echipa operaţională de la douăzeci (20) la treizeci 
(30) de vizitatoare, ceea ce ar însemna un important pro- 
gres spre încă îndepărtata acoperire a acelei cereri numite 
de știință „plenitudinea virilă“ a bravilor noștri soldaţi 
din Amazonia. 


Dumnezeu să vă ocrotească. 


Semnat: 
Căpitan AP (intendenţă) 
PANTALEON PANTOJA 


Anexe: Informarea colonelului AP Peter 
Casahuanqui, 

șef al Garnizoanei din Borja (pe râul Maran6n) 
și două (2) buletine meteorologice ale FAP și FP. 


NOTĂ: 


Să fie trimis acest raport al căpitanului Pantoja domnului 
general Roger Scavino, comandant-şef al Regiunii a V-a, cu 
următoarele instrucțiuni: 

1. Să se efectueze o cercetare imediată şi amănunțită asupra 
faptelor petrecute la Garnizoana din Borja, între 22-30 septem- 
brie curent, când acolo s-a aflat convoiul nr. 25 al SVGPEA, și 
să fie sever pedepsiţi cei vinovați. 

2. Să se dea curs favorabil cererii căpitanului Pantoja şi să 
fie puse la dispoziția SVGPEA fondurile necesare măririi echipei 
operaționale, de la douăzeci la treizeci de vizitatoare. 


Semnat: 
General FELIPE COLLAZOS, 
şef al Administraţiei, Intendenfei 
și Serviciilor Diverse ale Armatei. 


Lima, 10 octombrie 1957 

Adresă oficială din partea contraamiralului 
FP Pedro G. Carrillo, șeful Forței Fluviale a 
Amazonului, către generalul AP Roger Scavino, 
comandant-șef al Regiunii a V-a (Amazonia). 


Baza din Santa Clotilde, 2 octombrie 1957 


Stimate coleg, 

Am onoarea dea vă înștiința că mi-au parvenit, de la 
diversele baze pe care Flota le are în Amazonia, mani- 
festări de uimire și de nemulțumire, atât din partea ma- 
rinarilor, cât și a cadrelor de conducere, în legătură cu 
Imnul Serviciului de Vizitatoare. Bărbații care poartă uni- 
forma imaculată a Forţelor Navale deploră faptul că auto- 
rul textului acestui Imn nu a crezut necesar să menționeze 
nici măcar o singură dată Flota Peruană și corpul mari- 
năresc, de parcă aceștia din urmă nu ar patrona și ei res- 
pectivul Serviciu, la care (mai este nevoie să amintim?) 
contribuim cu o navă de transport cu echipaj cu tot, și 
cu un procent echitabil din cheltuielile de întreţinere, co- 
tizând până acum cu o punctualitate nedezmințită ono- 
rariile ce ne-au fost fixate pentru prestațiile cerute. 

Convins fiind că această omisiune este de atribuit nu- 
mai și numai neatenției și întâmplării, și nicidecum vreunei 
intenţii de a ofensa Flota, nici de a băga zâzanie între ma- 
rinari și colegii lor din Armata Peruană, vă trimit această 
scurtă comunicare, cu salutul meu și cu rugămintea de a 
remedia, dacă vă stă în puteri și dacă de dvs. depinde, de- 
ficienţa de mai sus, pentru că, deși minoră și banală, ar putea 
totuși stârni suspiciuni și chiar resentimente virile ce nu ar 
trebui să tulbure niciodată relațiile dintre instituțiile noastre 
frățești. 

Dumnezeu să vă ocrotească. 

Semnat: 

Contraamiral FP PEDRO G. CARRILLO, 
șef al Forţei Fluviale a Amazonului. 

NOTĂ: 


Să se aducă la cunoștință căpitanului Pantoja conţinutul acestei 
adrese, să fie mustrat pentru inexcuzabila lipsă de tact de care a 
dat dovadă SVGPFA în respectiva situaţie şi să i se comunice 
ordinul de a da satisfacție deplină și imediată contraamiralului 
Pedro G. Carrillo și camarazilor din Flota Naţională. 

Semnat: 

General ROGER SCAVINO, 
comandant-șef al Regiunii a V-a (Amazonia) 


Iquitios, 4 octombrie 1957 


Requena, doăjdoi octobrie omie957. 


Curajosule Messajer, 

Dăi drumu emisiuni tale care biciuiește nedreptățili 
la „Radio Amason” ce noitoți o ascultăm și te-aplaudăm, 
că marinali dela Basa din Santa Ysabelita și-aduc ici-șa 
târvulițe de la iquitos, cu un bampor uite-atâta pe nume 
Efa çişi fac mendre-le cu ele aci printre noi da’ noi navem 
parte deele cănu nedau voie și noi, tineretu ăla progre- 
sistu din Requena nule cordim șinoi. Păi dreptui asta, Cur 
ajosule Messajer? Neam și dus noi toți din sat înfrunte 
cu primarele Teofilo Morey săi facem gură Șefului Basei 
din Santa Ysabelita, da” lașu ăla na recunoscut nimic zi- 
când că cum osă le dau eu voie tipilor din Requena săse 
dean bărci cu Fisitatoarele dacă Fizitatoare nus peaici nici 
pomeneală, jurânduse și pe pruncu-martir, auzi ce păgân! 
Deparcă nam avea ochi și urechi, Messajerule, ce zici tu 
deasta? Dece marinali da și noi nu? Ce, navem sulică? 
Zi și deasta în emiziunile Tale, Cur ajosule Messajer, făi 
să dârdâie de flică și dă cuei de pământ. 

Ascultători tăi 

ARTIDORO SOMA 
NEPOMUCENO QUILCA 
CAIFÂS SANSHO 

Cu sclisorica asta îţ trimitem cadou un Papagal deal 
nostru care e un Plisc de Aur ca tine Messajerule. 


SVGPFA 
Raport nr. 26 


SUBIECT GENERAL: Serviciul de Vizitatoare pentru 
Garnizoane, Posturi de Frontieră și Aferente. 

SUBIECT SPECIFIC: Explicarea intențiilor și modificarea 
textului la Imnul Vizitatoarelor. 

CARACTERISTICI: Confidenţial. 

DATA ȘI LOCUL: Iquitos, 16 octombrie 1957. 


Subsemnatul, căpitan AP (Intendenţă) Pantaleón Pan- 
toja, șef al Serviciului de Vizitatoare pentru Garnizoane, 
Posturi de Frontieră și Aferente, cu respect se adresează 
contraamiralului FP Pedro G. Carrillo, șef al Forţei Flu- 
viale a Amazonului, îl salută și raportează: 

1. CĂ deplânge din suflet neatenția impardonabilă prin 
care textul Imnului Vizitatoarelor nu se referă explicit la 
glorioasa Flotă Naţională și la merituosul corp marinăresc 
din care ea este formată. CĂ, nu în chip de îndreptățire, 
ci ca simplu element informativ, dorește să se știe că imnul 
acesta nu a fost executat la comanda expresă a conducerii 
SVGPFA, ci doar ca o creație spontană a personalului și 
că a fost adoptat în mod nepremeditat și oarecum ușu- 
ratic, nefiind supus unei prealabile critici a formei și a 
conţinutului. CĂ, în orice caz, dacă nu în text, atunci în 
spirit, la fel ca în mintea și inima noastră, ale tuturor celor 
ce ne străduim pentru mai buna funcționare a SVGPFA, 
se află întotdeauna prezente bazele Flotei cu corpul lor 
marinăresc, față de care întreg Serviciul nutrește cele mai 
profunde sentimente de dragoste și înalt respect. 

2. CĂ s-a trecut la îmbunătăţirea Imnului, aducân- 
du-i-se următoarele modificări: 

a) Corul, sau refrenul, care se cântă de cinci ori 
intercalat între strofe, se va cânta acum de trei ori (după 
prima, a treia și a cincea strofă) exact așa cum a fost 
conceput, adică: 


Servim, servim, servim 
Armata națională, 
Servim, servim, servim 
Cu sârg și opinteală. 


După strofele a doua și a patra, însă, corul sau refrenul 
se va cânta în versiune modificată, înlocuindu-se astfel 
versul secund: 


Servim, servim, servim 
Flota națională, 

Servim, servim, servim 
Cu sârg și opinteală. 


b) Prima strofă a Imnului se modifică acum definitiv, 
anulându-se al treilea vers care era „Pe grădăţei, pe 
recruței” şi înlocuindu-l astfel: 


Să-i fericim pe soldăţei 

— Hai, zor-nevoie, chuchupitas! — 
Pe marinari, dragii de ei, 

Și nu de mântuială. 


Dumnezeu să vă ocrotească. 


Semnat: 


Căpitan AP (Intendenţă) 
PANTALEON PANTOJA 

Copii către generalul Felipe Collazos, şef al Admi- 
nistraţiei, Intendeţei și Serviciilor Diverse ale Armatei, și 
generalului Roger Scavino, comandant-șef al Regiunii a 
V-a (Amazonia). 


Raport statistic 


Colonelul Máximo Dávila are plăcerea de a transmite 
SVGPFA următoarea informare sintetică privind vizita 
efectuată de convoiul nr. 32 al Serviciului sus-menţionat 
la Garnizoana din Barranca (pe râul Maranón): 

Data vizitei convoiului nr. 32: 3 noiembrie 1957. 

Mijloc de transport și personal: Nava Eva. Șeful convo- 
iului: Chinezu Porfirio. Vizitatoare: Coca, Țâţoasa, Lalita, 
Sandra, Iris, Juana, Loreta, Brazilianca, Roberta și Edviga. 

Timpul petrecut la Garnizoană: șase (6) ore, de la 14 la 20h. 


Numărul uzufructuarilor şi desfășurarea prestațiilor: Una 
sută nouăzeci și doi (192) uzufructuari / beneficiari, îm- 
părțiți și serviţi în felul următor: un număr de zece (10) 
bărbaţi, consemnat vizitatoarei Brazilianca (deși aceasta 
era cea mai râvnită de oamenii regimentului, a fost ur- 
mată dispoziţiunea SVGPFA prin care i se atribuia respec- 
tivei vizitatoare numai numărul regulamentar minim de 
beneficiari); un grup de douăzeci și doi (22) bărbaţi, con- 
semnaţi vizitatoarei 'Țâţoasa (a doua în ordinea populari- 
tății la regiment) și opt grupuri a câte douăzeci (20) 
bărbaţi, consemnați restului vizitatoarelor. Această repar- 
tizare s-a efectuat după rezolvarea incidentului la care 
ne vom referi mai jos. Deoarece Eva trebuia să ridice anco- 
ra înainte de căderea întunericului din cauza curenților 
acvatici nocturni, care în această perioadă se formează 
în dreptul Barrancăi, s-a procedat la scurtarea timpului 
maxim de staţionare a beneficiarului în amplasament, de 
la douăzeci la cincisprezece minute, astfel ca întreaga ope- 

rațiune să ia sfârșit înainte de apusul soarelui, ceea ce, 
din fericire, s-a și întâmplat. 

Apreciere: Prestaţiile au fost pe deplin savurate de uzu- 
fructuari, unii dintre aceștia regretând doar reducerea 
timpului din motivul sus-menţionat; comportamentul 
convoiului nr. 32 nu a lăsat deloc de dorit, dimpotrivă, 
a fost foarte corect, așa cum s-a întâmplat cu toate con- 
voaiele SVGPFA pe care am avut plăcerea să le primim 
la Garnizoana din Barranca. 

Incidente: Asistenţa Medicală a unității noastre a desco- 
perit, călătorind în convoiul nr. 32 și înșelător îmbrăcat 
femeiește, un călător clandestin care, predat Pazei și inte- 
rogat, s-a dovedit a fi individul Adrián Antúnez, (poreclit) 
Mii-de-moace, în speţă protectorul sau peștele vizitatoarei 
denumite Țâţoasa. Pasagerul clandestin a recunoscut că 
a fost introdus pe vasul Eva de protejata sa și că a obținut, 
folosindu-se de ameninţări, consimțământul șefului de 
convoi și tăcerea celorlalte vizitatoare, pentru a-și duce 
la îndeplinire deșucheata-i tentativă. Echipajul vasului 
a fost înșelat de aparenţa hainelor femeiești, acesta fiind 
prezentat drept o nouă vizitatoare pe nume Adriana, iar 
înșelăciunea a fost descoperită abia când, sosită la Barran- 
ca, așa-zisa Adriana a inventat o boală în fața primului 
ei client, soldatul Rogelio Simonsa, ca să nu-i ofere pres- 
tatia prin locul cuvenit, propunându-i în schimb realizarea 
acesteia la modul sodomit sau contra naturii. Soldatul Si- 
monsa, intrând la bănuieli, a declarat cele întâmplate, și 
falsa Adriana a fost examinată cu forța de infirmierul de 
serviciu, descoperindu-i-se astfel adevăratul sex. Pasa- 
gerul clandestin a dat la început asigurări că ar fi regizat 
toată această pantomimă ca să controleze mai îndea- 
proape veniturile vizitatoarei Țâţoasa (de la care primește 
75%), întrucât o suspecta de declaraţii false asupra câști- 
gului, pentru a-i reduce lui procentul de beneficiu. Dar mai 
apoi, pus în faţa vigilenţei anchetatorilor, a mărturisit că, 
fiind homosexual pasiv de mai mulți ani, adevărata lui 

intenţie a fost să-și practice viciul cu trupa, ca să-și dove- 
dească sieși că putea înlocui pe deplin o femeie în func- 
ţiile-i de vizitatoare. Cele de mai sus au fost confirmate 
de concubina lui (consoartă? conviețuitoare? ţiitoare?), 
Țâţoasa. Unitatea noastră neavând nici o competenţă în 
materie, individul Adrián Antúnez, (poreclit) Mii-de- 
moace, este returnat centrului logistic, cu cătușe la mâini 
și sub pază pe nava Eva, pentru ca superiorii SVGPFA să 
ia măsurile ce se impun. 

Sugestie: Rugăm a se studia posibilitatea de a se trimite 
convoaiele SVGPFA la centrele beneficiare cu o frecvență 
sporită, dat fiind efectul excelent al prestațiilor asupra trupei. 


Semnat: 
Colonel AP MÁXIMO DÁVILA, 
șef al Garnizoanei din Barranca 
(pe râul Maranân) 


Anexă: Lista uzufructuarilor, cu nume și prenume, nu- 
măr de înmatriculare și chitanță de decont, plus pasagerul 
clandestin Adrián Antúnez, (p.) Mii-de-moace. 


Iquitos, 1 noiembrie 1957 


Respectabilă doamnă Pantoja, 


De zeci de ori am ajuns până la ușa dvs. gata să bat 
în ea, dar de fiecare dată m-am întors spășită acasă la ve- 
rișoara mea Rosita, plângând și suspinând, pentru că nu 
degeaba ne-a ameninţat mereu soțul tău zicându-ne iadul 
vă paşte dacă veți cuteza să vă apropiați de căminul meu 
şi-alor mei. Da-s deja disperată și-n chinurile iadului, doam- 
nă, fie-vă milă de mine azi, când e ziua morţilor noștri 
dragi. Chiar acu m-oi duce la biserica din Punchana să 
mă rog pentru toți morţii tăi, doamnă Pantoja, fii bună 

la suflet, eu știu că ești, am văzut câtu-i de drăgălașă fetiţa 
dvs. cu feţișoara ei tot atât de sfântă ca a pruncului-martir 
din Moronacocha. O să vă povestesc că-n ziua când s-a 
născut fetiţa ta ne-am bucurat toate grozav la Pantiland, 
l-am sărbătorit pe soțul tău și l-am îmbătat ca să fie și mai 
fericit c-are o bebiţă, precis că-i ca un îngeraș cu sufleţe- 
lul alb ca lăpticu, ne ziceam noi una alteia acolo. Așa-i 
că-i așa? Știu eu ce știu, așa-mi zice inima din mine. Dvs. 
mă cunoaşteţi, m-ai văzut acu un an, un an și ceva, eram 
„spălătoreasa“ pe care aţi poftit-o în casă din greșeală, 
chiar credeai că spăl rufe. Da, doamnă, aia-s eu. Aju- 
tați-mă, fii bună cu biata Maclovia, mor de foame, și pe 
nenorocitu ăla al meu de Teófilo mi-l ţin la bulău la Borja, 
doar cu pâine și apă, c-așa mi-a scris într-un răvaș trimis 
printr-un prieten, săracu de el, păcatul lui e că mă iubește, 
faceţi ceva pentru mine, c-o să-ți mulțumesc pân-oi în- 
chide ochii. Cu ce să mai trăiesc, doamnă, dacă soţul dvs. 
m-a izgonit din Pantiland? Zicând că m-am purtat urât colo 
la Borja, că eu l-am îmbiat pe Teófilo să fugă cu mine. Da’ 
nu eu i-am zis, ci el mie, cică haidem să fugim la Nieva, 
te iert că ești curvă, mă văzuse de cum ajunsesem la Borja 
și inima i-a ticăit și i-a zis „uite-o pe femeia vieții tale”. 
Dacă am un acoperiș deasupra capului e numai din 
bunătatea inimii verișoarei mele Rosita, dar și ea e săracă 
și nu poate să mă întrețină, domniţo, ea stă și-ţi scrie acum 
scrisoarea asta în locul meu, că eu nu știu. Fie-vă milă și 
Dumnezeu ţi-o răsplăti în ceruri și ție, și fetiţei, am văzut-o 
pestradă făcând primii pași și m-am gândit, uite pruncul 
divin, vai ce ochișori are. Trebuie să mă întorc la Panti- 
land, asta-i musai, zi-i bărbatului tău să mă ierte și să mă 
angajeze iarăși. Nu i-am lucrat eu cu avânt? Cu dăruire? 
Ce necaz i-am adus eu domnului Pantoja de când mun- 
cesc pentru el? Nici unul, păi da, numai ăla, unu'ntr-un 
an nu-i mult. N-am şi eu dreptul să iubesc un bărbat? Ce, 
lui nu-i curg balele când Brazilianca se gudură pe lângă 
el? Ai grijă, doamnă, femeia aia e rea a naibii, știe la chestii 


165 


de-ţi stă mintea, a trăit prin Manaos și curvele de-acolo-s 
teribile, precis l-a deocheat pe bărbată-tu și-l ţine vrăjit 
la cheremul ei. Vezi că s-au omorât deja pentru ea doi băr- 
baţi, un puști american cică sfânt și un altul, un student. 
Păi, nu obține ea tot ce vrea de la domnul Pan-Pan, nu 
ţi-l joacă pe degete? Ba da, d-aia vă spun să te ferești că 
ţi-l poate sufla oricând, și-atunci ce-ai să mai suferi, coniță. 
Dar las’ c-o să mă rog eu să nu ţi se-ntâmple. 

Vorbiţi cu el, rugați-l, doamnă Pantoja. Pe Teófilo al 
meu or să mi-l țină la carceră încă multe luni și eu vreau 
să mă duc să-l văd că mi-i dor de el, plâng și noaptea-n 
somn gândindu-mă la el. Mi-e bărbat înaintea Domnului, 
doamnă, că ne-a căsătorit un preoţel bătrânel, colo la 
Nieva. Și în Arca de-acolo am răstignit și noi o găină în 
semn de-amor și de fidelitate. El nu era frate, dar eu eram, 
încă de când a venit la Iquitos Fratele Francisco, Domnul 
să-l binecuvânteze, l-am auzit și m-am și convertit. Și-apoi 
eu l-am convertit pe Teófilo și el s-a făcut frate văzând 
cum ne-au ajutat frații din Nieva. Păi da, săracii, numai 
fiindcă ne-au dat de mâncare și un hamac au trebuit să 
se-ascundă în munți, lăsându-și casă, animale din ogra- 
dă și tot ce mai aveau. Dreptu-i oare să fie prigonită așa 
lumea bună care crede în Dumnezeu și face binele? 

Și eu cum să merg să-l văd pe Teófilo dacă n-am bani 
de vapor? Și unde să merg să lucrez, că Mucea e răzbu- 
nător, nu mai vrea să mă primească, că l-am lăsat pentru 
Pantiland. Să fiu iar „spălătoreasă“ nu mai vreau, că mun- 
ca te omoară și ai pe cap și poliția care-ţi umflă tot ce-ai 
agonisit. N-am unde să mă duc, doamnă. Pupă-l bine și 
dă-te pe lângă el așa cum știm s-o facem noi, femeile, fă-l 
să mă ierte și-oi veni în genunchi să-ţi pup picioarele. Mă 
gândesc la nenorocitu ăla al meu de Teófilo singur la Borja, 
și-mi vine să m-omor băgându-mi un spin lung de cham- 
bira în inimă, cum fac indienii din triburi, și pac, totul s-a 
sfârșit, dar verișoara mea Rosita nu mă lasă și-apăi știu 
că nici Dumnezeu din cer și nici Fratele Francisco, vătaful 

Lui de pe pământ, nu m-or ierta vreodată, că ei iubesc toate 
ființele la fel, până și pe-o târfă ca mine tot o iubesc. Fie-vă 
milă de mine și să mă angajeze din nou, n-o să-l mai supăr 
niciodată, mă jur pe fetița ta, o să mă rog pentru ea până la 
răgușeală, zău, coniță. Eu mă numesc Maclovia, mă știe el. 

Vă mulțumesc din suflet, doamnă Pantoja, Domnul 
să vă răsplătească, vă pup picioarele și dumneavoastră, 
şi fetiţei tale, cu tot devotamentul, 


MACLOVIA 


Cerere de demisie din Armată a comandantului 
(CPM) Godofredo Beltrán Calila, şef al Corpului de Preoți 
Militari al Regiunii a V-a (Amazonia). 


Iquitos, 4 decembrie 1957 


Domnului General de Brigadă Roger Scavino, coman- 
dant-șef al Regiunii a V-a (Amazonia). Loco. 


Domnule General, 

Sunt nevoit să solicit prin intermediul dumneavoastră 
demisia mea imediată din Armata Peruană, în rândurile 
căreia am onoarea de a servi de optsprezece ani, din chiar 
clipa când am fost hirotonisit preot, ajungând, vreau să 
cred că prin meritele mele, la gradul de comandant. De 
asemenea, mă supun extrem de tristului imperativ moral 
de a înapoia Armatei, tot prin dumneavoastră, șeful meu 
ierarhic, cele trei decoraţii și cele patru diplome de merit 
prin care, de-a lungul anilor mei de serviciu în sacrificatul 
și veșnic neglijatul Corp de Preoţi Militari (CPM), Forţele 
Armate au ținut să-mi răsplătească eforturile și să-mi în- 
dreptățească și mai mult recunoștința. 

Simt obligaţia să subliniez cu toată tăria că motivul 
abandonării de către mine a Instituţiei în cauză și a me- 

daliilor și diplomelor este rușinoasa existenţă, ca orga- 
nism semiclandestin al Armatei noastre, a așa-zisului 
Serviciu de Vizitatoare pentru Garnizoane, Posturi de 
Frontieră și Aferente, nume eufemistic care desemnează, 
în realitate, un activ și tot mai mare trafic de femei ușoare 
între Iquitos și campamentele militare și bazele navale 
din Amazonia. Nu pot permite, nici ca preot, nici ca 
soldat, ca armata glorioasă a lui Bolognesi și a lui Alfonso 
Ugarte, care a constelat istoria Peruului cu acţiuni nobile 
și eroi faimoși, să se scoboare până într-atât încât să ia 
în brațe și să legene la sân amorul mercenar, subvențio- 
nându-l din bugetul ei și punându-i la dispoziţie logistica 
proprie și corpu-i de Intendenţi. Vreau doar să amintesc 
paradoxul, prin contrast, ce există între faptul că eu nu 
am reușit, în toţi cei optsprezece ani de rugăminţi insis- 
tente și de încercări de toate felurile, să conving Armata 
să creeze o singură secție mobilă de preoţi care să le ducă 
soldaților din garnizoanele îndepărtate, unde nu sunt 
capelani în funcție (și acestea constituie majoritatea), sfin- 
tele taine ale spovedaniei și împărtășaniei, și faptul că 
menționatul Serviciu de Vizitatoare dispune acum, la doar 
un an și jumătate de la înființarea sa, de un hidroavion, 
o navă, o camionetă și o ultramodernă instalaţie de radio- 
comunicații, ca să răspândească pe toată vasta întindere 
a selvei păcatul, luxura și, negreșit, sifilisul. 

Aș dori să mai arăt, în sfârșit, că acest straniu Serviciu 
apare și prosperă exact acum când, în toată Amazonia, 
credinţa catolică, religia oficială a Peruului și a Forţelor 
sale Armate, este amenințată de o ciumă superstițioasă 
care, sub numele de Frăția Arcei, face ravagii prin sate și 
cătune, câștigă zi de zi noi adepți printre oamenii cei mai 
ignoranți și mai naivi, cultul ei grotesc închinat pruncului 
sacrificat bestial la Moronacocha extinzându-se pre- 
tutindeni ca un pojar, incluzând, după cum s-a dovedit, 
până și cazarmele selvei. Nu trebuie să vă amintesc toc- 
mai dumneavoastră, domnule general, că acum nici două 

luni, la Postul din San Bartolomé, pe râul Ucayali, un 
grup de recruți fanatici, organizați clandestin într-o Arcă, 
au încercat să răstignească de viu un indian piro ca să 
abată o mare furtună; ofiţerii acelei unități au împiedicat 
sinistra faptă făcând uz de armele de foc. Și taman acum, 
când Corpul de Preoţi Militari luptă mai cu osârdie îm- 
potriva acestui flagel blasfematoriu și ucigaș, cuibărit în 
rândurile regimentelor amazoniene, conducerea superioră 
crede că sunt oportune autorizarea și funcționarea din plin 
aunui Serviciu care adoarme moralul și viciază moravurile 
trupei. Faptul însuși că Armata noastră încurajează pro- 
stituţia și își asumă din proprie iniţiativă degradanta me- 
serie de codoașă este un simptom de disoluție mult prea 
grav ca să rămân nepăsător. Dacă descompunerea etică se 
înstăpânește pe coloana vertebrală a ţării noastre, care este 
Armata Naţională, atunci, în orice clipă, cangrena se poate 
extinde la întregul organism sacrosanct al Patriei. În ce mă 
privește, ca modest preot-soldat al țării mele dragi, nu 
vreau să devin complicele, nici prin acțiune, nici prin omi- 
siune, al unui proces atât de înspăimântător. 
Vă salută militărește, 

Comandantul (CPM) 
GODOFREDO BELTRÁN CALILA, 

şef al Corpului de Preoți Militari al Regiunii a V-a 
(Amazonia). 


NOTĂ: 

Prezenta cerere să fie înaintată Ministerului de Război și 
Statului- Major al Armatei, cu următoarele recomandări: 

1. A se da curs cererii de demisie a comandantului (CPM) 
Beltrán Calila, dat fiind caracterul irevocabil al hotărârii sale; 

2. A fi mustrat cu îngăduință petentul, întrucât și-a fondat 
cererea pe niște termeni cam prea tari, şi 

3. A i se mulțumi pentru serviciile sale. 

Semnat: 


General ROGER SCAVINO, 
comandant-șef al Regiunii a V-a (Amazonia). 

Emisiunea Vocea Mesagerului din 9 februarie 1958, 
la Radio Amazon 


Și întrucât sunt orele optsprezece fix pe cadranul 
ceasului Movado care împodobește peretele studioului 
nostru, Radio Amazon are plăcerea de a le prezenta sti- 
maţilor săi ascultători programul care se bucură de cea 
mai largă audienţă: 


Câteva măsuri din valsul La Contamanina; 
mai tare, mai încet, apoi rămân ca fundal sonor. 


VOCEA MESAGERULUI! 


Câteva măsuri din valsul La Contamanina; 
mai tare, mai încet, apoi rămân ca fundal sonor. 


O jumătate de oră de comentarii, critici, glume, infor- 
maţii, toate în slujba adevărului și dreptății. Vocea care 
adună și redistribuie pe calea undelor palpitul popular 
al Amazoniei Peruane. Un program viu, simplu și uman, 
conceput și radiodifuzat de cunoscutul ziarist Germân 
Lâudano Rosales, El Sinchi, Mesagerul. 


Câteva măsuri din valsul La Contamanina; 
mai tare, mai încet, apoi dispar complet. 

Bună seara, dragi și stimaţi ascultători. lacătă-mă din 
nou călătorind spre voi pe undele postului Radio Ama- 
zon, cea mai importantă dintre radiodifuziunile estului 
peruan, ca să ofer bărbatului din urbea cosmopolită și 
femeii din îndepărtatul trib care abia de-și schițează 
primii pași pe drumul civilizației, negustorului prosper 
și umilului plugar din singuratica tahuampa, adică tutu- 
ror celor ce luptă și muncesc pentru progresul semeţei și 
nesupusei noastre Amazonii, treizeci de minute de prie- 
tenie, de divertisment, de revelații confidenţiale și de sub- 
tile dezbateri, reportaje care produc senzație și știri care 
fac istoria, din Iquitos, far al peruanității încastrat în uriașa 
pată verde desenată pe hartă de selva noastră. Dar, înainte 
dea continua, dragi ascultători, câteva sfaturi comerciale: 


Anunţuri imprimate pe disc și pe bandă: 60 secunde. 


lar acum să începem, ca în fiecare zi, cu secțiunea noas- 
tră: UN PIC DE CULTURĂ. Niciodată nu vom obosi să re- 
petăm, dragi ascultători: trebuie să ne ridicăm nivelul 
intelectual și spiritual, să ne aprofundăm cunoștințele, 
mai cu seamă cele privitoare la mediul care ne înconjoară, 
la locul de baștină, la orașul ce ne adăpostește. Să le cu- 
noaștem secretele, tradiția și legendele care le înfrumu- 
setează străzile, să aflăm viaţa și realizările celor ce și-au 
legat numele de-al lor, istoria caselor în care stăm, multe 
dintre ele fiind poate leagănul unor mari personalități, 
sau scenariul unor episoade esenţiale, cu care se fălește 
acum regiunea noastră. Să aflăm acestea toate, pentru că 
astfel, adâncindu-ne puțin în sătucul nostru, în orașul 
nostru, vom învăţa să ne îndrăgim și mai mult Patria, 
compatrioții. Astăzi vă voi depăna povestea uneia din 
cele mai faimoase clădiri din Iquitos. Mă refer desigur, 
așa cum mulți aţi și ghicit, la celebra Casă de Fier, cum i 
sespune îndeobște, care se înalță, atât de originală, de deo- 
sebită, de mândră, în Piaţa Centrală, și unde în prezent 

funcționează seniorialul și distinsul Club Social Iquitos. 
Mesagerul vă întreabă: câţi loretani de-ai noștri știu cine 
a construit această Casă de Fier care îi uimește și îi încântă 
pe străinii ce calcă pentru întâia oară pământul generos 
al urbei Iquitos? Câţi știau că acea frumoasă casă de metal 
a fost proiectată de unul din cei mai faimoși arhitecţi și 
constructori din Europa și din lume? Câţi știau, înainte 
de seara aceasta, că edificiul a țâșnit din creierul creator 
al genialului francez care la începutul secolului a înălțat 
în orașul-lumină, Paris, turnul celebru pe plan mondial 
care îi poartă numele? Turnul Eiffel! Da, scumpii mei as- 
cultători, ați auzit bine: Casa de Fier din Piaţa Centrală 
este opera îndrăznețului și mai mult decât renumitului 
inventator francez Eiffel, adică un monument istoric de 
primă mărime în țara noastră și în oricare parte a lumii. 
Asta vrea să însemne oare că faimosul Eiffel a locuit când- 
va în încinsul Iquitos? Nu, el n-a trecut niciodată pe aici. 
Atunci, cum se explică magnifica-i operă care strălucește 
în mijlocul admirabilului nostru oraș? Ei bine, tocmai asta 
vă va revela Mesagerul, în această seară, în cadrul secţiu- 
nii UN PIC DE CULTURĂ a programului său... 


Scurte arpegii. 


Erau anii îmbogățirii cu cauciuc, iar marii pionieri lore- 
tani, care străbăteau de la nord la sud şi de la est la vest 
luxurianta vegetaţie amazonică în căutarea latexului atât 
de râvnit, se întreceau cu sportivitate, în beneficiul orașu- 
lui nostru, să-și construiască locuinţele cu materialele cele 
mai artistice și mai scumpe ale acelei epoci. Așa au văzut 
lumina zilei toate aceste rezidenţe de marmoră, cu pavi- 
mentul și fațadele din cahle de faianță, cu balcoane sculp- 
tate sau forjate, care înfrumusețează străzile din Iquitos 
şi ne reamintesc de anii auriţi-poleiţi ai Amazoniei, de- 
monstrându-ne câtă dreptate avea vechiul poet Jorge 
Manrique, al Patriei-Mume Spania, când zicea „mai bun 

a fost trecutul în orice clipă-a lui“. Ei bine, unul din acei 
pioneri, mari seniori ai cauciucului și aventurii, a fost 
milionarul și marele loretan Anselmo del Águila, care, 
ca mai toți egalii lui, obișnuia să călătorească prin Europa 
ca să-și hrănească spiritul neliniștit și râvnitor de cultură. 
Și iacătă-l pe fârtatul nostru, don Anselmo del Águila, 
într-o cruntă iarnă europeană — ce-o mai fi dârdâit bietul 
loretan, nu? —, sosind într-un oraș german și trăgând la 
un han care i-a atras nespus de mult atenţia și l-a încântat 
prin marele-i confort, prin cutezanţa liniilor sale și prin 
frumuseţea-i atât de originală, căci era construit cu totul 
şi cu totul din fier. Bun, și ce credeţi c-a făcut atunci fâr- 
tatul nostru del Águila? Ascuţit la minte cum îl știm, iute 
la treabă și la luatul hotărârilor și plin de devotamentul 
acesta faţă de regiunea-i de baștină, care ne caracterizează 
pe noi toți loretanii, și-a zis: această mare operă arhitec- 
tonică ar trebui să fie în orașul meu, Iquitos o merită cu 
prisosință, să se mândrească cu ea și să-și sporească 
prestanţa. Zis și făcut, fără a mai sta pe gânduri, loretanul 
nostru mână-spartă a şi cumpărat micul han german con- 
struit de marele Eiffel, plătind tot ce i s-a cerut până la 
ultima centimă. A pus să fie demontat piesă cu piesă, să 
fie îmbarcat și adus până la Iquitos, cu şuruburi și șaibe 
cu tot. Prima casă prefabricată de care are știre istoria, 
dragi ascultători! 

Aici, construcția a fost montată din nou, cu tot dichisul 
șicu multă grijă, sub conducerea iubitoare a lui del Águila 
în persoană. Acum știți cum de-a ajuns la Iquitos ciudata 
și inegalabila operă artistică. 

Să mai adăugăm, ca pe un amănunt miezos, că, plin 
cum era de bune-intenţii și de dorința de a îmbogăți zestrea 
wbanistică a regiunii lui natale, don Anselmo del Águila a 
comis și o imprudenţă, nedându-și seama la timp că ma- 
terialul casei cumpărate se potrivea cât se poate de bine 
cu frigul polar al cultei Europe, dar câtuși de puțin cu fier- 
bintele Iquitos, unde o clădire din metal, la temperaturile 

pe care le știți, putea deveni o problemă serioasă. Și chiar 
așa s-a întâmplat, fatalmente. Casa cea mai scumpă din 
Iquitos era de nelocuit, fiindcă soarele o transforma într-un 
ceaun înroşit și nu-i puteai atinge pereții fără să faci bășici 
la mâini. Așa că del Águila n-a avut încotro, și-a vândut 
casa unui prieten, angrosistul în cauciuc Ambrosio 
Morales, care s-a crezut în stare să reziste în infernala 
atmosferă a Casei de Fier, dar s-a lăsat curând păgubaș. 
Astfel și-a schimbat celebra clădire proprietarii an după 
an, până când s-a găsit soluţia ideală: a devenit Clubul 
Social Iquitos, instituţie nelocuită pe timpul zilei, când 
Casa de Fier aruncă pălălăi, dar împodobită de prezenţa 
celor mai cochete cuconițe de-ale noastre și a celor mai 
distinși domnișori, seara și noaptea, la orele înaintate când 
răcoarea o face primitoare. Chiar și-așa însă, Mesagerul 
crede că, avându-se în vedere cine a fost ilustru-i pro- 
genitor, Casa de Fier ar trebui să fie expropriată de Mu- 
nicipalitate și transformată într-un muzeu, sau ceva de 
felul acesta, închinat anilor de apogeu ai urbei Iquitos și 
goanei după cauciuc, când acest aur negru atât de râvnit 
a făcut din Loreto capitala economică a ţării. Și cu asta, 
stimaţi ascultători, punem punct primei noastre secțiuni: 
UN PIC DE CULTURĂ! 


Scurte arpegii. Anunţuri imprimate pe disc și pe bandă: 
60 secunde. Scurte arpegii. 


Și acum rubrica noastră, COMENTARIUL ZILEI. Dar 
înainte de toate, dragi ascultători, întrucât tema atinsă de 
mine în seara asta (oricât mi-ar fi de greu și numai cedând 
datoriilor mele de ziarist integru, de loretan, de catolic 
şi de tată de familie) este deosebit de gravă și vă poate 
jigni bunele sentimente și chiar auzul, vă rog stăruitor 
să-i îndepărtați din preajma aparatelor de radio pe copiii de 
vârstă fragedă și mai ales pe fiicele dumneavoastră, fiindcă, 
punând la bătaie toată francheţea care mă caracterizează 

şi care a făcut din VOCEA MESAGERULUI citadela ade- 
vărului păzită de toți pumnii amazonici, nu voi avea de 
ales și mă voi referi la fapte goale şi crude, numindu-le 
pe faţă și fără false pudori, aşa cum am făcut-o întot- 
deauna. Așa voi proceda și de astă-dată, știind că mă pot 
bizui, cu toată energia și seninătatea de cuget, pe sprijinul 
neabătut al poporului meu, făcându-mă doar ecoul tăcu- 
tei, dar justei păreri a majorităţii. 


Scurte arpegii. 


În mai multe ocazii și cu delicateţe, ca să nu rănim pe 
nimeni, fiindcă nu asta ne dorim, ne-am referit în pro- 
gramul nostru la un fapt care este motiv de scandal și de 
indignare pentru toate persoanele decente și corecte ce 
trăiesc și gândesc cu simț moral și constituie, desigur, 
majoritatea în acest oraș. Și n-am vrut să atacăm direct 
și frontal faptul cel rușinos, căci ne încredeam cu naivitate 
- trebuie s-o recunoaștem fățiș — în capacitatea respon- 
sabilului întregii daraveri de a-și da seama, chiar și în 
ceasul al doisprezecelea, de proporțiile dezastrului, înțele- 
gând o dată pentru totdeauna gravitatea nenorocirii morale 
și materiale pe care a abătut-o asupra orașului Iquitos din 
spirit mercantil și poftă neîngrădită de câștig, care nu 
respectă bariere, nu are scrupule în a-și atinge țelurile de 
nemărturisit, anume acelea de a se căpătui, de a-și umple 
buzunarele și cuferele indiferent cum, chiar și cu armele 
interzise ale concupiscenţei și corupției proprii și străine. 
Cu câtva timp în urmă, înfruntând neînțelegerea persoa- 
nelor necultivate, expunându-ne chiar integritatea noastră 
fizică, ne-am lansat într-o campanie civilizatoare de la 
acest post de radio, pe calea undelor, pentru a face să în- 
œteze la Loreto obiceiul de a-i bate pe copii după Sâmbăta 
Paştilor, în scopuri de purificare. Și cred că am contribuit 
întru câtva, aducându-ne obolul nostru, la eradicarea din 
Amazonia a acestui prost obicei care îi făcea să plângă 

din răsputeri pe fiii noștri, dintre care unii rămâneau mar. 

cați psihologic pe viață. În alte momente, am combătut 
cu înverșunare flagelul superstițios care, sub masca așa- 
numitei Frății a Arcei, ne infectează Amazonia și ne umple 
selva cu nevinovate dihănii răstignite, cauza fiind grobia- 
nismul și crasa ignoranță ale unui sector întreg al neamului 
nostru, de care abuzează falși Mesia și pseudo-Hristoși, 
căptușindu-și buzunarele și satisfăcându-și bolnăvicioa- 
sele instincte de popularitate, de dominație și manipulare 
a mulțimilor și de sadism anticreștinesc. Și ne-am expus 
la toate acestea fără a clipi măcar în fața amenințării de 
a fi răstigniți noi înșine în plină Piaţa Mare a orașului 
nostru drag, Iquitos, după cum ne-o profetizau lașele 
misive anonime pe care le primeam zilnic, pline de gro- 
solanele greșeli ortografice ale vitejilor care aruncă piatra 
şi își ascund mâna, cutează să insulte, dar nu se arată la 
față. Nu mai departe de alaltăieri, când tocmai plecam 
de acasă ca să-mi câștig decent pâinea cu sudoarea frunții, 
am dat cu ochii de o biată pisicuţă răstignită pe ușa din 
faţă, în chip de avertisment barbar și sângeros. Dar se înșală 
toți acești Irozi ai zilelor noastre dacă își închipuie că-i 
pot închide gura Mesagerului cu sperieturi penibile și 
cu intimidări. Pe această lungime de undă vom combate 
în continuare fanatismul dement și crimele religioase ale 
acestei secte și vom da glas dorinţei noastre celei mai vii 
ca autoritățile să-l captureze pe numitul Frate Francisco, 
acest Antihrist al Amazoniei, pe care ni-l dorim putre- 
zind în închisoare ca autor intelectual, conștient și 
asiduu, al infanticidului din Moronacocha, al diferitelor 
încercări neizbutite de asasinat prin crucificare ce s-au 
înregistrat în ultimele luni în mai multe așezări din selvă, 
fanatizate de Arcă, și al abominabilei răstigniri de 
săptămâna trecută, din sătucul misionarilor Santa Maria 
de Nieva, a bătrânului Arévalo Benzas, victimă a 
criminalilor „frați“. 

Scurte arpegii. 


lar azi, cu aceeași francheţe care îl caracterizează, și 
în pofida pericolelor la care se expune, Mesagerul întrea- 
bă: cât vom mai tolera în scumpul nostru oraș, distinși 
ascultători, rușinosul spectacol ce îl constituie existența 
așa-zisului Serviciu de Vizitatoare, mai cunoscut sub 
porecla-i plebee de Pantiland, dată în semn de ridicol 
omagiu adus progenitorului său? Mesagerul întreabă: 
până când, cinstiţi părinţi, taţi şi mame din civilizatul 
Loreto, ne vom chinui să le interzicem fiilor noștri să dea 
fuga, inocenți, lipsiţi de experienţă și neștiutori de pri- 
mejdie cum sunt, ca să caște gura, precum la o petrecere 
câmpenească sau la circ, la traficul cu hetaire, cu muieri 
nerușinate, cu PROSTITUATE, ca să nu ne mai ascundem 
după eufemisme, care vin și pleacă impudic din sălașul 
ăsta infernal înălțat la porțile urbei noastre de acel individ 
nelegiuit și lipsit de principii care răspunde la numele 
de Pantaleón Pantoja? Mesagerul întreabă: ce interese 
puternice și tulburi îl protejează pe acest tip care, timp 
de doi ani întregi, a putut pune pe picioare și conduce, 
în condiții de absolută impunitate, un comerț cu carne 
vie pe cât de ilicit pe-atât de prosper, pe cât de denigrant 
pe-atât de fălos și de bănos, sub ochii și în auzul cetățe- 
nilor respectabili? Nu ne înspăimântă amenințările, ni- 
meni nu ne poate cumpăra, nu suntem de vânzare, nimic 
și nimeni nu poate sta în calea cruciadei noastre în 
favoarea progresului, moralității, culturii și patriotismului 
peruan ale Amazoniei. A sosit momentul înfruntării 
deschise a monstrului și, după pilda Sfântului Luptător 
cu balaurul, al decapitării lui dintr-o singură lovitură. Nu 
vrem să avem un astfel de buboi purulent la Iquitos, tutu- 
ror ne este o rușine de moarte și trăim plini de frământare 
și încolţiți de imagini de coșmar din cauza existenţei 
acestui complex industrial de ţiitoare prezidat, în chip de 
sultan babilonic modern, de „celebrul“ domn Pantoja, 

care nu șovăie, din pofte nemăsurate de bogăţie clădită 
pe exploatare, să calce în picioare tot ce poate fi mai sfânt 
pe lume, adică familia, religia și cazărmile bravilor apărători 
ai integrităţii noastre teritoriale și ai suveranității Patriei. 


Scurte arpegii. Anunţuri comerciale imprimate pe disc 
și bandă: 30 secunde. Scurte arpegii. 


Treaba nu-i de ieri, de alaltăieri, ci durează de cel puţin 
un an și jumătate, de optsprezece luni în cursul cărora am 
putut observa, stupefiați și nevenindu-ne să ne credem 
ochilor, cum creștea și tot sporea senzualul Pantiland. 

Noi nu vorbim aici așa, de pomană, ca să ne auzim 
vorbind; noi am cercetat totul cu atenţie, ne-am străduit 
să verificăm până la epuizare datele obținute, încât acum 
Mesagerul vă poate revela, în exclusivitate pentru voi, 
dragi radioascultători, impresionantul adevăr. Un adevăr 
de talia celor care zgâlțâie zidurile și provoacă sincope. 
Un ditamai adevărul. Mesagerul întreabă: câte femei - 
dacă le putem atribui acest demn nume celor care își vând 
atât de nedemn trupul - credeți domniile-voastre că lu- 
crează în prezent în giganticul harem al domnului Panta- 
le6n Pantoja? Patruzeci, stimabililor. Nici mai mult, nici 
mai puţin: avem până și numele lor. Patruzeci de ibovnice 
ale tuturor reprezintă populația feminină a acestui lupa- 
nar motorizat care, punând în slujba plăcerilor de nemăr- 
turisit tehnicile erei electronice, își distribuie prin Amazonia 
mărfurile umane cu vapoarele și cu hidroavioanele. 

Nici o altă industrie din progresista noastră urbe, care 
s-a remarcat întotdeauna prin dinamismul întreprinzătorilor 
ei, nu dispune de mijloacele tehnice ale Pantilandului. Și, 
de nu mă credeţi, vin cu probe și cu date irefutabile: este 
adevărat ori ba că așa-numitul Serviciu de Vizitatoare 
dispune de o linie telefonică proprie, de o camionetă mar- 
ca Dodge cu număr de înmatriculare Loreto 78-256, de 
un aparat radio emisie / recepție cu antenă proprie, care 

ar face să pălească de invidie orice post de transmisiuni 
radio din Iquitos, de un hidroavion Catalina Nr. 37, care, 
evident, poartă numele unei curtezane biblice, Dalila, de 
o navă de 200 de tone, botezată la fel de cinic Eva, și de 
dotările cele mai exigente și mai de invidiat în sediul său 
de pe malul râului Itaya, cum ar fi, de exemplu, aerul con- 
diționat, pe care câte birouri onorabile din Iquitos și-l pot 
permite? Cine este acest norocos domn Pantoja, acest Faruk 
creol, care doar într-un an și jumătate a reușit să pună pe 
picioare un imperiu atât de formidabil? Nimeni nu ignoră 
că lungile tentacule ale acestei puternice organizații, al 
cărei centru de operațiuni este Pantilandul, se desfășoară 
în toate direcțiile Amazoniei noastre, ducându-și esca- 
droanele de damizele ușoare: UNDE, stimati ascultători? 
UNDE, respectaţi capi de familie? LA CAZĂRMILE 
PATRIEI. Da, doamnelor și domnilor, aceasta e afacerea 
grasă a faraonicului domn Pantoja: transformarea garni- 
zoanelor și campamentelor selvei, a bazelor și posturilor 
de frontieră în mici sodome și gomore, grație bordelurilor 
aeriene și fluviale. Așa cum auziti, așa cum vă spun. Nu 
există vreo iotă de exagerare în spusele mele și, de nu-i 
exact așa, atunci să-l rugăm pe domnul Pantoja să vină 
aici și să mă dezmintă. Eu, cât se poate de democratic, îi 
cedez cât timp de antenă doreşte în programul meu de 
mâine, sau de poimâine, sau de când vrea dumnealui, 
să-l contrazică pe Mesager dacă Mesagerul vă minte. 
Dar n-o să vină, vă zic eu sigur că nu vine, fiindcă știe 
mai bine ca oricine că spun adevărul gol-goluț, un ade- 
văr strivitor. 

Și totuși încă n-aţi auzit mare lucru, mult stimați as- 
cultători. Mai sunt multe de spus, încă și mai grave, dacă 
se mai poate așa ceva. Acest individ scăpat de sub control, 
lipsit de scrupule, împăratul Viciului, nemulțumit doar 
cu aducerea comerțului sexual în cazărmile Patriei, în tem- 
plele peruanităţii, cu ce mijloace de transport credeți dom- 
niile voastre că își mobilizează „coardele“ și „parașutele“? 

Ce fel de hidroavion o fi aparatul acela botezat cu cinism 
Dalila, vopsit în verde și roșu, pe care de-atâtea ori l-am 
văzut noi toți, cu inimile fremătând de indignare, cum 
brăzdează cerul diafan de peste Iquitos? Îl desfid pe 
domnul Pantoja să vină aici, în fața microfonului, și să 
ne declare dacă nu cumva hidroavionul Dalila nu este 
altul decât celebrul Catalina Nr. 37 cu care, la 3 martie 
1929, zi între toate glorioasă a Forţei Aeriene Peruane, 
locotenentul Luis Pedraza Romero, a cărui scumpă amin- 
tire e departe de a păli în orașul nostru, a zburat pentru 
prima dată fără escală între Iquitos și Yurimaguas, umplân- 
du-i de fericire și de entuziasm progresist pe toţi loretanii 
mândri de izbânda epoleţilor peruani. Da, doamnelor și 
domnilor, adevărul este amar, dar e preferabil minciunii. 
Domnul Pantoja calcă în picioare și denigrează rușinos 
un monument istoric și patriotic, sacrosanct în ochii tu- 
turor peruanilor de omenie, folosindu-l ca mijloc de loco- 
moție al cavaleriei lui ușoare de fufe. Mesagerul întreabă: 
sunt oare la curent cu acest sacrilegiu național autoritățile 
militare ale Amazoniei și ale ţării? Aflat-au de acest 
peruanicid respectabilii șefi ai Forţei Aeriene Peruane și, 
mai cu seamă, cadrele de conducere ale Grupului Aerian 
Nr. 42 (Amazonia), ce sunt chemaţi să fie strașnicii păzi- 
tori ai aeronavei cu care locotenentul Pedraza a realizat 
memorabila-i acțiune? Nu putem crede una ca asta. Îi 
cunoaștem pe șefii noștri militari și aeronautici, știm cât 
sunt de demni și la ce sarcini pline de abnegaţie s-au 
înhămat. Credem și vrem să credem că domnul Pantoja 
le-a înșelat buna-credinţă și s-a folosit poate de vreo scă- 
pare a atenției lor vigilente, că i-a făcut victimele cine știe 
cărei drăcești manevre, ca să izbândească înfăptuirea unei 
asemenea orori cum e preschimbarea, ca prin vrajă curvă- 
sărească, a unui monument istoric într-un bordel ambu- 
lant. Pentru că, dacă nu-i așa, dacă autoritățile noastre 
n-au fost înșelate sau luate prin surprindere de Marele 
Peşte al Amazoniei, dacă între ele și el există cea mai mică 

urmă de înţelegere, atunci, dragi ascultători, totul nu mai 
face nici doi bani găuriți, totul e lipsă de onoare și de auto- 
respect. Dar nu se poate, așa ceva e cu neputinţă. Acest 
focar de abjecție morală trebuie să-și închidă porțile, iar 
Califul Pantilandului să fie expulzat din Iquitos şi din 
întreaga Amazonie cu toată caravana-i de odalisce scoa- 
se la mezat, pentru că noi, loretanii, oameni simpli și 
muncitori, sănătoși și corecţi, nu-i dorim printre noi și 
nu le vom duce dorul. 


Scurte arpegii. Anunţuri comerciale imprimate pe disc 
și bandă: 60 secunde. Scurte arpegii. 


Și acum, stimaţi ascultători, să trecem la o nouă secţiu- 
ne a programului nostru: MESAGERUL PE STRADĂ: IN- 
TERVIURI ȘI REPORTAJE! Totul pe viu, totul mustind de 
viaţă. Nu ne vom îndepărta de tema în chestiune, așa că 
Țarul Pantilandului să nu adoarmă pe laurii lui prea- 
curvari. Voi îl cunoașteți pe Mesager, respectabili audi- 
tori, și știți că, atunci când începe el o campanie în favoarea 
justiției, adevărului, culturii sau moralei din Iquitos, nu 
se lasă până nu-și atinge țelul, acesta fiind aducerea unei 
contribuţii, oricât de mici și de neînsemnate aparent, la 
progresul Amazoniei. De aceea, în seara asta, ca pe un 
adaos grafic și direct, ca pe o mărturie vie, dramatică și 
profund umană a răului pe care l-am denunţat în rubrica 
noastră precedentă, COMENTARIUL ZILEI, Mesagerul vă 
va oferi două înregistrări obținute în exclusivitate, cu prețul 
unor mari eforturi şi neplăceri de toate tipurile, care 
denunţă ele însele tenebrosul Pantiland și adevărata statură 
morală a personajului care l-a creat, care își sporește averile 
exploatându-l și care, condus orbește numai de poftele-i 
economice, nu șovăie în a-și sacrifica tot ce poate fi mai 
prețios pentru un bărbat, adică propriul nume, familia, 
demna-i soție și fiica minoră. Sunt două mărturii teribile 
prin adevărul lor brutal, pe care Mesagerul vi le transmite 

chiar acum, dragi ascultători, în intenţia de a vă dezvălui, 
cu toate intimele-i mecanisme machiavelice, traficul coti- 
dian cu amoruri carnale din imoralul Pantiland. 


Scurte arpegii. 


Aici, în fața noastră, stând pe un scaun, cu o expresie 
temătoare din cauza lipsei ei de familiaritate cu micro- 
fonul, se află o femeie tânără încă și arătând bine. Se 
numește MACLOVIA. Numele-i de familie nu prezintă 
importanţă și, de fapt, ea dorește să nu-i fie dezvăluit, 
fiindcă, și este de înțeles, n-ar vrea ca rudele s-o recunoască 
și să sufere aflându-i adevărata viaţă, care este, sau, pardon, 
a fost, până de curând, una de perdiție: PROSTITUȚIA. Ni- 
meni să nu arunce primul cu piatra, nimeni să nu-și 
smulgă părul. Ascultătorii noștri știu foarte bine că o 
femeie, oricât de jos a căzut, se poate oricând redresa, 
dacă i se oferă ajutorul moral, dacă i se întinde o mână 
plină de compasiune. Prima condiţie pentru a reveni la 
o viaţă decentă este să-ți dorești aceasta. Or, Maclovia, 
după cum înșivă vă veţi convinge peste câteva clipe, și-o 
dorește sincer. A fost „spălătoreasă“, între ghilimele 
desigur, s-a ocupat, împinsă negreșit de foame, de nevoi, 
de fatalitățile vieţii, cu acest tragic negoți și-a oferit trupul 
pe străzile din Iquitos. Însă apoi, și ajungem la partea cea 
mai interesantă, a lucrat în viciosul Pantiland. Ea ne va 
putea revela, în cunoștință de cauză, ce se ascunde sub 
denumirea asta de circ. Nenorocirile vieţii au împins-o 
pe Maclovia noastră în acest locaș al perdiției, unde un 
anume señor a exploatat-o și a realizat suculente câștiguri 
din terfelirea demnităţii ei de femeie. Dar este preferabil 
ca ea însăși să ne spună totul, cu simplitatea-i de femeie 
umilă, căreia nu i-a fost dat nici să înveţe carte, nici să 
se șlefuiască puțintel, primind în schimb „avantajele“, între 
ghilimele desigur, unei imense experienţe la care a sortit-o 
cruzimea vieții. Apropie-te niţel, Maclovia, și vorbește fără 

teamă, fără false pudori, căci adevărul nu jignește, nu ucide. 
Microfonul îți aparţine, Maclovia. 


Scurte arpegii. 


Mulţumesc, Mesagerule. Uite, chestia aia cu numele de 
familie nu-i pentru rudele mele, că-n afară de verișoara 
mea Rosita nu prea am rubedenii, apropiate vreau să 
spun. Că maică-mea a murit înainte ca eu să m-ocup de 
ce-ai zis tu, taică-meu s-a înecat într-o călătorie la Madre 
de Dios, iar singuru meu frate a fugit în munți ca să scape 
de serviciul militar, și eu încă îl aștept să se-ntoarcă. Vezi 
tu, Mesagerule, numele ăsta de Maclovia e numai pentru 
tăvăleală, pe mine nu mă cheamă așa, nu ştiu cum să-ți 
explic mai bine, dar numele adevărat e pentru celelalte 
momente, pentru prietene de pildă. Iar tu m-ai adus aici 
ca să vorbesc numai de chestia aia dintâi, nu? Vezi, e de 
parcă aș fi două femei, nu una, fiecare făcând altceva, sub 
alt nume. Așa m-am obișnuit, ce să-i faci. Îmi dau seama 
cănu mă explic prea bine, dar asta e. Ce, ce spui? A, da, 
am început să bat câmpii, așa-i. Bun, atunci gata, vorbim 
doar de chestia aia, Mesagerule, și-ţi spun cum vine cazul. 
Da, e-adevărat, înainte de-a intra la Pantiland am lucrat 
ca „spălătoreasă“, așa cum ai zis, și-apoi la bordelul lui 
Mucea. Sunt unii care cred că „spălătoresele“ câștigă cu 
nemiluita și-o duc fain. Aiurea, asta-i o minciună cât toate 
zilele, Mesagerule. E o treabă nasoală care te termină, baţi 
drumurile toată ziulica și ți se umflă picioarele uite-atâta, 
de-obicei de pomană, că te-ntorci acasă mânioasă foc, fără 
să fi găsit un singur client mai acătării. Și-n plus te rupe 
și peștele tău în bătăi că nu i-ai adus bănuți nici de țigări. 
Și-atunci o să mă-ntrebi: la ce-ţi trebuie un pește. Păi, dacă 
n-ai nici unul, nu te mai respectă nimeni, poți fi călcată-n 
picioare, jefuită, te simţi la cheremul oricui, și-n plus, 
Mesagerule, cui să-i placă să trăiască așa, singură, fără 
un tip acolo? Da, iar bat câmpii, stai că mă-ntorc îndată 

la subiect. Am spus-o numai ca să-nţelegi de ce, când s-a 
aflat că-n Pantiland se dau salarii fixe, duminici libere și 
chiar călătorii plătite, desigur, „spălătoresele“ au înne- 
bunit de tot. Era superofertă, ceva nemaipomenit, lozul 
câștigător, Mesagerule, îți poţi da seama? Stai s-o iau pe 
rând: un loc de muncă sigur, fără nevoia de-a căuta clienţi, 
că erau mai mult decât berechet, și mai erai și tratată 
omeneşte. Ni s-a părut că visăm, te-ai prins? Păi, sigur 
c-am dat năvală cu toatele spre râul Itaya. Numai că, deși 
ne-am repezit ca bezmeticele, posturile erau numărate, 
contracte erau puţine, iar noi eram o hoardă de coarde, 
ay, pardon! Și-n plus, cu o șefă ca Chuchupe nu intrai 
ușor. Domnul Pantoja asculta de ea, iar ea bine-nţeles că 
le prefera pe alea de lucraseră la bordelul ei din Nanay. 
De pildă, pe cele care veneau de la concurenţă, din casele 
lui Mucea, le tolera doar, le făcea o mie de mizerii și le 
lua niște comisioane babane. Pe noi, „spălătoresele”“, ne 
trata și mai rău încă, ne descuraja zicându-ne că dom- 
nului Pantoja nu-i plăceau deloc alea de veneau de pe 
stradă ca niște căţele, că le prefera pe cele ce lucraseră la 
firme cunoscute. Adică la Casa Chuchupe, sigur. Fir-ar 
ea să fie a naibii, că m-a ținut pe tușă vreo patru luni pe 
puţin până să mă primească. De cum umbla vorba că-s 
posturi libere la Itaya, eu mă și înființam, dar mă loveam 
tot timpul de straja aia a naibii, Chuchupe. De-aia am 
intrat întâi la Mucea, nu la bordelul vechi, ci la ăla noul 
pe care l-a cumpărat de la Chuchupe, ăl din Nanay. Dar 
nici două luni n-am lucrat acolo, când iară se zvoni că-s 
locuri libere la Pantiland, am dat fuga acolo și domnul 
Pan-Pan a rămas zgâindu-se la mine la examinare și mi-a 
zis „tu arăţi bine, fato, treci aici în rândul ăsta“. Așa m-a 
ales, pentru boiul meu. Și-așa am intrat pân' la urmă la 
Pantiland, Mesagerule. Îmi aduc aminte bine de tot cum 
m-am prezentat a doua zi, când eram angajată deja, la 
vizita medicală. Eram la fel de fericită ca-n ziua primei 
comuniuni, ţi-o jur. Domnul Pantoja ne-a ţinut un spici, 

mie și ălora patru care au fost alese odată cu mine. Ne-a 
făcut să bâzâim toate, zău, zicându-ne „de-acu' faceţi parte 
din altă categorie, sunteţi vizitatoare, nu târfulițe, înde- 
pliniți o misiune, vă slujiți Patria, colaboraţi cu Forţele 
Armate“, și alte o droaie de chestii. Vorbește la fel de fru- 
mos ca tine, Mesagerule, care odată, îmi amintesc, ne-ai 
făcut să plângem grozav, pe Sandra, pe Păroșica și pe 
mine. Eram pe râul Maran6n, îmbarcate pe Eva, şi-ai în- 
ceput să spui la radio de bieții orfelini de la Căminul 
pentru Minori, și-am început să dăm apă la șoareci. 

— Îşi mulțumim, Maclovia, pentru buna ta părere în 
ce ne privește. Ne emoționează să știm că ajungem pre- 
tutindeni, în absolut toate mediile, și că VOCEA MESAGE- 
RULUI e în stare să atingă fibrele intime ale ființelor celor 
mai încercate sau mai înăsprite de viaţă. Ce spui tu acuma 
e pentru noi o mare recompensă și ne mângâie pentru 
multe și mari nedreptăți și ingratitudini de care avem 
parte. Bun, Maclovia, vasăzică așa ai căzut tu în mrejele 
peștelui din Pantiland. Ce s-a întâmplat după aceea? 

— Eu nu mai puteam de fericire, Mesagerule, cred că-ţi 
dai seama. Îmi petreceam ziua călătorind, vizitând cazăr- 
mile, bazele, campamentele din selvă, eu, care până atunci 
nu mă urcasem niciodată într-un avion. Prima oară când 
m-am suit în Dalila am murit de spaimă, m-a luat cu ame- 
teli, cu crampe la stomac, cu fiori și cu sudori reci. Dar, 
după aceea, dimpotrivă, mă încânta, auzeam „Voluntare 
pentru un convoi aerian!“ și mă prezentam de-ndată, „Eu, 
domnule Pantoja, puneţi-mă pe mine!” Și-acu să-ţi mai 
spun ceva, Mesagerule, apropo de ce-ai zis înainte. Toate 
bune și frumoase, faci niște emisiuni grozave, cum a fost 
campania aia nemaipomenită în folosul orfanilor, da' 
nimeni nu-nțelege de ce te iei de Fraţii Arcei, de ce-i vor- 
bești de rău și-i înjuri toată ziulica. Păi cum, Mesagerule, 
asta-i mare nedreptate, noi nu vrem decât să fie bine și să-l 
mulțumim pe Domnul din cer. Cum? Mda, bine, mă-ntorc 
la ale mele, iartă-mă, dar trebuia să ţi-o spun în numele 

opiniei publice. Deci, ne duceam la cazărmi și trupeții ne 
primeau ca pe niște regine. Dac-ar fi fost după ei, noi, 
fetele, trebuia să fi rămas acolo în vecii vecilor, făcându-le 
serviciul mai suportabil. Nu știau ce să ne mai facă, or- 
ganizau plimbări și distracții, ne dădeau bărcile cu motor 
să ieșim pe râu, pregăteau frigărui pentru noi. Nişte aten- 
ţii de care nu prea ai parte în meseria asta a noastră, Mesa- 
gerule. În plus, aveai liniștea sufletească de a ști că munca 
e legală, nu mai trăiai cu spaima de poliție, nu mai veneau 
hăndrălăii în uniformă să te stoarcă și să-ți răpească 
într-un minut câștigul pe-o lună. Ce siguranţă aveai știind 
că lucrai pentru militari, că ești protejată de Armată! Am 
sau n-am dreptate? Păi, cine se mai putea lega de noi? 
Până și peștii noștri se cumințiseră, se gândeau de două 
ori până să ridice pumnul, de frică să nu-i turnăm sol- 
dăţeilor și să nu-i umfle la pârnaie. Câte eram? Pe vremea 
mea, douăzeci. Dar acu-s patruzeci, fericitele de ele. Până 
și ofiţerii se dădeau peste cap să ne intre-n voie, Mesa- 
gerule, ce crezi! Da, îl apucasem pe Dumnezeu de picior, 
şi m-apucă o tristeţe de moarte când mă gândesc că nu- 
mai din prostie am ieșit din Pantiland. 

Adevărul e c-a fost vina mea, domnul Pantoja m-a dat 
afară pentru că într-o călătorie la Borja am dat bir cu 
fugiţii și m-am măritat cu un sergent. Asta s-a întâmplat 
acu' câteva luni, care au fost ani pentru mine. Ce, e un 
păcat să te măriți? Unul din lucrurile proaste în meseria 
asta de vizitatoare e că nu se primesc femei măritate, 
domnul Pantoja zice că-i incompatibilitate, da' eu zic că 
ăsta-i un mare abuz. Acu' trebuie să recunosc că ceasul 
rău m-a făcut să mă mărit, Mesagerule, că Teófilo s-a 
dovedit a fi destul de smintit la cap. Da' mai bine nu zic 
nimic rău de el, că-i arestat și-o să mai stea mulți ani la 
zdup. Se zice chiar că s-ar putea să-i împuște, pe el și pe 
ceilalți „frați“. Tu chiar crezi așa ceva? Aoleo, că pe bietul 
de bărbatu-miu nu l-am văzut nici de patru-cinci ori, asta 
a fost tot, să crăpi de râs, nu alta, dacă n-ar fi de fapt o 

mare tragedie. Și când te gândești că eu l-am făcut „frate“! 
El nu se gândise niciodată nici la Arcă, nici la Fratele 
Francisco, nici la salvarea sufletului prin ridicarea de 
cruci, până m-a cunoscut pe mine. Eu i-am vorbit de Arcă, 
eu l-am făcut să înțeleagă că-i lucru curat, de oameni buni, 
spre binele tuturor, și nu prostiile pe care le îngână toți 
zănaticii după care te iei și tu, Mesagerule. Dar ce l-a făcut 
să se convertească a fost cunoștința directă cu „frații“ din 
Santa Maria de Nieva, care ne-au ajutat așa de mult când 
am fugit noi doi din campament. Ne-au hrănit, ne-au îm- 
prumutat bani, ne-au deschis inimile și casele lor, Mesa- 
gerule. Și-apoi, când Teófilo era sub zăvor la cazarmă, 
s-au dus să-l vadă, îi aduceau zilnic de mâncare. Așa l-au 
făcut să vadă adevărurile lor, adevărurile noastre. Dar eu 
nu-mi puteam închipui c-o să se convertească în halul 
ăsta. Află c-atunci când l-au scos prima oară de la bulău, 
eu, care făcusem imposibilul s-ajung pân! la el la Borja, 
m-am trezit că-i alt om. M-a primit zicându-mi „nu mai 
pot să m-ating de tine, eu mă fac apostol“. Că, dacă țin 
neapărat, putem trăi împreună, da’ numai ca „frate“ cu 
„soră“, că apostolii trebuie să fie curați. Și mai bine nu, 
casta ar fi o suferinţă pentru amândoi, mai bine să-și 
urmeze fiecare separat calea vieţii, c-acuma suntem prea 
diferiți, el alesese sfințenia. Ca să vezi și să nu crezi, Me- 
sagerule, pân’ la urmă am rămas cu buzele umflate, nu 
tu Pantiland, nu tu soț. Nici n-apucasem să mă-ntorc bine 
la Iquitos, când am aflat că l-au crucificat pe don Arévalo 
Benzas, la Santa Maria de Nieva, și că Teófilo condusese 
totul. Ay, Mesagerule, ce-am simţit eu atunci nu-ți pot 
spune. |] cunoscusem pe moșulică ăla, era șeful Arcei din 
sat, el ne-a ajutat cel mai mult, el ne-a îmbărbătat și sfătuit. 
Da' eu tot nu cred pătărania asta de care scriu atâta toate 
ziarele și pe care ai repetat-o și tu, Mesagerule, cum că 
Teófilo a pus oamenii să-l răstignească pe moș ca să ră- 
mână el șeful Arcei din Santa Maria de Nieva. Păi, nu-ți 
dai seama, Mesagerule? Soţul meu ajunsese sfânt, voia 

să se facă apostol. Trebuie că-i adevărat ce-au mărturisit 
„frații“, şi-anume că moșneagul, simțindu-și sfârșitul 
aproape, i-a chemat pe toți și i-a pus să se jure c-o să-l 
răstignească de îndată, ca să moară ca Domnul nostru Isus, 
eu așa cred, că l-au ascultat și i-au făcut pe plac. Bietul de 
Teófilo, sper să nu fi fost împușcat, m-aș simți răspun- 
zătoare, nu vezi că eu l-am împins în chestia asta, Mesa- 
gerule? Cine și-ar fi putut imagina c-o să sfârșească așa, 
tocmai el care de-acu' are religia în sânge? Da, da, bine, 
mă-ntorc la oile noastre. 

În sfârșit, după cum ţi-am spus, domnul Pantoja nu 
m-a iertat niciodată c-am fugit cu nenorocitu' ăsta de 
Teófilo, nu m-a mai lăsat să lucrez la Pantiland, deși m-am 
rugat de el de n-am mai putut, iar acu’, după tot ce ţi-am 
povestit, nici c-o să mă mai primească vreodată. Dar 
trebuie și eu să trăiesc, nu, Mesagerule? Ce nu știi tu e 
că altă interdicție de-a domnului Pan-Pan e să se discute 
despre Pantiland: asta nu-i voie, nici în familie, nici cu 
prietenii, iar dacă ești întrebată, te faci că nu știi, că n-ai 
auzit, c-așa ceva nu există. Nu-i asta altă absurditate? De 
parcă la Iquitos n-ar ști până şi pietrele ce-i ăla Panti- 
landul, ce-s alea vizitatoarele! Dar ce vrei, Mesagerule, 
fiecare cu doaga lui, și domnul Pantoja e plin de manii. 
Însă nu-i adevărat ce-ai zis mai adineaori, că-și stăpâneşte 
cadânele Patilandului cu mână de fier, cu biciul și teroa- 
rea, ca un negustor de sclavi. 

Trebuie să fim drepți. Totul acolo merge ca pe roate, 
că mai are o manie, și-aceea-i ordinea. Noi cu toatele ne 
ziceam păi ăsta nu pare-un bordel, ci o cazarmă. Ne 
încolona, făcea apelu’, stăteam smirnă când ne vorbea, 
n-aveai voie să miști sau să trăncănești. Nu lipsea decât 
să ne conducă cu goarna, sau să ne pună să defilăm, ce 
mai, era de tot hazul. Dar maniile astea ale lui erau mai 
degrabă haioase și nu supărau pe nimeni. Noi i le treceam 
cu vederea, nu contau, fiindcă, pe de altă parte, zău că era 
drept, cinstit și cumsecade. Abia când i s-au aprins călcâiele 

după Braziliancă au început și nedreptăţile, c-o favoriza 

tot timpul, de pildă îi dădea singura cabină individuală 

de pe Eva când călătoream. I-a căzut cu tronc ștoalfa, îl 

are la degetu' mic, ţi-o jur. Aoleu, sper că n-ai înregistrat 
şi asta! Mai bine șterge, nu vreau scandal cu Brazilianca, 
aproape că-i vrăjitoare şi, mai ştii, mă deoache. Ptiu, dra- 
ce, asta mi-ar mai lipsi, păi nu știi c-are vreo două cadavre 
pe conștiință? Așa-i cum îţi spun, dar tu mai bine șterge 
ce-am zis de ea și de domnul Pantoja, că la urma urmei 
fiecare are dreptu' să se-namoreze de cine vrea, nu crezi? 
Da' eu tot zic că domnul Pantoja m-ar fi iertat pentru fuga 
aia a mea cu Teófilo, dacă n-ar fi venit chestia ailaltă, scri- 
soarea către soția lui, pe care nici n-am scris-o eu, ci i-am 
dictat-o verișoarei mele Rosita, educatoarea. Aici am 
dat-o-n bară rău de tot și m-am prăjit. Adică mi-am tăiat 
qaca de sub picioare, Mesagerule, eu cu mâna mea. Da’ 
ce vrei, eram disperată, crăpam de foame, aș fi făcut orice 
ca să mă angajeze iară domnul Pan-Pan. Și-n plus, voiam 
să-l ajut și pe Teófilo, care trăia doar cu pâine și apă într-o 
carceră, la Borja. E adevărat că Rosita m-a avertizat: „Faci 
o nebunie, verișoaro“. Da’ nu mi s-a părut așa. M-am 
gândit să înmoi fibrele inimii soției lui, s-o fac să-i fie milă, 
să vorbească cu bărbat-su să mă primească înapoi. A fost 
prima dată când l-am văzut atât de mânios, credeam c-o 
să mă omoare. Eu, toanta, crezând că nevastă-sa i-a pus 
o vorbă bună despre mine, că l-a înduioșat, m-am dus 
să-l văd la Pantiland, sigură c-o să-mi zică te iert, te pun 
să plăteşti o amendă, du-te de-ți fă vizita medicală și treci 
iar la treabă. Când colo, era gata să-și scoată revolverul, 
Mesagerule. M-a porcăit cum i-a venit la gură, tocmai el 
care nu obișnuiește să înjure. Avea ochii roșii, se potic- 
nea când vorbea, făcea spume la gură. Mi-a zis că i-am 
distrus căsnicia, c-am înjunghiat-o drept în inimă pe 
nevastă-sa, că maică-sa a leşinat și-a căzut cu zgăibăra- 
cele-n sus. A trebuit s-o rup la fugă din Pantiland, c-am 
crezut c-o să mă bată. Vai de capul lui, nu, Mesagerule? 
Nevastă-sa nu știa nimic, da' absolut nimic de toată 


189 


daravera, s-a dat totul pe faţă prin scrisoarea aia a mea. 
Uy, ce mai belea, da’ eu nu-s ghicitoare să știu câte-n lună 
și-n stele, cum să-mi treacă prin cap că doamna n-avea 
habar cam ce-nvârtea domnu’ soț ca s-aducă bani în casă. 
Mai sunt și oameni din ăștia naivi pe lume, nu? Pare-se 
că nevastă-sa l-a lăsat și-a plecat întins la Lima cu fetiţa, 
de-a rămas și fără aia mică. Vezi și tu ce dandana s-a iscat 
din cauza mea. Așa că iar m-am apucat de vechea meserie 
de „spălătoreasă“. Mucea n-a mai vrut să mă primească, 
că cică l-am trădat plecând la Pantiland. A stabilit el legea 
asta, c-altfel rămânea firma lui fără femei: care pleacă să 
lucreze pentru domnul Pan-Pan - adio și n-am cuvinte, la 
el să nu se-ntoarcă. Vasăzică, la Mucea n-am căutare, așa 
c-am luat-o iar de la capăt, bătând străzile în sus și-n jos, 
fără să-mi pot plăti nici măcar un pește al meu să mă 
apere. Toate ar fi cum ar fi, Mesagerule, dacă nu mi-ar fi 
apărut, colac peste pupăză, și varicele astea la picioare, 
na, uite, ai mai văzut vreodată pulpe atât de umflate, Me- 
sagerule? Peste tot e cald de mori, da’ eu trebuie să port 
ciorapi groși, să nu se vadă, c-altfel cum mai fac rost de 
clienți? Cam asta e, Mesagerule, nu mai știu ce să-ţi spun, 
povestea mea s-a încheiat. 
— Bun, foarte bine, Maclovia, într-adevăr îţi mulțumesc 
pentru francheţea și spontaneitatea ta, în numele tuturor 
ascultătorilor VOCII MESAGERULUI, de la Radio Amazon, 
care, sunt convins, îţi înțeleg drama și te căinează pentru 
asprimea sorții. Iți rămânem cu toții extrem de recunoscători 
'că ai venit aici și ne-ai adus o mărturie atât de prețioasă, 
denunțând scabroasele activităţi ale lui Barbă Albastră de 
pe râul Itaya, deși nu-ți dăm dreptate atunci când crezi că 
toate nenorocirile ți se trag de la darea afară din Pantiland. 
Noi credem că dubiosul domn Pantoja, expulzându-te de 
acolo, ţi-a făcut un mare serviciu, sigur că neintenționat, 
acordându-ți șansa să te regenerezi, revenind la viaţa cin- 
stită și normală pe care, negreşit, ţi-o doreşti, iar noi ţi-o 
dorim în egală măsură. Rămâi cu bine, Maclovia. 

Scurte arpegii. Anunţuri comerciale înregistrate pe disc 
și bandă: 30 secunde. Scurte arpegii. 


Ultimele cuvinte ale acestei nefericite femei ale cărei 
mărturii tocmai vi le-am adus la cunoștință, dragi ascul- 
tători — mă refer la ex-vizitatoarea Maclovia -, au pus, 
cu tot tragismul, degetul pe rana unei tenebroase afaceri 
dramatice și dureroase, care dezvăluie, mai bine decât o 
fotografie sau un film în tehnicolor, idiosincrazia, în sens 
de „caracter propriu“ al personajului care se poate făli cu 
sinistrul privilegiu de-a fi creat la Iquitos cel mai 
nebănuit și mai pervers bordel din toată țara, de nu cumva 
din toată America de Sud. Și asta întrucât e pe deplin 
adevărat că domnul Pantaleón Pantoja are o familie, mai 
bine zis avea, și că a dus o viață dublă, pe de-o parte 
bălăcindu-se în mâlul puturos al negoțului cu sexul, și 
pe de altă parte fățărind o viaţă casnică demnă şi respec- 
tabilă, bazată doar pe neștiinţa acelor fiinţe dragi, soția 
și fiica minoră, în ce privește adevăratele-i şi teribilele-i 
activităţi. Dar într-o zi a strălucit lumina adevărului în 
nenorocitu-i cămin, iar soția sa a înlocuit ignoranţa în care 
trăise, cu spaima, rușinea și, pe drept cuvânt, cu mânia. 
La modul cel mai demn, cu întreaga-i nobleţe de mamă 
jignită, de soţie înșelată în onoarea-i cea mai sfântă, această 
doamnă cinstită s-a hotărât să-și părăsească pângăritul 
cămin în care, acum, domnea scandalul. Ei bine, la aero- 
portul Locotenent Bergerf, din Iquitos, pentru a-i împăr- 
tăși durerea şi a o conduce până la scărița modernei 
aeronave Faucett care o va purta departe-departe de iu- 
bitul nostru oraș, SE AFLA MESAGERUL! 


Scurte arpegii, zgomotul motorului de avion: 
crește, descrește și rămâne ca fundal sonor. 


— Bună ziua, distinsa mea doamnă. Sunteţi doamna 
Pantoja, așa-i? Mă bucur să vă pot saluta. 

— Da, eu sunt. Dar dumneavoastră cine sunteți? Şi 
ce-aveți acolo, în mână? Gladycita, fetițo, taci odată că 
mă calci pe nervi! Alicia, dă-i suzeta, poate se potolește, 
că-mi crapă capul! 

— Sunt Mesagerul, de la Radio Amazon, la ordinele 
dumneavoastră, stimată doamnă. Îmi permiteți să vă ră- 
pesc doar câteva clipe din prețiosul timp de care mai dis- 
puneţi, pentru un scurt interviu? 

— Să-mi luaţi un interviu? Mie? De ce? 

— Despre soțul dumneavoastră, doamnă. Despre mult 
prea cunoscutul și celebrul Pantaleón Pantoja. 

— Atunci mergeţi de-i luaţi lui interviul, domnule, eu 
nu vreau să mai știu nimic de acest personaj, nici de toată 
celebritatea lui care mă face să râd, nici de orașul ăsta 
scârbos pe care sper să nu-l mai văd nici în poze. Apropo, 
vă rog și eu ceva: dați-vă la o parte, domnule, nu vedeţi 
că-mi striviţi fetița? 

— Vă înţeleg durerea, doamnă, și ascultătorii noștri 
vă înţeleg la fel de bine, aflați că aveţi parte de întreaga 
noastră simpatie. Știm că doar suferința vă face să vă 
exprimaţi atât de ofensator la adresa Perlei Amazonului, 
care nu v-a făcut nimic. Dimpotrivă, aș zice, soțul dum- 
neavoastră îi face mult rău acestui ținut. 

— lartă-mă, Alicia, ştiu că ești loretană, dar îţi jur 
c-am suferit atât de crâncen în orașul ăsta al tău, încât 
am ajuns să-l urăsc din tot sufletul și nu vreau să-l mai 
revăd niciodată, va trebui să vii tu să mă vizitezi la 
Chiclayo. Uite, mi se umplu iar ochii de lacrimi și mă 
vede toată lumea, Alicia, ay, ce rușine! 

— Nu plânge, Pochita, iubito, nu plânge, ţin-te tare. 
Și eu, tâmpită, nici batistă n-am luat. Dă-mi-o mie pe 
Gladycita, o țin eu. 

— Daţi-mi voie să vă ofer batista mea, distinsă doam- 
nă. Luaţi-o, vă rog, vă implor! Şi nu vă rușinați să plân- 
geți, că plânsul la o nobilă femeie e ca roua la flori, 
doamnă Pantoja. 

— Dar ce vă ţineţi atâta de mine, auzi tu, Alicia, ce tip 
sâcâitor! Nu v-am zis că n-o să vă dau nici un interviu 
despre bărbatu-meu? Care n-o să se mai numească așa mult 
timp, că-ți jur, Alicia, de cum pun piciorul la Lima, mă și 
duc frumușel la avocat și pornesc divorțul. Aș vrea eu să-i 
văd pe ăia că nu mi-o dau mie pe Gladycita s-o cresc, după 
toate porcăriile pe care le face aici nemernicul ăla. 

— Intocmai, întocmai, doamnă Pantoja, de aceea cute- 
zăm să vă cerem câteva cuvinţele sau o declaraţie, ceva, 
oricât de scurte. Și asta fiindcă, desigur, aţi aflat de ciu- 
datul negoț la care s-a... 

— Plecaţi, domnule, duceți-vă odată, dacă nu vreţi să 
chem poliţia. M-aţi sâcâit destul, vă avertizez că nu-s 
dispusă să suport mitocănii în aceste momente. 

— Mai bine nu-l insulta, Pochita, că dacă te-atacă în 
emisiunea aia a lui, ce-o să zică lumea? Alte bârfe, alte 
trăncăneli. Vă rog, domnule, înțelegeţi-o, e extrem de su- 
părată, pleacă din Iquitos, nu-i arde să vorbească la radio 
de pătimirea ei. Nu se poate să n-o înțelegeți. 

— Cum de nu, sigur c-o înțelegem, stimată domni- 
șoară. Știind că doamna Pantoja se pregătește să plece din 
cauza activităților prea puţin lăudabile la care se pretează 
domnul Pantoja în acest oraș și care i-au atras energicul 
reproș al cetăţenilor, noi... 

— Ay, ce rușine, Alicia, păi, vezi că toată lumea știa, 
toată lumea, numai eu nu, ay, că proast-am fost, idioata 
și super-toanta de mine, îl urăsc pe banditul ăla, cum a 
putut să-mi facă una ca asta! În viața mea n-o să-i mai 
adresez cuvântul, mă jur, n-o să-l las s-o vadă pe Glady- 
cita, să mi-o mânjească. 

— Caimează-te, Pocha. Uite, sunt chemaţi pasagerii, 
pleacă avionul tău. Ce păcat că pleci, Pochita. Dar ai drep- 
tate, dragă, s-a purtat atât de urât omul ăla, încât nu mai 
merită să stai cu el. Gladycita, iubită mică, dă-i un pupic 
lui tanti Alicia, hai, pupic, pupic! 

— Își scriu imediat, Alicia. Mii de mulțumiri pentru 
tot, nu știu ce m-aș fi făcut fără tine, ai fost singura mea 
consolare în săptămânile astea așa de hidoase. Rămâne 
cum am stabilit, nu le spui nimic nici lui Panta, nici doam- 
nei Leonor, decât peste două-trei ore, ca să nu cheme prin 
radio și să întoarcă avionul din zbor. Pa, Alicia, pa și pusi. 

— Vă doresc călătorie plăcută, doamnă Pantoja. Vă vor 
însoţi în zbor cele mai calde urări de bine ale ascultătorilor 
noștri şi generoasa noastră compasiune pentru drama 
dumneavoastră personală, care este într-un fel și a noastră, 
şi a scumpului nostru oraș. 


Scurte arpegii. Anunţuri comerciale înregistrate pe disc 
şi bandă: 30 secunde. Scurte arpegii. 


Și pentru că ceasul Movado al studioului nostru arată 
orele optsprezece și jumătate fix, trebuie să ne încheiem 
programul cu acest impresionant document radiofonic 
care ne dezvăluie cum, în neagra-i odisee, stăpânul Panti- 
landului n-a șovăit să-și sacrifice familia, umplând-o de 
durere și sfâșieri, aşa cum procedează și cu minunatul 
nostru ținut, a cărui unică vină este aceea de a-l fi primit 
şi găzduit cu braţele deschise. Vă dorim în continuare o 
seară plăcută, dragi ascultători. Aţi urmărit emisiunea... 


Măsuri din valsul La Contamanina; cresc, 
descresc și rămân ca fundal sonor. 


VOCEA MESAGERULUI! 


Măsuri din valsul La Contamanina; cresc, 
descresc și rămân ca fundal sonor. 


O jumătate de oră de comentarii, critici, anecdote, in- 
formații, întotdeauna în slujba adevărului şi dreptății. Vocea 
care captează și difuzează pe calea undelor pulsul întregii 

Amazonii. Un program viu și pur și simplu uman, scris 
şi difuzat de cunoscutul ziarist German L&udano Rosales, 

MESAGERUL, transmis zilnic, de luni până sâmbătă, 
între orele 18 și 18,30, de Radio Amazon, principala stație 
radioemițătoare a orientului peruan. 


Măsuri din valsul La Contamanina; 
cresc, descresc şi se întrerup complet. 


Noaptea de 13 spre 14 februarie 1958 


Răsună gongul, ecoul rămâne vibrând în aer, și Panta- 
león Pantoja gândește: „A plecat, te-a părăsit, ţi-a luat 
fetița”. Se află la postul de control, cu mâinile sprijinite 
pe balustradă, rigid şi sumbru. Încearcă să uite de Pochita 
și de Gladys, se străduiește să nu plângă. lar acum, pe 
deasupra, l-a apucat o mare groază. Gongul a răsunat din 
nou și el gândește: „arăși și iarăși îngrozitoarea defilare 
a dublilor“. Transpiră, tremură, inima îi jinduiește după 
verile când putea să dea fuga să-și culce capul în poala 
doamnei Leonor. Gândește: „Te-a părăsit, nu-ți vei vedea 
fiica crescând, n-au să se-ntoarcă niciodată“. Dar, făcând 
haz de necaz, singur se îmbărbătează și se concentrează 
asupra spectacolului. 

La o primă vedere, n-ar fi motive de panică. Curtea 
interioară a centrului logistic s-a dilatat până la dimen- 
siunile unei arene romane sau ale unui stadion, însă, excep- 
ție făcând de proporţiile ei monumentale, a rămas la fel: 
iată înaltele panouri de afişaj pline de cartoane și carto- 
nașe cuprinzând indicaţii, lămuriri, proverbe și instruc- 
țiuni, iată bulumacii vopsiți în culorile simbolice roșu și 
verde, iată hamacele, fișierele vizitatoarelor, paravanul 
alb al Asistenţei Sanitare și cele două canaturi mari ale 
porții cu zăvorul pus. Nimeni, nicăieri. Dar acest piesaj 
familiar și nelocuit nu-l linişteşte pe Pantaleón Pantoja. 
Tulburarea i se accentuează și un țiuit neiertător i s-a 

instalat în urechi. Stă ţeapăn, speriat, așteptând și re- 
petându-și: „Biata Pochita, biata Gladycita, bietul Panti- 
ta”. Elastic și întârziat, sunetul gongului îl face să tresară: 
o să înceapă, își cheamă în ajutor toată voinţa, întregu-i 
simț al ridicolului, în taină cerșește sprijinul Sfintei Rosa 
din Lima, al pruncului-martir din Moronacocha, ca să nu 
sară ars, să nu se repeadă pe scăriţă în jos ca scăpat din 
pușcă și să nu dea bir cu fugiţii din centrul logistic. 
Tocmai s-a căscat (încetișor) poarta dinspre debarcader 
și Pantaleón observă siluete cețoase, stând smirnă, aștep- 
tând ordinul să intre în centrul logistic. „Dublii, dublii”, 
gândește el, cu părul măciucă, simțind cum trupul începe 
să i se răcească de jos în sus: tălpile, gleznele, genunchii. 
Dar defilarea a început deja și nimic nu-i justifică panica. 
E vorba doar de cinci soldaţi care, în șir indian, vin din- 
spre ponton spre centrul de comandă, fiecare trăgând de 
un lanţ la capătul căruia se zbate, sare, înaintează — ce? 
Pradă unei spaime care îi umple palmele de sudoare și 
face să-i clănțăne dinții, Pantaleón Pantoja își întinde gâtul 
și capul, își ascute privirea, iscodește avid: sunt căţei. Un 
suspin de ușurare îi umflă și dezumflă pieptul: îi vine 
inima la loc. Nu mai trebuie să se teamă, spaima i-a fost 
tembelă, nu-s dublii, ci doar câţiva exponenți ai celui mai 
bun prieten al omului. Răcanii s-au apropiat, dar sunt încă 
destul de departe de postul de comandă. Acum, Panta- 
león Pantoja îi distinge ceva mai bine: între un soldat și 
următorul se aștern câțiva metri de lumină, iar cele cinci 
animăluţe sunt dichisite frumos, ca pentru un concurs. 
Se vede că au fost spălați bine, tunși, periați, pieptănaţi, 
parfumați. Toţi poartă la gât nu numai obișnuita zgardă, 
ci și panglici roș-verzi cu cocarde cochete și funde mari. 
Răcanii merg foarte serioși, cătând drept înainte, nici 
prea grăbiţi, nici prea zăbavnici, fiecare la mică distanță 
de animalul pe care îl are în grijă. Căţelușii se lasă conduși 
fără dificultate. Au forme, culori și dimensiuni felurite: 
șoricar, dog danez, ciobănesc, chihuahua și lup. 

Pantoja își spuse: „Mi-am pierdut soția și fiica, dar, cel 
puțin, ce se va întâmpla aici nu va fi atât de atroce ca-n 
alte dăţi“. îi vede pe soldaţi apropiindu-se și se simte 
murdar, ticălos, rănit și are impresia că pe tot trupul, de 
sus în jos și de la dreapta la stânga, i se lățeşte o erupție 
de râie. 

Când gongul răsună iar — de data asta vibrația este 
acidă și parcă șerpuitoare —, Pantaleón Pantoja tresare 
puternic și se frământă neliniștit. Își spune: „Nu încălzi 
șerpi la sân“. Face încă un efort şi privește: ochii îi ies din 
cap, inima îi bate atât de tare, încât ar putea pocni ca o 
pungă de plastic. Și-a încleștat mâinile pe balustradă și dege- 
tele îl dor. Răcanii sunt acum foarte aproape și le-ar putea 
distinge trăsăturile dacă s-ar uita la ei. Dar el n-are ochi 
decât pentru ceea ce se împleticește, alunecă și se zbate 
la capătul lanțurilor: acolo unde înainte erau căţeii, acum 
sunt niște forme mari, însufleţite și hidoase, niște fiinţe 
care îi repugnă și îl fascinează. Ar vrea să le examineze 
bine, pe rând, una, după alta, în amănunt, să-și întipă- 
rească în minte imaginile lor abrupte, înainte să dispară, 
dar nu le poate individualiza: ochii i se mută de la una 
la alta sau le cuprinde dintr-odată, pe de-a-ntregul. Sunt 
enorme, la granița dintre omenesc și simiesc, cu cozi care 
zvâcnesc în aer, cu mulți ochi, cu mamele ce se târâie pe 
jos, cu coarne cenușii, cu solzi fremătători, cu gheare 
curbe care scrâșnesc ca burghiele pe dale, cu trompe pă- 
roase, cu urdori și bale și limbi colcăind de muște. Au buze 
de iepure, plăgi sângerânde, nări din care atârnă șiraguri 
de muci, picioare cuirasate de bătături, negi, cruste și 
blănuri ca din sârmă ghimpată pe care tremură și saltă, 
precum maimuțele în junglă, niște păduchi uriași. Pan- 
tale6n Pantoja se hotărăște să dea cinstea pe rușine și să-și 
ia picioarele la spinare. Să fugă, s-o ia la sănătoasa. Groaza 

Ï smulge dinții din gură și-i cad pe genunchi ca boabele 
de porumb: dar i-au legat mâinile și picioarele de balus- 
tradă, așa că nu se va putea mișca până ce ei nu vor defila 

prin faţa postului de comandă. Se roagă să se îndure 
cineva, să-i zboare creierii și să pun capăt chinului ăluia 
insuportabil. 

Dar iarăși răsună gongul - ecoul lui interminabil îi 
vibrează în fiecare nerv în parte — și-acum primul soldat 
se mișcă cu încetinitorul și-i trece pe dinainte. Legat fe- 
deleș, înnebunit, neutralizat, Pantaleón Pantoja vede: nu-i 
nici câine, nici monstru. Figura înlănţuită care zâmbește 
pișicher e o doamnă Leonor peste ale cărei trăsături 
s-au suprapus, neînlocuindu-le însă, cele ale lui Leonor 
Curinchila, și la al cărei schelet slăbănog s-au altoit — „iară, 
iară“, își spune, înghițind fiere, Pantaleón Pantoja — țâțele, 
bucile, mersul protuberant și valurile de carne ale lui Chu- 
chupe. „Nu contează c-a plecat Pocha, băieţel, o să am 
eu grijă de tine, ca-ntotdeauna“, zice doamna Leonor. Face 
o reverență și se îndepărtează. El n-are timp să se gân- 
dească, fiindcă a și apărut al doilea răcan: fața e a Mesa- 
gerului, ca și corpolența, dezinvoltura animalică și 
microfonul din mână. Însă uniforma și stelele de general 
sunt ale Tigrului Collazos, ca şi felul de a-și umfla pieptul 
şi de a-și scărpina mustaţa, ca și aplombul bonom al 
zâmbetului și transparentu-i dar de-a porunci. Se oprește 
o clipă, exact cât are nevoie ca să ducă microfonul la gură 
şi să răcnească: „Curaj, căpitane Pantoja: Pochita va fi 
vedeta Serviciului de Vizitatoare din Chiclayo. Cât despre 
Gladycita, o vom numi mascota convoaielor noastre“. 
Răcanul trage de lanţ și Mesagerul Collazos se îndepăr- 
tează sărind într-un picior. Acum se află dinaintea lui, 
chel, mărunţel în uniforma lui verde, arătându-i spada 
goală care scânteiază mai stins decât ochii-i sarcastici, 
generalul Ciupitu Scavino. Latră: „Văduvoiule, încorno- 
ratule, tâmpitule! Pantaleón, fătălău, neghiob!“ Și se în- 
depărtează în pas ușor, mișcându-și fălos gâtul în zgardă. 
Dar iacătă deodată, mustrător și sever în sutana-i întu- 
necată, binecuvântându-l cu răceală, un comandant Beltrán 
cu ochii trași spre tâmple și cu o voce mieroasă: „În numele 

maltilului din Molonacocha, te condamn să lămâi fălă 
soție și fălă fiică, pentlu totdeauna, sefiol Pantaleón”. Îm- 
piedicându-se în poalele sutanei și prăpădindu-se de râs, 
părintele Porfirio se îndepărtează şi el pe urmele celor- 
lalţi. Și iat-o și pe cea care încheie defilarea. Pantaleón 
Pantoja se zbate, mușcă, încearcă să-și elibereze mâinile 
ca să ceară iertare, să-și scuipe călușul din gură ca să im- 
plore, dar strădaniile îi sunt inutile și figura cu o siluetă 
grațioasă, cu plete negre, cu ten auriu-roșcat și buze pur- 
purii este acolo, jos, aureolată de o tristeţe infinită. Își 
spune: „Te urăsc, Brazilianco“. Figurina zâmbește îndu- 
rerată și vocea i se umple de melancolie: „N-o mai recu- 
noști pe Pochita a ta, Panta?“ Se întoarce pe jumătate și 
se îndepărtează, trasă de soldatul care mânuieşte lanțul 
cu forță. Se simte beat de singurătate, furie și spaimă, iar 
gongul îi ciocăneşte bubuitor în auz. 


— Scoală, băieţel, e deja șase - bate la ușă, intră în 
dormitor, îl sărută pe Panta pe frunte doamna Leonor. 
A, te-ai trezit deja. 

— M-am dușat şi m-am ras de mai bine de-o oră, 
mamă - cască, face un gest de lehamite, își încheie că- 
mașa, se apleacă Panta. Am dormit ca vai de lume, iarăși 
blestematele de coșmaruri. Mi-ai pregătit totul? 

— Ți-am pus rufe și haine pentru trei zile — dă din cap 
că da, iese, se întoarce târând o valiză, arată hainele 
împăturite doamna Leonor. O să-ți ajungă? 

— Oho, și-ncă cum, voi lipsi doar două -— își pune 
șăpcuţa de jocheu, se privește în oglindă Panta. Plec la 
Huallaga, unde-i Mendoza, un vechi coleg. Am fost îm- 
preună și la școala din Chorrillos. Nu l-am mai văzut de-o 
sută de ani. 

— Bun, până acum n-am vrut să-i dau importanţă, 
fiindcă nu părea să aibă — citește telegrame, se consultă 
cu oficialitățile, studiază rapoarte, asistă la reuniuni, vor- 
bește prin staţia radio generalul Scavino. Jandarmeria ne 
cere ajutor de câteva luni, că nici ei nu mai răzbesc cu 
toți fanaticii ăia. Da, sigur, ai Arcei. Ai primit referatele? 
Treaba se-mpute. Două noi încercări de răstignire, săp- 
tămâna asta. La Puerto America și la Dos de Mayo. Nu, 
Tigrule, nu i-au prins. 

— Dar măcar bea-ţi laptele, Pantita - îi umple ceașca, 
îi pune zahăr, dă fuga la bucătărie, aduce pâine doamna 

Leonor. Și pâinea prăjită cui o laşi? O ung cu unt şi-ţi pun 
şi nițică marmeladă. Mănâncă ceva, băieţel, te rog. 

— Doar o gură de cafea, atât — rămâne în picioare, 
soarbe o înghițitură, se uită la ceas, se impacientează Panta. 
Nu mi-e foame, mamă. 

— O să te îmbolnăvești — zâmbește îndurerată, stăruie 
cu blândeţe, îl ia de braţ, îl obligă să stea jos doamna 
Leonor. Abia de îmbuci câteva ceva în goană, ești numai 
piele și os. Nervii mei o să cedeze, Panta. Nu mănânci, 
nu dormi, muncești ca apucatul toată ziua. Asta nu mai 
poate dura, o să faci tuberculoză. 

— Taci, mamă, nu fi prăpăstioasă — se resemnează, dă 
cana pe gât, scutură din cap, mănâncă o felioară de pâine 
prăjită, își clăteşte gura Panta. După ce-ai împlinit treizeci 
de ani, secretul sănătății e postul. Mă simt perfect, nu-ți 
fă probleme. Uite-aici ceva bani, dacă ai nevoie. 

— Iarăși fluieri La Raspa — îşi astupă urechile doamna 
Leonor! Nu-ţi închipui cât am ajuns să detest melodia asta 
nenorocită! Și pe Pocha o scotea din minți. Nu poți fluiera 
orice altceva? 

- Fluieram? Nici nu mi-am dat seama - se înroșește 
la faţă, tușește, intră în dormitor, abia de se uită la o foto- 
grafie, apucă valiza, se întoarce în sufragerie Panta. Apro- 
po de Pocha, dacă sosește vreo scrisoare de la ea... 

— Nu-mi place s-amestec Armata în dandanaua asta — 
cugetă, e preocupat, șovăie, încearcă să prindă o muscă și 
dă greș Tigrul Collazos. Să vânezi vrăjitori și fanatici e treaba 
popilor și, cel mult, a poliţiei. Dar nu a soldaţilor. Chiar așa 
de nasoală e situația? 

— Știu, știu, ţi-o păstrez ca pe moaște și ţi-o dau de 
cum te-ntorci, nu-mi da sfaturi prosteşti — se supără, în- 
genunchează, îi lustruiește pantofii, îi perie pantalonii, 
cămașa, îl mângâie pe faţă doamna Leonor. Vino să te 
binecuvântez. Du-te cu Dumnezeu, băieţel, şi încearcă, 
fä ce poți să... 

— Ştiu, ştiu, să nu mă uit la ele, să nu le vorbesc — în- 
chide ochii, strânge din pumni, își întoarce faţa Panta. O 
să le dau ordinele în scris și stând cu spatele la ele. Vezi, 
nici tu nu-mi dai sfaturi prea inteligente, mamă. 

— Doamne, ce ţi-am făcut să mă pedepsești astfel - 
suspină, ridică braţele la cer, se exasperează, bate din 
picior doamna Leonor. Fiul meu printre femei pierdute, 
douăzeci și patru de ore pe zi și din ordinul Armatei! Am 
ajuns de rușinea întregului Iquitos, lumea m-arată cu 
degetul pe străzi. 

— Liniștește-te, mămico, nu plânge, te implor, n-am 
timp acum - o ia cu brațul pe după umeri, o mângâie, o 
sărută pe obraz Panta. lartă-mă dacă ţi-am vorbit cam 
răstit. Sunt și eu puțin nervos, nu te supăra pe mine. 

— Dacă taică-tu și bunică-tu ar mai fi trăit, mureau 
de rușine — își șterge ochii cu marginea fustei, arată spre 
un portret îngălbenit doamna Leonor. Cred că se răsu- 
cesc în mormânt știind ce însărcinare ai primit. Pe vremea 
lor, ofiţerii nu erau umiliți cu asemenea treburi. 

— De opt luni îmi spui aceleași și-aceleași lucruri de 
patru ori pe zi - strigă, regretă că a strigat, coboară vocea, 
zâmbește de formă, explică Panta. Sunt militar, ordinu-i 
ordin și, până nu-mi dau altul, eu trebuie să-mi fac bine 
treaba. Ți-am mai zis că, pot să te trimit la Lima, mămico, 
dacă vrei. 

— Destul de surprinzător, da, domnule general — sco- 
tocește într-o mapă, scoate un vraf de cartoane și fotografii, 
face un pachet, îl sigilează și ordonă trimiteţi asta la Lima 
colonelul Peter Casahuanqui. La ultimul control inopinat 
al boarfelor cazone am descoperit că jumate din soldați 
aveau la ei rugăciuni de-ale Fratelui Francisco, sau mici 
stampe cu pruncul-martir. Vă trimit imediat niște mostre. 

— Eu nu-s ca anumite persoane care lasă omul la greu, 
nu mă confunda — se oțărăște, își agită degetul arătător, 
ia o poziție belicoasă doamna Leonor. Nu-s ca altele care 

se cărăbănesc de la o zi la alta, fără un rămas-bun, fără 
o vorbă la despărțire și-și lasă fiica fără tată. 

— Nu începe acum şi cu Pocha — merge pe culoar, se 
lovește de o jardinieră, înjură printre dinţi, se freacă la 
gleznă Panta. A devenit o altă obsesie de-a ta, mamă. 

— Dacă ea n-ar fi răpit-o pe Gladycita, tu n-ai fi ajuns 
în halul ăsta — deschide ușa de la stradă doamna Leonor. 
Crezi că nu văd cum te macină dorul de-aia mică, Panta? 
Hai, pleacă odată. 

— Hai că nu mai pot, iute, iute — suie scărița Evei, 
coboară în cabină, se trântește pe pat, susură Pantita. 
Ciupește-mă unde-mi place mai mult. Pe gât, pe urechiu- 
șă. Da’ nu numai pupături și ciupituri, ci și ronţăieli, 
alene. Hai, să te văd, dă-i drumu'. 

— Cu plăcere, Pantita — suspină, se uită la el plictisită, 
arată spre debarcader, trage perdeluţa peste hublou 
Brazilianca. Dar așteaptă măcar să plece Eva. Subofiţerul 
Rodriguez și marinarii intră și ies tot timpul. Nu la mine 
mă gândesc, ci la tine, golănașule. 

— N-aștept nici o clipă — își smulge cămașa, își dă 
pantalonii jos, își aruncă cât colo pantofii şi ciorapii, se 
sufocă Pantaleón Pantoja. Încuie cabina, vino. Mușcă-mă, 
ciupește-mă. Să te văd. 

— Of, Doamne, nu te mai saturi, Pantita - trage zăvo- 
nul, se dezbracă, se urcă în pat, se pisicește Brazilianca. 
Tu-mi dai de furcă cât un regiment. Ce plasă am luat cu 
tine! Când te-am văzut prima oară, m-am gândit că nu 
ţi-ai înșelat în viaţa ta nevasta. 

— Așa şi era, acuma taci — gâfâie, se fâţâie, se înco- 
voaie, urcă, coboară, intră, iese, se sufocă Pantita. Ti-am 
zis că mă distragi, fir'ar. În urechiușă, în urechiușă. 

— Ştii că poţi deveni ofticos de-atâta dansat bolero? 
råde, dă contre, se plictisește, își privește unghiile, se înalță, 
se apleacă, se grăbeşte Brazilianca. Pe bune, ai ajuns mai 
slab ca un țâr. Dar tu nimic, nu te laşi, ești tot mai focos. 
Da, știu, tac, bine, în urechiușă. 

— Pfuuu, în sfârșit, pfuuu, ce grozav! explodează, 
pălește, respiră, se desfată Pantita. Parcă-mi sare inima 
din piept, mă ia cu amețeli. 

— Ai perfectă dreptate, Tigrule, nici mie nu-mi place 
să amestec trupa în operațiuni polițienești — ia avionul, 
navighează pe râuri cu șalupa, inspectează sate și cam- 
pamente, cere detalii, trimite mesaje generalul Scavino. 
De-aia am și suportat povestea asta până-acum. Dar is- 
prava de la Dos de Mayo n-are cum să te lase rece. Ai 
citit raportul colonelului Dávila? 

— De câte ori pe săptămână, Pantita? se ridică, umple 
recipiente, se spală, se șterge cu un prosop, se îmbracă 
Brazilianca. Și nu doar cu-o singură vizitatoare, zău. Și 
când le verifici pe candidate, ce să mai spun! Cu obiceiul 
ăsta mai nou al tău, cum îi zice, revistă profesională? Că 
depravat mai ești! 

— Asta nu-i distracție, e muncă serioasă — se întinde 
lenevos, se așază în fund pe pat, se scoală cu părere de 
rău, își târșâie picioarele până la closetul din cabină, uri- 
nează Panta. Nu te râde, ăsta-i adevărul. Și-n plus, e vina 
ta, tu mi-ai dat ideea când te-am examinat prima oară. 
Înainte nu mă gândisem la asta. Ce, crezi că mi-e ușor? 

— Depinde de persoană - aruncă pe jos cearșaful, 
scrutează salteaua, o freacă cu un burete, o scutură Bra- 
zilianca. Cu multe nici n-o să ţi se scoale cocoșelul. 

— Așa și e, pe alea le elimin numaidecât — se săpu- 
nește, se șterge cu hârtie igienică, trage apa Pantaleón 
Pantoja. E calea cea mai nimerită de-a le alege pe cele mai 
bune. Nu poți păcăli cocoșelul. 

— Uite că plecăm, Eva a început să se bâțâie — deschide 
hubloul, mișcă salteaua să cadă soarele pe locul umed 
Brazilianca. Treci la o parte, lasă-mă să deschid feres- 
truica, ne sufocăm aici. Când o să cumperi un ventilator? 
A, și-acum sper că nu-mi începi iară cu mustrările de 
cuget, Pantita. 

— Au răstignit-o pe bătrâna Ignacia Curdimbre Peláez 
în piațeta din Dos de Mayo, la miezul nopții şi în prezența 
tuturor celor două sute patrusprezece localnici — dictează, 
revizuiește, semnează și își expediază raportul colonelul 
Maximo Dávila. Cei doi jandarmi care au încercat să-i facă 
pe „fraţi“ să se răzgândească au fost bătuţi crunt. Con- 
form martorilor, agonia bătrânei a durat până spre dimi- 
neață. Și asta încă nu-i nimica, domnule general, față de 
ce a urmat: oamenii își mânjeau fețele și trupurile cu sân- 
gele de pe cruce, alţii îl beau. Iar acum au început s-o 
adore pe victimă. Circulă deja poze cu Sfânta Ignacia. 

— Da' eu nu eram așa — se așază pe pat, se ia cu mâinile 
de cap, își amintește, se văicărește Pantaleón Pantoja. Eu 
nu eram așa, nenorocitul de mine, nu eram așa. 

— N-ai înșelat-o niciodată pe credincioasa ta soție și-o 
luai la dansat bolero doar o dată la cinșpe zile - scutură, 
spală, stoarce, întinde cearșaful Brazilianca. Știu, ştiu pe 
de rost, Panta. Ai sosit aici și te-ai înviorat deodată. Dar 
cam prea tare, nărăvașule, ai sărit în extrema ailaltă. 

— La început dădeam vina pe climă - își trage pe el 
chiloţii, maioul, ciorapii, se încalță Pantaleón Pantoja. Cre- 
deam că umezeala și căldura învârtoșau băieţelul. E foarte 
ciudat, dar cocoșelul meu suferă de o boală profesională. 

— Pentru că te-ai trezit așa aproape de ispită? își atinge 
șoldurile, își privește sânii, se fudulește Brazilianca. Pentru 
mine a scos primul cucurigu? O, ce compliment, Panta! 

— Nu, nu poți să-nţelegi, nici eu de altfel — se privește 
în oglindă, își netezește sprâncenele, se piaptănă Panta. E 
ceva prea misterios, ceva ce nu i s-a mai întâmplat ni- 
mănui, niciodată. Un simţ nesănătos al datoriei, o boală. 
Fiindcă nu-i ceva moral, ci biologic, corporal. 

— Vasăzică așa stau lucrurile, Tigrule, fanaticii își fac 
de cap - se suie în jeep, străbate mlaștini, e de față la în- 
mormântări, consolează victime, dă instrucțiuni ofiţerilor, 
vorbește la telefon generalul Scavino. Nu-s doar câțiva, 
sunt cu miile. Azi-noapte am trecut pe lângă locul unde 

a fost crucificat pruncul-martir, la Moronacocha, și nu 
mi-am crezut ochilor. Era o mare de oameni. Până și 
soldaţi în uniformă. 

— Vrei să zici că ți se scoală cât e ziua de mare, din 
simţ al datoriei? rămâne stană de piatră şi cu gura căscată, 
slobozește un hohot de râs Brazilianca. Uite ce-i, Panta, 
am cunoscut o droaie de bărbaţi, am mai multă experiență 
decât tine în afacerea asta. Te asigur că nici unui tip din 
lume nu i se semețește cocoșelu' numai din obligație. 

— Dar eu nu-s ca alţii, tocmai aici e necazul, la mine-i 
altceva — lasă pieptenele să cadă, devine visător, gândește 
cu voce tare Pantaleón Pantoja. Când eram mic, aveam 
mai puțină poftă de mâncare decât acuma. Dar de cum 
mi s-a dat prima însărcinare în cadrul armatei, și-anume 
stabilirea porţiilor de mâncare, mi s-a făcut o foame ne- 
bună. Mâncam toată ziua, citeam reţete, am învăţat să 
gătesc. Când am primit altă însărcinare, gata, adio mân- 
care; au început să mă intereseze croitoria, hainele, moda, 
încât şeful cazărmii a crezut că-s poponar. Dar toate astea 
se întâmplau pentru că-mi dăduseră în grijă garderoba 
garnizoanei, acum îmi dau seama. 

— Deie Sfântu' să nu te pună să conduci un balamuc, 
Panta, c-atunci primul lucru pe care l-ai face ar fi să te 
țicnești — arată spre hublou Brazilianca. Ia uite la banditele 
alea, ne spionează. 

— Marş de-aici Sandra, Viruca! se repede la ușă, o 
descuie, rage, acţionează Pantale6n Pantoja. Cinzeci de 
soles amendă fiecăreia, Ciupitule! 

— Și-atunci la ce-s buni popii, de ce-i mai plătim pe 
preoții militari? se plimbă cu pași mari prin biroul lui, 
examinează bilanţuri, adună, scade, se indignează Tigrul 
Collazos. Ca să se scarpine pe pântec? Cum e cu putinţă ca 
garnizoanele din Amazonia să se umple de fraţi, Scavino? 

— Nu ieși atât de mult în afară, Pantita - îl apucă de 
umeri, îl bagă înapoi în cabină, închide ușa Brazilianca. 
Uiţi că ești pe jumate gol? 

— Să te uit eu pe tine? își face loc cu coatele printre 
marinari și soldaţi, urcă dintr-un salt pe punte, își desface 
larg brațele căpitanul Alberto Mendoza. Nici pomeneală, 
frate. Vino-ncoa să te strâng la piept. După atâţia ani, 
Panta. 

— Ce bucurie pe mine, Alberto — bate din palme, co- 
boară, strânge mâinile unor ofiţeri, răspunde la salutul 
subofițerilor și soldaților căpitanul Pantoja. Ești neschim- 
bat, peste tine anii nu trec. 

— Haide să bem ceva la popota ofițerilor — îl ia de braţ, 
il conduce prin tabără, împinge o ușă cu rețea metalică, 
alege o masă sub ventilator căpitanul Mendoza. Nu-ţi face 
griji cu futăiala. Totul e pregătit, și-aici treaba merge ca 
pe roate. Domn’ sublocotenent, te-ocupi dumneata de 
toate și ne-anunţi când se termină distracţia. Și-așa, în 
timp ce răcanii fac înviorarea, ne lăfăim și noi la o berică. 
Ce plăcere să te văd iar, Panta. 

— Auzi, Alberto, mi-am amintit de ceva - observă pe 
fereastră vizitatoarele intrând în corturile de campanie, 
cozile formate de soldați, controlorii care își ocupă locurile 
căpitanul Pantoja. Nu știu dacă ştii că pe vizitatoarea aia 
căreia i se zice, hmm. 

— Brazilianca, hai că știu, pe ea să n-o obosim decât 
cu ăia zece strict reglementari, nu? Crezi că nu ţi-am citit 
instrucțiunile? se face că-i dă un pumn, comandă sticle, 
le deschide, umple pahare și ciocnește căpitanul Mendo- 
za. Bere, da? Două, de la gheaţă. Dar e absurd, Panta. 
Dacă muierușca îţi place și nu-ți convine să fie cu alții, 
dece n-o scutești de serviciu? Că doar de-aia ești șef, nu? 

— Nu, asta nu — tușește, se înroșește la față, se bâlbâie, 
bea căpitanul Pantoja. Nu vreau să-mi încalc îndatoririle. 
Și-n plus, te asigur că-ntre vizitatoarea asta și mine, în 
realitate... 

— Toţi ofiţerii sunt la curent și nu văd nimic rău în 
faptul că ai o iubită — își suge spuma de pe mustăţi, își 
aprinde o țigară, bea, mai cere bere căpitanul Mendoza. 

Dar nimeni nu-ţi înțelege sistemul. Pricepe oricine că te 
râcâie să-ți vezi piţipoanca regulată de trupeți. Şi-atunci, 
la ce bun formalismul ăsta ridicol? Zece carici în aia ei e 
totuna c-o sută, frate. 

— La zece o obligă regulamentul — îi vede ieșind din 
corturi pe primii soldaţi, intră următorii, apoi următorii 
următorilor, înghite căpitanul Pantoja. Cum să-l violez? 
Că doar eu l-am făcut. 

— Tocmai talentul tău îți joacă feste, creier electronic 
ce ești — își dă capul pe spate, închide ochii pe jumătate, 
zâmbește nostalgic căpitanul Mendoza. Îmi aduc şi-acum 
aminte că, la Chorrillos, singurul cadet care-și lustruia 
ghetele ca să iasă la manevre şi să se-ntoarcă cu ele pline 
de glod erai tu. 

— Adevărul e că, de când s-a retras popa Beltrân, 
Corpul de Preoți Militari lasă mult de dorit — primește 
plângeri, citește recomandaţii, ascultă liturghii, împarte 
distincții, călărește cai, joacă popice generalul Scavino. 
Dar, ce vrei, Tigrule, e un fenomen general în Amazonia, 
cazărmile nu se puteau pune la adăpost. Oricum, nu-ți 
bate capul. O să tratăm problema asta cu mână de fier. 
De fiecare poză cu pruncul-martir sau cu Sfânta Ignacia, 
treizeci de zile la pârnaie; de fiecare poză cu Fratele Fran- 
cisco, patrușcinci. 

— Am venit la Lagunas și din cauza incidentului 
de-acum o săptămână, Alberto — îi vede ieșind pe sătui, 
intrând pe următorii înfometați și pe următorii urmă- 
torilor căpitanul Pantoja. i-am citit raportul, bine-nţeles. 
Și mi s-a părut suficient de grav ca să vin să văd la faţa 
locului ce s-a întâmplat. 

— Nu merita să te deplasezi pentru atâta lucru — își 
dă drumul la curea, cere un sendviș cu brânză, mănâncă, 
bea căpitanul Mendoza. Ce se-ntâmplă e la mintea coco- 
șuiui, în sătucele astea de la capătul lumii, de cum se-apro- 
pie un convoi de vizitatoare, începe damblaua. Numai 
ideea, și-i face pe toți bibilicii ăștia din împrejurimi să-și 

piardă și bruma de minte pe care-o au şi să stea cu misi- 
lu-n sus. Și, uneori, comit prostioare. 

— Să dai buzna într-un campament militar e mai mult 
decât o prostioară, e ditamai nebunia — îl vede pe Ciupitu 
strângând ilustrațiile și revistele de la trupeţi căpitanul 
Pantoja. Nu era nimeni pază? 

— Cum să nu, erau mai mulţi de pază, ca și-acu, pen- 
tru că ori de câte ori sosește convoiul e același lucru - îl 
scoate afară, îi arată barierele, santinelele cu baionete, 
dorchinii de privitori civili căpitanul Mendoza. Vino-ncoa, 
hai să-ți arăt. Îți dai seama? Toţi hămesiţii din zonă dau 
târcoale, înnebuniți, campamentului. Uite-acolo, îi vezi? 
Cățăraţi în pomi, au orgasme vizuale. Ce vrei, măi frate, 
sculamentu-i omenesc. Dacă până și tu i-ai căzut victimă, 
deși păreai o excepție. 

— N-au avut nimic de-a face în toată povestea asta 
nebunii ăia din Arcă? vede ieșind numerele șapte din 
diferitele cozi, vede intrând numerele opt, apoi nouă, apoi 
zece și murmură „în fine“ căpitanul Pantoja. Nu-mi repeta 
raportul, Alberto, spune-mi ce s-a petrecut în realitate. 

— Opt tipi din Lagunas au intrat în campament și-au 
încercat să răpească două vizitatoare — mitraliază la apa- 
ratul de radio generalul Scavino. Nu, nu vorbesc de frați, 
ci de Serviciul de Vizitatoare, cealaltă calamitate a selvei. 
Îi dai seama cam unde-am ajuns, Tigrule? 

— Una ca asta n-o să se mai întâmple, frate - plătește 
socoteala, își pune chipiul, ochelarii negri, îl lasă să iasă 
intâi pe Panta căpitanul Mendoza. Acum, cu o zi înainte 
de sosirea convoiului, dublez paza și pun santinele pe tot 
perimetrul. Compania intră în stare de alarmă pentru ca 
trupeţii să poată regula în liniște! Zi și tu dacă nu-i haios! 

— Calmează-te și nu te răţoi la mine — compară ra- 
poarte, ordonă anchete, recitește scrisori Tigrul Collazos. 
Nu te isteriza, Scavino. Știu totul, am aici raportul lui 
Mendoza. Trupa le-a salvat pe vizitatoare și gata. Bun, 

deci nu-i dracu' chiar atât de negru. Un incident, ca atâtea 
altele. Lucruri mai rele fac fraţii, nu? 

— Numai că nu-i prima oară când se-ntâmplă așa 
ceva, Alberto — o vede ieșind dintr-un cort pe Braziliancă, 
o vede străbătând terenul viran printre fluierături de 
admiraţie, o vede suind la bordul Evei căpitanul Pantoja. 
Interferenţele elementului civil sunt constante. În toate 
satele din selvă se observă o efervescenţă teribilă când 
apar convoaiele. 

— S-a iscat o bătaie între soldaţi și civili din cauza celor 
două fufe — răspunde apelurilor, vizitează închisoarea, 
îi interoghează pe deținuți, își iese din fire, ia calmante, 
scrie, dă telefoane generalul Scavino. Ai auzit bine, da? 
Între sol-daţi-și-ci-vili. Răpitorii au reușit să le scoată din 
tabără și caftul s-a produs în plin sat. Patru bărbați răniți. 
Oricând se poate întâmpla ceva foarte serios, Tigrule, din 
pricina acestui blestemat de Serviciu. 

— Nu-i de mirare, fârtate — arată spre privitori, spre 
vizitatoarele care ies din corturi și se îndreaptă spre debar- 
cader flancate de paznici căpitanul Mendoza. Pentru 
sălbaticii ăștia care nici Iquitosul nu l-au văzut vreodată, 
femeile astea sunt niște îngeri picaţi din cer. Mai e și vina 
soldaţilor. Se duc în sat și-și dau drumul la gură, le în- 
fierbântă oamenilor imaginația. Li s-a interzis să vor- 
bească despre Serviciu, dar nu vor să-nţeleagă. 

— Îmi cade foarte prost afacerea asta, acum când sunt 
pe punctul de-a termina un proiect ambițios de lărgire 
și perfecţionare a Serviciului - merge cu mâinile în 
buzunare, cu capul în jos, dând șuturi la pietricele căpita- 
nul Pantoja. Ceva nemaipomenit de îndrăzneţ, ceva ce 
m-a costat zile întregi de gânduri și de calcule. Ba mai 
mult, planul meu s-ar putea să rezolve și problema ci- 
vililor dezlănţuiți, frate. 

— În schimb, Pantoja, mi-ai dubla sau tripla astfel 
problema ailaltă, a popilor şi preacuvioaselor din Iquitos 
care îl înnebunesc la cap pe Scavino — cheamă ordonanța, 

otrimite după țigări, îi dă un bacșiș, cere foc Tigrul Col- 
lazos. Nu, ajunge. Cincizeci de vizitatoare e destul. Nu 
putem recruta altele, cel puţin deocamdată. 

— De-aș avea o trupă operaţională de o sută de 
vizitatoare și trei vaporașe navigând permanent pe râurile 
amazoniene — supraveghează pregătirile de plecare a Evei 
căpitanul Pantoja -, nimeni n-ar mai putea prevedea so- 
sirea convoaielor la centrele de folosință. 

— Ăsta s-a căpiat de tot - ia o brichetă și i-o apropie 
de față Tigrului Collazos generalul Victoria. Armata ar 
trebui să nu mai cumpere arme, ca să angajeze cât mai 
multe răstumnici. Nici un buget n-ar putea suporta fan- 
teziile acestui nesătul. 

— Studiați planul pe care vi l-am trimis, domnule 
general — scrie la mașină cu două degete, face calcule, 
trasează tabele sinoptice, doarme prost, șterge, adaugă, 
insistă căpitanul Pantoja. Am crea un „sistem de rotație 
neordonat-neregulată“. Sosirea convoiului ar fi mereu 
neprevăzută, astfel am face imposibile incidentele. Nu- 
mai șefii de unități ar cunoaște datele sosirilor. 

— Și când te gândești cât am avut de furcă cu el să-l 
facem să accepte misiunea de a crea Serviciul de Vizi- 
tatoare — caută prin birou o scrumieră și o așază la în- 
demâna Tigrului Collazos colonelul López López. Acum 
enelementul lui. Se mișcă printre curve ca peștele în apă. 

— Ce-i drept, singurul mijloc de-a controla eficient 
acest sistem ar fi supravegherea aeriană — cifrează me- 
morii peste memorii, pregătește termosuri cu cafea, în- 
mulțește, împarte, se scarpină în cap, expediază anexe 
căpitanul Pantoja. Ar fi nevoie de încă un avion. Și, măcar, 
de încă un ofițer de Intendenţă. M-aș mulțumi c-un sub- 
locotenent, domnule general. 

— S-a scrântit rău, asta e — citeşte El Oriente, ascultă 
Vocea Mesagerului, primește răvașe anonime, intră târziu 
la cinema și iese înainte de sfârșitul filmului generalul 
Scavino. Dacă și de data asta îi faci pe plac şi-i aprobi 

proiectul, te avertizez că-mi cer şi eu lăsarea la vatră, ca 
Beltrân. Fanaticii Arcei și vizitatoarele lui Pantoja o să mă 
termine. Supravieţuiesc doar pe bază de valeriană, Tigrule. 

— Regret că trebuie să v-aduc la cunoștință o veste 
proastă, domnule general — pleacă în expediţie, invadează 
un sat pustiu, înjură, ajută la desprinderea din cuie, or- 
donă întoarcerea în marș forțat, băieţi, colonelul Augusto 
Valdés. leri noapte, în cătunul Frailecillos, la două ore cu 
şalupa de garnizoana mea, l-au răstignit pe subofiţerul 
Avelino Miranda. Era în permisie, îmbrăcat civil, și s-ar 
putea ca sătenii să nu fi știut că e soldat. Nu, n-a murit 
încă, dar doctorii spun că-i o chestiune de ore. Tot cătunul, 
da, treizeci sau patruzeci de inși. S-au refugiat în munţi, da. 

— Calmează-te, Scavino, n-o fi dracu’ chiar așa de 
negru cum îl zugrăvești tu — ascultă și face glume pe sea- 
ma vizitatoarelor la Cazinoul Militar, își linişteşte mama 
în legătură cu crucificaţii din selvă generalul Victoria. 
Chiar așa de zbuciumaţi îs provincialii ăia când e vorba 
de fetele lui Pantoja? 

— Zbuciumaţi, domnule general? își ia pulsul, își 
privește limba, desenează cruci pe sugativă generalul Sca- 
vino. Azi-dimineaţă s-a prezentat aici episcopul, cu statul 
său major de preoți și călugăriţe. 

— Am datoria morală de a vă anunţa că, dacă așa-nu- 
mitul Serviciu de Vizitatoare nu dispare, îi voi excomu- 
nica pe toți cei ce lucrează acolo sau îl folosesc — intră în 
birou, se înclină sec, nu zâmbește, nu stă jos, își șterge 
inelul și i-l întinde la sărutat episcopul. S-au încălcat toate 
limitele decenţei și bunei-cuviinţe, domnule general Sca- 
vino. Însăși mama căpitanului Pantoja a venit să mă vadă, 
deplângându-și tragedia. 

— Sunt cu totul de partea dumneavoastră, Eminenţă, 
şi știți asta — se ridică, face o genuflexiune, sărută inelul, 
vorbește suav, oferă sucuri răcoritoare, își conduce vizi- 
tatorii până în stradă generalul Scavino. Dacă aș fi avut 

un cuvânt de spus, acest Serviciu nu s-ar fi înființat 

niciodată. Vă rog doar s-aveţi puţină răbdare. Cât despre 

Pantoja, nici nu-mi pomeniți numele lui, Monseniore. 

Nu-i vorba de nici o tragedie, nu vă lăsați înșelat. Băieţelul 
acestei doamne care vine la dumneavoastră scăldată-n 
lacrimi are o mare parte de vină în tot ce se întâmplă. 
Măcar de-ar fi organizat afacerea asta într-un mod medi- 
ocru, defectuos. Dar nu, idiotul ăsta nu s-a lăsat până n-a 
făcut din Serviciul de Vizitatoare organismul cel mai 
eficient al Forțelor Armate. 

— Ce să mai vorbim, Panta — urcă la bord, privește plin 
de curiozitate puntea de comandă, busola, învârte timo- 
na căpitanul Mendoza. Eşti un Einstein al regulatului. 

— Da, desigur, am trimis câteva grupuri de militari 
în urmărirea fanaticilor — se duce la infirmerie, încurajează 
victima, înfige stegulete într-o hartă, dă instrucţiuni, le 
urează succes ofiţerilor care pleacă în misiune colonelul 
Augusto Valdes. Cu ordin să-mi aducă tot cătunul, pân’ 
la ultimul om, să le cer socoteală. N-a fost necesar, dom- 
nule general. Oamenii mei sunt indignați, subofiţerul 
Avelino Miranda a fost întotdeauna foarte iubit de trupă. 

— Mai devreme sau mai târziu, Tigrul tot va trebui 
să-mi accepte planul - îi arătă căpitanului Mendoza com- 
partimentele Evei, cala, sala mașinilor, scuipă și șterge cu 
piciorul căpitanul Pantoja. Creșterea Serviciului e ine- 
vitabilă. Cu trei vaporașe, două avioane, o echipă ope- 
rațională de o sută de vizitatoare și doi ofiţeri adjuncți 
voi face minuni, Alberto. 

— Pe vremuri, la Chorrillos, noi, colegii tăi, credeam 
că vocaţia ta nu-i să devii militar, ci mașină de calcul - 
debarcă, se întoarce cu Panta de braţ la campament, în- 
treabă mi-ai pregătit situaţia statistică, sublocotenente? 
Gpitanul Mendoza. Acum văd că ne-am înșelat. Visul tău 
e să fii Marele Proxenet al Peruului. 

— Te înșeli, de când mă știu n-am vrut să fiu decât 
soldat, dar soldat-administrator, adică tot atât de impor- 
tant ca orice artilerist sau pifan. Armata eu o am aici, în 

inimă - examinează biroul rustic, lampa cu gaz, plasele 
de țânțari, iarba care creşte în crăpăturile dușumelei, își 
atinge pieptul căpitanul Pantoja. Râzi tu, râzi, ca și 
Bacacorzo. Te asigur că într-o zi o să rămâneți trăsniţi de 
ce-oți vedea. Vom funcţiona pe întreg teritoriul naţional, 
cu o flotă de vapoare, autobuze și sute de vizitatoare. 

— l-am pus în fruntea grupurilor plecate să-i vâneze 
pe ofițerii cei mai energici — urmărește și conduce prin 
radio deplasarea expediționarilor, schimbă poziția stegu- 
leţelor pe hartă, vorbește cu doctorii colonelul Augusto 
Valdés. Soldaţii sunt atât de porniţi, încât trebuie să-i 
stăpânească cineva. Ca să nu-i linșeze pe fanatici pe drum. 
În ce-l privește pe subofiţerul Miranda, s-ar părea că e 
în afara oricărui pericol. Însă va rămâne ciung și șchiop. 

— Va trebui să se înfiinţeze o nouă specialitate în Arm- 
ată — primește raportul statistic, îl recitește, îl corectează, 
arată spre șliţ căpitanul Mendoza. Artilerie, Infanterie, 
Cavalerie, Inginerie, Intendenţă și...? Împerecheri Mi- 
litare? Lupanare Ostășești? 

— Ar trebui să fie un nume mai discret — râde, îl ză- 
reşte prin rețeaua metalică pe gornistul care sună adu- 
narea pentru masă, îi vede pe soldaţii care intră într-un 
șopron de lemn căpitanul Pantoja. Dar de ce nu, într-o 
zi, cine știe. 

— Uite, s-a terminat zbenguiala și iată-ți plutonul de 
târfulițe cântând La Raspa — arată spre Eva, spre sirena 
care şuieră, spre vizitatoarele de la bord stând cu coatele 
sprijinite pe parapet, spre subofițerul Rodriguez care s-a 
suit la puntea de comandă căpitanul Mendoza. Mă cac 
pe mine de râs când le-aud imnul. Te întorci la Iquitos 
acum imediat? 

— Da, acum plec — îl îmbrățișează pe Mendoza, urcă 
din două salturi viguroase la bordul Evei, încuie cabina, 
se trântește pe pat căpitanul Pantoja. În urechiușă, pe gât, 
pe tot pieptul. Zgârieturi, ciupeli, ronțăieli. 

— Ay, Panta, ce agasant ești — se împotrivește, lovește 
cu tocurile în podea, trage perdeluţa, suspină uitân- 
du-se în tavan, își aruncă hainele de pe ea cu furie Bra- 
zilianca. Nu vezi că-s obosită, că vin de la lucru? Iar apoi 
știu ce va urma, marea scenă a geloziei. 

— $sșt, gura! Doar știi că sus, mai sus puţin — se zgâr- 
cește tot, se încovoaie, se lungește, se bălăngăne, freamătă, 
se smiorcăie, își dă ochii peste cap de plăcere, se destinde 
Panta. Acolo, acolo, ah, ce bine! 

— Dar trebuie să-ți spun ceva, Panta - se aburcă în 
pat, stă în genunchi, se întinde, îl prinde în ea și se 
desprinde Brazilianca. M-am săturat să mă tot faci să 
pierd bani cu mania asta a ta de a-mi da numai zece. 

— Pfuuu - se linişteşte, transpiră, încă mai gâfâie Pan- 
tita. Nu-ţi poți ține gura nici în momentele astea? 

— Treaba e că din cauza ta pierd bani și nu-mi convine, 
trebuie şi eu să-mi văd de interesele mele - se dă la o 
parte, se spală, se îmbracă, deschide hubloul, scoate capul 
afară și respiră adânc Brazilianca. Chestiile astea care-ţi 
plac își pierd farmecul cu timpul. Și-apoi ce urmează? 
Toate au avut azi parte de douăzeci, de două ori cât mine. 

— Ei drăcie, de parcă Serviciul ăsta n-ar însemna și-așa 
destule cheltuieli pentru Intendenţă — primește telegrama, 
ocitește, o flutură colonelul López López. Știţi cu ce-mi 
vine acum Pantoja, domnule general? Cică să se studieze 
posibilitatea de a li se da o primă de risc vizitatoarelor 
când pleacă în convoi. Pasămite le e frică de fanatici. 

— Păi, tu primești procent dublu față de ele, și asta 
compensează diferenţa, doar ţi-am dovedit-o și mai de- 
mult, ţi-am făcut o evaluare - se înapoiază pe punte, le 
vede pe Viruca și pe Sandra întinzându-și creme pe faţă, 
ilvede pe Ciupitu dormind într-un balansoar Pantaleón 
Pantoja. Ce obosit sunt, parc-aș avea tahicardie! Ai pier- 
dut organigrama pe care ţi-am făcut-o? Ai uitat că, pe 


deasupra, îţi dau lunar 15% din leafa mea ca să-ţi sporesc 
venitul? 

— Ştiu, știu, Panta - se sprijină cu coatele pe balus- 
trada de la proră, privește copacii de pe țărm, apele pă- 
mântii, pârtia de spumă, norii roșcaţi Brazilianca. Dar 
leafa ta e un rahat. Nu te supăra, ăsta-i adevărul. Și-n plus, 
cu mania asta a ta, toate mă detestă. N-am nici o prietenă 
printre fete. Până și Chuchupe îmi zice, privilegiato, de 
cum întorci tu spatele. 

— Asta și ești și asta-i marea rușine a vieții mele - se 
plimbă pe punte, întreabă o s-ajungem la Iquitos devre- 
me? îl aude pe subofiţerul Rodriguez spunând desigur, 
domnul Pantoja. Nu te mai plânge atâta, n-ai dreptate. 
Eu ar trebui să mă plâng. Din cauza ta am încălcat un 
principiu pe care l-am respectat de când mă știu. 

— Nu vezi? lar ai început — îi surâde Păroșicii care 
ascultă radioul sub pânzarul de la pupa, unui marinar 
care face colac niște parâme Brazilianca. De ce nu ești mai 
cinstit, și-n loc să vorbești de principii, mai bine ai recu- 
noaște că ești gelos pe cei zece soldăţei de la Lagunas. 

— Credeai că numărul lor va scădea? Nici pomeneală, 
Tigrule, dimpotrivă, se-nmulţesc ca flăcările într-o pădu- 
re — se îmbracă civil, hoinărește prin mulțime, adulmecă 
mirosul de ceapă și tămâie, vede pâlpâirea candelelor, 
simte pestilența ofrandelor generalul Scavino. Nici nu știi 
ce-a fost la aniversarea pruncului-martir. O procesiune 
cum nu s-a mai văzut la Iquitos. Toate malurile Morona- 
cochei gemând de oameni. La fel în lagună. Nu era loc 
de-o barcă, de-o luntre. 

— Eu mi-am făcut întotdeauna datoria, fir-ar soarta 
mea a naibii — le zice bună Țâţoasei și Ritei care joacă cărți 
în plin soare, se tolănește pe un colac de salvare, vede 
apunând soarele în zare Pantaleón Pantoja. Am fost din- 
totdeauna un tip just, principial. Până s-apari tu, nici 
măcar clima asta de trântori nu m-a făcut să-mi încalce 
principiile. 

— Dacă-mi zici c-ai chef să mă înjuri pentru ăi zece 
soldăţei, te cred și-ți suport figurile - se uită la cesulețul 

ei, strâmbă din nas, zice iarăși s-a oprit, îl învârte Brazi- 
lianca. Dar dacă o ţii tot așa morțiș cu principiile tale, 
atunci te dau dracului și cobor în cabină să mă odihnesc. 

— Munca asta și tu aţi fost ruina mea ~ se schimbă la 
faţă, nu răspunde la salutul marinarului care stă de vorbă 
cu Puţica, scrutează râul, cerul care se întunecă Pantaleón 
Pantoja. Dacă nu erați voi, nu mi-aș fi pierdut soţia, fiica. 

— Ce plicticos ești, Panta — îl ia de braţ, îl duce în 
cabină, îi oferă niște sendvișuri, o coca-cola, îi curăță o 
portocală, aruncă cojile în râu, aprinde lampa Brazilianca. 
Acu' o să-mi plângi pe umăr pentru nevastă-ta și pentru 
fiică-ta? De fiecare dată după ce te culci cu mine te-apucă 
niște remușcări pe care nu știu, zău, cine ți le poate su- 
porta. Nu fi tont, puștiule. 

— Îmi lipsesc grozav, mi-e un dor de ele de nu mai 
pot- mănâncă, bea, își pune pijamaua, se culcă, vorbește 
cu o voce frântă Panta. Casa-i atât de pustie fără Pocha, 
fără Gladycita. Nu mă pot obișnui. 

— Vino-ncoa, puștiulică, vino, nu bâzâi — rămâne în 
furou, se întinde lângă Panta, stinge lampa, își deschide 
larg braţele Brazilianca. Află că tot ce simţi tu acum nu-i 
decât gelozie, ești gelos pe soldăţei. Vino, culcușește-te 
lângă mine, lasă-mă să-ți scarpin ușurel căpșorul. 

— Ba chiar umbla vorba c-o să vină Fratele Francisco 
în persoană — îi observă pe apostolii îmbrăcați în alb, pe 
cedincioșii îngenuncheați cu braţele întinse, pe invalizii, 
orbii, leproșii, piticii și pe muribunzii care stau în jurul 
crucii generalul Scavino. Noroc că n-a venit. Ne-ar fi pus 
într-o situație imposibilă. N-aveai cum să-l arestezi în fața 
a douăzeci de mii de oameni gata să moară pentru el. 
Unde dracu' o fi acum? Pe unde o umbla? Nu, nici urmă 
de nebunul ăsta. 

— Vapolașul e un căluciol, eu sunt Pochita, tu ești Gla- 
dycita - cântă, se leagănă, se uită la luna care luminează 
difuz hubloul și argintează capul patului Brazilianca. Ce 

bebeluș flumos și dulce! Eu îl scalpin pe căpșol, eu îi dau 
pupici mici. Vlei să-ți sug și să-ți ling țâţica? 

— Acum e pe capul dumneavoastră, uite-acolo, ah, a 
zburat — împinge poarta Muzeului și Acvariului Ama- 
zonic și îi face loc căpitanului Pantoja s-o ia înainte lo- 
cotenentul Bacacorzo. V-a mușcat cumva? Cred că era o 
viespe. 

— Mai jos, mai încetișol — se binedispune imediat, se 
copilăreşte, se prostește şi bolborosește Pantita. Pe spi- 
nălică, pe gâtișol, în ulechiușă. Și mai mult pe sfâlc, 
domnișoală. 

— Ah, am omorât-o — dă o palmă acvariului cu vaca 
marină sau manati locotenentul Bacacorzo. Nu era viespe, 
era un muscoi. Sunt primejdioși, lumea zice că transmit 
lepră. 

— Oi fi având sânge acru, niciodată nu mă pișcă 
gângăniile — trece pe lângă marsuinul nebun, marsuinul 
cenușiu, marsuinul roșu, se oprește la furnica curhuinse, 
citește „este insectă nocturnă, produce mari pagube, într-o 
singură noapte poate devora o fermă, se adună cu sutele 
de mii, la maturitate le cresc aripi și li se umflă burta“ 
căpitanul Pantoja. În schimb pe maică-mea, Dumnezeule, 
cum iese-n stradă, cum o mănâncă de vie. 

— Știaţi că pe furnicile astea, aici, oamenii le ronțăie 
prăjite, cu sare și feliuţe de banană? mângâie cu degetul 
creasta unei iguane disecate, penele multicolore ale unui 
tucan locotenentul Bacacorzo. Ar trebui s-aveți mai multă 
grijă de dumneavoastră, arătați foarte slăbit. Cred c-aţi 
dat jos pe puţin zece kile în ultimele luni. Ce-aţi pățit, 
domnule căpitan? Muncă, probleme? 

— Câte ceva din ambele — se apleacă și caută degeaba 
cei opt ochi ai marelui, săltărețului și otrăvitorului păian- 
jen văduv căpitanul Pantoja. Din moment ce toată lumea 
îmi zice la fel, înseamnă că-i adevărat. O să intru la o cură 
de îngrășare, să-mi recâștig drăguţele de kile pierdute. 

— Îmi pare rău, Tigrule, dar a trebuit să-i ordon trupei 
să dea ajutor Jandarmeriei la prinderea fanaticilor — 
primeşte petiţii, jalbe, denunţuri, anchetează, șovăie, se 
consultă, ia o hotărâre, informează despre ea generalul 
Scavino. Patru răstigniți în șase luni e prea de tot, nebunii 
ăștia fac din Amazonia un ținut al barbariei și e timpul 
să dăm dovadă de mână de fier. 

— Nu prea păreți să profitaţi din plin de burlăcie - 
apucă cu o mână lupa montată acolo și mărește viespea 
huayranga, clopotul-viespe și viespea shiro-shiro locote- 
nentul Bacacorzo. În loc să fiți fericit, încântat de liber- 
tatea recăpătată, dumneavoastră păreți mai trist decât un 
liliac păros. 

— Nu-mi priește burlăcia - ajunge primul la colțul 
felinelor și atinge cu trupul tigrul negru, otorongo sau 
prințul selvei, ocelote, puma și tigruţul vărgat căpitanul 
Pantoja. Știu că majoritatea bărbaților, după un timp, se 
satură de monotonia familială și-ar da orice să scape de 
nevestele lor. Eu n-am pățit însă așa ceva. Adevărul e că 
m-a durut când a plecat Pocha. Mai ales că mi-a luat și 
fetița. 

— Nici nu mai trebuie să spuneți că v-a durut, vi se 
citește pe față — „cameleonii mici trăiesc în copaci, cei mari 
trăiesc în apă” aude locotenentul Bacacorzo. În fine, astea-s 
necazurile vieții, dom’ căpitan. Aveţi vești de la soție? 

— Da, îmi scrie săptămânal. Locuiește la sora ei, Cici, 
la Chiclayo — numără viperele, yacumama sau mama apei, 
boa neagră, mantona, sachamama sau mama selvei căpi- 
tanul Pantoja. Nu-s supărat pe Pocha, o înţeleg foarte 
bine. Misiunea mea nu-i putea stârni decât repulsie. Nici 
o femeie decentă nu s-ar fi împăcat cu situația asta. De 
ce râzi? Nu-i nici o glumă, Bacacorzo. 

— lertaţi-mă, dar zău că situația are hazul ei - aprinde 
oțigară, suflă fumul printre gratiile coliviei paucar-ului, 
citește „imită cântecul celorlalte păsări și râde sau plânge 
precum copiii“ locotenentul Bacacorzo. Dumneavoastră, 

atât de pedant, de sensibil în chestiuni morale. Și cu cea 
mai neagră imagine din câte se pot imagina. Aici, la 
Iquitos, toţi vă cred un ticălos nemaipomenit. 

— Cum să n-aibă dreptate să plece, doamnă, nu vă 
păcăliți singură - îi dă sculul de lână doamnei Leonor, 
face un ghem, începe să împletească Alicia. Mamele își 
încuie fetele în casă când îl văd trecând pe Pantita al 
dumneavoastră, se închină şi fac semne de alungat piaza- 
rea. Aflaţi de la mine, dacă nu știaţi deja, și mai degrabă 
căinați-o pe Pocha. 

— Crezi că n-am aflat? se amuză dându-le de mân- 
care peștilor ornamentali, văzând cum strălucește în apă 
ale lui neon tetra căpitanul Pantoja. Armata nu m-a me- 
najat deloc dându-mi misiunea asta. 

— Nimeni n-ar zice că vă pare rău văzând cu cât antren 
munciți la Serviciul de Vizitatoare — se uită la transpa- 
rentul blue tetra, la solzosul limpia-vidrios și la carnivorul 
Piranha locotenentul Bacacorzo. Da, știu, din simț al datoriei. 

— S-au întors primele două patrule, domnule gene- 
ral — îi primește pe expediţionari la intrarea cazărmii, îi 
felicită, îi tratează cu câte o bere, îi face să amuţească pe 
prizonierii care strigă, dă ordin să fie încarceraţi la Arestul 
Preventiv colonelul Peter Casahuanqui. Au adus vreo 
șase, șapte fanatici, unul din ei cu febră intermitentă. Toţi 
au luat parte la răstignirea băbuței, la Dos de Mayo. Îi 
ţin aici, îi predau poliţiei, sau îi trimit la Iquitos? 

— Auzi, tot nu mi-ai spus de ce mi-ai dat întâlnire în 
Muzeul ăsta, Bacacorzo — măsoară din priviri un paiche, cel 
mai mare pește de apă dulce din lume căpitanul Pantoja. 

— Ca să vă dau o ştire proastă, printre ofidieni și 
arahnide — aruncă o căutătură indiferentă țiparului, calca- 
nului, ţestoaselor charapas locotenentul Bacacorzo. Scavino 

vrea să vă vadă urgent. Vă aşteaptă la Comandament, la 
ora zece. Aveţi grijă, e c-o falcă-n cer și una-n pământ. 

— Numai impotenţii, eunucii şi asexuaţii le pot pre- 

tinde neobosiţilor apărători ai Patriei — crește și descrește 

printre arpegii, declamă, capătă inflexiuni metalice Vo- 
cea Mesagerului -, care se sacrifică slujind acolo, la si- 
nuoasele frontiere, să trăiască într-o castitate absolută. 

— Tot timpul e așa, cel puţin în ce mă privește — iese 
pe promontoriu, privește râul sticlind sub soarele ucigaș, 
șalupele și plutele care ajung în portul Beldn căpitanul 
Pantoja. Știi cumva care-i e supărarea acum? 

— Blestemata de emisiune de ieri a Mesagerului, de-aia 
te-am chemat — nu-i răspunde la salut, nu-l invită să stea 
jos, pune o bandă și dă drumul la magnetofon generalul 
Scavino. Putoarea n-a făcut altceva decât să vorbească de 
dumneata, ţi-a dedicat toate cele treizeci de minute ale 
programului. Ți se pare o nimica toată, Pantoja? 

— Vitejii noștri soldați trebuie să recurgă la debilitantul 
onanism? se întreabă, lansează pe calea undelor crâmpeie 
din valsul La Contamanina, așteaptă un răspuns, întreabă din 
nou Vocea Mesagerului. Să revină la autosatisfacerea 
infantilă a bărbăției din ei? 

— Vocea Mesagerului? aude cum magnetofonul scâr- 
fie, pârâie și se oprește, îl vede pe generalul Scavino cum 
izgâlțâie, îl lovește, îi manevrează toate butoanele căpi- 
tanul Pantoja. Sunteţi sigur, domnule general? M-a atacat 
iar? 

— Dimpotrivă, te-a apărat, te-a apărat iar — descoperă 
că aparatul a ieșit din priză, murmură ce tâmpenie, se 
apleacă, îl conectează la loc generalul Scavino. Și-i de o 
mie de ori mai rău decât dacă te-ar fi atacat. Nu pricepi? 
Asta ridiculizează și mânjește Armata, în același timp. 

— Da, le-am îndeplinit punct cu punct, domnule 
general - stă îndelung de vorbă cu sublocotenentul șef 
peste Întendenţă, inspectează magazia cu provizii, stabi- 
lește meniuri cu sergentul-bucătar colonelul Maximo 
Dávila. Numai c-a apărut o gravă problemă cu aprovi- 
zionarea. Am cincizeci de fanatici sub zăvor și dacă le dau 
de mâncare trebuie să tai din rația trupei. Nu știu ce să 
fac, domnule general. 

— l-am interzis cu desăvârșire să-mi pomenească 
numele — vede aprinzându-se un beculeţ galben, învâr- 
tindu-se rolele, aude zgomote metalice, ecouri, se înfurie 
căpitanul Pantoja. Nu-mi pot explica, vă asigur că... 

— Liniște. Ascultă — ordonă, stă cu braţele încrucișate, 
picior peste picior, se uită cu ură la magnetofon generalul 
Scavino. Te-apucă greaţa. 

— Guvernul ar trebui să-l decoreze cu Ordinul Soa- 
relui pe domnul Pantaleón Pantoja - izbucnește, se im- 
pune printre Lux săpunul care parfumează, Coca-Cola 
pauza care răcorește și zâmbete Kolynos, dramatizează 
şi pretinde Vocea Mesagerului. Pentru necurmatele-i stră- 
danii de a realiza satisfacerea celor mai intime dorințe 
ale santinelelor Peruului. 

— A ascultat-o nevastă-mea, și a trebuit ca fiicele mele 
să-i dea săruri — stinge magnetofonul, străbate camera cu 
mâinile la spate generalul Scavino. Ne transformă în 
clovnii întregului Iquitos, cu peroraţiile lui. Nu ţi-am 
ordonat eu să iei imediat măsuri ca Vocea Mesagerului 
să nu se mai ocupe de Serviciul de Vizitatoare? 

— Singura cale de a-i astupa gura individului ăstuia 
este să-i băgăm un glonţ în cap sau bani în buzunar - 
ascultă radioul, le vede pe vizitatoare făcându-și vali- 
joarele ca să se îmbarce, o vede pe Chuchupe urcând pe 
Dalila Pantaleón Pantoja. A-l împușca înseamnă însă 
grave bătăi de cap, așa că nu-mi rămâne decât să-l ung 
cu niscai soles strecurați în pungă. Du-te și spune-i, Ciu- 
pitule. Să se prezinte aici, dar să nu depășească pragul 
porții. 

— Vrei să spui că folosești o parte din bugetul Ser- 
viciului de Vizitatoare pentru mituirea ziariştilor? îl exa- 
minează de sus până jos, își lărgește nările, își încrețește 
fruntea, își arată incisivii generalul Scavino. Foarte inte- 
resant, căpitane. 

— Îi am aici, puși la păstrare, pe cei ce l-au răstignit 
pe subofiţerul Miranda — atomizează patrulele, dublează 

orele de gardă, suprimă permisii și învoiri, își extenuează 
Și exasperează oamenii colonelul Augusto Valdés. El i-a 
identificat pe cei mai mulţi, da. Numai că mi-am pus 
oamenii pe urma Fraţilor Arcei, iar graniţa e ca și nepă- 
zită. Știu, știu că nu-i nici o primejdie, însă dacă vreun 
inamic vrea să ne cotropească, ajunge până-n Iquitos 
plimbându-se, domnule general. 

— Bugetul nu, bugetu-i sfânt — vede un șoricel fugind 
iute pe pervazul ferestrei, la câțiva centimetri de capul 
generalului Scavino căpitanul Pantoja. Dumneavoastră 
aveți facturile și puteți verifica. Plătesc din solda mea. A 
trebuit să renunţ la 5% lunar din venitul meu ca să-i amu- 
tesc pe șantajistul ăsta. Nu înțeleg de ce s-a comportat așa. 

— Din scrupule profesionale, din indignare morală, 
din solidaritate umană, amice Pantoja — intră la centrul 
logistic trântind poarta, urcă scăriţa postului de comandă 
ca o vijelie, încearcă să-l îmbrățișeze pe domnul Pantoja, 
își scoate haina, se așază la birou, râde, tună, vociferează 
Mesagerul. Fiindcă nu pot suporta să existe indivizi care 
să vă denigreze truda și să vă înjure zi și noapte în acest 
oraș unde sfânta mea mamă m-a adus pe lume. 

— Înțelegerea noastră era cât se poate de clară și dum- 
neata ai încălcat-o — rupe o riglă izbind-o de un afișier, 
are spume la gură și ochii furibunzi, scrâșnește din dinți 
Pantaleón Pantoja. La ce mama naibii îți dau câte cinci 
sute de soles pe lună? Dintr-un singur motiv: ca să uiţi 
că eu exist, că Serviciul de Vizitatoare există. 

— Da, dar sunt și eu om, domnule Pantoja, știu să-mi 
asum responsabilităţile — recunoaște, îl calmează, gesti- 
culează, aude zbârnâitul elicei, vede Dalila spintecând 
râul, brăzdând două cărări de apă, înălțându-se, dispă- 
rând pe cer Mesagerul. Am sentimente, impulsuri, emoții. 
Unde mă-ntorc, n-aud decât calomnii la adresa dumnea- 
voastră și mă-nfurii. Nu permit să fie denigrat un om ca 
dumneavoastră, atât de galanton și domn în toate. Mai 
Cu seamă că suntem și prieteni. 

— Uite ce-i, om de nimic, îți dau un avertisment foarte 
sever — îl apucă de cămașă, îl zgâlțâie ca pe un sac cu 
cartofi, îl vede speriindu-se, înroșindu-se, tremurând, îi 
dă drumul Pantaleón Pantoja. Știi ce era să păţești data 
trecută, când te-ai legat de Serviciu. A trebuit să le domo- 
lesc pe vizitatoare, voiau să-ți scoată ochii cu unghiile și 
să te răstignească în Piaţa Mare. 

— Cum să nu știu, amice Pantoja — își bagă la loc cămașa 
în pantaloni, încearcă să zâmbească, își recapătă aplom- 
bul, își îndreaptă gulerul Mesagerul. Credeţi că n-am aflat 
că-mi lipiseră fotografia de poarta Pantilandului și c-o 
scuipau la intrare și la ieșire? 

— Adevărul e că ne-am creat ditamai problema, Ti- 
grule — își imaginează răzmeriţe, salve de împușcături, 
morți și răniți, titluri sângeroase de-o șchioapă în ziare, 
destituiri, procese, sentinţe și lacrimi generalul Scavino. 
În trei săptămâni am pus mâna pe aproape cinci sute de 
fanatici care se ascundeau prin selvă. Bun, dar acum nu 
ştim ce să facem cu ei. Dacă-i trimitem peșcheș la Iquitos 
e și mai rău, s-ar lăsa cu manifestații, că mii de „frați“ 
sunt în libertate. Ce părere are Statul-Major? 

— Dar acum ele nu mai pot de bucurie că le fac curte 
în emisiunile mele, domnule Pantoja — își pune haina, se 
duce lângă balustradă, îi face semne de prietenie Chine- 
zului Porfirio, se întoarce lângă birou, îl bate pe umăr pe 
domnul Pantoja, se jură pe degetele puse în cruce Mesa- 
gerul. Când mă văd pe stradă, îmi trimit bezele. Hai, amice 
Pan-Pan, n-o mai lua în tragic, eu voiam doar să fac un 
serviciu. Dar, dacă așa preferați, atunci Vocea Mesagerului 
n-o să vă mai pomenească numele niciodată. 

— Aşa te sfătuiesc, că, de nu, le asmut contra dumitale 
pe toate cele cincizeci de vizitatoare, și-ți spun de pe-acum 
c-au gheare foarte lungi — trage un sertar al biroului, scoate 
un revolver, îl încarcă și îl descarcă, îi rotește cilindrul, ocheș- 
te spre tabla neagră, spre telefon, spre bârnele tavanului 

Pantaleón Pantoja. lar dacă ele nu te termină, vin eu să 
te sfârșesc, c-un glonț în cap. Înţeles? 

— Perfect, amice Pantoja, nu mai e nevoie de cuvinte - 
își înmulțește ploconelile, zâmbetele, semnele de bun-rămas, 
coboară pe scăriță cu spatele, fuge, dispare pe drumul 
spre Iquitos Mesagerul. Totu-i limpede ca lumina zilei. 
Cine-i domnul Pan-Pan? N-avem știre, nu există, n-am 
auzit de el. Dar Serviciul de Vizitatoare? Cum? Ce-ai zis? 
Ce-i aia, cu ce se mănâncă? Da? Corect? Vedeţi, ne înţele- 
gem noi. Și cu bănuţii mei pe luna asta cum rămâne? Tot 
așa, prin Ciupitu? 

— A, nu, asta nu, așa nu se poate - șușotește cu Alicia, 
dă fuga până la confreria augustinienilor, ascultă con- 
fidenţele părintelui prior, se întoarce sufocată acasă, îl pri- 
mește protestând pe Panta doamna Leonor. Te-ai prezentat 
cu una din banditele alea la biserică! Și unde! Tocmai la 
Sfântul Augustin! Părintele José Maria mi-a povestit totul. 

— Întâi ascultă-mă și-apoi încearcă să înţelegi, mama 
-aruncă șepcuţa în garderob, se duce la bucătărie, bea un 
suc de papaya cu gheaţă, își clătește gura Panta. Nu fac 
așa ceva niciodată, nu mă dau în spectacol prin oraș cu 
nici una din ele. A fost o împrejurare cu totul specială. 

— Părintele José Maria v-a văzut pe amândoi intrând 
la braţ, cu cea mai mare dezinvoltură - umple cada cu 
apă rece, rupe ambalajul unui săpun nou, așază prosoape 
curate doamna Leonor. La unsprezece dimineaţa, exact 
când vin la slujbă toate doamnele din Iquitos. 

— Fiindcă atunci sunt botezurile, n-am ce face, lasă-mă 
să-ți explic — își scoate cămașa, pantalonii, maioul, chi- 
loții, își pune halatul, papucii, intră în baie, se dezbracă, 
se scufundă în apă, își închide ochii pe jumătate și 
șoptește ah că bună mai e Pantita. Țâţoasa e una din cele 
mai vechi și mai eficiente colaboratoare de-ale mele, tre- 
buia s-o fac. 

— Nu putem fabrica martiri, sunt prea destui cei pe 
care-i fac ei — revizuiește dosare cu tăieturi din presă 

însemnate cu creionul roșu, prezidează întruniri cu ofiţeri 
de la Serviciul Secret, de la Poliţia de Investigaţii, propune 
un plan, i-l trimite Statului Major și îl execută Tigrul 
Collazos. Ţine-i acolo, în cazărmi, câteva săptămâni, cu 
pâine şi apă. Apoi sperie-i bine şi dă-le drumul, Scavino. 
Cu excepția a zece, unsprezece instigatori sau căpetenii, 
că pe ăia ni-i trimiţi legaţi fedeleș la Lima. 

— Țâţoasa - se învârte prin dormitor, pe coridor, se 
apropie de sala de baie, îl vede pe Panta dând din picioare 
şi stropind pe jos doamna Leonor. Auzi cu cine lucrezi 
tu, cu cine ai de-a face! Țâţoasa, Țâţoasa! Cum e cu putință 
să te prezinţi la biserică cu o femeie pierdută ca aia, 
care-n plus se mai numește și-așa? Nu mai știu la ce sfânt 
să cad în genunchi, până și la pruncul-martir m-am rugat 
să te scoată din cloaca asta. 

— M-a rugat să fiu nașul copilașului ei și n-o puteam 
refuza, mama - se săpunește pe cap, pe faţă, pe trup, se 
curăţă cu dușul, se învăluie în prosoape, sare din cadă, 
se șterge, se dă cu deodorant, se piaptănă Pantita. Țâţoasa 
şi Mii-de-moace au avut delicatețea să-i dea nou-născu- 
tului numele meu. Îl cheamă Pantaleón, și eu însumi l-am 
ținut pe braţe când l-au creștinat. 

— Ce onoare pentru familia noastră! se duce la bu- 
cătărie, vine cu o perie cu coadă lungă și cu cârpe, șterge 
prin baie, intră în dormitor, îi dă lui Panta o cămașă, niște 
pantaloni bine călcaţi doamna Leonor. Dacă tot trebuie 
să faci munca aia îngrozitoare, măcar ţin-te de ce mi-ai 
promis. Nu te afișa cu ele, să nu te vadă lumea. 

— Știu, știu, mămico, nu fi sâcâitoare, upa, până-n pod, 
upa — se îmbracă, aruncă rufele murdare într-un coș, zâm- 
beşte, se apropie de doamna Leonor, o ia în braţe, o ridică 
în sus Pantita. Ah, uitam să-ţi arăt. Uite, a sosit o scrisoare 
de la Pocha. Ne trimite poze cu Gladycita. 

— la să văd, dă-mi ochelarii - își îndreaptă fusta, blu- 
za, îi smulge plicul, caută lumina ferestrei doamna Leo- 
nor. Uy, ce scumpete, nepoțica mea dragă, ce s-a îngrăşat! 

Când o să-mi asculți rugăciunile, Sfinte Cristoase din Baga- 
zân? Stau toate după-amiezile în biserică, cufundată-n 
rugăciune, dau acatiste să ne scoţi de-aici, și Tu nimic. 

— La Iquitos ai ajuns o bisericoasă, bătrânico, la Chi- 
clayo nici la slujbe nu te duceai, jucai doar canasta = se 
tolănește în balansoarul de răchită, răsfoiește un ziar, 
dezleagă un careu de cuvinte încrucișate, râde Panta. 
Cred că rugăciunile rămân fără răspuns fiindcă amesteci 
religia cu superstiția: pruncul-martir, Sfântul Cristos din 
Bagazân, Domnul Miracolelor, Sfânta Ignacia. 

— Nu uitaţi că ne trebuie bani și oameni pentru a-i 
prinde pe nebunii ăia cu Arca — ia avioane, jeepuri și bărci 
cu motor, străbate Amazonia, revine la Lima, îi face să 
lucreze peste program pe ofițerii de la Contabilitate și 
Finanţe, redactează o dare de seamă, se prezintă în biroul 
Tigrului Collazos colonelul López López. Asta înseamnă 
cheltuieli serioase pentru Armată. lar Serviciul de Vizi- 
tatoare este o gaură neagră, lucrează doar în pierdere. Ca 
să nu mai vorbim de problemele pe care ni le crează. 

— Uite scrisoarea Pochei, nu-s decât două, trei 
rânduri, ţi-o citesc — ascultă muzică, face o plimbare cu 
doamna Leonor prin Piaţa Mare, lucrează în dormitorul 
lui până la miezul nopții, se trezește de cum se luminează 
de ziuă Panta. S-au dus la Pimentel, cu Cici, își petrec vara 
făcând plajă. Nu zice nimic cum că s-ar întoarce, mama. 

— Randament zero? își trage chipiul pe frunte, îi lasă 
să iasă înaintea sa din birou pe generalul Victoria și pe 
colonelul López López, se așază lângă șofer, îi ordonă 
acestuia la Rosita Rios în trombă Tigrul Collazos. Să-l 
declarăm inexistent, ca și cum n-ar fi? Da, sigur, e una 
din soluţiile posibile, pe care Scavino ar alege-o cu ochii 
închiși. Dar nu vi se pare totul cam precipitat? Nu văd 
motivul, și nu înțeleg de ce atâta grabă să declarăm Ser- 
viciul de Vizitatoare un eșec total. La urma urmei, inci- 
dentele provocate de el sunt neînsemnate. 

— Nu mă preocupă lucrurile negative ale Serviciului 
de Vizitatoare, ci cele pozitive, Tigrule — alege o masă pe 
terasă, se așază în capul mesei, își lărgește nodul la cra- 
vată, studiază meniul cu deosebită atenţie generalul Vic- 
toria. Grav e tocmai succesul lui fantastic. Din punctul 
meu de vedere, problema e că, pe nedorite și pe nești- 
ute, noi am creat un mecanism infernal. López a cutre- 
ierat toate garnizoanele din selvă și raportul lui e 
neliniștitor. 

— M-am văzut pus în faţa nevoii imperioase situație 
de a recruta încă zece vizitatoare în regim de urgenţă — 
telegrafiază căpitanul Pantoja. Nu pentru amplificarea 
Serviciului, ci pentru a menţine ritmul laboral atins în 
prezent. 

— Adevărul e că vizitatoarele lui Pantoja au devenit 
preocuparea centrală a tuturor gamnizoanelor, campamen- 
telor și posturilor de frontieră — cere frigărui și porumb 
fiert la felul întâi, apoi rață marinată cu mult usturoi 
colonelul López López. Nu exagerez câtuși de puțin, 
domnule general. Aproape că n-am putut discuta altceva 
cu ofiţerii, subofiţerii și soldaţii, credeți-mă. Până și cri- 
mele Arcei trec pe planul doi când e vorba de vizitatoare. 

— Motivul este marele număr de patrule și de grupuri 
care îi urmăresc și îi capturează pe asasinii religioși — 
transmite codificat căpitanul Pantoja. După cum se știe 
la nivelul gradelor superioare, aceste comandouri se află 
în hăţișurile munților, desfășurând o acţiune civico-po- 
lițienească de prim ordin. 

— În valiza asta sunt dovezile, Tigrule — optează pen- 
tru plachie de pește corvina şi rinichi à la créole cu garnitură 
de orez generalul Victoria. Ghici ce-s hârtiile astea. Rapoarte 
asupra stării actuale a apărării aero-terestro-fluviale a gra- 
nițelor cu Ecuador, Columbia, Brazilia și Bolivia? Nu, n-ai 
nimerit-o. Sugestii și planuri de acțiune privind îmbu- 
nătățirea dispozitivului de supraveghere și atac în Ama- 

zonia? Tot nu. Studii și evaluări privind comunicațiile, 
logistica, etnografia? Nu, dom'le, nici pomeneală. 

— Serviciul de Vizitatoare a crezut că e de datoria lui 
să le trimită acestor comandouri, indiferent de locul unde 
se găsesc, convoaie de vizitatoare — emite prin radio căpi- 
tanul Pantoja. Și am realizat acest lucru, cu colaborarea 
entuziastă a întregului personal, fără excepție. 

— Numai și numai solicitări legate de SVGPFA, dom- 
nule general — la desert turtițe cu miere și alune, totul 
stropit cu bere Pilsen de la gheață comandă în încheiere 
colonelul López López. Toţi subofițerii Amazoniei au 
semnat memorii cerând permisiunea de a folosi Serviciul 
de Vizitatoare. Vi le-am adus pe toate: o sută șaptezeci 
și două de coli. 

— În acest scop am creat brigăzi volante de două sau 
trei vizitatoare, iar o atare fragmentare de personal m-ar 
fi împiedicat să asigur în continuare acoperirea regulată 
a cererilor centrelor uzufructuare /beneficiare — telefo- 
nează căpitanul Pantoja. Sper că nu mi-am depășit atri- 
buţiile, domnule general. 

— Cât despre ancheta efectuată de López López printre 
ofiţeri, pot spune că-i și mai incredibilă - se ajută cu o 
feliuță de pâine, împinge totul la vale cu sorbituri dese de 
bere, se șterge pe frunte cu un șerveţel generalul Victoria. 
De la căpitan în jos, 95% dintre ofiţeri vor și ei vizitatoare. 
lar de la căpitan în sus, 55%. Ce zici de asta, Tigrule? 

— Conform datelor pe care mi le-a comunicat co- 
lonelul López în urma anchetei sale neoficiale, trebuie să 
modific complet planul minimal de lărgire a SVGPFA, 
domnule general - tresare, mâzgălește carneţele, ia amfe- 
tamine ca să rămână treaz noaptea la postul de comandă, 
expediază groase plicuri recomandate căpitanul Pantoja. 
Vă rog să consideraţi nul și neavenit proiectul pe care vi 
bam trimis. Muncesc zi și noapte la o nouă organigramă. 
Sper să v-o trimit cât mai curând. 

— Fiindcă, pe deasupra, îmi pare rău, dar trebuie să-ți 
spun că Pantoja, deși nebun de legat, are perfectă drep- 
tate, Tigrule — atacă rinichii cu poftă, glumeşte zău că 
francezii au dreptate, dacă-ți găsești ritmul, poți înfuleca 
oricâte feluri de mâncare, optsprezece, douăzeci generalul 
Victoria. Argumentele lui sunt irefutabile. 

— În vederea unei posibile dublări a numărului de 
beneficiari, dacă sunt incluși subofiţerii şi gradele inter- 
mediare — discută cu Chuchupe, Ciupitu și Chinezu Por- 
firio, trece în revistă candidatele, exclude spălătoresele, 
stă de vorbă cu proxeneţi, mituiește codoașe căpitanul 
Pantoja —, trebuie să vă aduc la cunoștință că planul mi- 
nimal de prestații regulate, într-un ritm oricum inferior 
minimului sexual vital, ar presupune patru nave de to- 
najul Evei, trei avioane tip Dalila şi o echipă operaţională 
de două sute șaptezeci și două de vizitatoare. 

— Dacă le este oferit acest Serviciu gradelor inferioare 
şi soldaților, de ce le-ar fi refuzat subofițerilor? dă la o 
parte ceapa, oasele și termină rața marinată din câteva 
înghițituri, zâmbeşte, se uită după o trecătoare, face cu 
ochiul și exclamă măi ce statuie colonelul López López. 
Și dacă-i luăm în considerare pe-aceștia din urmă, atunci 
cum să nu ne gândim și la ofițeri? Așa gândesc toți. Și 
culmea-i c-au dreptate. 

— Desigur, dacă lărgirea gamei de servicii îi are în 
vedere și pe ofiţeri, estimările mele vor suferi noi modi- 
ficări, domnule general - merge la vraci și vrăjitori, în- 
ghite ayahuasca, are halucinaţii în care armate de femei 
defilează pe Câmpul lui Marte cântând La Raspa, vomită, 
muncește, exultă căpitanul Pantoja. Iau în calcul toate 
posibilităţile, nu se știe niciodată. Ar trebui să se creeze 
o secţie specială, un grup de vizitatoare exclusive și extra, 
bineînţeles. 

— Bineînţeles — refuză desertul, cere cafea, scoate un 
flacon cu zaharină, aruncă două pastile în ceașcă, o dă 
pe gât, aprinde o țigară generalul Victoria. Și dacă se con- 

sideră indispensabilă pentru sănătatea biologică și psi- 
hologică a trupei existenţa acestui Serviciu, va trebui spo- 
rit lună de lună numărul prestațiilor. Fiindcă, ştii preabine, 
Tigrule, funcţia creează organul. În acest caz, cererea va 
fi mereu superioară ofertei. 

— Așa e, domnule general - cere socoteala, încearcă 
să-și scoată portofelul, aude nu ţi-e bine? Azi sunteți in- 
vitații Tigrului colonelul López López. Vrând să astupăm 
o gaură, am destupat un canal și pe-acolo se va scurge 
tot bugetul Intendenţei. 

— Şi toată energia soldaţilor noștri — pleacă la Lima 
în misiune specială, vizitează politicieni, cere audienţe, 
dă sfaturi, bagă intrigi, stabilește, se întoarce la Iquitos 
generalul Scavino. 

— Foamea asta de vizitatoare care s-a stâmit în Ama- 
zonia nu mai poate fi potolită nici de Domnul din cer, 
Tigrule - deschide portiera mașinii, intră primul, zice 
păcat că nu ne putem permite o mică siestă după prânzul 
ăsta, ordonă înapoi la Minister generalul Victoria. Sau, 
ca să fiu la modă, nici de pruncul-martir. Apropo, știți 
că a ajuns cultul ăsta și la Lima? Ieri am descoperit că no- 
ră-mea are un mic altar cu poze pioase de-ale pruncu- 
lui-martir. 

— Am putea începe cu o echipă atent selecționată, de 
zece vizitatoare, pentru ofițeri, domnule general — vor- 
beşte singur pe stradă, adoarme pe birou, aiurează, o 
sperie pe doamna Leonor cu slăbiciunea lui căpitanul 
Pantoja. Le-am recruta de la Lima, desigur, garantând 
astfel un nivel înalt. V-ar place siglele SPO a SVGPFA? 
Secţia pentru Ofiţeri a Serviciului de Vizitatoare. Vă voi 
trimite un proiect detaliat. 

— “Tu-i maica mă-sii, cred că ăștia au totuși dreptate - 
intră în biroul lui, șovăie, deschide corespondenţa, își 
mușcă o unghie Tigrul Collazos. Tâmpenia asta începe 
să devină tenebroasă. 

NUMĂR SPECIAL AL ZIARULUI EL ORIENTE 
(IQUITOS, 5 IANUARIE 1959), 
DEDICAT GRAVELOR INCIDENTE DIN NAUTA 


Reportaj extraordinar realizat de întreaga redacție a ziarului 
El Oriente, mobilizată sub îndrumarea intelectuală a direc- 
torului său, Joaquin Andoa, pentru a oferi cititorilor din districtul 
Loreto versiunea cea mai vie, mai amănunţită şi mai fidelă a 
tragicului caz al frumoasei Brazilience, de la asaltul din Nauta 
până la înmormântarea la Iquitos, cu întâmplările care au 
electrizat atenția cetățenilor. 


Plânsul și stupefacţia au însoțit pe ultimul drum 
rămășițele frumoasei asasinate 


Ieri dimineață, în jurul orei 11, rămășițele pământești 
ale celei care a fost Olga Arellano Rosaura, cunoscută în 
lumea interlopă sub porecla Brazilianca, din cauza anilor 
petrecuți de ea în orașul Manaos (vezi biografia la pag. 
2, coloanele 4 și 5), au fost înmormântate în vechiul cimitir 
general al orașului nostru, cu scene de întristare și de du- 
rere ale colegilor și colegelor de muncă și ale prietenilor, 
care au impresionat mulțimea prezentă. Cu puţin timp 
înainte, o escortă de Infanterie de la tabăra militară Vargas 
Guerra i-a adus onoruri militare defunctei, într-un gest 
insolit care le-a produs o considerabilă surpriză chiar și 

persoanelor celor mai afectate de forma tragică în care 
și-a pierdut viața această tânără și rătăcită frumusețe lore- 
tană, pe care căpitanul (sic) Pantaleón Pantoja a numit-o, 
în discursul său funebru, „nefericită martiră a datoriei 
împlinite și victimă a murdăriei și mârșăviei umane“ 
(citiţi integral discursul la pag. 3, coloana 1). 

Știind că înmormântarea nefericitei tinere avea loc ieri 
dimineaţă, de la primele ore se adunaseră lângă cimitir 
(pe străzile Alfonso Ugarte și Ramân Castilia) mulți cu- 
rioși care curând au ajuns să blocheze intrarea principală 
și locurile din preajma Monumentului închinat Eroilor 
Patriei. Cam în jurul orei 10,30, cei prezenţi au putut 
observa sosirea unui camion aparținând taberei militare 
Vargas Guerra, din care a coborât o escortă de doisprezece 
soldați, cu cască, curele încrucișate şi puști, sub comanda 
locotenentului de Infanterie Luis Bacacorzo, care și-a 
dispus oamenii de o parte și de alta a intrării în cimitir. 
Această operaţiune a stârnit curiozitatea persoanelor pre- 
zente, care nu puteau ghici motivul pentru care a apărut 
oescortă a Armatei la ora, locul și evenimentul în cauză. 
Misterul avea să fie lămurit după puțin timp. Întrucât 
aglomeraţia prilejuită de curioşi și de public în general 
făcea imposibil accesul în cimitir, locotenentul Bacacorzo 
le-a ordonat soldaţilor să îndepărteze mulţimea din fața 
porții, lucru pe care aceștia l-au executat imediat, fără 
menajamente. 

La ora 11 fără 15 minute, cunoscutul dric de lux al 
principalei agenţii funerare din Iquitos, Modus Vivendi, 
și-a făcut apariţia, înecat sub ofrande florale, pe strada 
Alfonso Ugarte, urmat de un mare număr de taxiuri și 
mașini particulare. Cortegiul funebru, care înainta foarte 
încet, plecase de câtva timp de la centrul de pe râul Itaya 
numit Serviciul de Vizitatoare, cunoscut mai ales sub sim- 
pla poreclă de Pantiland, unde fusese privegheată toată 
noaptea anterioară secerata în floarea vârstei Olga Arel- 
lano Rosaura. O tăcere impresionantă s-a lăsat de îndată 

peste întregul cartier, iar lumea strânsă ciopor a făcut loc 
cortegiului din proprie inițiativă, lăsându-l să ajungă până 
la poarta ţintirimului. Un mare număr de persoane - o 
sută pe puţin, conform spuselor observatorilor ~ o înso- 
teau în ultima-i călătorie pe lipsita de noroc Olga, multe 
din ele în doliu și manifestându.-și — mai ales colegele ei 
de muncă, vizitatoarele și spălătoresele din Iquitos - 
regretul îndurerat. Am putut remarca printre compo- 
nenții cortegiului funebru totalitatea femeilor care lu- 
crează în rău-famata instituţie de pe râul Itaya, ele fiind 
și cele care, în mod absolut explicabil, demonstrau cea 
mai vie durere, vărsând potop de lacrimi pe sub voalu- 
rile şi mantilele negre. O notă de emoție și de dramatism 
a adăugat și faptul că printre vizitatoarele prezente se 
aflau, în rândul întâi, cele șase femei care au trecut, alături 
de defuncta Braziliancă, prin gravele incidente de la 
Nauta în care aceasta și-a pierdut viaţa, ba chiar și Luisa 
Cânepa, poreclită Țâţoasa, care, după cum au aflat deja 
cititorii noștri, a suferit răni și contuzii destul de severe 
de la cei care le-au luat cu asalt pe vizitatoare în cursul 
jalnicului incident (citiți în pag. 4 o recapitulare detaliată 
a ambuscadei de la Nauta, cu sângerosuri final). Dar pe 
cetățenii adunați acolo îi aștepta o surpriză încă și mai 
mare: ei l-au văzut coborând de pe dric, în uniformă de 
căpitan al Armatei și cu ochelari de soare, pe promotorul- 
şef al denumitului Serviciu de Vizitatoare, pe mult-cu- 
noscutul și puțin-apreciatul domn Pantaleón Pantoja, căruia 
nimeni nu-i cunoștea, cel puţin după datele ziarului 
nostru, calitatea de ofiţer al Armatei. Ceea ce, bineînţeles, 
a fost un motiv în plus de comentarii dintre cele mai 
variate în rândul publicului. 

La coborârea din dric, s-a putut constata că sicriul avea 
formă de cruce, cum se obișnuiește la defuncţii care în 
timpul vieții au făcut parte din Frăția Arcei, ceea ce de- 
sigur că a intrigat pe multă lume, din moment ce există 
bănuiala că moartea Braziliencei este imputabilă membrilor 

acestei secte religioase, ipoteză care, pe de altă parte, a 

fost energic dezminţită de profetul suprem al Arcei (vezi 

„Epistola către cei buni despre cei răi“ a Fratelui Fran- 

cisco, pe care o publicăm în pag. 3, coloanele 3 și 4). Sicriul 

a fost coborât din dric și purtat în interiorul cimitirului 
pe umerii căpitanului Pantoja în persoană și pe ai co- 
laboratorilor săi de la detestatul Serviciu de Vizitatoare, 
îmbrăcaţi cu toții în ținută de mare doliu, aceștia fiind: 
Porfirio Wong, cunoscut sub numele de Chinezu în ma- 
halaua Belen, subofițerul de rang unu AP Carlos Rodrí- 
guez Saravia (care comanda nava Eva când a avut loc 
asaltul din Nauta), subofiţerul FAP Alonso Pantinaya, zis 
și Nebunu, faimos fost as al acrobaţiei aeriene, recruții 
Sinforoso Caiguas și Palomino Rioalto și infirmierul Vir- 
gilio Pacaya. Panglicile coșciugului, pe al cărui capac era 
delicat așezată o elegantă și solitară orhidee, erau ținute 
de celebra Leonor Curinchila, zisă Chuchupe, și de câteva 
prostituate aparținând acelui centru de perdiţie de pe râul 
Itaya, printre care Sandra, Viruca, Puţica, Păroșica, ca și 
de popularul Juan Rivera, poreclit Ciupitu, care purta 
bandajele și urmele numeroaselor răni primite când a 
încercat, cu un tipic cavalerism loretan, să respingă atacul 
din Nauta. Au mai ținut panglicile sicriului și două doam- 
ne între două vârste și de origine umilă, extrem de îndu- 
rerate, care au refuzat să-și decline numele și să indice 
ce anume le lega atât de strâns de dispărută, dar unele 
bârfe le considerau a fi rudele Olgăi Arellano Rosaura, care 
preferau să-și ascundă identitatea din pricina activităţilor 
prea puţin recomandabile cu care s-a îndeletnicit în scur- 
ta-i, dar trepidanta-i viaţă tânăra răstignită. Nici nu se ali- 
niase bine cortegiul în forma descrisă mai sus, când, la 
un semnal al căpitanului Pantoja, locotenentul Luis Baca- 
corzo, cu o voce marţială, le dădu soldaţilor din escorta 
sa ordinul Prezentaţi arm’ !, imediat executat de aceștia cu 
prestanţă și eleganță. Astfel, purtată pe umeri de colege 
și prieteni printre cele două rânduri de puști prezentate 

în semn de omagiu, a pătruns în cimitirul general din 
Iquitos nefericita Braziliancă, cea care și-a pierdut viața 
la mică distanță de obârșia mărețului nostru fluviu. Sicriul 
a fost purtat până pe micul podium de lângă Monumentul 
Eroilor Patriei, unde o placă îl primește pe vizitator cu 
aceste sumbre rânduri lapidare: „INTRĂ, ROAGĂ-TE, 
PRIVEȘTE CU SMERENIE ACEST LOCAȘ; S-AR PUTEA 
SĂ-ȚI FIE ULTIMUL SĂLAȘ”. Acolo, vădind o inexplicabilă 
repulsie și proastă-dispoziţie, care au fost imediat cen- 
zurate de mulțimea prezentă, se afla fostul preot militar 
și actual paroh însărcinat cu cimitirul din Iquitos, părin- 
tele Godofredo Beltrán Calila. Omul Bisericii a oficiat 
exagerat de repede slujba funebră, n-a ţinut nici o cuvân- 
tare, așa cum se aștepta de la el, și a plecat înainte de 
încheierea ceremoniei. După momentul religios, căpitanul 
Pantaleón Pantoja, așezându-se cu faţa la sicriul prema- 
tur-răposatei Olga Arellano Rosaura, a pronunţat discur- 
sul pe care ziarul nostru îl reproduce ceva mai încolo (vezi 
pag. 3, coloana 1) și care a constituit punctul culminant 
de sensibilitate și patetism al tristului eveniment, vorbi- 
torul fiind întrerupt în diferite faze ale alocuţiunii sale de 
propriile-i suspine și de cele ce-i răspundeau ca un ecou 
lugubru, slobozite de antemenționaţii săi colaboratori și 
de multele femei ușoare prezente. 

Îndată după aceea, coșciugul a fost din nou ridicat pe 
umerii celor care tot așa îl introduseseră în cimitir, pe când 
alte persoane, în majoritatea lor vizitatoare și spălătorese, 
alternau la ținutul panglicilor. Cortegiul a străbătut astfel 
necropola până la marginea ei sudică, unde, în Pavilionul 
Sfântul Toma, figura 17, cripta de sus, vor odihni pe vecie 
rămășițele dispărutei. Instalarea sicriului și a plăcii mor- 
tuare (pe care stă scris, simplu, cu litere aurii: Olga 
Arellano Rosaura, numită Brazilianca (1936-1959): de la 
nemângâiații ei prieteni) a prilejuit noi efuziuni senti- 
mentale de durere cauzate de crunta ei dispariţie, cele mai 
multe dintre femei izbucnind într-un plâns sfâșietor. 

După un Tatăl Nostru și o Ave Maria intonate, la sugestia 
lui Leonor Curinchila, zisă Chuchupe, pentru veșnica po- 
menire a loretanei smulse dintre noi, cortegiul s-a des- 
trămat. Membrii asistenţei tocmai începeau să se îndrepte 
spre domiciliu, când s-a pornit o ploaie subită, ca și cum 
însuși cerul ținea să se alăture durerii generale, partici- 
pând la doliu. Era ora douăsprezece ziua. 


Elegia funebră a căpitanului Pantale6n Pantoja 
la înmormântarea frumoasei Olga Arellano, 
vizitatoarea răstignită la Nauta 


Reproducem în continuare, considerându-l interesant pentru 
cititorii noștri prin sfăşietoarea-i sinceritate și uimitoarele 
revelații conținute, discursul funebru pronunţat la înmormân- 
tarea martirizatei Olga Arellano Rosaura, zisă Brazilianca, 
de către cel ce i-a fost amic şi șef, binecunoscutul don Pantaleón 
Pantoja, care s-a dovedit de ieri a fi, spre surpriza generală, 
căpitan de Intendenţă al Armatei Peruane. 


DEPLÂNSĂ Olga Arellano Rosaura, neuitată și prea- 
iubită Braziliancă, așa cum te numeam drăgăstos toți câți 
te-am cunoscut şi frecventat în cursul îndeletnicirilor 
noastre zilnice: 

Am îmbrăcat astăzi glorioasa noastră uniformă de ofi- 
ter al Armatei Peruane, pentru a te conduce la ultimu-ţi 
sălaș și pentru că era de datoria noastră să proclamăm 
în faţa tuturor, cu fruntea sus și pe deplin conștienți de 
responsabilitatea ce ne revine, că ai căzut ca un viteaz 
oștean aflat în slujba Patriei tale, nepreţuitul nostru Peru. 
Am venit aici ca să arătăm fără false pudori și cu mândrie 
că eram prietenii şi superiorii tăi, că ne simţeam foarte 
onoraţi să îndeplinim împreună cu tine misiunea pe care 
destinul ne-a încredințat-o, aceea de a-i sluji într-un mod 
deosebit de dificil și de împănat cu necazuri și sacrificii 

(așa cum tu, respectată prietenă, ai simţit pe propria-ți 
piele) pe compatrioții noștri și scumpa noastră țară. Ești 
o nefericită martiră a îndeplinirii fără murmur a datoriei, 
o victimă a ticăloșiei și mârșăviei anumitor bărbați. Acei 
lași mizerabili care, îmboldiți de demonul beției, de jos- 
nicele instincte ale destrăbălării și de cel mai satanic fana- 
tism, s-au postat în Defileul Căpeteniei Cocama, la ieșirea 
din Nauta, ca să abordeze piraterește, prin murdară înșe- 
lăciune și mârșavă minciună, ambarcațiunea noastră flu- 
vială, Eva, și să-și satisfacă blestematele dorințe cu o 
ferocitate bestială, nu știau că frumusețea aceasta a ta, care 
lor le stârnea poftele necuviincioase, era închinată de tine, 
cu o generoasă exclusivitate, vajnicilor soldaţi ai Peruului. 

Deplânsă Olga Arellano Rosaura, neuitată în veci de 
veci Braziliancă: Acești bravi ostași, ostașii täi, nu te uită. 
Chiar acum, în cotloanele cele mai sălbatice ale Amazo- 
niei noastre, în defileele dintre ponoare, unde s-a înstă- 
pânit și domnește ţânţarul anofel paludic, în luminișurile 
cele mai pierdute în sânul pădurii tropicale, acolo unde 
Armata Peruană își are numeroasele bivuacuri în semn 
de pază veșnic trează a fruntariilor și de fermă apărare 
a suveranității noastre statale, acolo unde tu nu șovăiai 
să ajungi, nepăsându-ți de insecte, boli, oboseală și tra- 
casare, aducându-le darul neprețuit al frumuseții și ve- 
seliei tale france și contagioase santinelelor Peruului, sunt 
nenumărați bărbaţii care își aduc aminte de tine cu lacrimi 
în ochi și cu pieptul spărgându-li-se de ură și de mânie 
împotriva sadicilor tăi asasini. Ei nu vor putea uita vreo- 
dată cu câtă graţie, simpatie umană și delicată malițio- 
zitate știai tu să le faci mai plăcută aspra viaţă cazonă, 
dându-le tot ce își puteau dori și ajutându-i neprecupeţit 
să înfrunte și să depășească greutățile inerente condiţiei 
lor singuratice de subgradaţi și trupeți. 

Deplânsă Olga Arellano Rosaura, în veci neuitată Bra- 
ziliancă, așa cum erai poreclită fiindcă trăiseși un timp 
în țara vecină și prietenă unde te purtaseră tinereștile tale 

căutări, deși — trebuie s-o spunem — n-a existat în tine nici 
un singur strop de sânge, nici cel mai mic fir de păr, care 
să nu fie peruan: 

Trebuie să știi că, alături de soldații melancolici răs- 
pândiţi prin toată Amazonia, te plâng și te evocă surorile 
și fraţii tăi de muncă de la Serviciul de Vizitatoare pentru 
Garnizoane, Posturi de Frontieră și Aferente, în al cărui 
centru logistic de pe râul Itaya ai fost mereu o floare de 
lux care îl îmbogăţea și parfuma; colegii care te-au admi- 
rat, respectat și adorat întotdeauna pentru simţul datoriei 
de care dădeai dovadă, pentru buna ta dispoziție neobosită, 
pentru spiritul tău viu de camaraderie și colaborare, pentru 
atâtea și atâtea alte virtuți cu care te împodobeai. În numele 
tuturor acestora doresc să-ți spun, stăpânindu-mi jalea, 
că sacrificiul tău n-a fost inutil: sângele-ți încă tânăr, vărsat 
cu sălbăticie, va fi sacra legătură care ne va uni de-acum 
înainte cu și mai multă tărie și exemplul demn de urmat 
care ne va îmboldi zi de zi să ne îndeplinim misiunile cu 
perfecțiunea și dezinteresul pe care tu le puneai în muncă. 
lar acum, în propriu-mi nume, lasă-mă să-ţi mulțumesc 
din adâncul sufletului, cu inima în palmă, pentru toate 
dovezile tale de afecţiune și înțelegere, pentru atâtea 
învățăminte profunde pe care nicicând nu le voi uita. 

Deplânsă Olga Arellano Rosaura, neuitată în veci de 
veci Braziliancă: 

ODIHNEȘTE ÎN PACE! FIE-ȚI ȚĂRÂNA UȘOARĂ! 


Cronica asaltului din Nauta 


Crima din defileul căpeteniei Cocama, 
minut cu minut: cu tot cortegiul ei de sânge, 
pasiune, sadism necrofil şi instincte neînfrânate 


N. Red.: El Oriente ține să le mulțumească public, cu toată 
recunoştinţa, colonelului de Jandarmi Juan Amézaga Riofrío, 
șef al Secţiei de Poliţie nr. 5, și inspectorului șef din Loreto 

al Poliției de Investigații din Peru (PIP), Federico Chumpitaz 
Fernândez, care se ocupă direct de anchetarea tragicelor eveni- 
mente de la Nauta, pentru că ne-au oferit cu cea mai mare 
amabilitate, sacrificându-și din timpul lor atât de prețios, toate 
informaţiile disponibile până acum asupra faptelor incriminate. 
Dorim să subliniem atitudinea de cooperare cu presa liberă 
și democratică a acestor distinși șefi ai Poliţiei, pe care multe 
alte autorități ale districtului în cauză ar trebui s-o ia drept 
exemplu. 


Conspirația din Requena 


Pe măsură ce înaintează cercetările asupra evenimen- 
telor din Nauta, se descoperă elemente ce rectifică primele 
versiuni difuzate de presa scrisă și vorbită despre cele 
întâmplate acolo. Astfel, pe zi ce trece, devine tot mai șu- 
bredă teza conform căreia asaltul de la Nauta și omorârea 
şi răstignirea Olgăi Arellano Rosaura, poreclită Bra- 
zilianca, ar fi fost un ritual de „sacrificiu şi purificare prin 
sânge“ comandat de Frăția Arcei, sectă care i-ar fi folosit 
pe cei șapte făptaşi ca pe nişte simpli executanți. lată cum 
focoasa campanie dusă de colegul nostru Germân Lâu- 
dano Rosales, în programul său Vocea Mesagerului, apă- 
rând Frăția Arcei și respingând ca falsă mărturisirea 
delincvenţilor că au urmat ordinele Fratelui Francisco, 
se dovedeşte tot mai adevărată. Supoziția Mesagerului, 
cum că mărturia aceea este o stratagemă a făptaşilor ca 
să-și diminueze vina, pare sprijinită de fapte. De aseme- 
nea, primele interogatorii la care au fost supuși la Iquitos 
împricinaţii — care au sosit ieri în orașul nostru, pe cale 
fluvială, venind din Nauta, unde au fost reţinuţi de la 2 
ianuarie — le-au permis reprezenzanților Jandarmeriei și 
PIP să înlăture alt zvon care circula, conform căruia asaltul 
de la Nauta a fost produsul unei inspirații de moment, 
născută din aburii alcoolului, și să dovedească, incon- 

testabil, că a fost plănuit cu mult înainte, în cele mai mici 
amănunte și cu toate macabrele-i detalii. 

Totul a început, pare-se, cu vreo două săptămâni îna- 
inte de data fatidică, la o întrunire socială — şi nu religi- 
casă, cum s-a spus — cât se poate de nevinovată, a unui 
grup de prieteni din prosperul sat Requena. După toate 
probabilitățile, întrunirea a avut așadar loc pe 14 decem- 
brie trecut, acasă la fostul primar al localității, Teófilo 
Morey, cu prilejul împlinirii de către acesta a vârstei de 
54 de ani. În cursul petrecerii la care au asistat toți incul- 
pații (adică: Artidoro Soma, 23 de ani; Nepomuceno 
Quilca, 31 de ani; Caifâs Sancho, 28 de ani; Fabio 
Tapayuri, 26 de ani; Fabriciano Pizango, 32 de ani, și 
Renân Mârquez Curichimba, 22 de ani) s-au băut multe 
pahare cu tărie, sus-numiții depășind cu mult pragul be- 
tiei. În toiul petrecerii, fostul primar Teófilo Morey în 
persoană, individ celebru în Requena pentru instinctele-i 
senzuale, aplecarea-i neînfrântă spre plăcerile pântecului 
și cele de sub pântec, înclinația spre băuturile spirtoase 
etc, a lansat — conform declaraţiilor unora dintre coacu- 
zaţi - ideea de a organiza o ambuscadă contra unui con- 
voi de vizitatoare, când acesta se va afla în tranzit spre 
vreun campament militar, pentru a se desfăta cu de-a sila 
cu farmecele femeilor pierdute. (După cum cititorii noștri 
își amintesc, într-o primă variantă, atacatorii afirmaseră 
că ideea asaltului fusese vehiculată la o slujbă nocturnă 
aarcei din Requena, când pasămite s-ar fi tras la sorți șapte 
fraţi care să execute misiunea decisă de toți participanții 
la ceremonie, peste o sută, au susținut ei.) Ideea a fost pri- 
mită cu mare entuziasm de ceilalți inculpați. Toţi aceștia 
au recunoscut că tema vizitatoarelor era frecventă în viața 
și reuniunile lor și că trimiseseră deseori proteste în scris 
comandanților militari, cerându-le să le autorizeze pe 
amintitele femei ușoare să primească și clientelă civilă din 
satele amazoniene pe unde treceau, ba chiar o dată for- 
maseră o comisie cu alți tineri din Requena și îl vizitaseră 

pe şeful bazei navale Santa Isabel, apropiată de sat, ca 
să-și manifeste protestul pentru monopolul, după părerea 
lor abuziv, al Forţelor Armate asupra acestor expediţii ale 
prostituatelor. Cu asemenea antecedente, se înțelege că 
propunerea fostului primar Morey, oferindu-le prilejul 
să-și descarce frustrările, a fost primită frenetic de arestați 
de azi. Încă nu s-a putut determina dacă cei şapte conju- 
rați erau partizanii Fratelui Francisco și asistau frecvent 
la riturile clandestine ale arcei din Requena, cum au 
susținut ei, sau dacă nu cumva au minţit, cum au afirmat 
câţiva apostoli ai sectei, prin comunicate trimise presei, 
din ascunzătorile lor, și a confirmat însuși Fratele Francisco 
(vezi pag. 3, coloanele 3 și 4). Tot la acel chef, se pare, cei 
șapte prieteni și-au trasat primele planuri de acţiune și 
au căzut de acord să-și facă mendrele departe de Requena, 
ca să nu compromită bunul renume al satului lor și ca 
să-i pună pe urmăritori pe o pistă falsă, dacă avea să 
urmeze vreo investigație. De asemenea, s-au vorbit să afle 
pe căi oculte datele de sosire ale primelor convoaie de 
vizitatoare la Nauta sau la Bagazân, așezări ale căror 
împrejurimi li s-au părut încă de pe atunci cele mai indi- 
cate pentru lovitura plănuită. Însuși fostul primar 
Morey s-a oferit să afle datele pertinente, slujindu-se de 
strânsele relaţii pe care, datorită însărcinării sale oficiale 
de edil, le păstrase cu ofiţerii bazei Santa Isabel. 
Astfel, fără a mai zăbovi, acuzaţii și-au perfecționat 
planul în cursul altor două sau trei întâlniri posterioare. 
Teófilo Morey a reușit, efectiv, să-l tragă de limbă pe lo- 
cotenentul naval de rangul unu Germân Urioste, aflând 
că un convoi fluvial de șase vizitatoare, venind din Iqui- 
tos, va staționa în primele zile ale lui ianuarie la postu- 
rile din Nauta, Bagazân și Requena, sosirea la primul din 
pane amintite fiind stabilită pe 2 ianuarie spre amiază. 
trunindu-se din nou acasă la fostul primar, cei șapte 
indivizi şi-au pus la punct proiectul criminal, hotărând 
ca ambuscada să aibă loc în împrejurimile Nautei, pentru 

a-i face să creadă pe cei atacați și pe poliţişti că autorii 
abuzurilor sexuale erau locuitori ai acestei istorice loca- 
lități. După cât se pare, tot atunci ar fi conceput ideea de 
a lăsa lângă locul faptei, ca pistă falsă, o cruce cu un ani- 
mal răstignit, pentru a da de înțeles că sinistra operațiune 
era, vezi Doamne, opera fraţilor arcei din Nauta. Cu 
scopul de mai sus, au luat cu ei ciocane și cuie, neștiind 
însă — afirmă ei — că întâmplarea avea să le faciliteze teribil 
planurile, oferindu-le nu un animal pentru cruce, ci 
trupul lipsit de apărare al unei tinere și chipeșe târfuliţe. 
Cei șapte nemiloși au decis să se împartă în două grupuri, 
fiecare din acestea dând o altă explicație rudelor și cunos- 
cuţilor asupra absenței lor din Requena. Astfel, primul 
grup, format din Teófilo Morey, Artidoro Soma, Nepo- 
muceno Quilca și Renân Mârquez Curichimba, a plecat 
din localitate pe 29 decembrie, cu o barcă cu motor apar- 
ținând primului dintre cei numiţi, făcând pe toată lumea 
să creadă că se îndreptau spre lacul Carahuite, unde 
aveau de gând să-și petreacă sărbătorile de sfârșit de an 
consacrându-se sănătosului sport al pescuitului de sâba- 
los și gamitanas. Al doilea grup - Caifás Sancho, Fabio 
Tapayuri și Fabriciano Pizango — a plecat abia pe 1 ianua- 
rie în zori, cu o luntre a ultimului numit, asigurându-i 
pe cunoscuți că se duceau la vânătoare în zona Bagazân, 
unde tocmai se descoperise că niște jaguari dădeau târ- 
coale satului. 

Conform programului stabilit, ambele grupuri au 
luat-o pe râu în jos, spre Nauta, trecând fără a se opri pe 
dinaintea acestui sat, așa cum procedaseră şi la Bagazân, 
întrucât obiectivul lor era să atingă, nelăsându-se văzuți, 
un punct situat cam la trei kilometri în aval de obârşia 
marelui Amazon, iubitul nostru fluviu, adică taman Defi- 
leul Căpeteniei Cocama, numit astfel din cauza legendei 
care spune că în acel loc, în zilele foarte ploioase, se 
zărește plutind aproape de țărm năluca faimosului șef de 
trib cocama, don Manuel Pacaya, care, la 30 aprilie 1840, 

fonda ca pionier, la confluenţa râurilor Marañón și Uca- 
yali, progresistul sat Nauta. Cei șapte inculpați aleseseră 
acest loc, în pofida spaimei resimțite de unii dintre ei din 
cauza superstiției pomenite, deoarece abundenta vege- 
tație care acoperă o mare parte a albiei convenea de mi- 
nune dorinţei lor de a nu fi văzuţi. Cele două grupuri s-au 
întâlnit la Defileul Căpeteniei Cocama în seara zilei de 
1 ianuarie, alegându-și loc de tabără într-o mică depre- 
siune și petrecându-și acea noapte într-o fiestă impro- 
vizată. Și asta pentru că, vicleni și prevăzători, călătoriseră 
luând cu ei nu numai revolvere, carabine, cuie și pături 
de dormit, ci și destule sticle cu rachiu de anason și cu 
bere, ceea ce le-a permis să se îmbete criță în timp ce, neîn- 
doios foarte excitați și vorbăreți, se extaziau gândindu-se 
la ziua următoare, care va preschimba în realitate bolnă- 
vicioasele lor urzeli și pofte. 


Piraterie în Defileul Căpeteniei Cocama 


De cum au prins să mijească zorii, cei șapte indivizi 
au început să pândească, urcați în copaci, apele Ama- 
zonului. În acest scop, luaseră cu ei și un binoclu, pe care 
acum şi-l pasau unul altuia, ca să aibă o priveliște cât mai 
cuprinzător fidelă asupra porțiunii de fluviu. Așa și-au 
petrecut o bună parte din zi, fiindcă abia pe la ora patru 
după-amiaza a zărit Fabio Tapayuri, în depărtare, culo- 
rile verde și roşu ale vaporașului Eva, care despica apele 
pământii ale obârșiei marelui Fluviu, cu râvnita-i încăr- 
cătură. Imediat după aceea, indivizii au trecut la înde- 
plinirea cruntelor planuri dinainte stabilite. Pe când patru 
dintre ei - Teófilo Morey, Fabio Tapayuri, Fabriciano 
Pizango și Renán Márquez Curichimba - ascundeau 
barca cu motor în vegetaţia bogată de la mal și rămâneau 
pitulați acolo, Artidoro Soma, Nepomuceno Quilca şi 
Caifás Sancho se suiau în luntre și înaintau spre mijlocul 


244 


albiei ca să-și interpreteze rolurile teatrale. Mergând 
foarte încet, se apropiară de Eva, iar Soma și Quilca 
începuseră să facă semne disperate şi să strige din 
răsputeri, cerând ajutor pentru Caifâs Sancho și zicând 
de zor că are nevoie de intervenție medicală urgentă 
fiindcă fusese mușcat de o viperă. Subofiţerul de rang 
unu Carlos Rodriguez Saravia, auzind strigătele 
indivizilor, a ordonat oprirea motorului și i-a ajutat să-l 
urce pe bolnav la bordul Evei (care are un post de prim 
ajutor), cu lăudabila intenție de a-l ajuta pe prefăcutul 
Caifâs Sancho. 

De cum s-au văzut la bordul navei, câteșitrei indivizii 
și-au lepădat masca pașnică, și-au scos revolverele ascun- 
se și i-au obligat, sub amenințarea armelor, pe subofiţerul 
Rodriguez Saravia și pe cei patru subordonați ai acestuia 
să le dea ascultare fără murmur. În timp ce Artidoro Soma 
obliga grupul de șase vizitatoare (Luisa Cânepa, Țâţoasa; 
Juana Barbichi Lu, Sandra; Edwiga Lauri, Edwiga; Ernes- 
ta Sipote, Loreta; Maria Carrasco Lunchu, Flor, și nefericita 
Olga Arellano Rosaura, Brazilianca) și pe Juan Rivero, 
Ciupitu, care comanda grupul, să rămână încuiați într-o 
cabină, Nepomuceno Quilca și Caifâs Sancho, cu insulte 
murdare și amenințări cu moartea, impuneau echipajului 
Evei să pună din nou motorul în funcţiune și să îndrepte 
nava spre defileu, unde se afla tupilat restul bandei. În 
momentele acelea, pe când era executată manevra ceru- 
tă de atacatori, şiretul timonier Isidoro Ahuanari Leiva 
a putut, folosind o minciună ingenioasă (o necesitate na- 
turală a organismului), să abandoneze câteva minute 
puntea, să intre la postul de radio și să lanseze un disperat 
SOS către baza din Nauta, care, deși n-a înţeles prea bine 
mesajul, a dispus trimiterea imediată în aval a unei șalupe 
cu un pilot și doi soldaţi să vadă ce se întâmplă cu Eva. 
Nava, în acest timp, fusese oprită în Defileul Căpeteniei 
Cocama, loc ales strategic pentru că, din cauza bălăriilor 
uriașe, aproape nu se zărea de pe firul apei și, oricum, 

rămânea o ascunzătoare perfectă, greu detectabilă de pe 
luntrile şi bărcile cu motor ale pescarilor ce străbat, nu 
departe de izvor, mărețul nostru fluviu. 


Laşa, mârșava lovitură: violuri şi răniți 


Una după alta, cu o precizie matematică, se succedau 
etapele machiavelicului plan al delincvenților. Odată va- 
sul ajuns în Defileul Căpeteniei Cocama, cei patru bărbaţi 
rămași la mal s-au grăbit să suie la bord și, împreună cu 
ceilalți trei complici la delict, i-au legat pe subofițerul 
Rodriguez Saravia și pe cei patru membri ai echipajului, 
le-au pus căluş în gură cu cea mai mare brutalitate, apoi 
cu îmbrânceli şi lovituri i-au închis în cala vasului, spu- 
nând în dreapta şi în stânga că se aflau acolo trimiși de 
Arcă să pedepsească activităţile păcătoase ale Serviciului 
de Vizitatoare. Imediat după aceea, cei șapte pirați — care, 
conform spuselor victimelor, denotau o avansată stare de 
ebrietate și un accentuat dârdâit nervos - s-au îndreptat 
spre cabina unde le țineau închise pe vizitatoare, ca să-și 
satisfacă poftele animalice. Atunci a avut loc prima văr- 
sare de sânge. Într-adevăr, descoperind criminalele inten- 
ţii ale indivizilor, aventurierele le-au opus o vie rezistență, 
urmând exemplul bravului Juan Rivera, Ciupitu, care, 
netemător și neținând seama de statura sa pricăjită și de 
slăbiciunea lui fizică, s-a repezit cu capul înainte și cu 
pumnii în pirați, reproșându-le ticăloşia procedeelor, dar, 
din nefericire, acţiunea sa donquijotescă a luat repede 
sfârșit, bandiții scoțându-l din luptă rapid prin dese iz- 
bituri cu patul revolverelor în moalele capului și prin șu- 
turi date leșinatului de pe jos până la desfigurare. La fel 
a pățit și vizitatoarea Luisa Cânepa, zis Țâţoasa, care s-a 
dovedit foarte energică, înfruntându-i pe cei care le se- 
chestraseră ca un adevărat bărbat, zgâriindu-i și muș- 
cându-i până când a fost lovită atât de feroce, încât şi-a 

pierdut cunoștința. După înfrângerea oricărei rezistenţe 
din partea femeilor pierdute, piraţii le-au obligat, sub 
ameninţarea revolverelor și carabinelor, să le satisfacă 
dorințele vicioase, fiecare atacator alegându-şi câte o vic- 
timă, dar gata să se ia la bătaie între ei pentru posedarea 
nefericitei Olga Arellano Rosaura, care până la urmă i-a 
fost cedată lui Teófilo Morey, din rațiuni de vârstă. 


Schimb de focuri și eliberare: 
moare frumoasa vizitatoare 


În tot acest timp, pe când cei șapte indivizi se bucurau 
în mijlocul violenţei de marea lor orgie, șalupa trimisă 
de baza din Nauta străbătuse o bună bucată de drum 
lichid fără să vadă nici urmă de Eva și era tocmai pe 
punctul de a se întoarce, când rumeneala crepusculului 
a scos în evidenţă, departe, licărind printre copacii Defi- 
leului Căpeteniei Cocama, culorile roşu și verde ale va- 
porașului. Șalupa a luat-o imediat într-acolo, fiind primită, 
spre stupefacţia grupului din ea, cu o ploaie de gloanțe, 
dintre care unul s-a înfipt în partea stângă și inferioară 
a feselor soldatului Felicio Tanchiva. De cum și-au revenit 
din stupoare, soldaţii au ripostat cu plumbi, declanșân- 
du-se atunci un aprig schimb de focuri care a durat 
minute în șir și în cursul căruia a căzut rănită mortal — 
de gloanţele soldaților, cum s-a dovedit la autopsie - Olga 
Arellano Rosaura, poreclită Brazilianca. Văzând că se 
aflau în inferioritate numerică, soldații au hotărât să se 
întoarcă la Nauta și să ceară întăriri. Când au observat 
că patrula se îndepărtează, delincvenţii, cuprinși de 
panică din cauza morţii victimei, s-au comportat întâi 
confuz, pierzându-și capul. Primul care a reacționat a fost, 
pe cât se pare, Teófilo Morey, care și-a îndemnat complicii 
la calm, arătându-le că până ajungea patrula la Nauta și 
se întorcea, aveau tot timpul nu numai s-o șteargă de 

acolo, ci să-și ducă și planul la bun sfârșit. În acele 
momente, cineva -— nu se știe precis cine: Morey, spun 
unii, Fabio Tapayuri, susțin alții - a sugerat să fie răstig- 
nită Brazilianca, nu un animal. Delincvenţii au trecut la 
treaba lor sângeroasă, aruncând pe țărm trupul neîn- 
suflețit al Olgăi Arellano și hotărând, ca să economisească 
timp, să nu mai meșterească o cruce, ci să se folosească 
de un copac oarecare. Erau cufundați în macabra lor 
îndeletnicire, când patru șalupe cu soldați s-au arătat la 
orizont. Delincvenţii au fugit imediat, pierzându-și 
urmele prin bălării. Numai doi dintre ei, și anume 
Nepomuceno Quilca și Renân Mârquez Curichimba, au 
putut fi capturați atunci. Urcând la bordul Evei, soldații 
au dat peste un spectacol oribil: femei îngrozite și pe 
jumătate goale, fugind cuprinse de isterie, unele cu urme 
de violenţă pe față și pe trup (Țâţoasa) și, ceva mai încolo, 
pe țărm, frumosul corp al Olgăi Arellano Rosaura țintuit 
pe trunchiul unui pom lupuna. Gloanţele o loviseră pe 
nenorocita femeie, de la începutul schimbului de focuri, 
în organele vitale (în inimă și cap), curmându-i pe loc 
zilele. Nefericita a fost dată jos de pe trunchi, acoperită 
cu pături și suită la bordul navei, în plânsul frenetic, 
oripilat, al celorlalte victime. 

De cum s-au văzut eliberați, subofițerul de rang unu 
Rodriguez Saravia și echipajul lui au anunţat prin radio, 
la Nauta, Requena și Iquitos, cele întâmplate, astfel că 
toate posturile, bazele navale și garnizoanele din regiune 
și-au mobilizat forțele și s-au lansat în vânarea celor cinci 
fugari. Toţi au fost capturați în douăzeci și patru de ore. 
Trei dintre ei — Teófilo Morey, Artidoro Soma și Fabio Ta- 
payuri - au fost prinşi la lăsarea întunericului, în împre- 
jurimile Nautei, încercând să se strecoare în așezare după 
ce străbătuseră, cu hainele sfâșiate și cu zgârieturi pe tot 
corpul, mulți kilometri prin hățișuri și mărăcinișuri. Cei- 
lalți doi - Caifás Sancho și Fabriciano Pizango - au fost 
capturați în zorii zilei următoare, pe când încercau să urce 

pe firul râului Ucayali cu o barcă furată de la ambarca- 
derul din Nauta. Unul dintre ei, Caifás Sancho, era rănit 
destul de grav, un glonţ smulgându-i o parte din maxilar. 

Victimele agresiunii au fost transportate la Nauta, 
unde Luisa Cânepa și Ciupitu au primit îngrijirile cuve- 
nite, ambii dovedind mult curaj și tărie de spirit în situația 
lor de neinvidiat. Tot acolo li s-au luat victimelor și pri- 
mele declaraţii privind teribila experiență prin care tre- 
cuseră. Cadavrul bietei Olga Arellano Rosaura n-a putut 
fi adus la Iquitos decât pe 4 ianuarie, din cauza forma- 
lităţilor judiciare, transportul s-a efectuat pe calea aeru- 
lui, cu hidroavionul Dalila, iar omul care a venit special 
la Nauta ca să însoţească rămășițele pământești și să facă 
primele cercetări n-a fost altul decât cel cunoscut până 
atunci doar ca domnul Pantaleón Pantoja. Restul vizita- 
toarelor s-au întors la Iquitos pe calea apei, cu nava Eva, 
care n-a suferit grave avarii în timpul luării cu asalt, iar 
cei șapte făptași erau reținuți încă două zile la Nauta și 
supuși de către autorităţi unor interogatorii exhaustive. 
leri, sub o escortă puternică, au sosit și ei la Iquitos cu 
un hidroavion al FAP, iar în prezent se află în celulele 
închisorii centrale de pe strada Sergent Lores, unde, fără 
nici o îndoială, vor zăcea mult și bine, ca urmare a com- 
portamentului lor de canalii. 


Neastâmpărata și scandaloasa viață 
a vizitatoarei omorâte 


S-a născut la 17 aprilie 1936, în (pe atunci) izolatul cătun 
Nanay (nu exista încă șoseaua care leagă actuala stațiune 
balneară de Iquitos), având-o pe dona Hermenegilda 
Arellano Rosaura ca mamă și tată necunoscut. A fost bote- 
zată pe data de 8 mai, în același an, la biserica din Pun- 
chana, cu prenumele Olga și cele două nume de familie 
ale mamei. Aceasta avea la Nanay, conform spuselor 
diverselor persoane din cartier care își aduc aminte de 

ea, tot felul de ocupaţii, în principal ca femeie de serviciu 
la baza navală din Punchana și la baruri şi restaurante 
din preajmă, îndeletniciri care nu durau prea mult fiindcă 
era mai tot timpul dată afară din cauza puternicei sale 
predispoziţii la băutură, ajungându-se până acolo, încât, 
zic martori ai acelor scene, era obișnuit spectacolul împle- 
ticitei siluete a Băuturicii Hermes, cum i se spunea, bă- 
tând cartierul în râsetele privitorilor, urmată îndeaproape 
de fetiţa ei, Olguita-Olguţa. Cu puţin noroc pentru aceas- 
ta, când fetița avea vreo opt sau nouă anișori, Băuturica 
Hermes a dispărut din Nanay, abandonându-și biata co- 
pilă, care a fost culeasă de pe stradă de adventiștii de ziua 
a șaptea și primită caritativ în micul lor orfelinat așezat 
la colțul străzilor Samanez Ocampo și Napo, unde azi n-a 
mai rămas decât biserica. În această instituție, sărmana 
fetiță, care până atunci fusese crescută ca un animăluț 
sălbatic, în murdărie și ignoranță, a primit prima edu- 
caţie, a învăţat să citească, să scrie și să socotească, și a 
dus o viață modestă, dar sănătoasă și curată, reglată de 
severele precepte morale ale acestei biserici. („N-or fi fost 
ele chiar așa solide precum se spune, dacă e să ne luăm 
după cartea de muncă a damizelei“, a comentat de faţă 
cu un redactor de-al nostru, cu severitatea-i caracteristică, 
un preot catolic aparținând cândva Armatei, celebru prin 
constantele sale ironii din timpul predicilor față de nume- 
roasele biserici protestante din Iquitos și care ne-a cerut 
să nu-i dăm numele.) 


Drama unui tânăr misionar 


„Îmi amintesc cum nu se poate mai bine de ea“ - ne-a 
declarat, în ce-l privește, pastorul adventist, Reverendul 
Abraham MacPherson, care conducea orfelinatul în anii 
când acolo se dezvolta tânăra Olga Arellano Rosaura. „Era 
o brunețică vioaie, inteligentă, plină de viaţă, care asculta 

cuminte de toți îndrumătorii ei și de la care aşteptam mari 
realizări. Ce a pierdut-o a fost, fără îndoială, marea fru- 
musețe fizică pe care natura a revărsat-o asupra ei încă 
din anii adolescenţei. Dar, ce să-i faci, mai bine să ne 
rugăm pentru sufletul ei și să tragem învățăminte din 
cazul acesta ca să ne îndreptăm propriile vieți, în loc să 
ne amintim acum de lucruri triste și amare care nu mai slu- 
jesc nimănui, nici nu conduc nicăieri.“ Reverendul Abra- 
ham MacPherson se referă, tainic, la o întâmplare care 
pe-atunci a stârnit vâlvă mare la Iquitos: senzaţionala 
fugă de la orfelinatul adventiștilor de ziua a șaptea a fru- 
moasei de 15 ani care era Olguita Arellano Rosaura, cu 
unul din îndrumătorii ei spirituali, tânărul pastor 
adventist Richard Jay Pierce jr, pe atunci de curând sosit 
la Iquitos din îndepărtata-i ţară, Statele Unite ale Ame- 
ricii, să-și călească aici, printre noi, proaspetele arme 
misionare. Episodul s-a sfârșit tragic, după cum probabil 
își amintesc mulți cititori ai ziarului nostru El Oriente, încă 
de pe-atunci cel mai prestigios din Iquitos, pentru că 
redacției noastre, și nu alteia, și-a trimis chinuitul misio- 
nar scrisoarea sa de scuze adresate opiniei publice lore- 
tane înainte de a-și curma zilele, disperat de remușcare 
pentru că se lăsase sedus de frumuseţea adolescentină a 
Olguitei, spânzurându-se de un palmier aguaje în împre- 
jurimile cătunului San Juan. (El Oriente a publicat integral 
misiva lui, scrisă într-o spaniolă aproximativă, împănată cu 
englezisme, în numărul din 20 septembrie 1949.) 


Pe toboganul vieţii deșănţate 


După această precoce și nefericită aventură sentimen- 
talá, Olga Arellano Rosaura a început să se rostogolească 
pe povârnișul relelor obiceiuri și al vieții dezmăţate, aju- 
tată fiind, indiscutabil, de farmecele ei fizice și de firea-i 
plăcută, fără fasoane. Astfel, începând de atunci, silueta ei 

graţioasă putea fi văzută frecvent prin localurile nocturne 
din Iquitos, precum Mao Mao, La Selva și dispăruta spe- 
luncă Livada înflorită, pe care autorităţile au trebuit s-o 
închidă, mai demult, când s-a dovedit că respectivul bar, 
făcând cinste numelui său, era o casă rău-famată unde, 
între patru și șapte seara, își pierdeau virtutea eleve și lice- 
ence din Iquitos. Proprietarul, aproape mitologicul Hum- 
berto Sipa, poreclit Mucea, care și-a petrecut câteva luni 
la închisoare, a făcut apoi o strălucită carieră în această 
branșă a afacerilor, după cum știe toată lumea. Ar fi dificil, 
desigur, să trasăm noi acum itinerarul sentimental al fer- 
mecătoarei Olguita Arellano Rosaura, căreia, în acei ani, 
zvonurile picante îi atribuiau nenumărați protectori și pri- 
eteni cu bani și relații, mulți dintre ei însuraţi, cu care fata 
nu șovăia deloc să se arate în public. Unul din aceste zvo- 
nuri greu de verificat asigură că Olguita a fost discret 
expulzată din Iquitos, la sfârșitul lui 1952, de către pre- 
fectul de atunci al departamentului, don Miguel Torres 
Salamino, din cauza dragostei îndrăcite dintre șugubeața 
Olguita și un fiu al prefectului, studentul la inginerie 
Miguelito Torres Saavedra, a cărui moarte, în apele adânci 
ale lagunei Quistococha, a fost calificată de multe persoa- 
ne drept sinucidere, din cauza nenumăratelor probe de 
disperare la care s-a dedat tânărul după plecarea iubitei 
lui, deși familia a dezminţit cu tărie acest zvon. În orice caz, 
nedomolita Olguita a plecat în orașul brazilian Manaos, 
unde tot ce s-a știut despre ea este că, în anii petrecuți 
acolo, în loc să-și corijeze comportarea, dimpotrivă, și-a 
înrăutăţit-o, trăind pe faţă în promiscuitate și dedicân- 
du-se total, în stabilimentele adecvate — lupanare și case 
deocheate —, multimilenarei profesiuni de prostituată. 


Întoarcerea în patrie 


Specialistă în afacerile acestea indecente și mai frumoasă 
ca oricând, Olga Arellano Rosaura, căreia inventivitatea 

loretană i-a aplicat de îndată pseudonimul Brazilianca, 

s-a întors cam de doi ani în orașu-i de baştină, Iquitos, 

intrând aproape imediat, graţie cunoscutului proxenet al 

acestor locuri, Chinezu Porfirio din cartierul Belén, la 
Serviciul de Vizitatoare, instituția aceea care aprovizio- 
nează cu femei ușoare, de parcă ar fi vorba de capete de 
vite sau de articole de primă necesitate, garnizoanele de 
la graniță. Dar, ceva mai devreme, incorijibila Olguita a 
fost protagonista altui scandal monstru, fiind surprinsă 
în rândul ultim al cinematografului Bolognesi, la proiecția 
de seară, dedându-se la pipăieli scabroase și la acţiuni 
încă și mai îndrăzneţe cu un locotenent de Jandarmerie 
care a trebuit să fie mutat din Loreto din cauza celor petre- 
cute. S-a declanșat atunci — după cum cititorii noștri precis 
își amintesc — o încercare de agresiune din partea soției 
ofițerului, care s-a repezit la Braziliancă, într-o joi de pro- 
menadă cu muzică militară, ambele schimbând lovituri 
și insulte pe gazonul de lângă mândra noastră Piaţă 
Centrală. 

Olga Arellano Rosaura avea să devină curând, graţie 
farmecelor ei, vizitatoarea-vedetă a rău-famatei incinte 
de pe râul Itaya și amica predilectă a administratorului- 
gestionar al stabilimentului, pe care, până mai ieri, noi 
îl credeam un cetățean civil oarecare, don Pantaleón Pan- 
toja, și care s-a dovedit a fi, spre perplexitatea și uluirea 
multora, nici mai mult, nici mai puțin decât căpitan al Oș- 
tirii noastre Naţionale. Pentru nimeni din acest oraș nu 
mai este un secret strânsa și intima relație ce a existat între 
frumoasa răposată și domnul (pardon), căpitanul activ 
Pantoja, pereche pe care o puteai zări plimbându-se foarte 
contopită prin Piaţa 28 Iulie sau îmbrățișându-se cu furie, 
pe la lăsarea serii, pe Esplanada Tarapacá. Involuntară 
semănătoare de tragedii, se zice că Olguita Arellano Ro- 
saura, seducătoarea Braziliancă, a fost cauza plecării din 
Iquitos a neglijatei soții a căpitanului Pantoja, regretabilă 

dramă familială care a fost dezvăluită de un coleg al nos- 
tru, important comentator radiofonic al acestui oraș. 


Sfârşit tragic 


Așa ajungem la deznodământul acestei vieţi care, încă 
în plină tinerețe, și-a găsit, în înserarea celei de a doua 
zi a anului 1959, în Defileul Căpeteniei Cocama, din îm- 
prejurimile Nautei, prematurul și groaznicul sfârșit, pro- 
vocat de gloanţele trădătoare care, fermecate poate de 
marea-i frumuseţe, ca atâția bărbați, au preferat-o pe ea 
în ucigașa lor traiectorie, și de piroanele unor degenerați 
sau fanatici. Multele persoane care s-au dus la rău-fama- 
tul local de pe râul Itaya, unde Pompele Funebre Modus 
Vivendi instalaseră o cameră mortuară cu catafalc clasa I, 
ca să asiste la priveghiul Olgăi Arellano Rosaura, apro- 
piindu-se de sicriu, admirau, intactă, prin geamul trans- 
parent, splendidă la lumina sutelor de lumânări funebre, 
frumuseţea oacheșă a BRAZILIENCEI! 


În exclusivitate pentru El Oriente: 


Epistolă către cei buni despre cei răi 
a Fratelui Francisco 


Publicăm în continuare și în exclusivitate un text sosit la 
redacția noastră azi-noapte și scris de însuși Fratele Francisco, 
celebrul profet şi suprema autoritate a Frăției Arcei, căutat 
de poliția a patru tări ca autor moral al răstignirilor care, de 
un timp încoace, au însângerat și continuă să însângereze 
iubita noastră Amazonie. El Oriente garantează autenticitatea 
acestui senzațional document. 


În numele Tatălui, al Sfântului Duh și al FIULUI CARE 
A MURIT PE CRUCE, mă destăinui opiniei publice din 

întregul Peru și din lume, pentru ca, având de partea mea 
permisiunea și inspiraţia vocilor din cerul care îi așteaptă 
pe cei BUNI, să dezmint și să repudiez ca infame, calom- 
nioase și contrare oricărui adevăr acuzaţiile celor RĂI care 
pretind să arunce pe umerii SURORILOR și FRAȚILOR 
ARCEI răspunderea pentru violarea, omorârea și ulte- 
rioara RĂSTIGNIRE a domnișoarei Olga Arellano Rosaura, 
evenimente care, din păcate, s-au petrecut în Defileul Că- 
peteniei Cocama, de lângă Nauta. Din refugiul meu izolat, 
unde port CRUCEA pe care Domnul a binevoit să mi-o 
dea în nețărmurita-i și insondabila-i înțelepciune, ținân- 
du-mă departe de mâinile păgâne care nu pot și nu vor 
putea niciodată să mă prindă și nici să mă izoleze de 
poporul cel credincios, sfânt, BUN, al Surorilor și Fraţilor 
împerecheaţi divin în dragostea de Dumnezeu și în ura 
faţă de RĂU, îmi ridic mâna şi, agitând-o energic de la 
stânga la dreapta și de la dreapta la stânga, zic, însoțind 
gestul de strigăt, NU! Nu este adevărat că Surorile și Fraţii 
Arcei — al căror obiectiv este facerea BINELUI și pregătirea 
urcării la cer când Tatăl, Sfântul Duh și FIUL CARE A MURIT 
PE CRUCE vor hotărî ca lumea asta plină de RĂUTATE și 
de necredinţă să se sfârșească prin foc și apă, cum anunţă 
cartea BUNĂ a Bibliei, ceea ce se va petrece foarte curând 
fiindcă așa mi-au comunicat vocile pe care le aud și care 
nu sunt de pe lumea asta — ar fi avut ceva de-a face cu 
crima comisă de cei RĂI și pe care vor să ne-o pună în cârcă 
tocmai ca să-și mute vina pe umerii noștri și să ne facă 
mai groase şi mai ascuţite CUIELE și mai dur LEMNUL 
CRUCILOR noastre. Nici unul dintre cei acuzaţi de moar- 
tea domnișoarei Arellano nu a aparținut vreodată FRĂȚIEI 
oamenilor BUNI, ba nici măcar n-a asistat, în calitate de 
simplu spectator sau de curios, la reuniunile organizate 
de ARCELE regiunii respective, adică acelea din Nauta, 
Bagazân și Requena, după cum mi-au confirmat BUNII 
Apostoli ai ARCELOR de acolo. Nimeni nu l-a zărit vreo- 
dată nici măcar pe unul singur dintre învinuiți la întrunirile 

întru slava Tatălui, a Sfântului Duh și a FIULUI CARE A 
MURIT PE CRUCE, cerându-și iertare pentru păcate, ca să 
aibă sufletul curat la venirea ULTIMEI CLIPE. Surorile, 
Frații nu ucid, nu violează, nu atacă, nu fură, ci urăsc vio- 
lența RĂULUI, așa cum cerul i-a învățat prin gura mea. 
Niciodată nu vom putea fi învinuiți de nici o acțiune 
contrară BINELUI și nu este adevărat că predicăm crima, 
cum ne impută cei ce ne prigonesc și ne obligă să ne 
ascundem și să trăim ca fiarele hăituite, în fundul pădurii. 
Dar noi îi iertăm fiindcă ei nu-s decât niște instrumente 
ascultând de voia cerului, care se folosește de ei ca de 
niște CRUCI prin care noi vom dobândi nemurirea slavei 
eterne. lar pe sărmana Olga Arellano, deși încă nu primise 
cuvântul, de pe acum o pomenim în rugăciunile noastre 
și o așezăm printre ceilalți martiri și sfinţi ai noștri care 
ne văd, ne aud, ne vorbesc, ne protejează și se bucură pe 
merit, acolo sus, de pacea celestă alături de Tatăl, de Duhul 
Sfânt și de FIUL CARE A MURIT PE CRUCE. 


FRATELE FRANCISCO 


Nota Redacţiei. Într-adevăr, în timpul înmormântării au 
circulat în cimitirul general din Iquitos mici poze dantelate 
evlavioase cu imaginea Olgăi Arellano Rosaura, asemănătoare 
celor care există deja, cu ceilalți răstigniți ai Arcei, cum ar fi 
celebrul prunc-martir din Moronacocha și Sfânta Ignacia. 


Ameninţări odioase 
la adresa unui ziarist loretan 


(Editorialul ziarului El Oriente, 
din 6 ianuarie 1959) 


Publicarea în exclusivitate, în ediția noastră de ieri, a 
„Epistolei către cei buni despre cei răi”, trimisă redacției 
noastre, din ascunzătoarea sa secretă de undeva din selvă, 

de Fratele Francisco, lider și suprem conducător spiritual 

al crucilor sau fraților Arcei, a declanșat o incalificabilă 

brutalitate polițienească împotriva directorului nostru, 
cunoscutul ziarist de talie mondială Joaquin Andoa, din 
partea autorităților Poliţiei departamentului Loreto, act 
care se adaugă la și aşa prea înţesata listă a victimelor 
libertății presei. Așadar, directorul nostru a fost convocat, 
ieri-dimineaţă, de colonelul de Jandarmerie Juan Amé- 
zaga Riofrio, șef al Secţiei de Poliţie nr. 5 (Loreto) și de 
inspectorul-superior de Loreto al Poliţiei de Investigaţii 
din Peru (PIP), Federico Chumpitaz Fernândez. Cei doi 
i-au cerut să dezvăluie felul în care ziarul El Oriente obţi- 
nuse misiva Fratelui Francisco, individ urmărit de justiție 
ca eminenţă cenușie a multelor cazuri de răstignire ce au 
avut loc în Amazonia. La răspunsul respectuos, dar ferm, 
al directorului nostru, cum că sursele de informație ale 
unui ziarist constituie secret profesional și sunt, ca atare, 
la fel de sacre și de inviolabile precum destăinuirile făcute 
unui preot la spovedanie, cei doi șefi ai poliţiei s-au dez- 
lănțuit în niște imprecaţii de o vulgaritate fără precedent 
contra domnului Joaquin Andoa, amenințându-l chiar cu 
pedepse corporale (“O să-ți dăm niște șuturi în cur“ au 
fost cuvintele lor, textual) dacă nu le răspunde la între- 
bări. Întrucât directorul nostru a refuzat cu demnitate să 
încalce etica profesională, a fost închis la arestul comi- 
sariatului timp de opt ore, adică până la șapte seara, când 
a fost eliberat în urma intervenţiei directe a prefectului 
departamentului. Redacţia în plen a ziarului El Oriente, 
unită ca un singur om în apărarea libertăţii presei, a 
secretului profesional și a eticii informației, protestează 
faţă de acest abuz comis la adresa persoanei unui distins 
intelectual și ziarist loretan și comunică trimiterea mai 
multor telegrame în care sunt înfierate aceste fapte, pe 
adresa Federaţiei Naţionale a Ziariştilor din Peru și a Aso- 
ciaţiei Naţionale a Ziariştilor Peruani, acestea fiind foru- 
rile noastre superioare. 

Asasinii din Defileul Căpeteniei Cocama 
nu vor compărea 
în faţa tribunalului militar 


Iquitos, 6 ianuarie. O sursă foarte bine informată de pe 
lângă Comandamentul General al Regiunii a V-a Militare 
(Amazonia) a dezminţit în dimineaţa aceasta zvonurile 
care circulau prin Iquitos, conform cărora cei șapte ataca- 
tori de la Nauta ar urma să fie predați forurilor militare 
ca să fie judecaţi de un tribunal militar în procedură de 
urgenţă. Conform sursei menționate, Forţele Armate nu 
au cerut câtuși de puţin să li se încredinţeze sarcina de 
a-i judeca și condamna pe delincvenţi; în consecinţă, aceș- 
tia vor rămâne la dispoziţia forurilor justiţiei civile. 

După cât se pare, originea zvonului dezminţit ar fi ce- 
rerea adresată instanțelor superioare ale Armatei de către 
căpitanul de Intendenţă Pantaleón Pantoja ~ ale cărui 
funcții sunt prea bine cunoscute în orașul nostru - ca forul 
juridic militar să solicite instruirea procesuală și pedep- 
sirea autorilor asaltului de la Nauta, argumentând că 
nava Eva și echipajul ei aparțineau Marinei Naţionale și 
că respectivul convoi de târfuliţe era parte integrantă a 
unui organism militarizat, acesta fiind cazul discredita- 
tului Serviciu de Vizitatoare condus de ofiţerul pomenit. 
Forţele Armate se pare că au catalogat ca „neavenită” — 
este calificativul folosit de sursa noastră — cererea căpi- 
tanului Pantoja, indicând că mijlocul de transport Eva și 
echipajul lui, atunci când au fost victimele asaltului, nu 
efectuau nici un serviciu militar, ci însărcinări strict civile, 
și că numitul Serviciu de Vizitatoare nu este și nu poate 
fi, în nici un caz, o instituţie militarizată, ci o simplă între- 
prindere comercială civilă, care a avut eventuale — și doar 
tolerate, dar nicidecum patronate sau oficializate — legă- 
turi cu Armata. În această privinţă, a adăugat sursa citată, 
este în curs de desfășurare, cu discreția cuvenită, o 

anchetă, ordonată pare-se chiar de Statul Major al Ar- 
matei, asupra numitului Serviciu de Vizitatoare, cu scopul 
de a i se descoperi originea, alcătuirea, funcţiile și bene- 
ficiile, de a i se determina caracterul licit și, dacă va fi cazul, 
de a se stabili responsabilitățile și sancțiunile cuvenite. 

— A, te-ai sculat deja, băieţel — petrece o noapte agitată, 
în visul ei o libarcă e mâncată de un şoarece care e mâncat 
de o mâţă, care e mâncată de o șopârlă, care e mâncată 
de un jaguar, care e răstignit și ale cărui resturi le mănâncă 
libărcile, se scoală devreme în zori, se plimbă prin salonul 
întunecos frângându-și mâinile, când aude șase bătăi de 
clopot, bate și ea la ușa dormitorului lui Panta doamna 
Leonor. Cum, ţi-ai pus iar uniforma? 

— Tot Iquitosul m-a văzut în uniformă, mama - ob- 
servă că vestonul s-a decolorat și că pantalonii îi sunt 
acum prea largi, se privește din diferite unghiuri în oglin- 
dă și se umple de melancolie Pantita. N-are sens să mai 
continui cu minciuna aia cu domnul Pantoja. 

— Asta va trebui s-o hotărască Armata, nu tu — încurcă 
cheile bucătăriei, varsă lapte pe jos, își amintește că a uitat 
pâinea, nu poate împiedica tava să nu-i tremure în mâini 
doamna Leonor. Te rog, bea măcar puțină cafea. Nu pleca 
așa, cu stomacul gol, nu fi catâr. 

— Bine, bine, dar numai o juma de ceașcă — se duce 
cât se poate de calm în sufragerie, pune chipiul și mă- 
nuşile pe masă, se așază, bea cu mici sorbituri Panta. Hai, 
dă-mi un pupic. Nu mai face mutra asta, mămicuţo, îmi 
transmiţi spaima ta. 

— Toată noaptea m-am perpelit cu coșmarurile — se 
prăbușește pe sofa, își duce mâna la gură, are o voce 
gripată și chinuită doamna Leonor. Ce-o să se întâmple 
cu tine, Panta? Ce-o să se aleagă de noi? 


260 


— N-o să se-ntâmple nimic - scoate câteva bancnote 
din portofel, le îndeasă în capotul doamnei Leonor, trage 
jaluzelele, vede oameni mergând la lucru, îl zărește pe 
cerșetorul orb din colțul străzii instalat deja cu străchi- 
oara şi cu flautul său Panta. Și chiar de s-o întâmpla, 
nu-mi mai pasă. 

— Aţi auzit la radio? tresare de uimire pe bancheta 
taxiului, îl aude exclamând pe șofer și repetă și ea nu se 
poate, ce nenorocire, plătește, intră în Pantiland trântind 
poarta, ţipă Iris. Au pus laba pe Fratele Francisco! Se as- 
cundea pe râul Napo, aproape de Mazân. Ce rău îmi pare! 
Ce-o să-i facă? 

— Nu regret nimic din ce-am făcut — îi vede ieșind din 
casă pe meșterul de lespezi mortuare și pe soțul Aliciei, 
vede trecând mașini, copii cu uniforme și cărți, se uită 
după o bătrână care vinde lozuri, se simte ciudat, se în- 
cheie la veston Panta. Am acţionat așa cum mi-a dictat 
conștiința, adică exact cum se comportă un bun soldat. 
Voi înfrunta dizgraţia. Ai încredere în mine, mamă. 

— Întotdeauna am avut, băieţel - îl perie bine de-i dă 
lustru, îl aranjează, își desface braţele, îl sărută, îl strânge 
la piept, se uită la mustăcioşii din pozele vechi doamna 
Leonor. O încredere oarbă în tine. Dar de când cu treaba 
asta nu mai știu ce să cred. Ai înnebunit, Panta. Să te îm- 
braci tu în haine militare ca să rostești un discurs la în- 
mormântarea unei curviștine! Păi, tatăl sau bunicul tău 
așa ar fi făcut? 

— Mama, te rog, gata cu discuţia - îi vede salutân- 
du-se pe vânzătoarea de lozuri și pe orb, vede un bărbat 
mergând și citindu-și ziarul, un câine care urinează înde- 
lung, se întoarce pe călcâie și se îndreaptă spre ușa locu- 
inței Panta. Cred că ţi-am mai spus că ăsta-i un subiect 
strict interzis. 

— Da, sigur, tac, eu ştiu să ascult de superiori — îl bine- 
cuvântează, îl conduce până afară, se întoarce în dormi- 
torul ei, se aruncă pe pat zgâlțâită de hohote de plâns 

doamna Leonor. Deie Domnul să nu-ți muști mâinile, 
Panta! Mă rog să nu păţești așa ceva, dar aiureala pe care 
ai făcut-o o s-aducă nenorociri, de asta-s sigură. 

— Bun, într-un fel da, cel puţin mie — zâmbeşte în silă, 
trece printre rudele îngrămădite la poarta închisorii 
așteptând ora vizitei, alungă un copil care strigă broaște 
țestoase, maimuțe locotenentul Bacacorzo. Am ratat avan- 
sarea pe anul ăsta, e clar. Dar, în sfârșit, ce-a fost a fost 
şi nu putem da timpul îndărăt. 

— Eu ţi-am ordonat s-aduci escorta, eu ţi-am ordonat 
onoruri militare pentru biata femeie — se apleacă să-și lege 
un şiret, observă pe poarta Băncii Amazonice deviza „Ba- 
nii selvei pentru selva” căpitanul Pantoja. Responsa- 
bilitatea e a mea și numai a mea. Așa am declarat în 
scrisoarea asta adresată generalului Collazos și așa-i voi 
spune, personal, și lui Scavino. Dumneata n-ai nici o vină, 
Bacacorzo: regulamentul e foarte clar. 

— L-au găsit dormind - se așază în hamacul lui Sin- 
foroso Caiguas, vorbește în centrul unui cerc de vizita- 
toare Penelopa. Își făcuse o colibă din crengi și frunze, 
se ruga toată ziulica, nu mânca nimic din ce-i aduceau 
apostolii. Numai rădăcini și ierburi. E un sfânt, un sfânt. 

— Adevărul e că nu trebuia să v-ascult — își înfundă 
mâinile în buzunare, intră în cofetăria Paradisul, cere o 
cafeluţă cu lapte, îl aude pe căpitanul Pantoja întrebându-l 
nu-i ăla profesoru', vrăjitoru'? Răspunde da, el e, locote- 
nentul Bacacorzo. Între noi fie zis, ceea ce mi-aţi cerut era 
o gogomănie nemaipomenită. Altu-n locul meu, dacă ar 
fi avut un dram de minte, s-ar fi dus val-vârtej să-i po- 
vestească lui Scavino ce-aveaţi de gând să faceţi, ca să vă 
oprească la timp, și-acum mi-aţi fi mulțumit, domnule 
căpitan. 

— E prea târziu să te mai plângi — îl aude pe profesor 
sfătuind-o pe o doamnă, dacă vrei să vorbească repede 
copilașul tău, să-i strivești boabe de porumb în gură, căpi- 
tanul Pantoja. Dacă așa gândeai, de ce dracu' n-ai făcut-o, 

Bacacorzo? M-ai fi scutit de remușcările pe care-o să le 
am, dacă nu-ți dau ăștia trese și fireturi noi din cauza mea. 

— Pentru că n-am destulă glagorie aici — arată spre 
frunte, își bea cafeaua cu lapte, plătește, îl aude pe pro- 
fesor recomandându-i clientei sale și dacă pe copilaș îl 
mușcă vipera, îl curariseşti dându-i în biberon fiere de 
popândău majaz, iese în stradă locotenentul Bacacorzo. 
Așa-mi tot zice și nevastă-mea. Dar, vorbind serios, v-am 
văzut atât de afectat de moartea vizitatoarei ăleia, încât 
mi s-a înmuiat inima. 

— Directorul ziarului El Oriente urlă peste tot că nu 
el l-a denunţat pe Frate, se jură și plânge că n-a zis nimic 
la poliție — ajunge ultima la Pantiland, anunță am noutăți, 
se așază în hamac, turuie Coca. Păi, cred și eu, oamenii 
i-au dat deja foc la mașină și erau cât pe ce să-i pună foc 
şi la ziar. Dacă n-o șterge repejor din Iquitos, fraţii o să-l 
belească. Voi credeți că domnul Andoa știa unde se 
ascunsese Fratele Francisco? 

— Şi-n plus, ideea asta de-a înmormânta cu onoruri 
militare o stricată era atât de dementă, încât mi s-a părut 
fascinantă — râde cu poftă, se plimbă printre vânzătorii 
ambulanți și tarabele înțesate de pe strada Lima, observă 
că la Bazarul Modern a apărut o nouă reclamă: „Articole 
extraordinare prin durabilitate și aspect atrăgător“ locote- 
nentul Bacacorzo. Nu știu ce-a fost cu mine, cred că mi-ați 
transmis delirul. 

— N-a fost nici un delir, eram cât se poate de calm și 
de rațional când am hotărât așa — dă un șut unei cutii 
goale de conserve, traversează strada, se ferește de o ca- 
mionetă, pășește pe sub umbra merișorilor yambos din 
Piaţa Centrală căpitanul Pantoja. Dar asta-i altă istorie. 
Îi promit să fac tot ce depinde de mine să n-ai probleme 
cu avansarea, Bacacorzo. 

— O să fie o poveste numai bună de spus nepoțeilor, 
deși n-o să mă creadă - zâmbește, se sprijină de Columna 
Eroilor, observă că numele ori s-au șters, ori sunt mânjite 

de găinaţuri locotenentul Bacacorzo. Ba da, că doar de-aia 
există ziarele, măcar la asta să ne servească. Știți că nu mă 
pot obişnui să vă văd în uniformă? Îmi păreți altcineva. 

— La fel mi se pare și mie, mă simt ciudat. Trei ani 
înseamnă ceva — dă ocol Băncii de Credit, scuipă pe tro- 
tuarul Casei de Fier, îl vede pe proprietarul Hotelului 
Imperial urmărind o fâșneaţă căpitanul Pantoja. L-ai vă- 
zut deja pe Scavino? 

— Nu, nu l-am văzut - privește ferestrele încadrate 
de cahle strălucitoare ale Comandamentului, intră pe Es- 
planada Tarapacá, se oprește să vadă ieșind din Hotelul 
Turiștilor un grup de străini cu aparate de fotografiat 
locotenentul Bacacorzo. Mi-a trimis vorbă că s-a terminat 
misiunea mea specială, adică lucrul cu dumneavoastră. 
Trebuie să mă prezint luni la biroul lui. 

— Îți rămân patru zile până atunci, ca s-aduni forțe 
noi și să te pregătești de urgie - calcă pe o coajă de 
banană, observă zidurile scorojite ale vechiului colegiu 
Sfântul Augustin, bălăriile care îl sufocă, pulverizează o 
familie de furnici care cărau o frunzuliță căpitanul Pan- 
toja. Vasăzică asta-i ultima noastră întrevedere oficială. 

— O să vă povestesc o trăsnaie care o să vă facă să 
râdeţi — își aprinde o țigară lângă Monumentul Rotary 
Clubului, vede pe Esplanadă multe eleve jucând volei 
locotenentul Bacacorzo. Știţi ce-au crezut mult timp despre 
noi cei care ne surprindeau întâlnindu-ne singuri și-n 
locuri dosnice? Că eram poponari, închipuiți-vă! Aoleu, 
nici de asta nu râdeţi! 

— L-au pus sub zăvor la Mazân și-au înconjurat satul 
cu cordoane de soldați — stă cu urechea lipită de radio, 
repetă țipând ce aude, dă fuga la debarcader, arată râul 
Puţica. Toată lumea pleacă spre Mazân să-l salveze pe 
Fratele Francisco. Aţi văzut? Câte luntri, bărci cu motor, 
plute! Priviţi, priviți. 

— În anii ăștia de discuţii semisecrete am ajuns să te 
apreciez mult, Bacacorzo - îi pune mâna pe umăr, le vede 

pe eleve sărind, lovind mingea, fugind, simte gâdilături 
în ureche, se scarpină căpitanul Pantoja. Eşti singurul pri- 
eten pe care mi l-am putut face aici, din cauza situaţiei 
stranii în care eram. Aș vrea să știi asta. Și faptul că-ți sunt 
recunoscător. 

— Și dumneavoastră la fel, mi-aţi plăcut din prima 
clipă - se uită la ceas, oprește un taxi, deschide portiera, 
suie în mașină, pleacă locotenentul Bacacorzo. Și am im- 
presia că-s singurul care vă cunoaște așa cum sunteți. 
Multă baftă la Comandament, vă așteaptă un perdaf pe 
cinste. Lăsaţi-mă să vă strâng mâna, domnule căpitan. 

— Intră, te aşteptam - se scoală în picioare, îi vine în 
întâmpinare, nu-i întinde mâna, îl priveşte fără ură, fără 
ranchiună, îi dă târcoale mecanic generalul Scavino. Îți 
închipui desigur cu câtă nerăbdare. la să te văd, deșartă-ți 
sacul cu motivele care te-au făcut să ai o asemenea con- 
duită. Hai, dă-i drumu’. 

— Bună ziua, domnule general — își ciocnește călcâiele, 
salută, se gândește nu pare furios, ce ciudat, căpitanul 
Pantoja. Vă rog să înaintați această scrisoare celor în drept, 
pe cale ierarhică, după ce o veţi fi citit. În ea îmi asum 
întreaga responsabilitate a faptelor din cimitir. Vreau să 
spun că locotenentul Bacacorzo n-a avut nici cea mai 
mică... 

— Stop, nu atinge acest subiect, că mi se-ntoarce sto- 
macul pe dos - stă o clipă nemișcat, ridică o mână, își reia 
traseul circular, își pigmentează vocea cu un dram de 
enervare generalul Scavino. Îți interzic să-l mai atingi în 
prezența mea. Am crezut că e un ofițer de încredere. E] 
trebuia să te fi supravegheat, să te fi temperat, dar când 
colo a ajuns complicele dumitale. Oricum, îți promit c-o 
să-și muște mâinile c-a adus escorta aia la înmormântarea 
muieruștii. 

— N-a făcut decât să se conformeze ordinelor mele — 
stă tot drepți, vorbește domol, pronunţă deslușit toate su- 
netele căpitanul Pantoja. Explic absolut totul, în detaliu, 

în această scrisoare, domnule general. Eu l-am obligat pe 
locotenentul Bacacorzo să se prezinte cu escorta de onoare 
la cimitir. 

— Nu te-apuca să aperi pe nimeni, căci dumneata ai 
cea mai mare nevoie de apărare ~ se așază la loc, îl mă- 
soară agale și triumfător, răsfiră niște ziare pe birou ge- 
neralul Scavino. Bănuiesc c-ai văzut deja rezultatele 
năstrușniciei dumitale. Ai citit aceste rânduri, de bună- 
seamă. Dar nu le știi încă pe cele apărute la Lima, edito- 
rialele din La Prensa, El Comercio. Toate gem de invective 
la adresa Serviciului de Vizitatoare. 

— Dacă nu-mi trimiteţi întăriri, poate izbucni ceva urât 
de tot, domnule colonel — plasează santinele, le ordonă 
să pună baionetele la puști, îi avertizează pe cei ce nu mai 
contenesc să vină înc-un pas și trag, manevrează radioul 
de campanie, se sperie locotenentul Santana. Lăsaţi-mă 
să-l duc pe smintit la Iquitos. Clipă de clipă debarcă alţi 
și alți oameni, iar noi, aici la Mazân, suntem pe teren des- 
coperit, știți asta. Ne așteptăm să ia cu asalt coliba unde-l 
ținem. 

— Să nu credeți că încerc să mă fofilez, să fug de 
răspunderea actelor mele, domnule general - ia poziția 
de repaus, își simte mâinile transpirate, nu se uită în ochii 
lui Scavino, ci la chelia lui cu pete maronii, murmură 
căpitanul Pantoja. Dar permiteţi-mi să vă reamintesc că 
radioul și ziarele au vorbit despre Serviciul de Vizitatoare 
înainte de episodul din Nauta. N-am comis nici o indis- 
creție. Prezenţa mea la cimitir n-a dezvăluit activitățile 
Serviciului. Existenţa lui era vox populi. 

— Încât s-apari apoi în haina militară oficială a Ar- 
matei într-un cortegiu de dame, de patroane de bordel 
și de peşti era un incident fără importanţă - se arată 
teatral, înţelegător, binevoitor, ba chiar amuzat generalul 
Scavino. Așa că ai adus onoruri militare unei cocote, de 
parc-ar fi fost... 

— Un soldat căzut în misiune — ridică vocea, se încor- 
dează, face un pas înainte căpitanul Pantoja. Îmi pare rău, 
dar chiar acesta-i cazul vizitatoarei Olga Arellano 
Rosaura. 

— Cum îndrăznești să strigi la mine? rage, se înroșește, 
vibrează în scaun, răvășește lucrurile de pe birou, se 
calmează brusc generalul Scavino. Mai încet, dacă nu vrei 
să te arestez imediat pentru insolenţă! Cu cine pizda 
mă-sii crezi că stai de vorbă? 

— Scuzați, vă rog - dă înapoi, încremenește în poziţie 
de drepți, bate din călcâie, își lasă ochii în jos, abia de 
șoptește căpitanul Pantoja. Îmi pare foarte rău, domnule 
general. 

— Comandamentul voia să-l țină acolo până primește 
ordine de la Lima, dar dacă la Mazân se-mpute treaba, 
da, cel mai bine e să-i faci vânt la Iquitos - se consultă 
cu adjuncţii, studiază harta, semnează un bon pentru 
combustibil aerian colonelul Mâximo Dâvila. De acord, 
Santana, îţi trimit un hidroavian să te scape de profet. 
Păstrează-ți cumpătul și fă în așa fel încât să nu se înro- 
şească râul de sânge. 

— Vasăzică chiar crezi în idioțeniile pe care le-ai debitat 
atunci, în discursul dumitale — își recapătă ținuta, zâm- 
betul, superioritatea, silabisește generalul Scavino. Nu, 
nu-i așa; încep să te cunosc mai bine. Dumneata ești un 
mare cinic, Pantoja. Crezi că nu știu că poama ţi-era aman- 
tă? Ai montat spectacolul acela într-un moment de dis- 
perare, de sentimentalism, fiindcă îţi sfârâiau călcâiele 
după ea. lar acum, auzi pătăranie, vii și-mi dai zor cu 
soldați căzuți la datorie. 

— Vă jur că sentimentele mele personale față de vizi- 
tatoarea aceea n-au atârnat deloc în cumpănă atunci - se 
înroșește, simte jăratic în obraji, se bâlbâie, își înfige un- 
ghiile în palme căpitanul Pantoja. Dacă în locul ei era o 
alta, la fel aș fi procedat. Era obligația mea. 

— Obligaţia dumitale? chicotește amuzat, se ridică, se 
plimbă, se oprește în faţa ferestrei, vede că plouă cu 
găleata, că ceața acoperă tot râul generalul Scavino. Să 
ridiculizezi Armata? Să faci pe paiața? Să dezvălui lumii 
întregi că un ofițer se-ocupă cu codoșlâcul angro? Asta 
ți-era obligaţia, Pantoja? Care duşman te plătește? Fiind- 
că ăsta-i sabotaj, asta-i coloana a cincea. 

— Vedeţi? Nu v-am spus eu că fraţii o să-l salveze — 
bate din palme, răstignește o broscuţă pe o cruce de car- 
ton, îngenunchează, râde Lalita. Tocmai l-am auzit pe 
Mesager povestind la radio cum voiau să-l urce într-un 
avion ca să-l ducă la Lima, dar frații au sărit la soldaţi, 
l-au eliberat și-au fugit cu el în selvă. Ah, ce fericire! Tră- 
iască Fratele Francisco! 

— Nu-s două luni de când Armata l-a îngropat cu 
onoruri militare pe medicul Pedro Andrade, care a murit 
fiind azvârlit de un cal, domnule general — amintește, 
vede geamurile ciuruite de picături, aude un tunet căpi- 
tanul Pantoja. 

— Dumneavoastră în persoană aţi citit un excelent 
elogiu funebru la cimitir. 

— Încerci să insinuezi că prostituatele Serviciului de 
Vizitatoare și medicii militari sunt același lucru? aude 
bătăi în ușă, zice intră, primește o tipăritură din mâi- 
nile unei ordonanţe, strigă să nu mai fiu întrerupt gene- 
ralul Scavino. Pantoja, Pantoja, întoarce-te cu picioarele 
pe pământ. 

— Vizitatoarele aduc Forțelor Armate servicii la fel de 
importante ca ale doctorilor, avocaților sau preoților mili- 
tari — vede zigzagând un fulger printre norii plumburii, 
așteaptă și aude bubuitul cerului căpitanul Pantoja. Vă 
cer iertare, domnule general, dar acesta-i adevărul și pot 
să vi-l demonstrez. 

— Bine că popa Beltrân n-aude ce spui — se prăvălește 
pe o canapea, frunzărește ziarul, îl aruncă la coș, se uită 
la căpitanul Pantoja pe jumătate consternat, pe jumătate 

temător generalul Scavino. L-ai fi dat rapid gata cu ce ţi-a 
ieşit din gură. 

— Toți subgradaţii și soldaţii noștri își fac mai bine 
treaba, sunt mai eficienţi, mai disciplinați și suportă mai 
bine viața în pădurea tropicală de când există Serviciul 
de Vizitatoare, domnule general — se gândește că luni 
Gladycita face doi anișori, se emoţionează, se mâhnește, 
suspină căpitanul Pantoja. Toate studiile și analizele pe 
care le-am făcut asta indica. lar femeilor care se întrec în 
a-și face datoria cu atâta dăruire nu li s-au recunoscut 
niciodată meritele. 

— Fenomenal, deci dumneata chiar crezi în bălmăjeala 
asta nemaipomenită — se enervează brusc, se plimbă ca 
un leu în cușcă prin încăpere, vorbește singur strâmbân- 
du-se generalul Scavino. Chiar crezi că Armata ar trebui 
să le fie recunoscătoare târâturilor și boarfelor ălora că 
binevoiesc a se regula cu trupeții? 

— Cred asta cu tărie, domnule general - vede trom- 
bele de apă măturând strada pustie, spălând acoperi- 
șurile, ferestrele și zidurile, vede că până și copacii cei 
mai vânjoși se îndoaie ca foile de hârtie căpitanul Pantoja. 
Lucrez cu ele, sunt de faţă la acţiunile lor. Urmăresc pas 
cu pas munca lor grea, istovitoare, prost plătită și, după 
cum s-a văzut, primejdioasă. După faptele din Nauta, 
Armata avea datoria să le aducă un mic omagiu. Trebuia 
să li se ridice cumva moralul. 

— Sunt atât de uimit, încât nu pot încă să mă înfurii - 
își atinge urechile, fruntea, chelia, clatină din cap, dă din 
umeri, face pe victima generalul Scavino. Dar nu mă pot 
înfuria, și pace. Am senzaţia că visez, Pantoja. Mă faci 
să simt că totu-i ireal, un coșmar, c-am devenit tâmpit, 
că nu mai înțeleg nimic din ce se-ntâmplă. 

— Au fost împușcături, morți? se sperie, își lipește 
palmele, se închină, le adună pe vizitatoare, le roagă s-o 
consoleze Țâţoasa. Sfântă Ignacia, fă-n-așa fel să nu pă- 
țească nimic Mii-de-moace. Da, acolo-i, acolo, s-a dus la 

Mazân cu toată lumea să-l vadă pe Fratele Francisco. S-a 
dus să caște gura, nu c-ar fi frate. 

— Am bănuit că inițiativa mea nu va fi bine văzută 
de superiorii mei ierarhici și de-aceea am procedat așa 
fără să le cer consimțământul — vede încetând ploaia, 
înseninându-se cerul, căpătând o frumoasă nuanță ver- 
de-deschis pomii, umplându-se strada de oameni căpi- 
tanul Pantoja. Știu, desigur, că merit o sancțiune. Dar nu 
la mine m-am gândit, ci la Armată. Și-n primul rând la 
viitorul Serviciului. Cele întâmplate la Nauta puteau pro- 
voca o debandadă printre vizitatoare. Trebuia să le încu- 
rajez, să le dau un plus de energie. 

— Viitorul Serviciului — silabisește răspicat, se apropie 
mult de el, îl observă cu milă şi triumf, vorbește parcă 
pupându-i faţa generalul Scavino. Vasăzică dumneata 
crezi că Serviciul de Vizitatoare mai are viitor. Nu, Pan- 
toja, nu. A murit blestematul, a crăpat. Nu mai există. Ka- 

putt, finish. 

— Serviciul de Vizitatoare? simte că-l ia cu frig, că du- 
şumeaua se mișcă, vede curcubeul, ar vrea să stea jos, să 
închidă ochii căpitanul Pantoja. A murit? 

— Nu fi naiv, omule - zâmbește, îi caută privirea, 
vorbește cu reală satisfacție generalul Scavino. Credeai 
c-o să supraviețuiască unui asemenea scandal? Din chiar 
ziua evenimentelor de la Nauta, Forțele Navale ne-au luat 
vasul, Forţele Aeriene avionul, iar Collazos și Victoria 
s-au dumirit că absurditatea asta a încetat. 

— Le-am ordonat să tragă, dar n-au ascultat, domnule 
colonel — trage două focuri în aer, îi înjură pe soldați, îi 
vede dispărând în selvă pe ultimii fraţi, îi cheamă pe 
operatorul radio locotenentul Santana. Frau prea mulți 
fanatici, mai bine zis fanatice. Poate-i mai bine așa, ar fi 
fost un masacru. N-o s-ajungă prea departe. De cum pri- 
mesc întăriri, mă reped după ei și-i prind eu, o să vedeţi. 

— Această măsură trebuie revocată cât mai repede — 
se bâlbâie fără convingere, simte că amețește, se sprijină 

de birou, vede cum lumea golește cu gălețile apa de prin 
case căpitanul Pantoja. Serviciul de Vizitatoare e în plin 
avânt, munca noastră de trei ani a început să dea roade, 
îl putem diversifica pentru a acoperi şi cererea subofi- 
țerilor și ofiţerilor. 

— Mort şi îngropat pentru totdeauna, slavă Domnu- 
lui - se scoală în picioare generalul Scavino. 

— Voi prezenta studii detaliate, statistici - continuă 
să bâiguie căpitanul Pantoja. 

— Asta a fost partea bună a asasinării pațachinei și a 
scandalului din cimitir — contemplă orașul luminat de 
soare, dar încă picurând de peste tot generalul Scavino. 
Nenorocitul de Serviciu de Vizitatoare a fost cât pe ce să 
mă termine. Dar s-a sfârșit, mă voi putea plimba iarăși 
liniștit pe străzile din Iquitos. 

— Organigrame, anchete — nu emite sunete, nu mișcă 
din buze, observă că lucrurile încep să-și piardă contu- 
rurile căpitanul Pantoja. Nu poate fi o decizie definitivă, 
încă mai e timp s-o revocăm. 

— Mobilizează toată Amazonia dacă trebuie, dar 
prinde-mi-l pe Mesia în douășpatru de ore — e muștruluit 
de ministru, îl muștruluiește pe șeful Regiunii a V-a Tigrul 
Collazos. Ce, vrei să se râdă de tine la Lima? Ce fel de 
ofițeri ai tu, dacă patru vrăjitoare le smulg un prizonier 
din mâini? 

— lar pe dumneata te sfătuiesc să-ți dai demisia - vede 
apărând pe râu primele bărci cu motor, vede înălțându-se 
fumul de la colibele din Padre Isla generalul Scavino. E 
un sfat prietenesc. Cariera dumitale s-a încheiat, profe- 
sional te-ai sinucis cu isprava din cimitir. Dacă rămâi în 
Armată cu tinicheaua asta de coadă, vei putrezi tot căpi- 
tan. Auzi, da’ ce-ai păţit? Plângi? Fii bărbat, Pantoja! 

— Îmi pare nespus de rău, domnule general - își suflă 
nasul, mai suspină o dată, se șterge la ochi căpitanul 
Pantoja. Este tensiunea excesivă din ultimele zile. Nu m-am 
putut stăpâni, vă rog să-mi scuzaţi slăbiciunea. 

— Trebuie să-nchizi chiar azi localul de pe Itaya și să 
predai cheile la Intendenţă până la prânz - face un gest 
de încheiere a întrevederii, îl vede pe Pantoja încremenind 
în poziţie de drepţi generalul Scavino. Pleci la Lima cu 
zborul Faucett de mâine. Collazos și Victoria te așteaptă 
la minister la șase seara, să le povestești și lor cum ai fä- 
cut-o de oaie. Și, de nu ţi-ai pierdut cumva minţile, ascultă 
de sfatul meu. Dă-ţi demisia și caută ceva de lucru în 
sectorul civil. 

— Asta niciodată, domnule general, nu voi părăsi 
nicicând Armata din proprie iniţiativă — încă nu-și regă- 
sește vocea, încă nu-și ridică privirea, încă rămâne palid 
şi rușinat căpitanul Pantoja. V-am mai spus că la Armată 
ţin mai mult decât la orice în lumea asta. 

— Bine, atunci te privește — catadicsește să-i dea repede 
mâna, îi deschide ușa, rămâne privindu-l cum se înde- 
părtează generalul Scavino. Înainte de-a ieși, suflă-ţi încă 
o dată mucii și șterge-ţi bine ochii. Drace, nimeni n-o să 
mă creadă dacă le-oi spune c-am văzut ditamai căpitanul 
plângând că-i închidem casa de matracuci. Poţi să te 
retragi, Pantoja. 

— Cu permisiunea dumneavoastră, domnule căpitan — 
urcă în fugă la postul de comandă, agită un ciocan, o 
şurubelniţă, face drepți, are salopeta plină de noroi Sin- 
foroso Caiguas. Scot și harta mare, cea cu săgeți? 

— Da, dar pe aia n-o rupe - trage sertarele biroului, 
scoate teancuri de hârtii, răsfoiește, rupe, aruncă pe jos, 
face ordine căpitanul Pantoja. O s-o înapoiem Serviciului 
Cartografic. Ai terminat cu tabelele și organigramele alea, 
Palomino? 

— Ay, Dumnezeule Sfinte, cădeți în genunchi, plân- 
geți, rugați-vă — își scutură pletele, stă cu braţele în cruce 
Sandra. A murit, l-au omorât, nu se ştie. Da, da, e-ade- 
vărat. Cică Fratele Francisco a fost răstignit în împreju- 
rimile Indianei. Ayyyyy! 

— Da, domnule căpitan, le-am scos deja - sare de pe 
o băncuţă, ridică o cutie plină, merge la camionul staţio- 
nat în faţa porții, își descarcă acolo povara, se întoarce 
cu pas alert, bate cu piciorul în dușumea Palomino Rio- 
alto. A mai rămas maldărul ăsta de fișe, carnete, dosare 
și dosarele. Ce facem cu ele? 

— Le rupem și gata — întrerupe lumina electrică, de- 
conectează aparatul radiotransmițător, îl acoperă cu husa 
lui, i-l încredințează Chinezului Porfirio căpitanul Pan- 
toja. Sau, mai bine, cară mormanul de gunoaie pe maidan 
și dă-i foc. Dar mai repede, hai, iute, iute. Ce ai, Chu- 
chupe? lar te smiorcăi? 

— Nu, domnule Pantoja, v-am promis să mă ţin tare — 
are o basma înflorată pe cap și un șorț alb, face pacheţele, 
pliază cearșafuri, stivuiește perne într-un cufăr Chu- 
chupe. Dar nu știți ce greu mi-e să-mi țin firea. 

— În câteva secunde se-alege praful de-atâtea ore de 
muncă și de nesomn, domnule Pantoja — se ițește dintr-un 
haos de paravane, cutii și valijoare, arată spre flăcările 
şi fumul de pe maidan Ciupitu. Când mă gândesc la nop- 
tile albe pe care le-aţi petrecut cu organigramele și fişierele 
astea... 

— Şi eu am inima foalte glea, señol Pantoja - își aburcă 
în spate un scaun, niște hamace strânse și un sul de afișe 
Chinezu Porfirio. Aici-șa mă simțeam ca la mama acasă, 
mă jul. 

— Trebuie să fim tari, ce naiba - deșurubează becuri, 
împachetează cărți, demontează un raft, cară o tablă nea- 
gră Pantaleón Pantoja. Așa-i viața. Daţi-i zor, ajutați-mă 
să scot totul afară, să arunc lucrurile inutile. Trebuie să 
predau depozitul Intendenţei până la prânz. Haideţi, 
căraţi și biroul. 

— Nu, nu militarii, ci chiar frații - plânge în brațele 
lui Iris, o ţine de mână pe Puţica, se uită la Sandra Păro- 
șica —, adică salvatorii lui. El le-a cerut, le-a poruncit: nu-i 
lăsați să mă prindă iar, băteţi-mă în cuie, răstigniți-mă. 

— Şi vleau să vă mai zic ceva, señol Pantoja - se 
apleacă, se încordează, numără un, doi, tlei și!, apoi ridică 
Chinezu Porfirio. Ca să plicepeţi ce bine m-am simțit aici. 
Niciodată n-am supoltat un șef, nici măcal o lună. Și de 
când sunt cu dumneavoastlă? De tlei ani. Și-aș fi lămas 
toată viaţa, de ela după mine. 

— Mulţumesc, Chinezule, știu că-i așa — ia o găleată, 
şterge cu bidineaua muiată în var inscripţiile, lozincile 
mobilizatoare, zicătorile și poveţele de pe perete domnul 
Pantoja. Hei, atenţie la scară. Așa, potriviți-vă pașii. Da, 
și eu mă obișnuisem cu locurile astea, cu voi. 

— Vă zic că mult timp o trece până să mai pot călca 
eu pe-aici, domnule Pantoja, fără să mă podidească plân- 
sul - îndeasă irigatoare, olițe de noapte, prosoape, șervete, 
halate, pantofi, chiloţei în cufăr Chuchupe. Ce tâmpiţi, 
auzi dumneata, să-nchidă stabilimentu' când totul mer- 
ge ca uns. Și ce planuri grozave ne făcuserăm! 

— Omul propune și Dumnezeu dispune, Chuchupe, 
ce să-i faci — scoate jaluzele, face sul rogojini, numără 
lăzile și baloturile din camion, îi gonește pe curioșii care 
cască gura la intrarea centrului logistic căpitanul Pantoja. 
Să te văd, Ciupitule, ești în stare să-mi cari de-aici fișetul 
ăsta? 

— De vină îs Teófilo Moley și delbedeii lui, dacă nu 
elau ei ne lăsau în pace încă multă vleme - încearcă să 
închidă cufărul, nu reușește, îl pune pe Ciupitu pe capac, 
încuie bine Chinezu Porfirio. Dlacu să-i ia că ei ne-au 
nenolocit, nu, sefiol Pantoja? 

— În parte, da - petrece o funie în jurul cufărului, 
înnoadă zdravăn, taie Pantaleón Pantoja. Dar, mai de- 
vreme sau mai târziu, tot avea să se termine. Aveam duș- 
mani foarte puternici chiar în Armată. Văd că i-au scos 
bandajele, Ciupitule, îţi miști braţul de parcă n-ai fi avut 
nimic. 

— Buruiana rea nu piere - vede venele încordate de 
pe fruntea Chinezului Porfirio, transpirația domnului 

Pantoja Ciupitu. Cine să mai înţeleagă așa ceva. Dușmani, 
de ce? Noi eram fericirea tuturor, soldăţeii săreau într-un 
picior de bucurie când ne vedeau. Mă făceau să mă simt 
ditamai Regele Mag plin de daruri când poposeam la 
cazărmi. 

— El însuși a ales copacul — își lipește palmele, își 
închide ochii, bea fiertura de leac, se bate cu pumnul în 
piept Rita, a zis ăsta, tăiați-l și faceţi o cruce uite-atâta. 
El însuși a ales locul, unul frumos, lângă râu. Le-a zis 
ridicaţi-o, aici trebuie, aici îmi zice mie cerul. 

— Ăștia-s invidioșii, care nu lipsesc niciodată — aduce 
și împarte coca-cola, îi vede pe Sinforoso și Palomino ațâ- 
țând focul de pe maidan cu braţe întregi de hârtii Chuchupe. 
Le stătea în gât că lucrurile merg ca pe roate, domnule 
Pantoja, crăpau de ciudă văzând ce progrese făceam noi 
cu toate invențiile alea ale dumneavoastră. 

— Da, sunteți un geniu în chestii de-astea - bea din 
sticlă, râgâie, scuipă Chinezu Porfirio. Toate fetele zic la 
fel: peste señol Pantoja nu-i decât Flatele Flancisco. 

— Şi bibliorafturile astea, Sinforoso? îşi scoate salopeta 
și o aruncă în foc, se spală cu benzină de varul și vopseaua 
de pe mâini și braţe domnul Pantoja. Și paravanul din 
infirmerie, Palomino? Iute, iute, urcaţi-mi toate astea în 
camion. Hai, băieți, că mult a fost, puţin a rămas. 

— De ce nu vreţi să acceptați propunerea noastră, 
domnule Pantoja? strânge suluri de hârtie igienică, sticle 
cu spirt și soluţii de hipermanganat, fese și vată Ciupitu. 
Plecați din Armată, și-așa sunteţi prost plătit, și rămâneți 
aici cu noi, 

— Ia și băncile astea, Chinezule - verifică să nu fi 
rămas nimic în infirmerie, smulge crucea roșie de pe ușă 
domnul Pantoja. Nu, Ciupitule, v-am mai zis că nu. Eu 
nu renunţ la Armată decât dacă Armata renunţă la mine, 
sau dacă mor. Luaţi și reproducerea aia, vă rog. 

— Ne putem îmbogăți, domnule Pantoja, nu dați cu 
piciorul la o asemenea ocazie - târăște mături cu coadă, 

pămătufuri de pene, cuiere, găleți Chuchupe. Rămâneți. 
O să ne fiți șef şi n-o să mai aveţi şefi să vă comande. O 
să v-ascultăm orbește, veți stabili comisioanele, salariile, 
mă rog, tot ce vreți. 

— Să te văd, Chinezule, poți sălta cu mine trepiedul 
ăsta? gâfâie de încordare, ajută, vede că iar se iţesc 
curioșii, dă din umeri Pantaleón Pantoja. Ce Dumnezeu, 
Chuchupe, că doar ţi-am mai zis, treaba asta am orga- 
nizat-o la ordinul superiorilor, ca afacere nu mă intere- 
sează. Şi-n plus, eu am nevoie de șefi. De nu i-aș avea, 
n-aș ști ce să fac, nu m-aș descurca pe lume. 

— lar pe noi ăia care-l jeluiam, ne mângâia cu vocea 
lui sfântă, nu plângeţi, fraţilor, nu plângeţi - își șterge 
lacrimile, n-o vede pe Țâţoasa agăţată de Monica și de 
Penelopa, sărută pământul Mii-de-moace. Am văzut 
totul, eram acolo, am lins o picătură din sângele lui și 
mi-a luat parcă cu mâna toată oboseala adunată după 
orele de mers pe munte. În viaţa mea n-o să mă mai ating 
nici de femeie, nici de bărbat. Ay, iar simt că mă cheamă, 
că urc, că-s ofrandă. 

— Nu daţi cu piciolul nolocului, seâol - îi vede pe 
curioși apropiindu-se, ia o bâtă, îl aude pe domnul Pan- 
toja zicând lasă-i că doar nu mai e nimic de ascuns Chi- 
nezu Porfirio. Făcându-le lost lăcanilol și civililol de 
vizitatoale, ne-am umple de bănet. 

— Vom cumpăra șalupe, luntri și, de cum om putea, 
un avionaș, domnule Pantoja - șuieră ca o sirenă, uruie 
ca oelice, fluieră La Raspa, mărșăluiește și salută Ciupitu. 
Nu trebuie să puneţi jos un ban măcar. Chuchupe și fetele 
investesc ele economiile lor, și ne ajunge pentru început. 

— Și dacă trebuie ne îndatorăm, facem împrumuturi 
la bănci - își scoate șorţul, basmaua de pe cap, are părul 
pe bigudiuri Chuchupe. Toate fetele-s de acord. N-o să 
vă cerem socoteală, veți face tot ce veți vrea cu banii, veți 
tăia și veți spânzura. Rămâneți și ne-ajutați, nu fiți rău. 

— Cu micul nostlu capital și cu mintea dumnea- 
voastlă, vom lidica un impeliu, señol Pantoja - se spală 
pe mâini, pe față, pe picioare în râu Chinezu Porfirio. Hai, 
hotălâţi-vă. 

— M-am hotărât, răspunsu-i nu — privește pereţii goi, 
spațiul gol, strânge ultimele obiecte inutile lângă poartă 
Pantaleón Pantoja. Gata, nu faceți mutrele astea. Dacă tot 
sunteți atât de entuziaști, perfect, stabiliți detaliile între 
voi și puneți-vă pe treabă, eu vă doresc succes. În ce mă 
privește, însă, mă-ntorc la datoria mea dintotdeauna. 

— Am multă încredere și-s convinsă că totul va merge 
șnur, domnule Pantoja — pescuiește dintre sânii ei un 
medalion și-l pupă Chuchupe. M-am legat să-i aduc o 
ofrandă pruncului-martir, ca să ne ajute. Dar nimic nu 
se compară cu șefia dumneavoastră, dac-ați accepta. 

— Și zic oamenii că n-a scos un strigăt, n-a vărsat o 
lacrimă, că nu simţea nici durere, nici nimic — îl duce la 
Arcă pe copilul ei nou-născut, îi cere apostolului să i-l 
boteze, îl vede pe copil lingând picăturile de sânge pe 
care și le provoacă nașul, Iris. Celor care îl băteau în pi- 
roane le zicea mai tare „fraţilor“, nu vă fie teamă „fra- 
ților“, îmi faceţi un bine „fraţilor“. 

— Trebuie să ne-apucăm serios de proiectul ăsta, mami — 
azvârle o piatră pe tabla acoperișului și vede cum dă din 
aripi și se îndepărtează un hultan Ciupitu. Că altfel ce 
ne facem? Deschidem iară un bordel în Nanay? Ne-am 
Prăji, nu-i mai putem face concurenţă lui Mucea, ne-a 
luat-o cu mult înainte. 

— Alt stabiliment în Nanay? Cum adică, să facem iară 
ce-am mai făcut? bate în lemn, conjură soarta, se închină 
Chuchupe. Să ne-ngropăm de vii, din nou, într-o spelun- 
că, să ne-apucăm de-aceeași afacere plicticoasă, mize- 
rabilă? Adică iar să ne spetim noi și să ne jecmănească 
agenţii cum vor ei? Nici moartă, Ciupiţel! 

— Aici ne-am obișnuit să lucrăm angro, cu lumea 
bună, ca niște întreprinzători moderni — își deschide larg 

braţele îmbrăţișând aerul, cerul, oraşul, selva Ciupitu. La 
lumina zilei, cu capul sus. Pentru mine, fenomenal în 
chestia asta era că mi se părea că fac o treabă dreaptă, 
cinstită, cum ar fi să dai pomană sau să mângâi un om 
care a avut mari necazuri, sau să vindeci un bolnav. 

— Cerea doar atât: grăbiți-vă, bateţi piroanele înainte 
de venirea soldaţilor, vreau să fiu sus în cer când vor veni — 
agaţă un client în Piaţa 28 Iulie, îl servește la Hotelul 
Requena, îi ia 200 de soles, îl expediază Penelopa. Iar 
surorilor care se omorau plângând le zicea fiți bucuroase, 
așa se cuvine, colo sus mă voi îngriji de voi, surioarelor, 
nimic nu ne va despărți. 

— Fetele o ţin și ele una și bună, domnule Pantoja - 
deschide portiera camionului, se suie și se așază Chu- 
chupe. Zic ne face să ne simțim utile, mândre de meseria 
noastră. 

— Le-aţi distlus când le-aţi zis că plecați - își pune 
cămașa, se așază la volan, încălzește motorul Chinezu 
Porfirio. Deie Sfântu’ ca și de-acum înainte să le putem 
tlansmite fiolul acela de optimism, de dăluile. Asta-i 
esenţialul, nu? 

— Și unde-i echipa? Au dispărut ~ închide portiţa de- 
barcaderului, pune zăvorul, aruncă o ultimă privire cen- 
trului logistic Pantaleón Pantoja. Voiam să le îmbrățișez 
pe fiecare în parte, să le mulțumesc pentru colaborare. 

— S-au dus la Casa Mori să vă ia un dar de despăr- 
tire — șoptește, arată spre oraș, Zâmbește, devine senti- 
mentală Chuchupe. Un lănțug pentru încheietura mâinii, 
o brățară, din argint, cu numele dumneavoastră gravat 
cu litere aurite, domnule Pantoja. Să nu le ziceți că v-am 
spus, făceți-vă că plouă, vor să vă facă o surpriză. O s-o 
aducă la aeroport. 

— Caramba, auzi ce le-a dat prin cap ~ învârte inelul 
pentru chei, încuie poarta principală, urcă în camion Pan- 
taleón Pantoja. O să mă faceți să bâzâi cu gesturile astea 
ale voastre. Sinforoso, Palomino! leșiţi odată, altfel vă las 

aici. Gata, plecăm. Adio Pantiland, la revedere râule Itaya. 
Dă-i drumul, Chinezule. 

— Şi mai zic oamenii că-n clipa când și-a dat duhul 
s-a întunecat tot cerul, deși nu era decât ora patru, s-a 
lăsat o beznă de s-o tai cu cuţitu', nu mai vedeai nimic 
de trăsnete și nu mai auzeai nimic de tunete — își face 
veacul pe la barul Mao Mao, pleacă în căutare de clienţi 
la taberele tăietorilor de lemne, se îndrăgosteşte de un 
tocilar de topoare Coca. Animalele de pe munte au în- 
ceput să urle, să ragă, peștii ieșeau din apă ca să-și ia 
rămas bun de la Fratele Francisco, iar el se înălța. 

— Am făcut deja bagajele, băieţel — sortează geaman- 
tane, buclucuri, pachete, paturi nefăcute, inventariază, 
predă casa doamna Leonor. N-am lăsat afară decât pija- 
maua ta, mașina de ras și periuţa de dinți. 

— Foarte bine, mama — duce geamantanele la com- 
pania Faucett, le expediază ca bagaje neînsoţite Panta. Ai 
reușit să vorbești cu Pocha? 

— A costat cât ochii din cap, dar am izbutit - tele- 
grafiază la pensiune rezervaţi camere familia Pantoja 
doamna Leonor. Se auzea groaznic. Am o știre bună: vine 
și ea mâine la Lima, cu Gladycita, ca s-o vedem. 

— Voi veni, pentru ca Panta să-și poată îmbrăţișa fetiţa, 
dar vă avertizez că porcăria asta din urmă n-o să i-o iert 
niciodată băiețelului dumneavoastră, doamnă Leonor — 
ascultă radioul, citește revistele, aude glume, simte că o 
arată lumea cu degetul pe stradă, se crede subiectul de 
bârfă al întregului Chiclayo Pochita. Toate ziarele dea- 
pănă pe-aici povestea cu cimitirul, și știți cum îl numesc? 
Proxenet! Da, da, PROXENETUL. N-o să mă împac nici- 
odată cu el, doamnă. Niciodată, niciodată. 

— Mă bucur, de-abia aştept s-o văd pe aia mică — bate 
prăvăliile de pe strada Lima, cumpără jucării, o păpușă, 
baveţici, o rochiţă de organdi cu o panglică albastră ca 
seninul cerului Panta. Cât trebuie să se fi schimbat într-un 
an, nu, mama? 

— Zice că Gladycita e superbă, grăsuţă, sănătoasă. Am 
auzit-o jucându-se cu telefonul, ay, scumpa de ea, ne- 
poțica mea dulce — se duce la Arca din Moronacocha, se 
îmbrățișează cu fraţii, cumpără medalioane cu pruncul- 
martir, poze colorate cu Sfânta Ignacia, cruci ale Fratelui 
Francisco doamna Leonor. Pochita nu mai putea de bu- 
curie când a auzit că vei fi mutat din Iquitos, Panta. 

— A, da? Mda, e logic — intră la florăria Loreto, alege 
o orhidee, o duce la cimitir, o pune în nișa Braziliencei 
Panta. Dar nu se putea bucura mai abitir ca tine. Ai în- 
tinerit cu douăzeci de ani de când ai aflat. Nu mai rămâne 
decât să-ncepi să cânți și să ţopăi pe străzi. 

— În schimb, tu nu pari prea încântat — copiază reţete 
de mâncăruri amazoniene, cumpără salbe de seminţe, de 
solzi, de colţi de fiară, flori din pene de păsări, arcuri și 
săgeți din fibre multicolore doamna Leonor —, și asta chiar 
că n-o înţeleg, băieţel. Parcă nu ţi-ar veni ușor să lași trea- 
ba asta murdară și să redevii un adevărat militar. 

— Şi-atunci au apărut soldaţii şi-au rămas mască 
văzându-l mort pe cruce — joacă la loterie, se îmbolnăvește 
de plămâni, intră servitoare la o familie, cerșește prin 
biserici Puţica. ludele, irozii, blestemaţii! Ce-aţi făcut, ne- 
bunilor, ce-aţi făcut, nebunilor, se-omora zicând ăla din 
Horcones care-acu-i locotenent. Dar frații nici că-l auzeau: 
îngenuncheaţi, cu mâinile-n sus, se rugau și se tot rugau. 

— Nu că mi-ar părea neapărat rău — își petrece ultima 
noapte la Iquitos plimbându-se singur şi cu capul în jos 
pe străzile pustii Pantita. Dar, la urma urmei, sunt trei ani 
din viaţa mea. Mi-au dat o misiune grea și am executat-o 
cu brio. În pofida dificultăților, a neînţelegerii, nu mi-e 
ruşine de munca mea. Am construit ceva și i-am dat viață, 
ceva care în ultimul timp creştea, se maturiza, era util. 
Și-acum șefii mei dărâmă totul cu un bobârnac și nici 
măcar nu-mi mulțumesc. 

— Păi, vezi că-ţi pare rău? Te-ai obișnuit să trăiești 
printre hoțomance şi derbedei — se tocmește pentru un 

hamac din fibre de shambira, se decide să-l ducă în mână 
alături de valiză şi de poșetă doamna Leonor. În loc să 
sari în sus de bucurie că pleci de-aici, îţi faci sânge rău. 

— Pe de altă parte, nu-ţi face iluzii — îl cheamă pe 
locotenentul Bacacorzo ca să-și ia rămas bun, îi dă orbului 
de la colț hainele vechi, vorbește cu un taximetrist să vină 
să-i ia la douăsprezece și să-i ducă la aeroport Panta. 
Mira-m-aș să fim trimiși într-un loc mai bun decât Iquitos. 

— Aș merge fericită oriunde, numai să nu trebuiască 
să faci porcăriile de aici - numără orele, minutele, secun- 
dele până la plecare doamna Leonor. Chiar și la capătul 
lumii, băieţel. 

— Bine, mama - se culcă în zori, dar nu lipește geană 
de geană, se scoală, face duș, se gândește azi voi fi la 
Lima, nu simte nici o bucurie Panta. les un moment, să-mi 
iau bun rămas de la un amic. Vrei ceva din oraș? 

— L-am văzut plecând și m-am gândit că-i cea mai 
bună ocazie, doamnă Leonor — îi dă o scrisoare pentru 
Pocha și-acest mic dar pentru Gladycita, o conduce la 
aeroport, o sărută și o îmbrățișează Alicia. Vreţi să vă 
duc iute pân’ la cimitir ca să vedeți unde e îngropată 
curva aia? 

— Da, Alicia, hai să facem noi două o mică incur- 
siune — își pudrează nasul, își pune prima dată pălăria 
nouă, tremură de furie la aeroport, se urcă în avion, se 
sperie la decolare doamna Leonor. Apoi condu-mă la 
Sfântul Augustin, să-mi iau rămas bun de la părintele José 
Maria. El şi cu tine sunteţi singurele persoane de-aici de 
care o să-mi aduc aminte cu plăcere. 

— Avea căpșorul căzut peste inimă, ochișorii închiși, 
i se ascuţiseră trăsăturile și era grozav de palid - este 
acceptată de Mucea, lucrează non-stop șapte zile pe 
săptămână, se căptușește de două ori într-un an cu boli 
venerice, își schimbă de trei ori peştele Rita. Ploaia spăla 
sângele de pe cruce, dar fraţii adunau apa aia sfântă cu 

cârpe, cu străchini, cu găleți, beau din ea şi se curățau 
de orice păcat. 

— În manifestările de bucurie ale unora și lacrimile 
altora, urât și iubit de urbea dezbinată — își îngroașă vocea, 
folosește uruit de avioane ca fundal sonor Mesagerul —, 
azi la amiază a plecat la Lima, pe calea aerului, contro- 
versatul căpitan Pantaleón Pantoja. Era însoţit de mama 
sa și de emoțiile contradictorii ale populaţiei loretane. Noi 
ne mulțumim să-i urăm, cu proverbiala curtoazie din 
Iquitos, drum bun și moravuri mai frumoase, domnule 
căpitan! 

— Ce rușine, ce rușine! vede o întindere verde, nori 
groşi, piscurile înzăpezite ale Cordilierei, pustiurile de 
nisip ale coastei, oceanul, falezele doamna Leonor. Toate 
curvele din Iquitos la aeroport, toate plângând, toate 
strângându-te în brațe. Până în ultima clipă trebuia să mă 
înfurie orașul ăsta. Încă îmi dogorește obrazul. Sper ca-n 
viața mea să nu mai văd pe nimeni din Iquitos. Dar, ia 
te uită, am și ajuns, îndată o să aterizăm. 

— Scuzaţi-mă că vă deranjez din nou, domnișoară — 
ia un taxi până la pensiune, își dă uniforma la călcat, se 
prezintă la Direcţia Superioară a Administraţiei, Inten- 
denței și Serviciilor Diverse ale Armatei, stă de trei ore 
în fotoliu, se ridică, se înclină căpitanul Pantoja. Sunteţi 
sigură că mai trebuie să aștept? Am fost chemat la șase 
seara, și-acum e trecut de nouă. N-o fi la mijloc vreo ne- 
înţelegere? 

— Nici o neînțelegere, domnule căpitan - se oprește 
din lustruitul unghiilor domnișoara. Au reuniune aici și-au 
ordonat să-i așteptați. Puţintică răbdare, o să vă cheme ei 
înăuntru. Să vă mai dau un foto-roman de Corin Tellado? 

— Nu, mulțumesc mult — răsfoiește toate revistele, 
citește toate ziarele, se uită de o mie de ori la ceas, simte 
că îl ia cu fierbinţeli, cu frig, cu sete, cu febră, cu foame 
căpitanul Pantoja. Adevăru-i că nu pot citi, sunt cam 
nervos. 


282 


— Nici nu-i de mirare — îi face ochi dulci domnișoara. 
Ce hotărăsc ei acolo, înăuntru, e chiar viitorul dumnea- 
voastră. Sper să nu vă pedepsească prea urât, domnule 
căpitan. 

— Mulţumesc, dar nu-i vorba numai de asta — se 
înroșește la față, își amintește de chermeza unde a cu- 
noscut-o pe Pochita, de anii când i-a făcut curte, de arcul 
de săbii al colegilor de promoţie pe sub care au trecut în 
ziua nunții căpitanul Pantoja. Mă gândesc la soția și la 
fetița mea. Trebuie să fi sosit demult de la Chiclayo. Nu 
le-am mai văzut de nu știu când. 

— Întocmai, domnule colonel — străbate toată selva 
dus-întors, poposește la Indiana, rămâne mut de ce vede, 
își cheamă superiorii locotenentul Santana. Mort de 
câteva zile și descompunându-se ca un terci sau o piftie. 
Un spectacol de să ți se facă părul măciucă. Să-i las pe 
fanatici să și-l ia? Să-l îngrop chiar aici? Nu poate fi trans- 
portat nicăieri, zace de vreo două-trei zile și putoarea e 
de nesuportat. 

— Nu vă supăraţi dacă vă mai cer un autograf? îi în- 
tinde un carneţel cu scoarţe de piele, un stilou, îi zâmbește 
plină de admiraţie domnișoara. Cât pe ce să uit de ve- 
rișoara mea Charo, și ea colecționează celebrități. 

— Cu multă plăcere, doar v-am dat trei, ce mai con- 
tează al patrulea ~ scrie „Cu deosebită simpatie pentru 
Charo” şi semnează căpitanul Pantoja. Dar v-asigur că 
faceți o greșeală, eu nu-s celebru. Numai cântăreții dau 
autografe. 

— Dumneavoastră sunteți mai faimos decât orice 
artist, cu chestiile alea pe care le-aţi făcut, ha-ha - scoate 
un ruj de buze, se rujează folosind cristalul de pe birou 
ca oglindă domnișoara. Nimeni n-ar crede, domnule că- 
pitan, cu mutra asta serioasă pe care o aveți. 

— Puteţi să-mi dați telefonul un moment? se mai uită 
o dată la ceas, se apropie de fereastră, vede felinarele 

aprinse, casele cufundându-se în ceaţă, presimte umezeala 
de pe stradă căpitanul Pantoja. Aș vrea să sun la pensiune. 

— Spuneţi-mi numărul şi vi-l formez eu - apasă pe 
un buton, învârte discul domnișoara. Cu cine doriţi să 
vorbiţi? Doamna Leonor? 

— Eu sunt, mămico - ia receptorul, vorbește foarte 
încet, se uită cu coada ochiului la domnișoară căpitanul 
Pantoja. Nu, încă nu m-au primit. Au sosit Pocha și fetița? 
Cum e Gladycita? 

— E adevărat că soldaţii şi-au croit drum pân! la cruce 
izbind în dreapta şi-n stânga cu patul armei? lucrează 
spornic la Beten, la Nanay, deschide stabiliment propriu 
pe șoseaua spre San Juan, are clienţi cu nemiluita, prospe- 
ră, economisește Țâţoasa. C-au retezat-o c-o secure? Că 
l-au aruncat în râu pe Fratele Francisco cu cruce cu tot 
ca să-l mănânce piranha! Povestește, Mii-de-moace, nu 
te mai fasoli, zi-mi ce-ai văzut. 

— Alo? Panta? îşi modulează senzual vocea ca o 
cântăreaţă tropicală, se uită la soacră-sa zâmbind radios, 
la Gladycita covârșită de-atâtea jucării Pocha. lubitule, 
ce faci? Ay, doamnă Leonor, sunt atât de emoţionată, încât 
nici nu ştiu ce să-i zic. Aici, lângă mine, e Gladycita. E 
superbă, Panta, o s-o vezi și n-o să-ţi crezi ochilor. Și zău 
că pe zi ce trece îţi seamănă tot mai mult, Panta. 

— Ce faci, Pocha, scumpo? simte cum îi bate inima, 
se gândește o iubesc, e soția mea, n-o să ne mai despărțim 
niciodată Panta. O sărutare pentru bebe și alta, foarte apă- 
sată, pentru tine. Abia aștept să vă văd, crap de nerăb- 
dare. N-am putut veni la aeroport, iartă-mă. 

— Ştiu, știu că ești la minister, mi-a explicat mămica 
ta — cântă, varsă câteva lacrimi, schimbă zâmbete com- 
plice cu doamna Leonor Pochita. Nu contează că n-ai 
venit, prostuţule. Ce ţi-au zis, iubitule, ce-o să-ţi facă? 

— Nu știu, vom vedea, deocamdată stau ca pe jăratic — 
vede umbre agitându-se în spatele geamurilor de la uși, 
se simte iar nerăbdător, neliniștit, panicat Panta. Cum 

scap de-aici, cum zbor către voi. Trebuie să închid, Pocha, 
se deschide ușa. 

— Poftim înăuntru, căpitane Pantoja — nu-i dă mâna, 
nu-l salută din cap, îi întoarce spatele, ordonă colonelul 
López López. 

— Bună seara, domnule colonel — intră, își mușcă bu- 
zele, ciocnește din călcâie, salută căpitanul Pantoja. Bună 
seara, domnule general. Bună seara, domnule general. 

— Noi nu te credeam în stare s-omori o muscă, și când 
colo te-ai dovedit un zănatic ce nu s-a pomenit, Pantoja — 
mișcă din cap din spatele unei perdele de fum Tigrul 
Collazos. Ştii de ce-a trebuit s-aștepți atât? Uite, chiar 
acum îţi explicăm. Știi cine erau cei care au ieșit adineauri 
pe ușa aia? Zi-i dumneata, colonele. 

— Ministrul Apărării și șeful Statului Major — scapără 
din ochi colonelul López López. 

— S-aducem rămășițele pământești la Iquitos era 
imposibil, fiindcă puțeau, iar Santana și oamenii lui se 
puteau contamina oribil — își pune apostila pe referat, 
călătorește la Iquitos cu o șalupă rapidă, are o întrevedere 
cu generalul Scavino, la înapoiere cumpără un purcel și 
îl aduce la garnizoană colonelul Maximo Dâvila. Și-n 
plus, dacă le-am fi adus cu chiu cu vai, nebunii ăia s-ar 
fi ţinut după noi, înmormântarea ar fi fost un dezastru. 
Cred că treaba cu râul a fost cea mai judicioasă soluție. 
Dar nu știu ce credeți dumneavoastră, domnule general. 

— Ghici de ce-au venit? mârâie, dizolvă o pastilă într-un 
pahar cu apă, bea, se strâmbă generalul Victoria. Ca să 
muștruluiască Serviciul pentru scandalul de la Iquitos. 

— Ca să ne certe ca pe ultimii răcani, căpitane, ca să 
ne smotocească părul ăsta cărunt al nostru de care n-au 
ținut seama - se trage de mustăţi, aprinde o țigară de la 
mucul celei dinainte Tigrul Collazos. Nu-i pentru întâia 
dată c-avem plăcerea de a-i primi aici pe-acești domni. 
Cam de câte ori s-au deranjat domniile lor să vină să ne 
beștelească, colonele? 

— Pentru a patra oară avem cinstea și onoarea de a 
primi vizita Ministrului Apărării și a șefului Statului 
Major - aruncă la coș mucurile din scrumieră colonelul 
López López. 

— Şi ori de câte ori vin, ne-aduc cadou câte un vraf 
nou-nouț de ziare, căpitane — se scormonește prin urechi, 
prin nas, cu o batistă albăstruie generalul Victoria. În care 
dumneata ești vorbit cât se poate de bine, desigur. 

— În aceste momente, căpitanul Pantoja e unul dintre 
oamenii cei mai populari din Peru - ia o tăietură de ziar, 
arată titlul în aldine „Căpitan de armată elogiază pro- 
stituţia: a omagiat o târfă loretană“ Tigrul Collazos. De 
unde crezi că ne vine fițuica asta? Hăt din Tumbes, ce 
părere ai? 

— Este discursul cel mai citit din istoria acestei țări, 
fără nici o îndoială - răvășește, amestecă, revarsă, ziarele 
pe birou generalul Victoria. Lumea recită paragrafe pe 
de rost, se fac glume pe seama lui pe străzi. Până și-n stră- 
inătate se vorbește de dumneata. 

— În sfârșit, în sfârșit, cele două coșmaruri ale Ama- 
zoniei s-au terminat definitiv - se descheie la șliț gene- 
ralul Scavino. Pantoja mutat, profetul mort, vizitatoarele 
evaporate, Arca risipită. Acesta va fi din nou ţinutul li- 
niștit din timpurile bune. la premiază-mă cu niște dulci 
mângâieri, Păroșico. 

— Îmi pare nespus de rău c-am adus prejudicii supe- 
riorilor mei ierarhici cu iniţiativa aceea a mea, domnule 
general — nu se clintește, nu clipește, își ține răsuflarea, 
se uită fix la fotografia președintelui republicii căpitanul 
Pantoja. Nu aceasta a fost intenţia mea, nu, câtuși de pu- 
țin. Am evaluat incorect motivele pro și contra. Îmi recu- 
nosc responsabilitatea. Voi accepta senin orice sancțiune 
ce mi se va da pentru această greșeală. 

— Marea problemă e că nu există pedeapsă îndeajuns 
de gravă pentru monstruozitatea pe care ai săvârșit-o la 
Iquitos - își încrucișează braţele pe piept Tigrul Collazos. 

Ai făcut un asemenea rău Armatei cu scandalul ăsta, încât 
nici dacă te-am împușca nu ne-am lua revanșa. 

— Am întors pe toate părțile povestea asta, și de fie- 
care dată când mă gândesc la ea rămân tâmpit, Pantoja — 
își sprijină faţa în palme, îl priveşte cu malițiozitate, 
uimire, pizmă, bănuială generalul Victoria. Fii sincer, spu- 
ne-ne adevărul. De ce-ai făcut o asemenea prostie? Erai 
nebun de durere fiindcă-ți murise iubita? 

— Mă jur pe numele Domnului că sentimentele mele 
față de vizitatoare nu mi-au influenţat în nici un fel de- 
cizia, domnule general — stă tot rigid, nu-și mișcă buzele, 
numără șase, opt, douăsprezece decoraţii pe fracul pri- 
mului om în stat căpitanul Pantoja. Ce am scris în raportul 
meu e purul adevăr: luând acea iniţiativă, am crezut că 
servesc Armata. 

— Dându-i onoruri militare unei coarde, numind-o 
eroină, mulțumindu-i că s-a cordit cu Forţele Armate — 
scoate fum, tușește, se uită la țigară cu ură, murmură 
m-omor singur Tigrul Collazos. Nu ne menaja, cumetre. 
Încă un serviciu ca ăsta, și praful se alege de reputaţia 
noastră. 

— M-am pripit, retrăgându-mă în loc să port ultima 
luptă - își lasă capul pe spate în hamac, se uită la cer și 
suspină părintele Beltrán. Îți mărturisesc că mă topesc de 
dorul taberelor, al gărzilor, al galoanelor. În toate lunile 
astea din urmă am visat numai spade, goarne, deștep- 
tarea de dimineaţă. Fac tot ce pot să mă-ntorc la unitate, 
să mă văd iar în uniformă, și s-ar părea că am șanse. Nu 
șoma, nu uita ouţele mele, Păroşico. 

— Colaboratoarele mele erau extrem de afectate de 
moartea acelei vizitatoare — își deviază privirea exact un 
milimetru, distinge harta Peruului, marea pată verde a 
selvei căpitanul Pantoja. Intenţia mea a fost să le ridic 
moralul, să le încurajez, gândindu-mă la viitor. Nu pu- 
team bănui că Serviciul de Vizitatoare o să fie desființat. 
Funcţiona mai bine ca oricând. 

— Nu te-ai gândit că Serviciul acela nu putea exista 
decât în clandestinitatea cea mai absolută? se plimbă prin 
încăpere, cască, se scarpină pe cap, aude bătăi de ornic, 
zice s-a făcut foarte târziu generalul Victoria. Am obosit 
explicându-ți că prima condiție a muncii dumitale era 
secretul 


— Existenţa și funcţiile Serviciului de Vizitatoare erau 
cunoscute de întreg orașul Iquitos, cu mult înainte de 
iniţiativa mea -stă cu picioarele țepene, cu mâinile lipite 
de trup, cu capul nemișcat, încearcă să localizeze Iquito- 
sul pe harta de pe perete, se gândește e punctul ăla negru 
căpitanul Pantoja. În ciuda tuturor precauţiilor mele, deși 
nici unele nu mi se păreau de ajuns. Dar într-un oraș atât 
de mic era imposibil, după câteva luni știrea se răspândise 
oricum, pretutindeni. 

— Şi era ăsta un motiv suficient ca să transformi niște 
zvonuri într-un adevăr apocaliptic? deschide ușa, spune 
poţi pleca dacă vrei, Anita, închid eu colonelul López 
López. Dacă voiai neapărat să-ți ţii discursul, de ce n-ai 
făcut-o în nume propriu și îmbrăcat civil? 

— Deci toate îl regretă foarte mult? Și eu, drept să-ți 
spun, că eram prieteni buni. Săracul, probabil că moare 
de frig acolo — se întinde pe spate locotenentul Bacacorzo. 
Dar măcar nu l-au scos din Armată, altfel murea de inimă 
rea. Da, azi așa. Mâinile pe șolduri, capul mult pe spate 
şi dă-ți drumul, călărește-mă, Coca. 

— Din cauza unei eronate evaluări a consecinţelor, 
domnule colonel - nu întoarce capul, nu se uită pieziș, 
se gândește ce departe par acum toate astea căpitanul 
Pantoja. Mă chinuia gândul că, după evenimentele de la 
Nauta, activitatea Serviciului putea să aibă de suferit. 
Ne-ar fi fost apoi foarte greu să recrutăm vizitatoare noi, 
mă refer la cele de calitate. Doream să le păstrez pe cele 

pe care le aveam, să le reactivez încrederea în instituție 
și afecțiunea faţă de ea. Rău îmi pare c-am comis această 
eroare de calcul. 

— Greșeala dumitale ne-a costat o săptămână de draci 
şi de nopți nedormite - își aprinde încă o ţigară, trage 
cu sete din ea, fumegă pe gură și pe nas, are părul vâlvoi, 
ochii înroșiţi şi obosiţi Tigrul Collazos. E adevărat că le 
încercai personal pe toate candidatele la Serviciul de 
Vizitatoare? 

— Asta făcea parte din proba de aptitudini — se în- 
roșește, amuţește, bâiguie înecându-se, se bâlbâie, își în- 
fige unghiile în podul palmei, își muşcă limba căpitanul 
Pantoja. Trebuia să le verific personal. Nu mă puteam 
încrede în colaboratorii mei. Descoperisem favoritisme, 
mită. 

— Nu știu cum de nu te-ai ales cu o tuberculoză — se 
abţine să râdă, râde, redevine serios, râde iar, are lacrimi 
în ochi Tigrul Collazos. Încă nu-mi dau seama dacă ești 
un ingenuu angelic sau un cinic de ultima teapă. 

— Serviciul de Vizitatoare terminat, Arca terminată, 
nu mai am pe cine să apăr și nimeni nu-mi mai dă un 
ban - se bate pe burtă, încearcă, se frământă, renunţă, 
plescăie din limbă Mesagerul. E o conspirație generală 
ca să crap de foame. Asta-i motivul pentru care nu te sa- 
tisfac, și nu lipsa ta de nuri, dragă Penelopa. 

— Să terminăm odată cu pocinogul ăsta ~ lovește 
ușurel în masă generalul Victoria. E adevărat că refuzi 
să-ți prezinți demisia? 

— Refuz cu hotărâre, domnule general — își recapătă 
energia căpitanul Pantoja. Armata e viața mea. 

— Noi îţi ofeream o ieșire comodă — deschide un dosar, 
îi întinde căpitanului Pantoja o foaie scrisă la mașină, 
așteaptă ca el s-o parcurgă, i-o ia înapoi generalul Victoria. 
Fiindcă te-am putea trimite plocon consiliului disciplinar 
și cred că ghicești sentința: degradare rușinoasă, concediere. 

— Ne-am hotărât să nu procedăm așa, pentru că ne-am 
săturat de scandaluri şi avem în vedere antecedentele 
dumitale personale - fumegă, tușește, se duce la geam, 
îl deschide, scuipă în stradă Tigrul Collazos. Dacă preferi 

să rămâi în Armată, te privește. Îți vei da seama curând 
că, având atârnată de picior tinicheaua asta pe care am 
adăugat-o la dosarul dumitale, va trece ceva timp până 
să-ți vezi galoanele sporind. 

— Voi face tot posibilul să mă reabilitez, domnule 
general — se înviorează glasul, inima, ochii căpitanului 
Pantoja. Nici o pedeapsă nu e comparabilă cu regretul 
de a-i fi cauzat Armatei un rău involuntar. 

— Bine, bine, să n-o mai scrântești niciodată în halul 
ăsta — se uită la ceas, zice e zece, eu plec generalul Victoria. 
Ți-am găsit o nouă însărcinare, foarte, foarte departe de 
Iquitos. 

— Pleci chiar mâine dimineaţă și nu te urnești de-acolo 
cel puţin un an, nici măcar pentru douășpatru de ore — 
își pune vestonul, își potrivește cravata, își netezește părul 
Tigrul Collazos. Dacă vrei să rămâi în Armată, e neapă- 
rată nevoie ca lumea să uite de existența faimosului că- 
pitan Pantoja. Mai încolo, când nimeni n-o să-și mai 
amintească de toată tărășenia, om mai vedea noi. 

— Braţele răstignite așa, picioarele așa, căpșorul căzut 
pe țâţica asta — gâfâie, intră, iese, adaugă detalii, măsoa- 
ră efectul locotenentul Santana. Acu' ia închide ochii și 
fă pe moarta, Puţico. Așa, așa. Biata mea vizitatoare, ay, 
ce rău îmi pare de tine, răstignito, surioara mea dulce de 
tot. 

— Garnizoana din Pomata, acolo au nevoie de un 
intendent - trage draperiile, încuie dulapurile metalice, 
îndreaptă poziţia birourilor, ia o geantă diplomat colo- 
nelul López López. În loc de fluviul Amazon, vei avea 
parte de lacul Titicaca. 

— Şi-n loc de căldura selvei, frigul de pe platourile 
înalte punas - deschide ușa, îi lasă pe ceilalți să treacă ge- 
neralul Victoria. 

— Şi-n loc de vizitatoare, lame și vigonii — își pune chi- 
piul, stinge lumina, întinde o mână Tigrul Collazos. Ce 

mai dihanie ciudată mi te-ai dovedit a fi, Pantoja! Da, te 
poți retrage. 

— Brrrr, ce frig, ce frig — se scutură Pochita. Unde-s 
chibriturile, unde-i blestemata aia de lumânare? Ce oribil 
să trăieşti fără lumină electrică! Panta, scoală, e cinci deja! 
Nu știu de ce trebuie neapărat s-asiști tu personal la micul 
dejun al soldaţilor, maniacule. E foarte devreme, mor de 
frig. Ay, idiotule, iar m-ai zgâriat cu brățara aia a ta, de 
ce nu ţi-o scoţi noaptea? i-am zis că-i cinci. Scoală, Panta! 


